
Multumiri 


Le sunt profund îndatorată multora dintre colegii mei, familiei 
și prietenilor pentru timpul pe care l-au sacrificat, pentru 
sfaturile pe care mi le-au dat. 

Doctorul James Tabor, preşedintele Departamentului de Studii 
Religioase de la Universitatea Carolinei de Nord din Charlotte, a 
aprins scânteia care mi-a sugerat ideea romanului Oase 
încrucișate, permițându-mi accesul la notițele personale și la 
rezultatele cercetărilor sale, a verificat mii de detalii și mi-a 
prezentat, cu amabilitate, Israelul. 

Doctorul Charles Greenblatt și Kim Vernon, de la Grupul de 
Știință și Antichitaţi al Universităţii lvrite din lerusalim, și 
doctorul Carney Matheson, de la Laboratorul de PaleoADN al 
Universităţii Lakehead, m-au îndrumat în privința ADN-ului 
străvechi. Doctorul Mark Leney, coordonator ADN la CILHI:, din 
Joint POW2?/MIAS, Accounting Command (JPAC)" și doctorul David 
Sweet, director al Biroului de Stomatologie Criminalistică de la 
Universitatea din British Columbia mi-au răspuns la întrebări 
privind ADN-ul modern. 

Azriel Gorsky, șeful (emerit) al Laboratorului de Fibre și 
Polimeri din Divizia lIdentificări și Științe Criminalistice de la 
Poliţia Naţională a Israelului mi-a dat sfaturi privind analiza 
părului și a fibrelor și modul de lucru al forțelor de ordine 
israeliene. 

Doctorul Elazor Zadok, Comandant General de Brigadă, 
director al Diviziei de ldentificări și Științe Criminalistice din 
cadrul Poliţiei Naţionale a Israelului, mi-a permis să vizitez 
laboratoarele de Științe Criminalistice. Doctorul Tzipi Kahana, 
inspector-șef, antropolog criminalist la Divizia ldentificări și 
Științe Criminalistice din cadrul Poliţiei Naţionale a Israelului m-a 
ajutat să mă familiarizez cu sistemul israelian de medicină 
legală. 


1 Laboratorul Central de Identificare din Hawai, Centru al Armatei SUA (n. tr.). 

2 Prisoners of war - prizonieri de război (n. tr.). 

3 Missing in action - dispărut în misiune (n. tr.). 

4 Unitate din Departamentul de Apărare al SUA cu misiunea de a ţine evidența 
prizonierilor de război, a soldaţilor dispăruţi în misiune, de a recupera și identifica 
trupurile americanilor pieriţi în toate războaiele trecute. (n. tr.). 

Doctorul Shimon Gibson, de la Unitatea Arheologică de Teren 
a lerusalimului, m-a condus pe diferite șantiere arheologice din 
Israel și mi-a răspuns la numeroase întrebări despre țara sa 
natală. 

Debbie Sklar, de la Autoritatea Israeliană pentru Antichităţi, 
mi-a facilitat un tur particular al Muzeului Rockefeller. 

Ofiţerul Christopher Dozier, de la Departamentul de Poliţie din 
Charlotte - Mecklenburg, și detectivul-sergent Stephen Rudman, 
supervizor la secţia Analiză și Conexiuni a Poliţiei din Montreal 
(pensionat), mi-au furnizat informaţii despre modul de obţinere 
a înregistrărilor telefonice. 

Roz Lippel m-a ajutat să păstrez acuratetea textului ivrit. 
Marie-Eve Provost a făcut același lucru în cazul limbii franceze. 

Mulţumiri speciale lui Paul Reichs pentru comentariile sale 
pline de discernământ despre manuscris. 

Un merit deosebit trebuie acordat celor două cărți menţionate 
în roman, Massada: fortăreața lui Irod și ultima opoziție a 
Zeloților de Yigael Yadin, editura George Weidenfeld&Nicolson 
Limited, 1966, și Pergamentul lui Isus de Donovan Joyce, editura 
Dial Press, 1973. 

În sfârșit, dar în niciun caz în ultimul rând, îi mulţumesc din 
inimă editorului meu, Nan Graham. Sfaturile ei au făcut ca Oase 
încrucișate să devină o carte mult mai bună. De asemenea, îi 
mulțumesc editorului meu de dincolo de lac, Susan Sandon. 

Și, desigur, lui Jennifer Rudolph Walsh, copreședinte al 
Departamentului de Literatură Internaţională, vicepreședinte 
executiv și una dintre primele două femei care au fost admise în 
Consiliul Director al Agenţiei William Morris. Bravo, fato! ți 
mulțumesc pentru că mi-ai fost impresar. 


Lui Susanne Kirk, editor al firmei Scribner (1975-2004) 

și 

doctorului James Woodward, decan al Universităţii Carolinei 
de Nord din Charlotte (1989-2005) 


Le mulțumesc pentru anii în care m-au ajutat și m-au 
încurajat. 


„Fereşte-te de rău și fă bine, caută pacea și o urmează pe 
ea.” 
„Indepărtează-te de rău și fă bine. Caută pacea și menține-o.” 


Biblia, psalmul 33:13 


„Și roadă dreptăţii se seamănă întru pace de cei ce lucrează 
pacea.” 


Noul Testament, lacov 3:18 

„Și nu folosiți numele lui Allah în jurămintele voastre pentru a 

vă sustrage să faceți bine, să fiţi pioși și să aduceţi pace între 
oameni. Și Allah este Cel care Aude totul, Atoateștiutor.” 


Coran, 2:224 


Faptele 


Din 1963 până în 1965, la Masada, locul revoltei din primul 
secol a evreilor împotriva romanilor, arheologul israelian Yigael 
Yadin și o echipă internaţională de voluntari au efectuat 
săpături. Lucrătorii lui Yadin au recuperat fragmentele și 
rămășițele amestecate a aproximativ 25 de schelete dintr-o 
groapă a complexului botezată Loci 2001/2002, aflată sub zidul 
împrejmuitor de la extremitatea sudică a șantierului. Spre 
deosebire de alte resturi omenești găsite în zona principală a 
complexului arheologic situat la capătul nordic al Masadei, 
descoperirea acestor oase nu a fost dezvăluită imediat presei. 

In anii 1990, a apărut fotografia unui singur schelet intact 
găsit în Loci 2001/2002 cu ocazia săpăturilor din perioada 1963- 
1965. Scheletul nu a fost niciodată menţionat sau descris de 
antropologul proiectului, Nicu Haas. Nici Yadin nu a făcut 
comentarii despre el în rapoartele sale publice sau în interviuri. 

e In timpul excavațiilor de la Masada nu au fost luate notițe, 
dar, cu regularitate, aveau loc scurte informări verbale între 
Yadin și echipa sa. Transcrierile acestor discuţii sunt arhivate la 
Mount Scopus Campus, de la Universitatea Ebraică. Paginile 
care acoperă perioada descoperirii și cercetării locației Loci 
2001/2002 lipsesc. 

e Nici oasele amestecate ale celor 25 de persoane, nici 
scheletul articulat și nici conţinutul sitului Loci 2001/2002 nu 
sunt descrise în cele șase volume ale publicaţiei consacrate 
săpăturilor de la Masada. 

e Deși Nicu Haas s-a aflat în posesia oaselor timp de peste 
cinci ani, nu a publicat nimic despre oasele amestecate și nici 
despre scheletul complet recuperat de la Loci 2001/2002. Notele 
scrise de mână ale lui Haas, inclusiv întregul inventar al 
osemintelor, arată că el nu a primit niciodată scheletul întreg. 

e La sfârșitul anilor 1960, Yigael Yadin a declarat, în interviuri 
de presă, că foarte rar au fost făcute datări cu carbon radioactiv 
și că nu era treaba lui să iniţieze astfel de teste. Revista 
Radiocarbon arată că Yadin a trimis mostre pentru datarea cu 
C14 de pe alte șantiere arheologice din acea perioada. În ciuda 
incertitudinii privind vârsta rămășițelor de la Loci 2001/2002, 
Yadin nu a trimis niciodată probe pentru datarea lor cu carbon 
radioactiv. 

* În 1968, scheletul unui bărbat crucificat a fost descoperit în 
timpul construirii drumului din nordul vechiului lerusalim. 
Bărbatul, pe nume loan, a murit la vârsta de aproximativ 25 de 
ani, în timpul secolului I. Un cui și fragmente de lemn erau 
încastrate într-unul dintre oasele călcâiului. 

e În 1973, ziaristul australian Donovan Joyce a publicat 
Pergamentul lui Isus (Dial Press). Joyce pretindea că a vizitat 
Israelul, a întâlnit un voluntar din echipa de săpături a lui Yadin 
și a văzut un pergament din secolul |, furat din grupul de obiecte 
de la Masada, care conţinea ultima dorinţă și testamentul lui 
„ISus, fiul lui lacov”. După spusele lui Joyce, pergamentul a fost 
scos pe ascuns din Israel, probabil prin U.R.S.S. 

e in 1980, drumarii au decopertat un mormânt în Talpiot, 
chiar la sud de vechiul oraș al lerusalimului. Mormântul conţinea 
osuare inscripţionate cu numele Mara (Maria), Yehuda, fiul lui 
Yeshua (luda, fiul lui Isus), Matya (Matei), Yeshua, fiul lui 
Yehosef (Isus, fiul lui losif) și Marya (Maria). Coexistenţa acestor 
nume într-un singur mormânt este rară. Materialul osos a fost 
trimis pentru analiza ADN-ului. 

e in 2000, arheologul american James Tabor și echipa lui au 
descoperit un mormânt care tocmai fusese jefuit în Hinnom 
Valley, lângă lerusalim. In mormânt se aflau 20 de osuare; 
toate, cu excepţia unuia, erau sfărâmate. În camera de la nivelul 
inferior se afla un giulgiu în care erau învelite fragmentele și 
părul unui schelet uman. Testele cu C14 au arătat că giulgiul 
data din secolul I. Examinarea microscopică a evidenţiat că 
părul era curat și lipsit de paraziți, ceea ce dovedea statutul 
social înalt al persoanei. Analizele antropologice au stabilit că 
rămășițele aparţineau unui bărbat adult. Secvența ADN a 
demonstrat existenţa unei relaţii de rudenie între majoritatea 
indivizilor îngropaţi în acel mormânt. 

e In 2002, colecţionarul israelian de antichităţi Oded Golan a 
semnalat existenţa unui osuar din secolul |, care purta inscripţia 
„lacov, fiul lui losiv, fratele lui Isus”. În acea toamnă, existenţa 
osuarului a fost făcută publică. In timp ce experţii cădeau de 
acord că micul sicriu din piatră data din secolul |, au apărut 
controverse În privința autenticității inscripției. Dovezi 
circumstanţiale sugerează că osuarul provine din vecinătatea 
Hinnomului, posibil din mormântul descoperit de Tabor. 


O cerere formală a fost adresată Autorităţii Israeliene pentru 
Antichităţi pentru testarea ADN-ului din oasele găsite în osuarul 
lui lacov. Secvența ADN ar permite compararea acestor 
rămășițe cu cele din mormântul descoperit de Tabor la Hinnom. 
Cererea a fost respinsă. 


În timp ce cartea era la tipar: 

e În ianuarie 2005, Oded Golan și alţi câţiva falsificatori de 
antichități au fost puși sub acuzare. Domnul Golan își susține 
nevinovăția și insistă că osuarul lui lacov este autentic. Părerile 
experților rămân împărţite. 


1. 


După o masă de Paște cu șuncă, mazăre și cartofi cu 
smântână, Charles „Le Cowboy” Bellemare șterpelea o bancnotă 
de douăzeci de la sora lui și făcea cu mașina un drum până la o 
casă din Verdun de unde putea procura droguri și dispărea. 

În acea vară, casa era vândută. larna, noii proprietari 
deveniră nemulţumiţi de tirajul șemineului. Luni, în 12 februarie, 
bărbatul casei deschidea grilajul burlanului și scormonea în 
interior cu coada unei greble. Un picior mumificat s-a rostogolit 
în patul de cenușă. Tatăl chemă poliţia. Poliţiștii aduseră 
pompierii și procuratura. Coronerul sună la laboratorul nostru 
criminalistic. Cazul fu repartizat lui Pelletier. 

În mai puţin de o oră de la descoperirea piciorului, Pelletier și 
doi tehnicieni de la morgă intrau în curtea casei. Sa spui că 
toată lumea era confuză era ca și cum ai afirma că Ziua Z a fost 
trepidantă. Tatăl furios. Mama isterică. Copiii agitaţi. Poliţiștii 
iritaţi. Pompierii buimăciţi. 

Doctorul Jean Pelletier era cel mai în vârstă dintre cei cinci 
patologi de la Laboratorul Central de Științe Judiciare și Medicină 
Legală din Quebec. Avea articulațiile betegite, dantura stricată 
și toleranţă zero pentru orice sau oricine îi irosea timpul. 
Pelletier a aruncat o privire și a cerut o bilă pentru demolări. 

Peretele exterior al hornului a fost pulverizat. Un corp bine 
afumat fu extras, legat pe o targă și transportat la laboratorul 
nostru. În ziua următoare, Pelletier s-a uitat la rămășițe și a 
spus: „Oase!” 

Și aici intru eu în joc, doctorul Temperance Brennan, 
antropolog criminalist pentru Carolina de Nord și Quebec. La 
Belle Province și Dixie? O poveste lungă, care începe cu un 
schimb de studenţi între universitatea mea de acasă, UNC- 
Charlotte, și McGill. La încheierea anului de schimb, m-am dus în 
sud, dar am continuat să dau consultaţii pentru laboratorul din 
Montreal. Zece ani mai târziu, fac încă naveta între cele două 
locuri și beneficiez de reduceri de tarife pentru frecvenţa 
zborurilor. 


Cererea lui Pelletier privind o expertiză antropologică se afla 
pe birou când am ajuns în Montreal pentru rocada din luna 
februarie. 

Era miercuri, 14 februarie, și oasele din cămin formau un 
schelet complet pe masa mea de lucru. Deși victima nu fusese 
un credincios în adevăratul înțeles al cuvântului, eliminând 
radiografiile dentare ca opţiune de identificare, toate elementele 
scheletului indicau că este Bellemare. Vârsta, sexul, rasa și 
înălţimea estimată, împreună cu acele chirurgicale din fibula și 
tibia dreaptă, mi-au spus ca mă aflu în faţa de mult pierdutului 
Cowboy. 

In afară de o fractură subţire la baza craniului, cauzată 
probabil de plonjarea neplanificată din horn, nu am găsit urmele 
vreunui traumatism. 

În timp ce reflectam la cum și de ce un om se urcă pe 
acoperiș și cade prin coș, sună telefonul. 

— Se pare că am nevoie de ajutorul tău, Temperance. 

Numai Pierre LaManche îmi spunea pe numele întreg, 
accentuând ultima silabă. LaManche se oferise să se ocupe de 
un cadavru despre care presupun ca se afla în stare de 
descompunere. 

— Putrefacţie avansată? 

— Da. Șeful meu făcu o pauză. Și mai sunt și alţi factori care 
complică lucrurile. 

— Factori care complică lucrurile? 

— Pisici. 

Oh, Doamne! 

— Cobor imediat. 

După ce am salvat raportul despre Bellemare pe o dischetă, 
am părăsit laboratorul, am ieșit pe ușa din sticlă care separă 
secția medico-legală de restul etajului, am cotit pe un coridor 
lateral și am apăsat un buton pentru a chema un lift izolat. 
Accesibil numai de la cele două etaje securizate ale 
Laboratorului Central de Științe Judiciare și Medicină Legală și de 
la cel de sub ele, 11, unde se afla biroul medicului legist, acest 
lift avea o singură destinaţie: morga. 

In timp ce coboram la subsol, am trecut în revistă ceea ce 
aflasem la întâlnirea de dimineaţă a colectivului. 

Avram Ferris, un evreu ortodox de 56 de ani, dispăruse cu o 
săptămână în urmă. Corpul lui Ferris fusese descoperit aseară 

târziu, într-un dulap aflat la etajul superior al clădirii în care își 
avea sediul firma lui. Nu existau semne de intrare prin efracţie. 
Nu existau semne de luptă. Angajatul său spunea că acesta se 
purtase ciudat. Impresia de la faţa locului a fost că era vorba de 
o sinucidere prin împușcare. Familia bărbatului era fermă în 
respingerea sinuciderii ca motiv al morții. 

Medicul legist ordonase o autopsie. Rudele lui Ferris și rabinul 
obiectaseră. Negocierile fuseseră încinse. 

Eram pe cale să văd la ce compromis se ajunsese. 

Și isprăvile pisicilor. 

De la lift am luat-o la stânga, apoi la dreapta către morgă. 
Apropiindu-mă de ușa de la aripa în care se făceau autopsiile, 
am auzit sunete din încăperea destinată familiilor, o cămăruţă 
jalnică, rezervată celor chemaţi să-și identifice morții. 

Un suspin ușor. Vocea unei femei. 

Mi-am imaginat spaţiul mic și trist, cu plantele sale din plastic, 
scaunele din plastic, geamurile cu perdele discrete și am simţit 
durerea obișnuită. Aici nu făceam autopsii precum cele care se 
fac în spitale. Nu era vorba de o boală de ficat în ultimul stadiu. 
Nici de cancer pancreatic. Era vorba de crime, sinucideri, morți 
accidentale, bruște și neașteptate. Camera pentru familii îi 
găzduia pe cei care tocmai fuseseră luaţi prin surprindere de 
ceva incredibil, nebănuit. Durerea lor mă impresiona 
întotdeauna. 

Deschizând o ușă vopsită în albastru strălucitor, am pătruns 
pe un coridor îngust care trecea pe lângă biroul calculatoarelor, 
grătarele pe care puneam lucruri la uscat, mesele din oțel pe 
rotile pe dreapta, mai multe uși albastre pe stânga, pe fiecare 
fiind scris „Sală de autopsie”. La a patra ușă, am tras aer adânc 
în piept și am intrat. 

In afară de schelet, am văzut arsura, mumificarea, mutilarea 
și descompunerea. Treaba mea este să restaurez identitatea pe 
care o răpise moartea. Folosesc des camera 4 fiindcă este 
prevăzută cu ventilaţie specială. In această dimineaţă, sistemul 
abia putea face față mirosului provocat de descompunere. 

Unele autopsii se desfășoară fără asistenţă. Altele adună 
public în jurul lor. In ciuda duhorii, examinarea post-mortem a 
lui Avram Ferris umpluse încăperea. 

LaManche. Tehniciana lui pentru autopsii, Lisa. Un fotograf al 
poliţiei. Doi polițiști. Un detectiv pe care nu-l cunoșteam de la 

Surete du Quebec. Un tip înalt, pistruiat și mai palid decât 
brânza de tofu. 

Un detectiv din Forțele Canadiene pe care îl cunoșteam. 
Andrew Ryan. 1,90 metri. Păr nisipiu. Ochi albaștri de viking. 

Am dat din cap unul către celălalt. Ryan, polițistul. Tempe, 
antropologul. 

De parcă jucătorii oficiali nu erau de ajuns, patru outsideri 
formau, umăr la umăr, un zid al dezaprobării la picioarele 
cadavrului. 

l-am măsurat cu privirea. Toţi erau bărbaţi. Doi în jur de 55 de 
ani, doi apropiindu-se poate de 60. Păr negru. Ochelari. Bărbi. 
Costume negre. Chipe. 

Zidul mă examină cu ochi cercetători. Opt mâini erau strânse 
la spatele a patru trupuri rigide. 

LaManche își cobori masca și mă prezentă cvartetului de 
observatori. 

— Dată fiind starea în care se află corpul domnului Ferris, este 
necesară prezenţa unui antropolog. 

Patru priviri surprinse. 

— Specializarea doctorului Brennan este anatomia scheletală. 

LaManche vorbi în engleză. 

— Ştie foarte bine care sunt nevoile dumneavoastră speciale. 

— Îmi pare foarte rău pentru pierderea suferită, am spus eu, 
strângând mapa la piept. 

Cele patru personaje solemne își înclinară capetele. 

Ceea ce pierduseră ei ocupa scena centrală; un material din 
plastic era întins între trupul său și masa din oţel inoxidabil. Alte 
folii din plastic fuseseră plasate sub și în jurul mesei. Recipiente 
goale, borcane și eprubete se aflau pregătite pe o măsuţă cu 
rotile. 

Trupul fusese dezbrăcat și spălat, dar nu fusese făcută nicio 
tăietură. Două pungi de hârtie stăteau împăturite pe masă. Am 
presupus că LaManche terminase examinarea externă, inclusiv 
testele pentru praf de pușcă și recoltarea altor probe de pe 
mâinile lui Ferris. 

Opt ochi mă urmăreau în timp ce traversam încăperea 
îndreptându-mă către cadavru. Observatorul cu numărul 4 își 
luă mâinile de la spate și le încleștă în faţa organelor genitale. 

Avram Ferris nu arăta ca și când ar fi murit cu o săptămână în 
urmă, ci de parcă ar fi murit în timpul mandatului lui Clinton. 

Ochii lui erau negri, limba de un roșu-închis, iar pielea 
împestrițată, oliv cu vineţiu. Abdomenul era umflat, iar scrotul 
balonat avea dimensiunea mingilor de plajă. 

M-am uitat la Ryan în așteptarea unei explicaţii. 

— Temperatura din acel loc se apropia de 92, spuse el. 

— De ce era atât de cald? 

— Credem ca una dintre pisici a dereglat termostatul, zise 
Ryan. 

Am făcut un calcul rapid. 92 de grade Fahrenheit. Circa 35 de 
grade Celsius. Nu-i de mirare că Ferris stabilea un record 
mondial în privinţa vitezei de descompunere. 

Dar căldura fusese doar una dintre problemele acestui domn. 

Când ne e foame devenim nervoși, chiar și cei mai blânzi 
dintre noi. Când suntem flămânzi, devenim disperaţi. 
Subconștientul nostru este mai puternic decât etica. Mâncăm. 
Supravieţuim. Acel instinct primar guvernează turmele de 
animale, prădătorii, manifestaţiile și echipele de fotbal. 

e 

Chiar și Fido și Fluffy, un pisoi și un căţeluș, devin hrăpăreţi. 

Avram Ferris făcuse greșeala de a-și da duhul în timp ce era 
închis într-un dulap împreună cu două pisici domestice cu păr 
scurt și o siameză. 

Și cu o mică rezervă de hrană pentru pisici. 

Am ocolit masa. 

Oasele temporal și parietal ale lui Ferris erau ciudat dislocate. 
Deși n-am putut vedea occipitalul, era evident că primise o 
lovitură în spatele capului. 

Punându-mi mânușile, mi-am băgat două degete sub craniu și 
am palpat. Osul cedase ca zăpada topită. Doar pielea capului 
mai ţinea craniul întreg. 

Am lăsat jos capul și i-am examinat faţa. 

Era greu de imaginat cum arătase Ferris în viaţă. Obrazul 
stâng era macerat. Linia dinţilor marca mandibula și aceștia 
aveau o strălucire opalescentă în oribila tocană roșie. 

Deși umflată și descompusă, partea dreaptă a chipului lui 
Ferris era relativ intactă. _ 

M-am îndreptat și am făcut o evaluare a tiparului mutilării. In 
ciuda căldurii și a mirosului descompunerii, pisicile nu s-au 
aventurat în partea dreaptă a nasului lui Ferris și nici în partea 
de jos a corpului. 

Am înţeles de ce LaManche avea nevoie de mine. 

— Avea o rană deschisă pe partea stângă a feţei? l-am 
întrebat. 

— Oui. Şi alta în partea din spate a craniului. Putrefacţia și 
eliminarea de gaze fac imposibilă determinarea traiectoriei 
glonţului. 

— Am nevoie de un set de radiografii craniene, i-am spus 
Lisei. 

— Ce orientare? 

— Toate unghiurile. Și voi avea nevoie de craniu. 

— Imposibil. Observatorul cu numărul 4 se trezi la viaţă. Avem 
o înţelegere. 

LaManche ridică o mână înmănușată. 

— Am responsabilitatea de a afla adevărul în această privinţă. 

— Ţi-ai dat cuvântul că nu vor fi reținute mostre. 

Deși fața omului avea culoarea terciului, o pată roz se 
întindea ca o ciupercă pe fiecare din obraji. 

— Doar dacă este absolut de neevitat. 

LaManche era tot numai înţelegere. 

Observatorul cu numărul 4 se întoarse către bărbatul din 
stânga sa. Observatorul cu numărul 3 își ridică bărbia și se uită 
în jos printre pleoapele coborâte. 

— Lasă-l să vorbească! 

Bărbatul era imperturbabil. Rabinul îl sfătuia să aibă răbdare. 

LaManche se întoarse către mine. 

— Doctore Brennan, continuă analizele lăsând craniul și toate 
oasele care nu au suferit traumatisme la locul lor. 

— Doctore LaManche... 

— Dacă acest lucru se dovedește imposibil, urmează 
procedura obișnuită! 

Nu-mi place să mi se spună cum să-mi fac treaba. Nu-mi 
place să lucrez cu mai puţin decât maximum de informaţie 
disponibilă sau fără să folosesc procedurile optime. 

ÎI iubesc și îl respect pe Pierre LaManche. Este cel mai bun 
patolog pe care l-am cunoscut vreodată. 

M-am uitat la șeful meu. Bărbatul vârstnic dădu din cap 
aproape imperceptibil. „Ajută-mă”, îmi făcea el semn. 

Mi-am ridicat privirea către feţele care pluteau în aer 
deasupra lui Avram Ferris. Pe fiecare dintre ele am văzut lupta 

de veacuri dintre dogmă și pragmatism. Trupul ca un templu. 
Trupul alcătuit din vene, ganglioni, urină și fiere. 

Pe fiecare vedeam suferința pierderii unui suflet drag. 

Același chin pe care l-am sesizat cu doar câteva minute 
înainte. 

— Desigur, am spus încet. Cheamă-mă când ești gata să 
îndepărtezi scalpul. 

L-am privit pe Ryan. El îmi făcu cu ochiul, Ryan polițistul 
făcând aluzie la Ryan iubitul. 

Femeia mai plângea când am părăsit aripa în care se făceau 
autopsiile. Însoţitoarea ei sau însoțitorii tăceau acum. 

Am ezitat, nedorind să tulbur durerea personală. 

Asta era? Sau era doar o scuză pentru a mă autoproteja. 

Sunt adesea martoră a suferinţei. De multe ori sunt martora a 
șocului pe care îl au supraviețuitorii atunci când înțeleg felul 
cum s-a schimbat viața lor. Mese care nu vor fi niciodată luate 
împreună. Conversaţii care nu vor avea loc nicicând. Cărţi 
pentru copii care nu vor fi citite niciodată cu voce tare. 

Văd durerea, dar nu pot să ajut cu nimic. Sunt o străină, un 
voaior care privește un accident, un incendiu, scena unor 
împușcături. Ţin de sirenele care urlă, de banda galbenă, de 
închiderea fermoarului unui sac în care se află un cadavru. 

Nu pot alina durerea covârșitoare. Și îmi urăsc această 
neputinţă. 

Simţindu-mă ca un laş, mă întorc în camera pentru familii. 

Cele doua femei stăteau una lângă cealaltă, împreună, dar 
fără să se atingă. Cea mai tânără ar fi putut avea 30 sau 50 de 
ani. Pielea îi era palidă, sprâncenele grele și părul negru, 
cârlionţat legat la ceafă. Purta o fustă neagră și un pulovăr 
negru, lung, cu un guler înalt care îi atingea maxilarul. 

Femeia mai în vârstă era atât de ridată încât îmi amintea de 
păpușile din mere uscate care se făceau în munţii din Carolina. 
Purta o rochie lungă până la glezne, care avea o culoare undeva 
între negru și roșu-închis. Câteva fire de material erau duse în 
partea de sus, acolo unde ar fi trebuit să se afle trei nasturi. 

Mi-am dres vocea. 

Mărul Granny a privit în sus, cu lacrimi scânteind pe faţa celor 
o mie de cute. 

— Doamna Ferris? 

Degetele noduroase mototoleau o batistă. 

— Sunt Temperance Brennan. Voi ajuta la autopsierea 
domnului Ferris. 

Capul bătrânei căzu spre dreapta, făcând ca peruca să i se 
miște, ajungând într-un unghi nepotrivit. 

— Vă rog să-mi acceptaţi condoleanţele. Știu cât de grea este 
această situaţie pentru dumneavoastră. 

Femeia mai tânără ridică doi ochii liliachii, care făceau să-ţi 
stea inima-n loc. 

— Ştiţi? 

Bună întrebare. 

Pierderea cuiva este greu de înţeles. Știu asta. Felul în care 
eu înțeleg pierderea este incomplet. Știu și asta. 

Mi-am pierdut fratele bolnav de leucemie când avea 3 ani. Mi- 
am pierdut bunica în vârstă de mai mult de 90 de ani. De fiecare 
dată, durerea fusese ca un lucru viu, invadându-mi trupul și 
cuibărindu-mi-se adânc în măduvă și în terminaţiile nervoase. 

Kevin abia dacă depășise vârsta unui bebeluș. Bunica trăia în 
amintiri care nu mă includeau. l-am iubit. M-au iubit. Dar nu 
reprezentau centrul vieţii mele și ambele morți erau anticipate. 

Oare cum face cineva față morţii bruște a unui soț? A unui 
copil? 

Nici nu voiam să-mi imaginez. 

Femeia mai tânără puse degetul pe rană. 

— Nu poţi crede că înţelegi durerea pe care o simţim. 

M-am gândit că este inutil agresivă. Condoleanţele stângace 
sunt, totuși, condoleanţe. 

— Bineînţeles că nu, am spus mutându-mi privirea de la ea 
către însoţitoarea ei și înapoi. A fost nepotrivit din partea mea. 

Niciuna din femei nu zise nimic. 

— Îmi pare foarte rău pentru pierderea suferită. 

Femeia mai tânără întârzie răspunsul atât de mult încât nu 
credeam că va mai zice ceva. 

— Sunt Miriam Ferris. Avram este... a fost soțul meu. Mâna lui 
Miriam se ridică și rămase suspendată în aer, neștiind parcă ce 
ar fi trebuit să facă. Dora este mama lui Avram. 

Mâna flutură către Dora, iar apoi căzu ca să-și întâlnească 
perechea. 

— Bănuiesc că prezența noastră în timpul unei autopsii este 
neobișnuită. Nu putem face nimic. 

Vocea lui Miriam era răgușită de durere. 

— Totul este atât de... 

Cuvintele i se târau greoi, dar ochii ei erau fixaţi asupra mea. 

Am încercat să mă gândesc la ceva liniștitor sau înălțător, sau 
care doar să calmeze. Niciun cuvânt nu-mi venea în minte. 
Reveneam la clișee. 

— Înţeleg durerea pierderii cuiva drag. 

O crispare făcu obrazul Dorei să tresalte. Umerii îi căzură 
brusc, iar capul i se prăbuși. 

M-am apropiat de ea, m-am lăsat pe vine și mi-am pus mâna 
deasupra mâinii ei. 

— De ce Avram? 

Se îneca. 

— De ce singurul meu fiu? O mamă n-ar trebui niciodată să-și 
îngroape băiatul! 

Miriam spuse ceva în ebraică sau în idiș. 

— Cine este acest Dumnezeu? De ce face asta? 

Miriam vorbi din nou, de data aceasta cu o mustrare blândă. 

Ochii Dorei se ridicară către mine. 

— De ce nu m-a luat pe mine? Sunt bătrână. Sunt pregătită. 

Buzele ridate îi tremurau. 

— Nu pot să vă răspund la asta, doamnă. 

Propria voce îmi era răgușită. 

O lacrimă pică de pe bărbia Dorei pe degetul meu mare. 

Am urmărit din priviri acea unică picătură de umezeală. 

Am înghiţit în sec. 

— Pot să vă ofer niște ceai, dnă Ferris? 

— O să ne revenim, zise Miriam. Mulţumim! 

Am strâns mâna Dorei. Pielea era uscată, oasele - fragile. 

Simţindu-mă inutilă, m-am ridicat și i-am dat lui Miriam o 
carte de vizită. 

— Voi fi la etaj în următoarele câteva ore. Dacă pot să vă ajut 
cu ceva, vă rog, nu ezitaţi să mă sunaţi. 

leșind din cameră, l-am remarcat pe unul dintre observatorii 
bărboși care mă urmărea cu privirea din cealaltă parte a holului. 

În timp ce trec pe lângă el, bărbatul face un pas înainte 
pentru a-mi bloca drumul. 

— A fost foarte amabil din partea dumneavoastră. 

Vocea lui avea un timbru ciudat, tăios, la fel ca al lui Kenny 
Rogers cântând Lucille. 

— O femeie și-a pierdut fiul. Cealaltă, soțul. 

— V-am văzut acolo. Este evident că sunteţi o persoană 
sensibilă. Un om de onoare. 

Unde voia să ajungă? 

Bărbatul ezita, de parcă ar fi vrut să-și limpezească anumite 
lucruri în minte. Apoi băgă mâna în buzunar, scoase un plic și 
mi-l înmâna. 

— Acesta este motivul pentru care Avram Ferris este mort. 

2. 


Plicul conţinea o singură fotografie alb-negru; înfățișa un 
schelet întins pe spate, cu craniul răsucit și maxilarul căzut într- 
un ţipat înghețat. 

Am întors poza. Pe spate era scrisă data, octombrie 1963, și o 
notă neclară: „H de 1 H”. Probabil. 

M-am uitat întrebător la domnul bărbos care-mi bloca drumul. 
Nu dădea niciun semn că ar avea de gând să-mi explice. 

— Domnule...? 

— Kessler. 

— De ce îmi arătaţi asta? 

— Cred că acesta este motivul pentru care Avram Ferris este 
mort. 

— Aţi mai spus asta. F 

Kessler își încrucișă brațele. Le lăsă libere. Işi frecă palmele 
de pantaloni. 

Am așteptat. 

— A spus că este în primejdie. Kessler împunse fotografia cu 
patru degete. A spus că, dacă i se întâmplă ceva, va fi din cauza 
asta. 

— Domnul Ferris v-a dat asta? 

— Da. 

Kessler se uită peste umăr. 

— De ce? 

Răspunsul lui Kessler fu o ridicare din umeri. 

Privirea mea a căzut din nou pe poză. Scheletul era complet 
întins, cu braţul drept și șoldul parțial mascate de o piatră sau 
un zid. În spatele genunchiului stâng, un obiect zăcea în praf. Un 
obiect care-mi era familiar. 

— De unde provine fotografia asta? 

Mi-am ridicat privirea. Kessler se uita iarăși în spate. 

— Israel. 

— Domnului Ferris îi era teamă că viața sa este în pericol? 

— Era îngrozit. A spus că, dacă poza iese la iveală, va fi 
prăpăd. 

— Ce fel de prăpăd? 

— Nu știu. Kessler își ridică palmele. Uitaţi ce e, n-am nici cea 
mai vagă idee ce reprezintă fotografia. Nu știu ce înseamnă. Am 
fost de acord s-o păstrez. Asta-i tot. Asta-i rolul meu. 

— Ce legătură aveţi cu domnul Ferris? 

— Suntem parteneri de afaceri. 

l-am întins poza. Kessler își lăsă mâinile să-i cadă pe lângă 
Corp. 

— Spuneţi-i detectivului Ryan ce mi-aţi spus mie, am zis eu. 

Kessler făcu un pas înapoi. 

— Știţi ce știu și eu. 

În clipa aceea, mi-a sunat telefonul. L-am scos de la centură. 

Pelletier. 

— Am primit un alt telefon despre Bellemare. 

Kessler făcu un pas într-o parte și se îndreptă către camera 
pentru familii. 

Am fluturat fotografia. Kessler făcu semn din cap că nu și se 
grăbi să dispară pe hol. 

— Sunteţi gata să eliberaţi corpul cowboy-ului? 

— Acum mă duc sus. 

— Bon. Sora lui vrea neapărat să-l înmormânteze. 

Când am închis telefonul și m-am întors, holul era gol. 
Minunat. Îi voi da lui Ryan poza. Probabil că el are o copie a listei 
de observatori. Dacă vrea să urmeze această pistă, poate obţine 
informaţiile de contact ale lui Kessler. 

Am apăsat butonul liftului. 

e 

Până la prânz, îmi completasem raportul despre Charles 
Bellemare, trăgând concluzia că rezultatul ultimei partide de 
călărie a cowboy-ului fusese consecința propriei prostii. S-a 
drogat. S-a culcat. A plecat. Sau, mai bine zis în cazul lui 
Bellemare, a căzut. Ce căuta acolo sus? 

În timpul prânzului, LaManche mă informă că va fi dificil să 
vedem rănile capului lui Ferris. Razele X arătau numai un 
fragment de glonţ și că spatele craniului și partea stângă a feţei 
au fost zdrobite. De asemenea, mă informă că analizele mele 
vor fi dificile pentru că pisicile distruseseră traiectoria glonţului, 
care ar fi putut fi determinată cu ajutorul razelor X. 

În plus, Ferris căzuse cu mâinile sub el. Procesul de 
descompunere a făcut ca testul de determinare a existenţei 
reziduurilor de praf de pușcă să fie neconcludent. 

La ora unu și jumătate, am coborât din nou la morgă. Bustul 
lui Ferris era acum deschis de la gât până în zona pubiană și 
organele sale pluteau în recipiente acoperite. Duhoarea din 
încăpere devenise insuportabilă. 

Ryan și fotograful se aflau acolo, împreună cu doi dintre cei 
patru observatori de dimineaţă. LaManche așteptă cinci minute, 
apoi îi făcu tehnicianului semn să-și înceapă treaba. 

Lisa făcu o incizie în spatele urechii lui Ferris și de-a lungul 
creștetului. Folosind un scalpel și ajutându-se de degete, 
îndepărtă apoi scalpul, începând din partea superioară către 
spate, oprindu-se uneori pentru a poziţiona eticheta de caz 
pentru fotografi. În timp ce fragmentele erau îndepărtate, eu și 
LaManche făceam observaţii și grafice pe care apoi le 
strângeam în cutii. 

Când am terminat cu creștetul și spatele craniului lui Ferris, 
Lisa îndepărtă pielea de pe faţă, iar eu și cu LaManche am 
repetat procedura, examinând, făcând schițe, dându-ne înapoi 
pentru a lăsa fotograful să-și facă treaba. Încet, am extras 
resturile a ceea ce fusese maxilarul lui Ferris, oasele zigomat, 
nazal și temporal. 

Până la ora 4, ceea ce rămăsese din chipul lui Ferris se afla 
din nou la locul lui și cusătura în formă de Y îi închidea 
abdomenul și pieptul. Fotograful terminase cinci role de film. 
LaManche avea un teanc de grafice și notițe. Eu aveam patru 
recipiente cu resturi însângerate. 

Curăţam fragmentele osoase când Ryan apăru pe coridorul pe 
care se afla laboratorul meu. Îl priveam prin fereastra de 
deasupra chiuvetei în timp ce se apropia. 

Chipul parcă dăltuit în piatră, ochii prea albaștri pentru binele 
lui. 

Sau pentru al meu. 

Văzându-mă, Ryan își lipi palmele și nasul de sticlă. Am 
împroșcat apă către el. 

Se dădu înapoi și arătă spre ușa mea. Am rostit mutește „este 
deschisă” și i-am făcut semn să intre, în timp ce un zâmbet 
prostesc mi se lăţea pe toată fața. 

Bine. Poate că Ryan nu este chiar o alegere nepotrivită. 

Dar abia de curând am ajuns la această concluzie. 

Timp de aproape un deceniu, Ryan și cu mine ne-am tot jucat 
de-a v-aţi ascunselea, avem sau n-avem o relaţie. Ba da, ba nu. 
Fierbinte, rece. 

Fierbinte, fierbinte. 

Am fost atrasă de Ryan de la început, dar existaseră mai 
multe obstacole în calea acestei relaţii decât semnatari ai 
Declaraţiei de Independenţă. 

Cred în separarea relaţiilor de serviciu de cele personale. 
Nicio poveste de dragoste care să necesite dușuri reci pentru 
această seniorita! Nici vorbă! 

Ryan lucrează la omoruri. Eu, la morgă. Se aplică, așadar, 
clauza de excludere pe criterii profesionale. Obstacolul numărul 
1. 

Apoi, Ryan însuși. Toată lumea îi cunoaște biografia. Născut în 
Noua Scoţie din părinţi irlandezi, tânărul Andrew sfârșise prin a 
ajunge la capătul greșit al sticlei de Budweiser sparte de un 
motociclist. Renunţând să mai rămână de partea întunecată a 
baricadei, băiatul intrase în echipa băieților buni și ajunsese la 
gradul de locotenent-detectiv în poliţia provinciei. Matur acum, 
Andrew este amabil, inteligent și concentrat pe munca sa. 

Și bine cunoscut ca un Don Juan al secţiei de poliţie. Clauza 
de excludere privind bărbaţii sexy. Obstacolul numărul 2. 

Dar, cu vorbe dulci, Ryan făcu breșe în zidul meu de apărare 
și, după ani de rezistenţă, în cele din urmă, l-am acceptat. Și 
apoi, în timpul sărbătorilor de iarnă, a apărut obstacolul numărul 
3, 

Lily. O fiică de 19 ani, cu iPod-ul aferent, cercel în buric și o 
mamă originară din Insulele Bahamas, o amintire în carne și 
oase a călătoriilor motorizate de demult, făcute împreună cu 
„Wild Ones". 

Deși dezorientat și oarecum intimidat de perspectivă, Ryan 
îmbrățișase rezultatul trecutului său și luase niște decizii în 
privinţa viitorului. De Crăciunul trecut se angaja să fie un bun 
părinte de la distanţă. In aceeași săptămână, îmi propunea să 
locuim împreună. 

Șezi blând, flăcău! Am respins categoric acel plan. 

Deși mai flecăresc cu tovarășul meu felin, Birdie, eu și Ryan 
încercăm să întocmim o ciornă preliminară a unui aranjament 
funcţional. 

Până acum a fost bine. 

Și discret. Am păstrat această legătură pentru noi. 

— Cum merge treaba, scumpo? întrebă intrând pe ușă. 

— Bine. 

Am pus încă un fragment alături de cele deja aflate la uscat 
pe o planșetă din plută. 

— Cadavrul din horn? Ryan se uita la cutia în care se afla 
Charles Bellemare. 

— Cowboy-ul se plimbă acum pe drumuri însorite, am spus. 

— Tipul a primit o lovitură? 

Mi-am clătinat capul. 

— Se pare că s-a înclinat într-o parte când ar fi trebuit să se 
aplece în cealaltă. N-am idee ce căuta pe coș. 

Mi-am scos mănușile și am strâns săpunul în mâini. 

— Cine-i tipul blond de la parter? 

— Birch. O să lucreze la cazul lui Ferris împreună cu mine. 

— Este noul tău partener? 

Ryan dădu din cap. 

— A fost împrumutat. Crezi că Ferris s-a sinucis? 

M-am întors și m-am uitat la Ryan cu o privire care-i spunea 
că știe foarte bine cum stau lucrurile. 

Ryan mă privi cu expresia inocentă a unui băiat de cor. 

— Nu încercam să te zoresc. 

Trăgând mai multe prosoape de hârtie de pe suport, i-am 
spus: 

— Vorbește-mi despre el. 

Ryan îl împinse pe Bellemare într-o parte și se așeză cu un 
picior pe masa mea de lucru. 

— Era singurul de religie ortodoxă din familie. 

— Adevărat? 

Surpriza era falsă. 

— Cei patru magnifici erau aici pentru a se asigura că 
autopsia nu va încălca principiile religiei mozaice. 

— Cine erau? 

Am mototolit și am aruncat prosoapele de hârtie. 

— Un rabin, membri ai templului, un frate. Vrei nume? 

Am încuviințat. 

— Ferris era ceva mai în vârstă decât ruda sa. Avea o firmă de 
import într-un depozit de lângă aeroportul Mirabel. li spuse 
soţiei ca va fi plecat din oraș joi și vineri. Din câte spunea... 

Ryan scoase din buzunar un carnețel cu șină și se uită în el. 

— Miriam, i-am zis. 

— Corect. 

Ryan îmi aruncă o privire ciudată. 

— După Miriam, Ferris încerca să-și extindă afacerea. Sunase 
miercuri, în jurul orei 4, spunând că pleacă și că se va întoarce 
vineri, târziu. Fiindcă nu a ajuns până la răsăritul soarelui, 
Miriam a presupus că zborul a avut o întârziere și că a preferat 
să nu conducă într-o zi de sărbătoare. 

— S-a mai întâmplat așa ceva? 

Ryan dădu din cap. 

— Ferris n-avea obiceiul să sune acasă. Fiindcă nu apăruse 
până sâmbătă noaptea, Miriam se puse să dea telefoane. 
Nimeni din familie nu-l văzuse. Nici secretara. Miriam nu știa cu 
cine plănuise el să facă afaceri, așa că își zise să nu ia nicio 
măsură. Duminică dimineața a verificat depozitul. Duminică 
după-amiază îl declară dispărut. Poliţiștii au spus că vor face 
cercetări dacă soţiorul nu va apărea până luni dimineaţa. 

— Un bărbat matur care și-a prelungit călătoria de afaceri. 

Ryan își ridică un umăr. 

— Se întâmplă. 

— Ferris n-a părăsit deloc Montrealul? 

— LaManche crede că a murit la puţin timp după ce i-a 
telefonat lui Miriam. 

— Povestea lui Miriam se verifică? 

— Până acum. 

— Trupul a fost găsit într-o debara? 

Ryan încuviinţă. 

— Erau sânge și creieri pe toţi pereții. 

— Ce fel de debara? 

— Un mic spațiu de depozitare lângă un birou de la etaj. 

— De ce ar fi fost pisicile acolo, împreună cu el? 

— Ușa avea o ușiţă batantă. Ferris ţinea în acel loc mâncare și 
nisip pentru ele. 

— Și-a adunat pisicile ca să se împuște? 

— Poate că ele erau acolo când și-a încasat glonţțul, poate că 
au intrat mai târziu. Poate că Ferris a murit în timp ce stătea pe 
un scaun și apoi a alunecat de pe el. Cumva, picioarele lui au 
blocat ușiţa pentru pisici. 

M-am gândit la asta. 

— Miriam n-a verificat debaraua când a fost duminică acolo? 

— Nu. 

— N-a auzit pisicile zgrepțănând sau mieunând? 

— Cucoana nu este o iubitoare de pisici. De aia Ferris le ţinea 
la serviciu. 

— N-a simţit niciun miros? 

— Se pare că Ferris nu era foarte grijuliu cu igiena pisicilor. 
Miriam a spus că, dacă ar fi mirosit ceva, ar fi presupus că este 
nisipul pisicilor. 

— Nu i s-a părut că în clădire era cumplit de cald? 

— Nu. Dar dacă o pisică a dereglat termostatul după plecarea 
ei, Ferris oricum s-ar fi copt de duminică până marți. 

— Ferris mai avea și alți angajaţi în afară de secretară? 

— Nu. 

Ryan își consultă carnețelul. 

— Courtney Purviance. Miriam o numește secretară. 
Purviance preferă cuvântul „asociată”. 

— Soţia o coboară în rang sau ea își exagerează importanţa. 

— Mai curând prima variantă. Se pare că Purviance avea un 
rol destul de mare în conducerea afacerii. 

— Unde era Purviance miercuri? 

— Plecase devreme. Probleme cu sinusurile. 

— De ce nu l-a găsit Purviance pe Ferris luni? 

— Luni a fost un fel de sărbătoare a evreilor. Purviance își 
luase o zi liberă ca să planteze pomi. 

— Tu B' Shvat. 

— Et tu, Brute. 

— Anul Nou al Arborilor. Lipsea ceva? 

— Purviance insistă că acolo nu se afla nimic care să merite a 
fi furat. Calculatoarele sunt vechi. Radioul e și mai vechi. Nu 
sunt lucruri de valoare. Dar verifică. 

— De când lucrează pentru Ferris? 

— Din 1998. 

— Ceva dubios în trecutul lui Ferris? Asociați cunoscuţi? 
Dușmani? Datorii la jocuri de noroc? Vreo prietenă părăsită? Un 
prieten? 

Ryan clatină din cap. 

— Ceva care să sugereze că avea tendinţe sinucigașe? 

— Fac săpături, dar deocamdată nimic. Căsătoria este solidă. 
A dus-o pe micuța doamnă la Boca, în ianuarie. Afacerea nu era 
strălucitoare, dar asigura un trai liniștit. Mai ales de când a fost 

angajată Purviance, lucru pe care aceasta nu se sfiește să-l 
menţioneze. După spusele familiei, nu existau semne că ar fi 
fost deprimat, dar Purviance s-a gândit că a fost neobișnuit de 
prost dispus în ultimele săptămâni. 

Mi-am amintit de Kessler și am scos fotografia din buzunarul 
halatului de laborator. 

— Un cadou de la unul dintre cei patru magnifici. 

l-am întins-o. 

— El crede că acesta este motivul pentru care Ferris este 
mort. 

— Adică? 

— El crede că acesta este motivul pentru care Ferris este 
mort. 

— Poţi fi o adevărată belea, Brennan! 

— Îmi dau silința. 

Ryan studia fotografia. 

— Care dintre cei patru magnifici? 

— Kessler. 

Ridicând o sprânceană, Ryan lăsă poza jos și întoarse o 
pagină din carnetţelul său. 

— Eşti sigură? 

— Este numele pe care mi l-a spus. 

Când Ryan își ridică privirea, sprânceana se afla la locul ei. 

— Nimeni cu numele Kessler nu a primit permisiunea de a 
participa la acea autopsie. 

3. 


— Sunt sigură că numele pe care mi l-a spus este Kessler. 

— Era observator autorizat? 

— Spre deosebire de vreunul dintre numeroșii evrei 
credincioși care bântuiau pe aceste coridoare? 

Ryan îmi nesocoti sarcasmul. 

— Ţi-a spus Kessler că de aia se afla aici? 

— Nu. 

Pentru un motiv oarecare, întrebările lui Ryan mă enervau. 

— L-ai văzut pe Kessler mai devreme în sala de autopsii? 

— L-am... 

Miriam și Dora Ferris îmi distrăseseră atenţia, la fel și 
telefonul lui Pelletier. Kessler avea ochelari, o barbă și un 
costum negru. Mintea mea se axase pe un stereotip cultural. 

Nu eram nervoasă din cauza lui Ryan. Eram supărată pe mine 
însămi. 

— Am presupus doar. 

— S-o luăm de la început. 

l-am povestit lui Ryan incidentul de pe holul de la parter. 

— Deci Kessler se afla pe coridor când tu părăseai camera 
pentru familii. 

— Da. 

— Ai văzut de unde a venit? 

— Nu. 

— Încotro s-a dus. 

— Am crezut că se duce la Dora și Miriam. 

— Chiar l-ai văzut intrând în camera pentru familii? 

— Vorbeam cu Pelletier. 

Cuvintele mi-au ieșit pe un ton mai ridicat decât am vrut. 

— Nu intra în defensivă. 

— Asta nu se cheamă că am intrat în defensivă, am spus 
apărându-mă și am tras cu ambele mâini de halat ca să-l desfac. 
Se cheamă sublinierea detaliilor. 

Ryan ridică poza de la Kessler. 

— La ce mă uit? 

— La un schelet. 

Ryan își dădu ochii peste cap. 

— Kessler... 

M-am oprit. 

— Misteriosul străin cu barbă mi-a spus că provine din Israel. 

— Fotografia a venit din Israel sau a fost făcută acolo? 

O altă greșeală pe care am făcut-o. 

— Fotografia are peste 40 de ani. Probabil ca nu înseamnă 
nimic. 

— Când cineva spune că a provocat o moarte, probabil că are 
o anumită semnificaţie. 

M-am înroșit. 

Ryan întoarse fotografia, așa cum făcusem și eu. 

— Ce înseamnă „M de 1 H”? 

— Crezi că este un M? 

Ryan îmi ignoră întrebarea. 

— Ce se întâmpla în octombrie 1963, a întrebat el, mai mult 
pe sine însuși decât pe mine. 

— Oswald se gândea la JFK. 

— Brennan, poţi fi o adevărată... 

— Pe asta am stabilit-o deja! 

Tăindu-i vorba lui Ryan, am întors poza și am arătat obiectul 
care se afla în stânga oaselor piciorului. 

— Vezi asta? am întrebat. 

— Este o pensulă. 

— Este o săgeată care arată nordul. 

— Adică? 

— Obiceiul arheologilor bătrâni. Dacă nu ai un indicator tipic 
pentru a sugera dimensiunile sau a arăta direcţia, pui în cadru 
un obiect orientat către nord. 

— Crezi că fotografia a fost făcută de un arheolog? 

— Da. 

— Care sit? 

— Unul cu morminte. 

— În sfârșit, ajungem undeva. 

— Uite, probabil că acest Kessler este un ţicnit. Găsește-l și 
pune-l pe jar. Sau vorbește cu Miriam Ferris. 

Am fluturat o mână către fotografie. 

— Poate că știe de ce soțul ei era atât de înspăimântat de 
această poză. 

Mi-am scos halatul de laborator. 

— Dacă era speriat de această fotografie. 

Ryan studie poza preţ de un minut întreg. Apoi privi în sus și 
spuse: 

— Ţi-ai cumpărat pantalonașii din satin? 

Obrajii mi-au fost cuprinși de flăcări. 

— Nu. 

— Din satin roșu. Al dracului de sexy. 

Mi-am îngustat ochii într-o privire de atenţionare: „Nu aici!” 

— A fost o zi plină. 

Traversând camera către dulap, mi-am agăţat halatul și mi- 
am golit buzunarele. Mi-am stăvilit dorințele sexuale. 

Când m-am întors, Ryan era în picioare, dar se uita din nou la 
fotografia de la Kessler. 

— Crezi ca vreunul dintre vechii tăi colegi ar putea recunoaște 
asta? 

— Pot să dau câteva telefoane. 

— N-ar strica. 

În pragul ușii, Ryan se întoarse și îmi făcu un semn din 
sprâncene. 

— Ne vedem mai târziu? 

— Miercuri este seara mea de tai chi. 

— Mâine? 

— S-a făcut. 

Ryan arătă cu un deget către mine și îmi făcu cu ochiul: 

— Pantalonași din satin. 

Apartamentul meu din Montreal se află la parterul unei clădiri 
în formă de U. Un dormitor, un birou, două băi, o sufragerie, un 
hol care trece printr-o bucătărie suficient de îngustă încât, dacă 
stai la chiuvetă și te răsucești, poți umbla în frigiderul din spate. 
Prin cealaltă arcadă a bucătăriei, traversând o cameră de zi, pot 
ieși, prin ferestrele franţuzești, într-o minusculă curte interioară. 

Un șemineu din piatră. Lemnărie frumoasă. Dulapuri mari. 
Parcare subterană. 

Nimic extraordinar. Ceea ce făcea ca apartamentele din 
clădire să fie căutate era că aceasta se afla chiar în centru. Tot 
ce-mi trebuia era la distanţă de două străzi de patul meu. 

Birdie nu apăru la sunetul cheii mele. 

— Bună, Bird! 

Nici urmă de pisică. 

— Cirip. 


29 


— Bună, Charley. 

— Cirip-cirip. 

— Birdie? 

— Cirip-cirip. Cirip-cirip. Cirip-cirip. 

Un ciripit pe două note. 

Mi-am îndesat haina în dulap, am lăsat laptopul în birou, am 
pus lasagna în bucătărie și mi-am continuat drumul pe sub 
arcadă. 

Birdie stătea în poziția Sfinxului, cu labele din spate trase sub 
el, capul ridicat și labele din față curbate sub corp. Când m-am 
așezat lângă el pe o sofa mică, se uită în sus către mine, apoi își 
mută din nou privirea spre cușca din dreapta sa. 

Charlie dădu din cap și mă privi printre gratii. 

— Ce mai fac băieţii mei? întrebă. 

Birdie mă ignoră. 

Charlie ţopăi către vasul cu seminţe și se uită la mine cu 
ochiul stâng. 

Din partea pisicii, niciun semn. 

— Mă bucur că vă înţelegeţi. 

Și chiar se înțelegeau. 

Papagalul-nimfă a fost cadoul pe care l-am primit de la Ryan 
de Crăciunul trecut. Și, cu toate că n-am fost prea entuziasmată, 
din cauza stilului meu de viaţă care presupunea naveta dintr-o 
țară în alta, Birdie mi-a fost dragă de la prima privire. 

Fiindcă am respins oferta lui de coabitare, Ryan propusese o 
custodie comună. Când eram în Montreal, Charlie ar sta la mine. 
Când eram în Charlotte, Charlie și Ryan ar sta împreună. De 
obicei, Birdie călătoreşte cu mine. 

Acest aranjament funcţiona, iar papagalul și pisica erau strâns 
legaţi unul de celălalt. 

M-am mutat în bucătărie. 

— Călătorie pe șosea, ţipă Charlie strident. Nu uita pasărea. 

M-am descurcat mizerabil la tai chi în acea seară, dar, după 
aceea, am dormit ca un bolovan. Bine, lasagna nu este 
recomandată atunci când încerci figurile „Prinde coada vrabiei” 
sau „Cocorul alb își întinde aripile”, dar este nemaipomenită 
pentru „Liniștea interioară”. 

In dimineaţa următoare, eram în picioare la ora 7 și în 
laborator la 8. 

Mi-am petrecut prima oră identificând, marcând și 
inventariind fragmentele din capul lui Avram Ferris. Încă nu 
ajunsesem la o examinare amănunţită, dar notam detaliile și 
începea să se contureze o imagine. Una derutantă. 

Întâlnirea personalului din acea dimineaţă a trecut în revistă 
aceleași evenimente prostești, brutale și trist de banale. 

Un bărbat de 27 de ani s-a electrocutat în timp ce urina pe 
șinele metroului în staţia Lucien L'Allier. 

Un dulgher din Boisbriand și-a lovit cu o bâtă soţia de 30 de 
ani, în timp ce se certau pe tema cine trebuie să aducă lemnele 
de foc. 

Un drogat de 59 de ani a luat o supradoză într-unul din 
hotelurile mizere aflate la intrarea în Chinatown. 

Nimic pentru un antropolog. 

La 9:20, m-am întors în birou și l-am sunat pe Jacob Drum, un 
coleg de la UNC-Charlotte. A răspuns căsuţa vocală. Am lăsat un 
mesaj, rugându-l să mă sune. 

Mi-am mai petrecut o oră cu acele fragmente până să sune 
telefonul. 

— Hey, Tempe! 

Când ne salutăm, noi, cei din Sud, spunem „hey”, nu „hi”. 
Pentru a alerta, a distrage atenţia sau a arăta cuiva 
dezaprobarea, spunem, de asemenea, „hey”, dar aerul este 
expirat și sfârșitul cuvântului este retezat. De data asta, a fost 
pronunţat fără aer și cu A-ul prelungit de patru ori. 

— Bună, Jake. 

— Azi n-o să fie mai mult de 10 grade Celsius în Charlotte. La 
tine-i frig? 

larna, sudicii se distrează întrebând despre vremea din 
Canada. Vara, interesul se diminuează. 

— Este frig. 

Temperatura maximă prognozată era negativă. 

— Mă duc acolo unde vremea se potrivește cu hainele mele. 

— Te duci să faci săpături? 

Jack era un arheolog biblic care făcea săpături în Orientul 
Mijlociu de aproape trei decenii. 

— Da, doamnă. Lucrez la o sinagogă din secolul I. Plănuiesc 
asta de luni de zile. Echipa este stabilită. Am oamenii mei în 
Israel și mă întâlnesc cu un supraveghetor de teren în Toronto, 

duminică. Tocmai îmi finalizam aranjamentele de drum. Un 
adevărat balamuc. Ai idee cât de rare sunt aceste lucruri? 

— Balamucurile? 

— Există sinagogi din secolul | la Masada și Gamla. Despre 
asta-i vorba. 

— Se pare că-i o șansă extraordinară. Ascultă. Imi pare bine 
că te-am prins. Vreau să te rog ceva! 

— Spune! 

Am descris fotografia de la Kessler, fără să intru în detalii 
despre cum am obținut-o. 

— Poza a fost făcută în Israel? 

— Mi s-a spus că provine din Israel. 

— Datează din anii 1960? 

— Pe spate scrie „octombrie 1963”. Și un fel de notă. Poate o 
adresă. 

— Destul de vag. 

— Da. 

— Voi fi bucuros să verific. 

— O să scanez imaginea și ţi-o trimit prin e-mail. 

— Nu sunt optimist. 

— Apreciez dorinţa ta de a arunca o privire. 

Știam ce urmează. Jake își reluă litania, ca o reclamă proastă 
la bere. 

— Tempe, trebuie să vii să faci săpături împreună cu noi! 
Întoarce-te la originile arheologice! 

— Nimic nu mi-ar plăcea mai mult, dar nu pot pleca acum. 

— Într-una din zilele astea. 

— Într-una din zilele astea. 

După convorbirea telefonică, m-am grăbit spre secţia de 
imagini, am scanat fotografia de la Kessler și am transferat 
fișierul în format .jpg în calculatorul meu. Apoi m-am grăbit să 
mă întorc, m-am logat la internet și i-am trimis imaginea lui 
Jake, la UNCC. 

Înapoi la capul zdrobit al lui Ferris. 

Fracturile craniene au modele extrem de variate. Succesul 
interpretării unui anumit tipar rezidă în înţelegerea proprietăţilor 
biomecanice ale oaselor, în combinaţie cu a factorilor interni și 
externi implicaţi în producerea fracturii. 

Simplu, nu? La fel ca fizica cuantică. 


32 


Deși osul pare rigid, are un anumit grad de elasticitate. Când 
asupra lui acţionează o forță, osul se curbează și își schimbă 
forma. Când limitele deformării sale elastice sunt depășite, osul 
se comprimă sau se rupe. 

Acesta-i aspectul biomecanic. 

În cap, fracturile urmează liniile de minimă rezistenţă. 
Acestea sunt determinate de curbura boltei craniene, densitatea 
osoasă, liniile de sutură, tipul articulației dintre oase. 

Aceștia sunt factorii interni. 

Factorii externi includ mărimea, viteza și unghiul de impact al 
obiectului. 

Gândiţi-vă așa: Craniul este o sferă pe care există 
excrescențe și în care sunt goluri. Există feluri previzibile în care 
aceasta cedează la lovirea puternică cu un obiect. Atât în cazul 
unui glonț de calibrul 22, cât și al unei ţevi de 5 centimetri 
grosime. Doar că glonţul se mișcă mult mai repede și lovește o 
zonă mai mică. 

Aţi înţeles ideea. 

In ciuda teribilei distrugeri, știam că tiparul pe care îl vedeam 
la capul lui Ferris era atipic. Cu cât mă uitam mai mult, cu atât 
mi se părea mai complicat. 

Tocmai puneam un fragment din osul occipital sub microscop 
când sună telefonul. Era Jake Drum. De data asta nu am mai 
auzit acel relaxat „hey”. 

— De unde ai zis că ai căpătat fotografia? 

— N-am spus. A... 

— Cine ţi-a dat-o? 

— Un bărbat pe nume Kessler. Dar... 

— O mai ai? 

— Da. 

— Cât timp vei sta în Montreal? 

— Voi face o călătorie scurtă în State, duminică, dar... 

— Dacă mă abat mâine prin Montreal, poţi să-mi arăţi 
originalul? 

— Da. Jake... 

— Trebuie să sun la liniile aeriene. 

Vocea lui era tensionată de parcă ar fi fost cablul ancorei lui 
Queen Mary. 

— Între timp, ascunde fotografia! 

Ascultam tonul. 


33 

M-am holbat la telefon. 

Ce putea fi atât de important încât Jake să-și schimbe 
planurile pe care și le făcuse de luni de zile? 

Am așezat poza de la Kessler pe sugativă. 

Dacă aveam dreptate în legătură cu pensula, corpul era 
orientat nord-sud, cu capul întors către est. Incheieturile 
mâinilor erau încrucișate pe abdomen. Picioarele erau complet 
întinse. 

Cu excepţia unei proaste aranjări a oaselor pelviene și a 
picioarelor, totul părea corect din punct de vedere anatomic. 

Prea corect. ` 

Rotula era perfect poziționată la capătul fiecărui femur. In 
niciun caz nu s-ar fi putut menține atât de bine în poziția 
corectă. 

Mai era ceva în neregulă. 

Fibula dreaptă se afla în interior faţă de tibia dreaptă. Ar fi 
trebuit să fie în exterior. 

Concluzia: scena fusese aranjată. 

Poziţionase vreun arheolog oasele pentru o fotografie sau 
repoziționarea lor avea o anumită semnificaţie? 

Am pus poza sub microscop, am micșorat puterea și am 
focalizat lumina transmisă prin fibră optică. 

Pe solul din jurul oaselor apăreau urme de pași. Observând 
imaginea mărită, am constatat că erau două urme distincte. 

Concluzia: acolo se aflase mai mult de o persoană. 

M-am uitat să determin sexul. 

Marginile orbitelor craniului erau largi, maxilarul pătrat. Doar 
jumătatea dreaptă a pelvisului era vizibilă, dar marea incizură 
sciatică părea îngustă și adâncă. 

Concluzia: cel mai probabil, individul era bărbat. 

Am trecut la vârstă. 

Partea superioară a danturii părea relativ completă. Cea 
inferioară avea goluri și alinierea era defectuoasă. Simfiza 
pubiană dreaptă, una dintre suprafeţele de contact ale celor 
două jumătăţi pelviene din partea frontală a corpului era 

înclinată către exterior. Deși fotografia era neclară, suprafaţa 
simfizei părea netedă și dreaptă. 

Concluzia: vârsta individului era cuprinsă între tinerețe și 
mijlocul vieţii. Posibil. 

Minunat, Brennan! Cadavrul unui adult cu dinţi stricaţi și oase 
rearanjate. Posibil. 

— In sfârșit, ajungem undeva, l-am imitat pe Ryan. 

Ceasul arăta 1:40. Muream de foame. 

Scoțându-mi halatul de laborator, am stins microscopul și m- 
am spălat. În pragul ușii, am ezitat. 

Intorcându-mă către microscop, am luat fotografia și am 
strecurat-o sub o agendă din sertarul biroului. 

e 

Până la prânz nu ajunsesem mai aproape de finalizarea 
examinării fragmentelor capului lui Ferris decât fusesem la 
prânz. Doar frustrarea era mai mare. 

Oamenii nu pot depăși anumite limite. Se împușcă în frunte, 
în tâmplă, în gură, în piept. Nu se împușcă în șira spinării sau în 
ceafă. Este prea greu să plasezi țeava armei acolo și să ţii un 
deget sau degetul mare de la picior pe trăgaci. Așa încât 
traiectoria glonţului poate fi adesea folosită pentru a diferenţia o 
sinucidere de o crimă. 

Trecând prin os, glonţul dislocă mici particule din gaura pe 
care o creează, existând o rană de intrare și una de ieșire. 

Glonţul intră. Glonţul iese. Felul în care a murit. 

Deci care era problema? Și-a tras Ferris un glonţ în cap sau 
altcineva a făcut onorurile? 

Problema era că părţile afectate ale craniului lui Ferris arătau 
ca piesele căzute dintr-o cutie ale unui puzzle. Pentru a 
determina traiectoria, trebuie, în primul rând, să constat ce 
încotro s-a dus. 

Ore de aranjat piesele de puzzle mi-au permis să identific o 
gaură ovală în spatele urechii drepte a lui Ferris, lângă 
joncţiunea suturilor parietală, occipitală și temporală. 

Era la îndemâna lui Ferris. Ar fi trebuit să se întindă, dar da. 

O alta problemă. Gaura străbătea atât suprafața 
endocraniană, cât și pe cea ectocraniană. 

Uită traiectoria! Trebuia să te bazezi doar pe succesiunea 
fracturilor. 

Rostul unui craniu este să ofere adăpost creierului și unei 
foarte mici cantităţi de lichide. Asta-i tot. Nu e loc pentru 
altceva. 

Un glonţ în cap dă naștere unei succesiuni de evenimente, din 
care unul poate fi prezent, lipsi sau apărea în combinaţie cu 
oricare altul. 

În primul rând, se creează o gaură. În timpul acesta, fracturile 
iradiază brusc către exterior și afectează întregul craniu. Glonţul 
trece prin creier împingând în lateral materia cenușie și creând 
un spaţiu acolo unde acesta nu ar trebui să existe. Presiunea 
intracraniană crește, apar fracturi concentrice verticale, 
perpendiculare pe cele radiale față de zona de intrare, iar plăcile 
osoase sunt împinse în afară. Dacă fracturile verticale și cele 
radiale se intersectează, bum! Acea porţiune a craniului este 
spulberată! 

Alt scenariu. Nu este spulberat, ci glonțul spune adio, ieșind 
pe partea cealaltă a craniului. Fracturile apar înainte de orificiul 
de ieșire, în prelungirea celor formate în jurul orificiului de 
intrare. Energia se răspândește de-a lungul fracturilor de intrare 
preexistente, iar fracturile de ieșire nu trec dincolo de ele. 

Gândiţi-vă în felul următor: Un glonț în creier degajă energie. 
Această energie captivă trebuie să se descarce undeva. La fel 
cum facem noi toţi, caută cea mai ușoară cale de ieșire. In 
craniu, asta înseamnă o linie de sutură sau o fisură 
preexistentă. În concluzie: fracturile create de ieșirea unui glonţ 
nu se vor intersecta cu cele create de intrarea lui. 

Rezolvaţi problema și veţi avea succesiunea faptelor. 

Dar, ca să rezolvi problema unei morţi, trebuie să faci apel la 
reconstrucţie. 

N-aveam cum să ocolesc acest lucru. Trebuia să asamblez 
piesele. 

Asta presupune timp și răbdare. 

Și o grămadă de lipici. 

Mi-am scos vasele de oțel, nisipul și soluţia de lipit. Două câte 
două, am alăturat fragmentele și le-am ţinut împreună până s- 
au lipit. Apoi am pus mini-reconstrucţia pe nisip, poziționând-o 
în așa fel, încât să se usuce fără să alunece sau să se 
deformeze. 

Radiocasetofonul laboranților amuți. 

Ferestrele se întunecară. 

Un clopoțel sună, indicând că telefoanele fixe au trecut pe 
funcţionare nocturnă. 

Am continuat să lucrez, selectând, manevrând, lipind, 
echilibrând. Liniștea se așternuse în jurul meu, devenind din ce 
în ce mai apăsătoare în golul de după orele de program a uriașei 
clădiri. 

Când am ridicat privirea, ceasul arăta 6:20. 

De ce era asta în neregulă? 

Ryan trebuia să ajungă la mine acasă la 7! 

Am zburat către chiuvetă, m-am spălat pe mâini, am azvârlit 
halatul de laborator, mi-am înșfăcat lucrurile și am șters-o. 

Afară, cădea o ploaie rece. Nu. Asta-i prea blând spus. Chestia 
aia era zloată. Lapoviţă îngheţată care mi se lipea de haină și 
îmi ardea obrajii. 

Mi-a luat zece minute până să pot vedea ceva prin gheaţa de 
pe parbriz și alte treizeci ca să fac un drum pe care, în mod 
normal, îl parcurgeam într-un sfert de oră. 

Când am ajuns, Ryan stătea rezemat de peretele de lângă 
ușă, cu o pungă de alimente la picioare. 

Există o lege indisolubilă a naturii. De câte ori mă întâlnesc cu 
Ryan, arăt cel mai rău posibil. 

Și Ryan arată precum ceva schițat de comitetul de planificare 
pentru un idol de matineu. Intotdeauna. 

În seara asta purta o geacă de pilot de bombardier, un fular 
din lână în dungi și blugi decolorați. 

Ryan zâmbi când mă văzu cu geanta căzându-mi de pe un 
umăr, laptopul în mâna stângă, servieta în dreapta. Obrajii îmi 
erau mușcați de frig, părul umed și lipit de față. Ploaia îmi 
transformase rimelul într-un studiu impresionist în noroi. 

— Câinii i-au pierdut urma? 

— E măzăriche afară. 

— Cred că ar trebui să ţipi: „Marș!” 

Ryan se dezlipi de perete, îmi luă calculatorul cu o mână și cu 
cealaltă îmi îndepărtă șuviţele căzute. Câteva se strânseseră în 
mănunchiuri groase. 

— Te-ai dat din plin cu gel de păr? 

— Am lipit ceva. 

Am scos cheile din geantă. 

Ryan dădu să spună ceva, dar se răzgândi. Aplecându-se, 
înșfacă punga și mă urmă în apartament. 

— Cirip. 

— Charlie, băiete! l-a strigat Ryan. 

— Cirip-cirip. Cirip-cirip. Cirip! 

— Tu și Charlie distrați-vă împreună, am spus. Mă duc să dau 
lipiciul jos. 

— Pantalonași din satin! 

— Nici măcar nu i-am comandat, Ryan! 

În douăzeci de minute, au făcut duș, mi-am șamponat părul, l- 
am uscat și m-am machiat subtil, dar artistic. Mi-am pus 
ostentativ niște șnururi roz, un top mulat și m-am dat în spatele 
fiecărei urechi cu Issey Miyaki. 

Nu aveam pantalonași din satin, ci o pereche de tanga care 
băga bărbaţii în draci. Roz prăfuit. În niciun caz lenjeria pe care 
ar fi purtat-o mama. 

Ryan era în bucătărie. Casa mirosea a roșii, anșoa, usturoi și 
oregano. 

— Faci faimoasele tale pasta alla puttanesca? am întrebat, 
ridicându-mă pe vârfuri pentru a-l săruta pe Ryan pe obraz. 

— Uaul 

Ryan mă cuprinse în braţe și mă sărută pe gură. Jucându-se 
cu elasticul din jurul taliei, îl întinse și își lăsă mâinile în jos pe 
corpul meu. 

— N-ai pantalonași din satin, dar nu-i rău! 

Mi-am proptit mâinile în pieptul lui și l-am împins. 

— Chiar nu i-ai comandat? 

— Chiar nu i-am comandat! 

Birdie apăru, se uită dezaprobator, apoi se îndreptă către 
castronașul lui. 

În timpul cinei, i-am descris frustrarea mea în cazul Ferris. La 
cafea și desert, Ryan mă puse la curent cu stadiul în care se 
aflau investigaţiile sale. 

— Ferris era importator de veșminte ritualice. Chipe, talite. 

Ryan îmi interpreta greșit expresia feței. 

— Talitul este șalul de rugăciune. 

— Mă impresionează că știi asta. 

Ca și mine, Ryan fusese crescut în religia catolică. 

— M-am documentat. De ce ai făcut faţa aia? 

— Se pare că ar fi o piaţă foarte mică. 

— Ferris se ocupa, de asemenea, de obiecte ritualice pentru 
acasă. Menorahuri, mezuzahuri, lumânări pentru Shabbat, căni 

pentru kiddush, acoperitori pentru pâinea evreiască challah. 
Plănuiesc să aflu ce înseamnă aceste cuvinte. 

Ryan îmi oferi farfuria cu prăjituri. Mai rămăsese o mille 
feuille. O voiam. Am clătinat din cap. Ryan o luă. 

— Ferris făcea vânzări în Quebec, Ontario și Maritimes. Nu era 
Wal-Mart, dar o ducea destul de bine. 

— Ai vorbit din nou cu secretara? 

— Se pare că Purviance chiar este mai mult decât o secretară. 
Se ocupă de contabilitate, urmărește inventarul, călătorește în 
Israel și SUA pentru a evalua marfa și a se înțelege cu furnizorii. 

— Israelul nu este un loc prea plăcut zilele acestea. 

— Purviance a stat un timp într-un kibbuz în anii 1980, așa că 
știe cum stau lucrurile. Și vorbește engleza, franceza, ebraica și 
araba. 

— Impresionant! 

— Tatăl ei era francez. Mama, tunisiană. Oricum, Purviance 
spune aceeași poveste. Afacerile merg bine. Nu există niciun 
dușman. Totuși, ea simțea că Ferris avusese mai multe toane ca 
de obicei în zilele de dinaintea morţii sale. Îi dau o zi să termine 
cu depozitul, apoi voi avea cu ea o altă discuţie. 

— L-ai găsit pe Kessler? 

Ryan se îndreptă spre canapea și scoase o hârtie din giacă. 
Întorcându-se la masă, mi-o întinse. 

— Aceștia sunt oamenii cărora li s-a permis să asiste la 
autopsie. 

Am citit numele. 


Mordecai Ferris 
Theodore Moskowitz 
Myron Neulander 
David Rosenbaum 


— Niciun Kessler. 

Spuneam ceea ce era evident. 

— Ai dat de cineva care-l cunoaște pe tip? 

— Să vorbești cu familia e ca și cum ai vorbi la pereţi. Sunt în 
aninut. 

— Aninut? 

— Prima etapă a jelirii. 

— Cât durează aninutul? 

— Până la înmormântare. 

Mi-am imaginat fragmentele de craniu căpătând formă în 
vasele mele cu nisip. 

— S-ar putea să dureze mult. 

— Soţia lui Ferris mi-a spus să mă întorc când familia termină 
shiva. Asta ţine o săptămână. Am sugerat că aș veni mai 
devreme. 

— Probabil că asta-i un coșmar pentru ea. 

— Un detaliu interesant. Ferris avea o asigurare de două 
milioane, cu o clauză prin care suma se dubla în cazul morţii 
accidentale. 

— Miriam? 

Ryan dădu din cap. 

— Nu aveau copii. 

l-am povestit lui Ryan despre conversaţia mea cu Jake Drum. 

— Nu-mi pot imagina de ce vine aici. 

— Crezi că va veni într-adevăr? 

Mă întrebam și eu. 

— Ezitarea ta îmi spune că ai și tu dubiile tale, zise Ryan. 
Tipul ăsta-i vreun ciudat? 

— Jake nu-i ciudat. Doar diferit. 

— Diferit? 

— Jake este un arheolog strălucit. A lucrat la Qumran. 

Jake îmi aruncă o privire întrebătoare. 

— Manuscrisele de la Marea Moartă. Poate traduce dintr-un 
milion de limbi. 

— Dintre cele care se vorbesc astăzi? 

Am aruncat un șervețel către Ryan. 

După ce am strâns masa, eu și Ryan ne-am întins pe sofa. 
Birdie se tolăni lângă foc. 

Am vorbit despre lucruri personale. 

Despre fiica lui Ryan, care era la Halifax. Lily se întâlnea cu un 
ghitarist și se gândea să se mute la Vancouver. Ryan se temea 
că lucrurile aveau o legătură între ele. 

Katy. În cel de-al doisprezecelea și ultimul semestru la 
Universitatea din Virginia, fiica mea urma cursuri de olărie, 
scrimă și unul despre misterul feminin în filmul modern. 
Lucrarea ei de licență presupunea intervievarea unor patroni de 
cârciumi. 

Birdie începu să toarcă. Sau să sforăie. 

Charlie ţipă strident o dată și încă o dată un crâmpei din Hard- 
Hearted Hannah. 

Focul trosnea și pocnea. Gheaţa lovea ritmic în geamuri. 

După o vreme, se așternu liniștea. 

Ryan se întinse pe spate și aprinse veioza. Lumina 
chihlimbarie desena umbrele familiare din casa mea. 

Eu și Ryan stăteam întinși, cu trupurile lipite ca doi dansatori 
de tango, eu având capul cuibărit sub omoplatul său. Mirosea a 
săpun și a buștenii pe care îi cărase înăuntru pentru foc. 
Degetele lui îmi mângâiau părul. Obrazul. Gâtul. 

M-am simţit mulțumită. Calmă. La milioane de kilometri de 
schelete și cranii sfărâmate. 

Ryan este alcătuit din fibre musculoase, ca niște frânghii. 
Lungi. In cele din urmă, am simţit că una din ele se lungește și 
mai mult. 

L-am lăsat pe Birdie să aibă grijă de cămin. 

5. 


Ryan plecă devreme în dimineața următoare. Ceva legat de 
cauciucuri radiale pentru orice anotimp, echilibrare și o jantă 
strâmbă. Nu sunt un ascultător bun la ora 7 dimineața. Și nici nu 
sunt interesată vreun pic de pneuri. 

Sunt interesată de cursele aeriene dintre Charlotte și 
Montreal. Pot să recit întregul program al tuturor companiilor 
aeriene din SUA. Știind că zborurile directe de zi fuseseră 
suprimate, eram sigură că Jack nu va ajunge până la mijlocul 
amiezii. M-am răsucit și am adormit din nou. 

O chiflă și o cafea pe la ora 8 și m-am îndreptat spre birou. 
Plecam pentru cinci zile și știam că familia lui Ferris era 
nerăbdătoare să capete informații. 

Și trupul neînsuflețit. 

Am petrecut încă o dimineaţă cu soluţia de lipit, asamblând 
zecile de fragmente pe care le reconstituisem în ziua 
precedentă. La fel ca la asamblarea atomilor în molecule, apoi în 
celule întregi, am reconstruit porțiuni din ce în ce mai mari din 
bolta craniană. 

Oasele faciale erau o altă poveste. Crăpăturile se întindeau pe 
arii largi, fie din cauza pisicilor, fie pur și simplu din cauza naturii 
fragile a oaselor înseși. Partea stângă a feței lui Ferris nu va fi 
reconstruită. 

Oricum, a apărut un tipar. 

Deși traseul liniilor era complex, se părea că nicio fractură nu 
le întretăia pe cele care radiau din orificiul aflat în spatele 
urechii drepte a lui Ferris. Secvenţierea crăpăturilor indica acea 
rană ca fiind intrarea. 

Dar de ce marginile găurii erau răsfrânte în afara craniului? În 
cazul unei intrări ar fi trebuit să fie răsfrânte în interior. 

Îmi venea în minte o explicaţie, dar lipseau fragmente din 
zonele imediat superioară și din stânga porțiunii lipsă. 

La ora două, i-am scris lui LaManche o notă, explicându-i ce- 
mi lipsea. l-am reamintit că urma să plec la întâlnirea anuală a 
Academiei Americane de Științe Criminalistice din New Orleans 
și că mă voi întoarce în Montreal miercuri noaptea. 

În următoarele două ore, m-am ocupat de diverse treburi. 
Bancă. Spălătorie. Mâncare pentru pisici. Seminţe pentru păsări. 
Ryan fusese de acord să-i ia pe Birdie și Charlie, dar omul are 
idei interesante despre felul în care trebuie îngrijite animalele 
de companie. Voiam să măresc șansele unei hrăniri adecvate. 

Jake sună în timp ce mă aflam în garajul de la subsol. Se afla 
în vestibulul exterior. Grăbindu-mă în sus pe scări, i-am deschis 
ușa din faţă și l-am condus pe coridor în apartamentul meu. În 
timp ce mergeam, mi-am amintit prima întâlnire cu Jake Drum. 
Eram nouă la UNCC și îi cunoscusem pe câţiva dintre membrii 
facultăţii care nu aparţineau disciplinei mele. Pe nimeni de la 
Departamentul de Studii Religioase. Jake apăru în laboratorul 
meu într-o seară, târziu, într-o perioadă când atacurile asupra 
studentelor făcuseră ca avertizările privitoare la securitate să fie 
difuzate în tot campusul. 

Eram nervoasă ca un șoarece care privea din cealaltă parte a 
unui terariu un piton subdezvoltat. 

Temerile mele erau nefondate. Jake avea o întrebare despre 
prezervarea oaselor. 

— Vrei ceai? i-am oferit. 

— Cred și eu. Am avut covrigei și Sprite în avion. 

— Vasele sunt în spatele tău. 

L-am urmărit pe Jake în timp ce alegea căni, gândindu-mă ce 
asasin teribil ar fi. Nasul lui este subţire și proeminent, 
sprâncenele stufoase și perfect drepte deasupra ochilor negri de 
Rasputin. Are 2 metri înălțime, cântărește 77 de kilograme și își 
rade capul. 

Martorii și l-ar aminti pe Jake exact așa cum este. 

Bănuiesc că astazi i-a făcut pe străinii de pe același trotuar 
să-l ocolească la distanţă. Agitaţia lui era palpabilă. 

Am făcut o conversaţie ușoară în timp ce așteptam ceainicul 
să dea în clocot. 

Jake se cazase la un mic hotel de la marginea vestică a 
campusului Universităţii McGill. Închiriase o mașină ca să se 
ducă la Toronto în dimineaţa următoare. Luni va pleca la 
lerusalim, unde el și echipa lui israeliană vor face excavații la 
sinagoga lor din secolul |. 

Jake rosti obișnuita lui invitaţie la săpături. Eu am rostit 
obișnuitele mele mulţumiri și regrete. 

Când ceaiul a fost gata, Jake se așeză la masa din sufragerie. 
Am luat un microscop și fotografia de la Kessler și le-am pus pe 
sticla mesei. 

Jake se uită la poză de parcă n-ar mai fi văzut niciodată 
vreuna. 

După un minut întreg, ridică lentilele. În timp ce privea 
fotografia, mișcările sale deveniră măsurate și studiate. 

Într-un fel, eu și Jake semănăm foarte mult. 

Când mă enervez, mă zburlesc, izbucnesc, devin sarcastică. 
Când sunt supărată, mă cuprinde o furie adevărată alb-aprins 
lividă și devin de un calm îngheţat. 

La fel și Jake. Știu. L-am auzit dezbătând niște probleme în 
consiliul facultății. 

Fațada înghețată este, de asemenea, reacţia mea la frică. 
Bănuiesc că acest lucru era valabil și în cazul lui Jake. 
Schimbarea din comportamentul lui făcu să mă treacă un fior. 

— Ce-i asta? am întrebat. 

Jake își ridică ochii și privi dincolo de mine, pierdut. Puteam 
doar să intuiesc, după un moment de examinare, săpăliga și 
mirosul de pământ răscolit. 

Apoi, el bătu darabana pe poză cu un deget lung, subţire. Un 
gând fără legătură. Dacă nu ar fi fost darabana, mâinile lui Jake 
ar fi putut fi ale unui pianist. 

— Ai vorbit cu bărbatul care ţi-a dat asta? 

— Numai puţin. Încercăm să-l găsim. 

— Ce ţi-a spus exact? 

Am ezitat, gândindu-mă ce ar fi etic să-i divulg. Moartea lui 
Ferris fusese relatată de către mass-media. Kessler nu solicitase 
confidenţialitate. 

l-am povestit despre împușcătură, autopsie și bărbatul care 
spusese că îl cheamă Kessler. 

— Se bănuiește că provine din Israel. 

— Așa este, spuse Jake. 

— Asta-i o bănuială? 

— Este un fapt. 

M-am încruntat. 

— Eşti chiar atât de sigur? 

Jake se lăsă pe spate. 

— Ce știi despre Masada? 

— Este un vârf în Israel, unde au murit foarte mulţi oameni. 

Buzele lui Jake schiţară ceva care aducea a zâmbet. 

— Dezvoltă, te rog, ideea, domnişoară Brennan! 

M-am întors în timp. Mult în urmă. 

— În primul secol î.Hr... (înainte de Hristos) 

— Este incorect din punct de vedere politic. Termenul este 
acum î.e.a. (înainte de era actuală). 

—... Toată zona din Siria până în Egipt, cunoscută în 
Antichitate ca pământ israelian, pe care romanii o numeau 
Palestina, a ajuns sub guvernare romană. Nu mai este nevoie să 
spun că pe evrei îi deranja chestia asta. De-a lungul secolului 
următor, au avut loc câteva rebeliuni care urmăreau alungarea 
bastarzilor romani. Au fost înăbușite toate. 

— Prin 66 anno Domini, scuze, e.a., o altă revoltă a evreilor a 
cuprins întreaga regiune. Asta i-a speriat la culme pe romani și 
împăratul a deplasat trupe pentru a-i suprima pe insurgenți. 

Am căutat și mai adânc date. 

— Cam la cinci ani de la începerea revoltei, generalul roman 
Vespasian a cucerit lerusalimul, a jefuit templul și i-a gonit pe 
supraviețuitori. 

— Și Masada? 

— Masada este o stâncă uriașă în deșertul iudaic. La începutul 
războiului, un grup de zeloţi evrei a urcat până în vârf și și-a 
făcut adăpost acolo. Generalul roman... îmi scapă numele... 

— Flavius Silva. 

— Asta-i tipul. Pe Silva nu l-a amuzat chestia asta. Masada era 
un cuib de sfidare, pe care el nu-l putea tolera. Silva a amenajat 
tabere de jur-împrejur, a construit un zid, apoi o rampă enormă 
pe una dintre laturi. Când, în cele din urmă, trupele sale au 
reușit să urce berbecele de spart ziduri pe rampa înclinată și să 
creeze o breșă, i-au găsit pe toți morți. 

Nu am menţionat sursa, dar mi-am amintit toate astea dintr- 
un mini-serial de la începutul anilor 1980 despre Masada. Peter 
O'Toole îl juca pe Silva? 

— Excelent. Deși povestirii tale îi lipsește un anumit simț al 
proporţiilor. Silva nu a condus doar câteva plutoane la Masada. 
Operaţiunea lui a fost masivă, incluzând toată legiunea a zecea, 
trupele sale auxiliare și o mie de prizonieri de război evrei. Silva 
nu avea de gând să plece până când nu-i nimicea pe rebeli. 

— Cine era conducătorul de pe munte? 

— Eleazar ben Ya'ir. Evreii erau acolo de șapte ani și erau la 
fel de hotărâți să rămână pe cât era Silva să-i alunge. 

Alte seriale îmi veniră în minte. Câteva decenii mai devreme, 
lrod fusese implicat într-o dezvoltare majoră la Masada, 
ordonând construirea unui zid protector în jurul vârfului, a unor 
bastioane de apărare, depozite, barăci, arsenale și a unui sistem 
de cisterne pentru captarea și stocarea apei de ploaie. La 70 de 
ani de la moartea bătrânului rege, depozitele erau încă 
aprovizionate și zeloţii aveau tot ce le era necesar. 

— Sursa principală despre Masada este Flavius Josephus, 
continuă Jake. Joseph ben Matatyahu, în ebraică. La începutul 
revoltei din 66, Josephus era comandantul evreilor în Galileea. 
Mai târziu, a trecut de partea romanilor. Dincolo de loialitatea 
sau lipsa ei, tipul era un istoric excepţional. 

— Și singurul reporter din oraș la vremea aceea. 

— Așa-i. Dar descrierile lui Josephus sunt surprinzător de 
detaliate. După spusele lui, în noaptea în care fortăreaţa a fost 
cucerită, Eleazar ben Ya'ir și-a adunat adepții. 

Jake se înclină înainte și pregăti scena. 

— Imaginează-ţi asta. Zidul ardea. Romanii aveau să intre în 
zori. Nu rămânea nicio speranţă de scăpare. Ben Ya'ir susţinea 
că o moarte glorioasă este de preferat unei vieţi în sclavie. S-a 
tras la sorţi și zece bărbaţi au fost aleși să-i omoare pe ceilalţi. O 
altă tragere la sorți a hotărât care dintre cei zece îi va ucide pe 
ceilalți asasini și, în cele din urmă, se va sinucide. 

— N-au existat opozanți? 

— Dacă da, părerea lor n-a fost luată în seamă. Două femei și 
câţiva copii s-au ascuns și au supraviețuit. Cele mai multe dintre 
informaţiile lui Josephus provin de la ei. 

— Câţi au murit? 

— 960 de bărbaţi, femei și copii, spuse Jake cu voce moale. 
Evreii consideră Masada drept unul dintre cele mai dramatice 
episoade din istoria lor. Mai cu seamă evreii israelieni. 

— Ce legătură are Masada cu fotografia lui Kessler? 

— Soarta rămășițelor zeloţilor evrei a fost întotdeauna un 
mister. După Josephus, Silva a stabilit o garnizoană pe culme 
imediat după ce Masada a fost cucerită. 

— Desigur, la Masada s-au făcut săpături. 

— Ani de zile, fiecare arheolog de pe planetă a salivat după 
un permis. Un arheolog israelian, pe nume Yiagael Yadin, a 

primit în cele din urma acceptul. Yadin a lucrat timp de două 
sezoane folosind o echipă de voluntari. Primul a durat din 
octombrie 1963 până în mai 1964, al doilea din noiembrie 1964 
până în aprilie 1965. 

Am avut prima bănuială despre unde vrea Jake să ajungă. 

— Echipa lui Yadin a dezgropat rămășițe omenești? 

— Trei schelete. Pe terasa inferioară a palatului lui Irod. 

— Palat? 

— Revoltele din acea perioadă îl făceau pe bătrân să fie 
nervos, așa că a întărit Masada, ca pe un fel de fortăreață în 
care el și familia lui să se refugieze la nevoie. Și lui lrod nu-i 
plăcea lipsa confortului. Pe lângă zidul și turnurile de apărare, a 
ordonat ca palatele să fie decorate cu coloane, mozaicuri, 
fresce, terase, grădini și toate cele nouă curți. 

Am arătat către fotografie. 

— Ăsta este unul dintre cele trei? 

Jake clătină din cap. 

— După Yadin, a fost scheletul unui bărbat în vârstă de 
aproximativ 20 de ani. Nu departe se aflau oasele unei tinere 
femei, cu sandalele și scalpul perfect conservate. Nu glumesc. 
Am văzut pozele. Părul femeii arăta de parcă ar fi fost împletit în 
dimineaţa în care a fost dezgropată. 

— Ariditatea face minuni în conservare. 

— Da. Deși rămășițele nu erau chiar așa cum le-a interpretat 
Yadin. 

— Ce vrei să spui? 

— Nu este important. După Yadin, al treilea schelet era al 
unui copil. 

— Și cu tipul ăsta ce-i? 

Am arătat iarăşi spre fotografia de la Kessler. 

— Tipul ăsta. 

Mușchii maxilarului lui Jake se încordară. 

— Tipul ăsta n-avea deloc ce căuta acolo. 

6. 


— N-avea ce căuta acolo? 

— Asta-i teoria mea. 

— O împărtășește cineva? 

— Câţiva. 

— Cine este el? 

— Tipul care complică lucrurile. 

M-am lăsat pe spate și am adoptat o poziție de ascultare. 

— In urma victoriei lor, trupele lui Silva ar fi aruncat corpurile 
zeloţilor de pe stânci sau le-ar fi băgat pe toate într-o groapă 
comună, undeva pe culme. Echipa lui Yadin a săpat câteva 
șanțuri de testare, dar nu a găsit vreo urmă de groapă comună. 
Stai puţin! 

Jake scoase două obiecte dintr-o servietă ponosită de piele și 
le puse pe masă. Primul era o hartă. 

M-am grăbit să-mi trag scaunul mai aproape și ne-am aplecat 
amândoi asupra ei. 

— Masada are forma unui avion Stealth, cu una din aripi 
îndreptată către nord, cealaltă către sud și cockpitul spre vest. 

In mintea mea testul proiectiv Rorschached a desemnat o 
amoebă, dar am păstrat acest lucru pentru mine. 

Jake arătă marginea de sus a crestei, lângă vârful aripii 
dinspre sud a avionului său Stealth. 

— Aici se află o reţea de peșteri, la câţiva metri sub zidul 
împrejmuitor. 

Jake trase al doilea obiect de sub hartă. 

O poză veche alb-negru. Oase omenești. Pământ zgâriat de 
ghete. 

Un déjà vu al fotografiei de la Kessler. 

Dar nu chiar. 

In această poză, oasele mai multor oameni erau împrăștiate și 
amestecate de-a valma. De asemenea, exista un marker oficial 
care indica nordul, iar în colţul din dreapta-sus puteau fi văzute 
un braț și un genunchi, în timp ce cupa excavatorului aduna 
ceva care zăcea în pământ. 

— Echipa lui Yadin a găsit rămășițe de schelete într-una dintre 
peșterile sudice ale vârfului, am presupus eu fără să-mi iau ochii 
de la fotografie. Poza a fost făcută în timpul săpăturilor. 

— Da. 

Jake arătă un loc de pe harta Masadei. 

— Locaţia a fost denumită „Peștera 2001”. Yadin o 
menţionează în raportul preliminar al proiectului Masada și 
include în el o scurtă descriere făcută de Yoram Tsafrir, 
supraveghetorul excavaţiilor de acolo. 

— Care a fost numărul minim de indivizi din peșteră? am 
întrebat, numărând cel puţin cinci cranii. 

— Depinde cum citești ce a scris Yadin. 

Surprinsă, am ridicat privirea. 

— N-ar trebui să fie atât de greu să stabilești numărul minim 
de indivizi. Au fost examinate oasele de un antropolog? 

— Doctorul Nicu Haas de la Universitatea Ebraică. Pe baza 
evaluării lui Haas, în raportul ulterior primului sezon de săpături, 
Yadin a indicat un total de 25 de indivizi: 14 bărbaţi, șase femei, 
patru copii și un fetus. Dar, dacă îi citești cuvintele cu atenţie, 
observi că el tratează un bărbat foarte bătrân separat de ceilalți 
bărbați. 

— Ceea ce face ca totalul să fie 26. 

— Exact. In bine cunoscuta lui carte... 

— Cea care a apărut în 1966? 

— Corect. Masada: fortăreața lui Irod și ultima apărare a 
Zeloților. |n această carte, Yadin face, de fapt, același lucru, 
spunând că Haas a găsit 14 bărbaţi cu vârste cuprinse între 22 
și 60 de ani, un bărbat de peste 70 de ani, șase femei, patru 
copii și un fetus. 

— Deci este neclar dacă totalul era 25 sau 26? 

— Te prinzi repede. 

— Ca vântul. Ar putea fi o greșeală neintenţionată. 

— Ar putea. 

Vocea lui Jake sugera că nu crede asta. 

— Care sunt vârstele femeilor și ale copiilor? 

— Copiii aveau între 8 și 12 ani. Femeile erau toate tinere, 
între 15 și 22 de ani. 

Brusc, mi-a venit o idee. 

— Crezi că tipul nostru de-aici este septuagenar? am răpăit eu 
cu degetele pe fotografia de la Kessler. 

— Ajung la el într-un minut. Deocamdată, lasă-mă să mă 
concentrez asupra peșterii. În rapoartele lor, nici Tsafrir, nici 
Yadin nu au menţionat când a fost descoperită sau golită 
„Peștera 2001”. 

— Ar putea fi doar neglijenţă. 

Mă întrerupse: 

— Această descoperire nu a fost niciodată anunţată în mass- 
media. 

— Poate că nu a fost făcută din respect pentru morți. 

— Yadin a organizat o conferinţă de presă când au fost găsite 
cele trei schelete de la palat. 

Jake își scutură mâinile, degetele răsfirându-se ca ale lui E.T. 

— Mare vâlvă. Am descoperit rămășițele apărătorilor evrei ai 
Masadei. Asta se întâmpla la sfârșitul lunii noiembrie, în 1963. 
„Peştera 2001” a fost descoperită și golită în octombrie 1963, cu 
o lună înainte de acea conferinţă de presă. 

Arătătorul lui Jake se îndrepta către fotografie. 

— Yadin știa de oasele din peșteră și nu le-a menţionat 
niciodată. 

— Dacă informaţiile n-au fost făcute publice, de unde știi tu 
când a fost descoperită sau excavată peștera? 

— Am vorbit cu un voluntar care a lucrat la acel sit. Tipul este 
de încredere și n-avea niciun motiv să mintă. Și, crede-mă, am 
studiat relatările presei. Nu a fost doar acea conferinţă de presă. 
În timpul ambelor sezoane de săpături, presa relata regulat 
despre descoperirile de la Masada. Jerusalem Post păstrează 
arhive pe subiecte și am petrecut ore întregi cu dosarul lor 
despre Masada. Articolele pomenesc despre mozaicuri, 
manuscrise, sinagoga, băile ritualice, cele trei schelete din 
palatul nordic. Dar nu suflă nici măcar un singur cuvânt despre 
rămășițele de la „Peștera 2001”. 

Pe Jake îl luase valul. 

— Și nu vorbesc doar despre Post. În octombrie 1964, 
Illustrated London News publica un amplu articol despre 
Masada, cu poze și tot tacâmul. Scheletele de la palat sunt 
menţionate, nici vorbă de respect pentru morți acolo, dar nu 
există absolut nimic despre oasele din peșteră. 

Charlie își alese acel moment să ţipe. 

— Ce dracu' este asta? 

— Micul meu papagal australian. De obicei nu face așa decât 
dacă îi dau bere. 

— Glumești! 

Jake părea șocat. 

— Desigur. M-am ridicat și am adunat ceștile. 

— Charlie devine tandru când bea. Mai vrei ceai? 

Jake zâmbi. 

— Te rog! 

Când m-am întors, Jake încerca să scoată un anumit sunet pe 
gât. M-am gândit la o gâscă. 

— Lasă-mă să mă lămuresc, am spus. Yadin a vorbit despre 
scheletele de la palat, dar nici măcar o dată nu a pomenit în 
public oasele din peșteră? 

— Singura menţiune pe care am găsit-o despre „Peștera 
2001” este în relatarea conferinţei de presă a lui Yadin care a 
urmat celui de-al doilea sezon de săpături. In Jerusalem Post din 
28 martie 1965, Yadin este citat lamentându-se că numai 28 de 
schelete fuseseră găsite la Masada. 

— 25 din peșteră și trei din palatul nordic. 

— Dacă au fost 25. 

Am răsucit asta în minte. 

— Cine credea Yadin că au fost oamenii din aceste morminte? 

— Zeloţi evrei. 

— Și pe ce se baza? 

— Pe două lucruri. Artefactele găsite alături de ei și 
similitudinile craniilor cu cele ale unui schelet dezgropat în 
peșterile Bar Kochba din Nahal Hever. Pe atunci se credea că 
acele morminte erau ale evreilor uciși în a doua revoltă 
împotriva romanilor. 

— Și așa era? 

— S-a dovedit că oasele datau din calcolitic. 

Am apelat la rolodexul mental. Calcolitic. Unelte din piatră și 
cupru. Mileniul al IV-lea î.Hr., după neolitic, înainte de epoca 
bronzului. Mult prea devreme pentru Masada. 

— Antropologii n-au prea avut încredere în datarea craniilor, 
am spus eu. 

— Știu. Dar asta a fost concluzia lui Haas și Yadin a acceptat- 
O. 
A urmat o tăcere lungă, în care ne-am cufundat fiecare în 
gânduri. Am spart tăcerea. 

— Unde se află oasele acum? 

— Teoretic, oasele tuturor se află din nou în pământ, la 
Masada. 

— Teoretic? 

Ceașca lui Jake zornăi pe masă. 

— Lasă-mă să dau puţin pe repede-înainte. În cunoscuta lui 
carte, Yadin face o scurtă referire la rămășițele omenești 
recuperate din „Peștera 2001”. Shlomo Lorinez, un membru 
ultra-ortodox al Knessetului, fu apucat de draci când a citit asta. 
li scăpase acel raport pentru presa din 1956 în care erau 
menţionate scheletele. Lorinez a lansat un protest în Knesset, 
reclamând că cei cinci arheologi și cercetători medicali violau 
legea evreiască. El a pretins să afle unde se găseau rămășițele 
și a insistat că acestea să aibă parte de o înmormântare 
corespunzătoare pentru apărătorii Masadei. 

— O controversă publică majoră. Ministerul Afacerilor 
Religioase și rabinul-șef au propus înmormântarea tuturor 
oaselor de la Masada într-un cimitir evreiesc de pe Muntele 
Măslinilor. Yadin a obiectat sugerând că cele trei schelete de la 
palat la Masada și că tipii din „Peștera 2001” să fie 
reînmormântaţi acolo unde au fost descoperiţi. Yadin a fost tras 
pe sfoară și, în iulie 1969, toate rămășițele au ajuns înapoi în 
pământ, în apropiere de vârful rampei romane. 

Mă gândeam că toate astea sunt foarte confuze. De ce s-ar fi 
opus Yadin reînhumării oaselor din peștera pe Muntele 
Măslinilor? De ce a sugerat reînmormântarea scheletelor de la 
palat la Masada, dar reîntoarcerea în peșteră a oaselor găsite 
acolo? Era vorba să-i ţină pe cei din peșteră departe de 
pământul sfânt? Sau nu-i convenea ideea că indivizii din peșteră 
și cei de la palat să se afle în același mormânt? 

Charlie îmi întrerupse firul gândurilor cu un vers din Hey, Big 
Spender. 

— S-a mai găsit și altceva pe lângă oasele din peșteră? am 
întrebat. 

— O mulţime de ustensile casnice. Vase de gătit, lămpi, 
coșuri. 

— Care sugerează că peșterile au fost locuite. 

Jake dădu din cap. 

— De cine? 

— Era vreme de război. lerusalimul era distrus. Probabil că tot 
felul de refugiaţi și-au găsit adăpost pe munte. Poate că unii au 
trăit în afara comunităţii zelote. 

Aha! 

— Așadar, cei din peșteră s-ar putea să nu fi fost evrei? 

O încuviințare solemnă. 

— Nu este ceva ce Israelul ar vrea să fie făcut public. 

— Deloc. Masada a devenit emblema lui sacră. Evrei care s-au 
apărat pentru ultima dată, preferând sinuciderea capitulării. 
Până de curând, armata israeliană organiza pe vârful de la 
Masada ceremonii speciale de admitere în trupele de elită. 

— Vai! 

— După afirmaţiile lui Tsafrir, oasele din peșteră erau în 
dezordine, cu fragmente de îmbrăcăminte printre ele, de parcă 
trupurile ar fi fost aruncate acolo, spuse Jake. Nu există 
ceremonia tipică a unei înmormântări evreiești. 

Birdie alese acel moment sa-mi sară în poală. 

Am făcut prezentările. Jake scărpină urechea pisicii și reluă 
apoi firul povestirii. 

— Până acum, Societatea Israeliană pentru Explorare a 
publicat cinci volume despre excavaţiile de la Masada. In 
volumul al treilea, se menţionează că peșterile au fost studiate 
și s-au făcut săpături, dar, dincolo, o hartă și o schiţă a „Peșterii 
2001”, nu există nicio referire la ceea ce s-a descoperit acolo, 
oameni sau obiecte. 

Jake se lăsă pe spate și luă cana. O lăsă repede jos. 

— Stai! Nu-i așa! Există o anexă la sfârșitul volumului al 
patrulea. Un raport de datare cu C14 a materialelor textile 
găsite în peșteră. Această datare a fost făcută câţiva ani mai 
târziu. Dar asta este. 

Am lăsat-o pe Birdie pe podea și am tras fotografia de la 
Kessler de sub harta lui Jake a Masadei. 

— Deci tipul ăsta unde se potrivește în peisaj? 

— Aici lucrurile devin cu adevărat ciudate. In „Peștera 2001” 
se afla un schelet complet, intact, total separat de oasele 
amestecate. Acesta era întins pe spate, cu mâinile încrucișate și 
capul întors într-o parte. 

Jake mă străpunse cu privirea. 

— Nici măcar un singur raport nu menţionează acel schelet 
articulat. 

— Presupun că ai aflat de schelet de la același voluntar care a 
lucrat în peștera în anii 1960. 

Jake încuviinţă din cap. 

— Și acum vine momentul în care îmi spui că acel schelet cu 
articulațiile intacte nu a fost reîngropat împreună cu celelalte, 
am presupus. 

— Acesta este momentul! 

Jake sorbi ultima picătură din cană. 

— Acoperirea media a reînmormântării se referă constant la 
27 de indivizi, trei din palatul de nord și 24 din peșteră. 

— Nu 25 sau 26. Poate nu au socotit și fetusul. 

— Sunt convins că nu au socotit fetusul ș; scheletul articulat. 

— Stai să mă lamuresc! Spui că voluntarul, un martor, ţi-a 
spus personal că el și Tsafrir au recuperat un schelet complet 
articulat din „Peștera 2001”. Dar niciun astfel de schelet nu a 
fost vreodată menţionat de mass-media ori în raportul oficial și 
cartea lui Yadin. 

Jake dădu din cap. 

— Și tu crezi că acel schelet nu a fost reîngropat împreună cu 
celelalte din peșteră și oasele de la palat. 

Jake încuviinţă din nou. 

Am bătut cu degetul în poza de la Kessler. 

— Și-a amintit acest voluntar dacă s-au făcut fotografii? 

— Chiar el le-a făcut. 

— Cine s-a aflat în posesia rămășițelor în timpul celor cinci ani 
cât au stat dezgropate? am întrebat. 

— Haas. 

— A publicat ceva? 

— Nimic. Și Haas, în general, scrie rapoarte exhaustive, 
inclusiv schiţe, tabele, măsurători, chiar reconstrucţii faciale. 
Analiza pe care a făcut-o mormintelor de la Giv'at ha-Mivtar este 
incredibil de detaliată. 

— Mai trăieşte? 

— Haas a suferit o căzătură urâtă în 1975. A intrat în comă. A 
murit în 1987 fără să-și recapete cunoștința. Sau să scrie un 
raport. 

— Deci Haas nu va lămuri misterul numărătorii trupurilor sau 
misterul scheletului intact. 

— Nu, fără o ședință de spiritism. 

— Hey, big spender... 

Charlie era de partea învingătorului. 

Jake schimbă macazul. 

— Dă-mi voie să te întreb asta. Ești Yadin. Ai aceste oase 
ciudate din peșteră. Care este primul lucru pe care trebuie să-l 
faci? 

— Azi? 

— În anii 1960. 

— Îmi pierdeam dinţii de lapte. 

— Cooperează cu mine! 

— Testarea cu carbon radioactiv. Stabilirea vechimii. 

— Am spus că, pe vremea aceea, datarea cu C14 nu se făcea 
în Israel. Deci ţine cont de asta. In vorbăria sa goală din Knesset, 
Lorinez a insistat ca unele dintre scheletele de la Masada 
fuseseră trimise în străinătate. 

— Lorinez a fost acel membru ultra-ortodox al Knessetului 
care a insistat pentru reînmormântarea oaselor? 

— Da. Și ceea ce spunea Lorinez are sens. De ce n-a vrut 
Yadin să ceară datarea cu carbon radioactiv a oaselor din 
peșteră? 

— Deci crezi că Lorinez avea dreptate? am întrebat. 

— Da. Dar, după spusele lui Yadin, niciunul dintre oasele de la 
Masada nu a ieșit din ţară. 

— De ce? 

— Într-un interviu din Post, pe care l-am citit, Yadin a spus că 
nu era treaba lui să ceară astfel de teste. In același articol, un 
antropolog a pus asta pe seama costurilor. 

— Datarea cu C14 nu este chiar atât de scumpă. 

Chiar și cu atâta timp în urmă, la începutul anilor 1980, 
testarea costa circa 150 de dolari pe mostră. 

— Este surprinzător că Yadin n-a cerut-o, dată fiind 
importanţa sitului. 

— Nu atât de surprinzător ca faptul că Haas nu a scris despre 
oasele din peșteră, spuse Jake. 

Am lăsat ca aceste lucruri să mi se filtreze un moment în 
minte. 

— Crezi că tipii din peșteră să nu fi făcut parte din grupul 
principal de zeloţi? 

— Da. 

Am ridicat fotografia de la Kessler. 

— Și că acesta este scheletul articulat care nu a fost raportat. 

— Da. 

— Crezi că acest schelet s-ar putea să fi fost scos din Israel, și 
nu reîngropat împreună cu ceilalţi? 

— Da. 

— De ce nu? 

— Asta este întrebarea de un milion de dolari. 

Am luat fotografia. 

— Unde se află tipul ăsta acum? 

— Asta, doctore Brennan, valorează un milion în plus. 

7. 


În fiecare an, un nefericit orășel devine sediul central al 
taberei de cercetași organizate de Academia Americană de 
Științe Criminalistice. Timp de o săptămână, ingineri, psihiatri, 
stomatologi, avocaţi, patologi, antropologi și miriade de fraieri 
de laborator se înghesuie ca moliile într-un covor rulat. In acest 
an, măgăreaţa a picat pe New Orleans. 

Zilele de luni până miercuri sunt dedicate consiliului de 
conducere și întâlnirilor de afaceri. Joi și vineri, colocviile 
științifice le oferă celor care fac parte din lumea asta ponturi 
despre teoriile și tehnicile de ultimă oră. Ca student absolvent și 
apoi consultant novice, am participat la aceste prezentări cu 
zelul înflăcărat al unui fanatic religios. Acum, prefer rețeaua 
informaţională a vechilor prieteni. 

Indiferent de modul de abordare, conferinţa este extenuantă. 

Parțial, din vina mea. Mă ofer să fac prea multe. In traducere 
liberă, sunt ușor de convins să fac ceva. 

Am petrecut ziua de duminică lucrând împreună cu un coleg 
cu care colaboram la redactarea unui articol care urma să fie 
publicat în Journal of Forensic Sciences”. Următoarele trei zile au 
trecut într-o ceaţă de convenienţe, sos remoulade și băutură. 
Cocteiluri Hurricane pentru colegii mei care beau cu rațiune. 
Perrier pentru mine. 

Conversaţia s-a axat pe două subiecte: escapadele trecute și 
cazurile ciudate. Culmea bizarului și a confuziei au constituit-o 
pietrele de la vezica biliară pietrificate, de mărimea fulgilor de 
cereale de la micul dejun, o sinucidere în închisoare cu un cablu 
telefonic și un polițist somnambul, care avea în creier propriul 
glonț. 

Am lansat o descriere a cazului Ferris. Opiniile în privinţa 
traiectoriei glonțului erau diferite. Cei mai mulţi au fost de acord 
cu scenariul propus de mine. 

Programul nu-mi permitea să-mi pierd timpul cu hârțogăraia 
științifică. Până când am cărat-o, miercuri, cu taxiul, la 
aeroportul din New Orleans, eram terminată. 

O problemă mecanică. O întârziere de 40 de minute. Astea-s 
cursele aeriene din America. Dacă ajungi cu un minut mai târziu, 
avionul a decolat. Dacă ajungi cu o oră mai devreme, cursa a 
fost amânată. Probleme mecanice, probleme cu echipajul, 
probleme meteorologice. Le știu pe toate. 

O oră mai târziu, terminam de transcris pe laptop notele 
ședinţelor comitetului, iar zborul meu de la 5:40 a fost anunţat 
pentru ora 8. 

S-a ales praful de legătura din Chicago. 

Frustrată, m-am târât către biroul de relaţii cu publicul, m-am 
așezat la rând și am obţinut un nou traseu. Veștile bune erau că 
urma să ajung la Montreal în acea seară. Vestea proastă era că 
voi ateriza cu puţin înainte de miezul nopţii. Vestea proastă 
adiacentă: voi vizita Detroitul în drum. 

Cu nervi nu obţii prea multe în astfel de situaţii, poate doar 
creșterea tensiunii arteriale. 

La librăria aeroportului, numai vreun milion de exemplare ale 
bestsellerului de succes al anului îmi barau calea. Coperta 
exterioară a cărții făcea reclamă unui mister al unui „exploziv 
adevăr străvechi” care va fi elucidat. 

Așa ca Masada? 

De ce nu? Tot restul universului citea chestia asta. 

Până la coborârea trenului de aterizare, parcursesem 40 de 
capitole. Bine, au fost scurte. Dar povestirea era captivantă. 

M-am întrebat dacă Jake și colegii lui citeau această carte și, 
dacă da, ce părere aveau despre această premisă. 

e 

Sunetul de joi al deșteptătorului a fost la fel de bine venit ca o 
conjunctivită. Și aproape la fel de dureros. 

După ce am sosit la etajul al doisprezecelea al L'edifice Wilfrid 
Derome, clădirea care reprezintă nava-mamă a poliţiei 
provinciei și laboratoarelor criminalistice, m-am grăbit să ajung 
la întrunirea consiliului de conducere. 

Doar două autopsii. Una îi revenise lui Pelletier, cealaltă lui 
Emily Santangelo. 

LaManche mă informă că, urmare a cererii mele, i-a solicitat 
Lisei să se ocupe din nou de craniul lui Avram Ferris. Ea scosese 
fragmentele suplimentare și le trimisese de la morgă la 
laboratorul de la etaj. A întrebat când credeam că-mi voi 

termina examinarea. Am estimat că acest lucru se va întâmpla 
la începutul după-amiezii. 

Eram destul de sigură, șapte lamele se aflau sub chiuveta din 
laboratorul meu. Numărul lor de înregistrare corespundea cu cel 
dat cadavrului lui Ferris. 

După ce am înșfăcat un halat de laborator, am ascultat 
mesajele primite pe telefon și am rechemat două persoane. Apoi 
m-am așezat în faţa vaselor cu nisip și am început să potrivesc 
noile fragmente în segmentele deja reconstruite. 

Două dintre ele s-au potrivit în osul parietal. Altul în occipitalul 
drept. Unul era disparat. 

Trei au completat marginea găurii ovale. 

Era suficient. Aveam răspunsul. 

Mă spălam în momentul când se auzi trilul telefonului. Era 
Jake Drum, iar legătura era mizerabilă. 

— Se aude de parcă suni de pe Pluto. 

— Serviciul nu este... 

Începură să se audă pârâituri și trosnete. 

— ... E când Pluto a fost retrogradat de la planetă la... 

Retrogradat la ce? Lună? 

— Ești în Israel? 

— Paris... schimbat planurile... Musée de l'Homme. 

Am ascultat o lungă piesă de pocnituri și bolboroseli 
transatlantice. 

— Suni de pe un mobil? 

— ... bţinut un număr de înregistrare... lipsește din... ani 
1970. 

— Jake. Sună-mă din nou de pe un telefon fix. Abia te aud. 

Se pare că nici Jake nu mă auzea pe mine. 

— ... continua să caut... sun înapoi de pe un telefon fix. 

Telefonul meu scoase un bip și legătura se întrerupse. L-am 
închis. 

Jake plecase la Paris. De ce? 

Să viziteze Musée de l'Homme. De ce? 

Mi-am tras o palmă mentală. 

Am pus fotografia de la Kessler sub microscop, am întors-o și 
am privit scrisul sub lupă. 

„Octombrie 1963. M de l' H.” 

Ceea ce considerasem a fi cifra unu era | mic. Și Ryan 
avusese dreptate. Primul H era, de fapt, un M pătat. M de l’ H. 

Musée de l'Homme. Probabil că Jake a recunoscut abrevierea, a 
zburat la Paris, a vizitat muzeul și a descoperit numărul de 
înregistrare al scheletului de la Masada. 

LaManche poartă pantofi cu tălpi moi și nu-și pune în 
buzunare monede și chei. Nu-și târșâie picioarele. Nu foșnește. 
Pentru mărimea lui, omul se mișcă într-o liniște extraordinară. 

Mintea mea formula următorul „de ce?” când nasul meu îi 
transmise un parfum de O/andezul zburător. 

M-am răsucit. LaManche intrase prin laboratorul de histologie 
și stătea în spatele meu. 

— Gata? 

— Gata. 

Eu și LaManche ne-am așezat și am pus între noi craniul 
reconstruit. 

— O să trec peste lucrurile elementare. 

LaManche zâmbi îngăduitor. Mi-am mușcat limba. 

Ridicând fragmentul care acoperise partea posterioară 
dreaptă a craniului lui Ferris, am folosit stiloul ca arătător. 

— Gaură ovală cu fracturi radiale. 

Am indicat plasa de păianjen a crăpăturilor de pe acel 
fragment și de pe încă alte două. 

— Fracturi concentrice. 

— Deci intrarea este în spatele și sub urechea dreaptă? 

Ochii lui LaManche rămaseră ațintiţi pe acele fragmente. 

— Da. Dar este complicat. 

— Înclinarea. LaManche puse punctul pe i în această 
problemă. 

— Da. 

Reîntorcându-mă la primul fragment, am arătat înclinarea 
externă adiacentă găurii ovale. 

— Dacă ţeava armei este în contact cu craniul, înclinarea 
ectocraniană poate fi creată de efectul de recul al gazelor, 
spuse LaManche. 

— Nu cred că este cazul aici. Remarcă forma găurii! 

LaManche se aplecă mai aproape. 

— Un glonţ care intră perpendicular pe suprafaţa craniului 
produce, de obicei, o gaură rotundă, am spus. Un glonţ care 
intră tangenţial creează o perforaţie neregulată, cel mai adesea 
ovală. 

— Mais, oui. O gaură de cheie. 

— Exact. De fapt, o bucată de glonţ s-a desprins și s-a pierdut 
în afara craniului. Astfel, a apărut înclinarea externă la intrare. 

LaManche își ridică privirea. 

— Deci glonţul a intrat prin spatele urechii drepte și a ieșit 
prin obrazul stâng. 

— Da. 

LaManche se gândise la asta. 

— O astfel de traiectorie este neobișnuită, dar posibilă în 
cazul sinuciderii. Domnul Ferris era dreptaci. 

— Mai este ceva. Priveşte mai de-aproape. 

I-am înmânat lui LaManche o lupă. Acesta o ridică și o cobori 
deasupra găurii ovale. 

— Partea rotunjită pare crenelată. 

LaManche studie ovalul preț de alte 30 de secunde. 

— Arată ca și cum cercul ar fi suprapus peste un oval. 

— Sau invers. Marginea găurii circulare este curată pe 
suprafața exterioară a craniului. Dar uită-te înăuntru! 

El roti fragmentul. 

— Înclinarea endocraniană. 

LaManche se prinse imediat. 

— Este o intrare dublă. 

Am dat din cap. 

— Primul glonț a lovit drept craniul lui Ferris. Ca la carte. 
Marginea exterioară este curată, cea interioară - înclinată. Al 
doilea a lovit în același loc, dar sub un anumit unghi. 

— Producând o formă ca o gaură de cheie. 

Am încuviințat. 

— Capul lui Ferris s-a mișcat sau mâna celui care a tras s-a 
smucit. 

Oboseală? Tristeţe? Resemnare? LaManche se aplecă în timp 
ce rosteam urâta concluzie. 

— Avram Ferris a fost împușcat de două ori în spatele capului. 
În stil execuţie. 

e 

În seara aceea, Ryan gătea la mine acasă. Păstrăv fântânel, 
asparagus și ceea ce noi, cei din Dixie, numim piure. Copsese 
cartofii, îi curățise, apoi îi zdrobise cu o furculiță, adăugând 
ceapă verde și ulei de măsline în timp ce-i freca. 

L-am privit cu venerație. Mi s-a spus că sunt perspicace. 
Sclipitoare chiar. Dar, când vine vorba de gătit, am viziunea 

unui pește guppy. Chiar dacă m-aș gândi o veșnicie, creierul 
meu tot nu ar găsi un algoritm de obţinere a piureului care să nu 
includă fierberea cartofilor. 

Birdie aprecia enorm fructele de mare pregătite de Ryan și-și 
petrecu seara pescuind mâncare din mâinile noastre. Mai târziu 
se ghemui pe cămin. Felul în care torcea spunea că viața de 
felină n-ar putea fi mai grozavă. 

În timpul cinei, am vorbit despre concluzia la care am ajuns 
privind modul în care a murit Ferris. Ryan știa deja. Investigația 
devenise oficial a unei crime. 

— Arma este un Jericho de 9 milimetri, spuse el. 

— Unde se află? 

— În colţul unei debarale, sub un cărucior. 

— Arma îi aparţinea lui Ferris? 

— Dacă da, nimeni nu știa de ea. 

Am mai luat niște salată. 

— Din debara, a fost recuperat un glonț de 9 milimetri, 
continuă Ryan. 

— Numai unul? 

Asta nu se potrivea cu scenariul meu despre gaura de intrare 
dublă. 

— Dintr-o placă a tavanului. 

Nici asta nu se potrivea. 

— Ce căuta un glonţ deasupra capului? am întrebat. 

— Poate că Ferris s-a repezit la cel care avea pistolul, s-au 
luptat și arma s-a descărcat. 

— Poate că persoana înarmată i-a pus lui Ferris arma în mână 
și a apăsat pe trăgaci. 

— O sinucidere simulată? întrebă Ryan. 

— Oricine se uită la televizor știe că trebuie să existe urme de 
praf de pușcă. 

— LaManche n-a găsit așa ceva. 

— Asta nu înseamnă că nu era. 

Mâncam și mă gândeam. 

LaManche recuperase fragmentul unui glonț din capul 
victimei. Criminaliștii scoseseră un glonț din tavan. Unde se afla 
restul dovezii balistice? 

— Spui că Ferris s-ar putea să fi stat pe un scaun când a fost 
împușcat? am întrebat. 

Ryan încuviinţă. 

— Cu fața spre ușă? 

— Care probabil era deschisă. Criminaliștii cercetează încă 
biroul și holurile. Nu-ţi vine să crezi câte gunoaie sunt adunate 
în acest loc. 

— Cu cartușele ce-i? 

Ryan clătină din cap. 

— Probabil ca le-a adunat cel care a tras. 

Nici asta n-avea sens. 

— De ce să lase arma și apoi să stea să culeagă cartușele? 

— O întrebare isteață, doctore Brennan! 

N-aveam niciun răspuns isteţ. 

l-am oferit salată lui Ryan. Refuză. 

Ryan schimbă subiectul. 

— Astăzi, am trecut iarăși pe la văduvă. 

— Și? 

— Doamna n-o să obţină votul meu ca Miss Popularitate. 

— Jelește. 

— Așa spune ea. 

— Nu crezi asta? 

— Instinctul îmi spune că-i ceva de ronţăit acolo. 

— O metaforă neinspirată. 

— Ai dreptate. 

Mă gândeam la pisici. 

— Există suspecți? 

— O pleiadă. 

— Ce cuvânt pompos, am spus. Sexy. 

— Vorbe goale. 

În timpul desertului, i-am spus lui Ryan ce aflasem despre 
fotografia de la Kessler. 

— Drum chiar a făcut un ocol pe la Paris? 

— Așa se pare. 

— Este convins că poza este a scheletului de la Masada? 

— Și Jake nu e genul care să se ambaleze ușor. 

Ryan îmi aruncă o privire ciudată. 

— Cât de bine îl cunoști pe acest Jake? 

— De mai bine de 20 de ani. 

— Întrebarea se referea la profunzime, nu la durată. 

— Suntem colegi. 

— Doar colegi? 

Mi-am dat ochii peste cap. 

— Devine ceva personal? 

— Mmm. 

— Mmm. 

— Mă gândeam ca poate am reuși să punem cap la cap ceea 
ce știm. 

Habar n-aveam despre ce vorbește. 

— De asemenea, am avut o discuţie cu Courtney Purviance, 
spuse Ryan. O doamnă interesantă. 

— Plăcută? 

— Până când conversaţia ajunge la Ferris sau detalii ale 
afacerii. Atunci se închide cu zgomot, ca ușa unui seif. 

— Își apăra șeful? 

— Sau se teme că va ajunge în stradă. 

Am avut sentimentul că Miriam nu-i este deloc dragă. 

— Ce-a spus? 

— Nu-i vorba de ce-a spus. 

Ryan se gândi un moment. 

— A fost mai mult felul în care s-a comportat. Oricum, am 
aflat că Ferris făcea uneori afaceri cu artefacte. 

— Obiecte de pe Pământul Sfânt? am emis eu ipoteza. 

— Obţinute și transportate legal, desigur. 

— Există o piaţă neagră uriașă pentru antichităţi de 
contrabandă, am spus. 

— Colosală, căzu Ryan de acord. 

Mi-a picat fisa. 

— Crezi că Ferris a fost implicat în treaba cu oasele de la 
Masada? 

Ryan ridică din umeri. 

— Și că de asta a fost ucis? 

— Kessler așa credea. 

— Ai dat de urma lui Kessler? 

— O voi face. 

— Poate că totul este o coincidenţă. 

— S-ar putea. 

Dar nu-mi venea să cred. 

8. 


Ryan mă trezi puţin după ora 6 pentru o îmbrățișare înainte 
de răsăritul soarelui. Birdie se prelinse afară din dormitor. Pe 
hol, Charlie ţipa strident un vers din cântecul lui Clarence 
Carter, Strokin'. 

În timp ce făceam duș, Ryan prăji chifle și făcu cafea. La micul 
dejun am discutat despre procesul de reeducare al papagalului. 

Deși acest lucru nu a fost menţionat cu ocazia schimbului 
făcut de sărbători, am remarcat rapid neortodoxul répertoire 
noir al lui Charlie. Întrebat, Ryan a recunoscut ca drăguţul 
nostru înaripat i-a parvenit în urma unui raid al brigăzii de 
moravuri la un bordel. Gustul doamnelor viza plăcerile carnale, 
iar pasărea l-a adoptat. 

Luni de zile muncisem pentru a redirecționa talentele 
oratorice și muzicale ale lui Charlie. Cu rezultate combinate. 

La ora 8, m-am trezit brusc în sunetul unui CD educativ pus 
pentru papagal, iar Ryan și cu mine ne-am îndreptat împreună 
către L'édifice Wilfrid Derome. El se duse spre biroul brigăzii 
crimes contre le personne, iar eu am luat liftul pentru etajul 12, 
unde se aflau birourile laboratorului central de științe judiciare și 
medicină legală. 

După ce am făcut fotografii și am întocmit un raport, i-am 
spus lui LaManche că rămășițele aflate în posesia mea puteau fi 
încredințate familiei Ferris. Deși înmormântarea avusese loc în 
timp ce mă aflam la New Orleans, fuseseră făcute aranjamente 
pentru plasarea fragmentelor craniene într-o groapă, lângă 
sicriu. 

La 10:30, i-am telefonat lui Ryan. A spus că ne vom întâlni în 
hol, în cinci minute. Am așteptat zece. Plictisită, am intrat la 
bufet pentru o provizie de cola dietetică. In faţa tejghelei, mi-a 
venit să cumpăr prăjiturele scoțiene. Nu se știe niciodată. 

Ryan mă aștepta când m-am întors în hol. În timp ce 
deschideam cutia cu suc, am îndesat prăjiturelele în geanta de 
umăr. 

Timp de 27 de ani, Ferris își condusese afacerea de importuri 
dintr-un parc al industriei ușoare de lângă autostrada des 

Laurentides, aflat la jumătatea distanței dintre insula 
Montrealului și vechiul aeroport Mirabel. 

Construit în anii 1970, Mirabel era conceput să devină 
bijuteria aviatică a prezentului și viitorului la Montreal. Deși aflat 
la 50 de kilometri distanţă, o autostradă urma să facă legătura 
între aeroport și centrul orașului. De mare viteză. Din poarta 
casei în poarta aeroportului! 

Autostrada n-a mai fost construită niciodată. 

La începutul anilor 1990, să ajungi la aeroport era un coșmar 
și devenea unul din ce în ce mai cumplit. Taxiul costa 69 de 
dolari. 

De frustrare, autorităţile aruncaseră până la urmă prosopul și 
puseră la naftalină aeroportul Mirabel în favoarea unui rival mai 
convenabil din punct de vedere geografic. Acum, pe Mirabel se 
desfășoară zboruri cargo și charter. Toate cele de persoane, 
North American și zborurile internaţionale, sosesc și pleacă de la 
Dorval, rebotezat recent Pierre Elliot Trudeau International. 

Lui Avram Ferris nu prea îi păsase de asta. El își deschisese 
firma Les Imports Ashkenazim lângă Mirabel. 

Și tot acolo dăduse ortul popii. 

Locuise în Côte des Neiges, un cartier rezidenţial pentru clasa 
de mijloc, înghesuit în spatele Spitalului General Evreiesc, la 
nord-vest de oraș. 

Ryan porni pe autostrada Deâcarie, la est pe Van Horne, apoi 
coti spre nord pe Plamondon către Vezina. Parcând lângă 
bordură, el arată o cutie din cărămidă roșie cu două etaje, aflată 
într-un rând de cutii roșii cu două etaje. 

Contemplam ansamblul. 

Toate clădirile erau identice, cele din dreapta fiind imaginea 
în oglindă a celor din stânga. Uși cu rame din lemn la partea din 
față, balcoane în dreptul ferestrelor de la etaj. Toate aleile erau 
pavate. Toţi arbuștii erau înveliţi. Pe stradă, camionete Chevy și 
Ford așteptau sub acoperișuri construite din cadre tubulare 
acoperite cu plastic. 

— Nu este o zonă pentru Jaguar și SUV-uri, am spus. 

— Se pare că proprietarii au ţinut o ședință și au hotărât să 
interzică orice ornament care nu este alb. 

Bărbia lui Ryan arătă spre clădirea aflată în faţă. 

— Apartamentul lui Ferris se află la etaj, în stânga. Fratele lui 
locuiește la parter, mama și un alt frate în duplexul de alături. 

— Viaţa lui Ferris trebuie să fi fost un iad. 

— Probabil că a stat aici din dragoste pentru expresivitatea 
arhitecturii. 

— Ai spus că Avram și Miriam n-aveau copii? 

Ryan încuviinţă. 

— S-au căsătorit târziu. Prima soţie era bolnăvicioasă și a 
murit în 1989. Ferris s-a recăsătorit în 1997. Până acum, n-a 
apărut nicio progenitură. 

— Asta nu este împotriva regulilor? 

Ryan îmi aruncă o privire zeflemitoare. 

— Porunca. 

Uitătura persista. 

— Legea evreiască. Trebuie să ai copii. Să nu-ți irosești 
sămânța. 

— Asta-i o gândire din almanahul fermierului. 

Ryan și cu mine pășirăm în micuța verandă din faţa casei. 

Ryan urcă și sună. 

Am așteptat. 

Ryan sună din nou. 

Am mai așteptat un timp. 

O femeie în vârstă își târșâia picioarele în spatele nostru, 
căruciorul pentru alimente huruind în același ritm cu ghetele ei. 

— N-ar trebui ca văduva să stea să jelească în casă? întrebă 
Ryan, în timp ce suna pentru a treia oară. 

— Shiva durează numai o săptămână. 

— Și după aceea? 

— Trebuie să spui kaddishul zilnic, să nu petreci, să nu te 
bărbierești, să nu coși și să nu tai pentru un timp. Dar, în 
general, îţi vezi de viață. 

— Cum de știi toate astea? 

— Primul meu prieten era evreu. 

— O dragoste interzisă? 

— S-a mutat în Altoona. 

Ryan deschise ușa exterioară și bătu în cea principală. 

Femeia cu căruciorul se opri, se întoarse și se uită fără jenă 
peste fularul înfășurat de trei ori în jurul gâtului. 

In dreapta, o perdea se mișcă. Am atins brațul lui Ryan și am 
dat din cap. Dora este acasă. 

Ryan zâmbi vesel. 

— Avram a fost un băiat evreu drăguţ care a așteptat să 
treacă opt ani între căsătorii. Poate că el și mama sa erau 
apropiaţi. 

— Poate că el i-a spus niște lucruri. 

— Sau poate că mama le-a observat ea însăși. 

Mi-a trecut ceva prin minte. 

— Doamnelor în vârstă le plac prăjiturelele. 

— Asta se știe. 

Am căutat prin geantă și am scos prăjiturelele. 

— Mama s-ar putea sa devină amabilă și să capete chef de 
vorbă. 

— La dracu'! 

Ryan se răsuci. 

— Ne pricepem la așa ceva. 

Numai că ușa nu a deschis-o Dora. Ci Miriam. Purta pantaloni 
negri, un cardigan negru și perle. 

La fel ca la prima noastră întâlnire, am fost surprinsă de ochii 
lui Miriam. Sub ei apăruseră găuri negre, dar nu conta. lrișii de 
culoarea lavandei făceau să-ţi stea inima-n loc. 

Lui Miriam nu-i era străin efectul pe care ochii ei îi produceau 
asupra bărbaţilor. După ce îmi aruncă o privire, se întoarse către 
Ryan, se înclină ușor, cu o mână cuprinzându-i pieptul și cealaltă 
strângând puloverul în jurul gâtului. 

— Domnule detectiv! 

O voce moale. O ușoară gâfâială. 

— Bună dimineața, doamnă Ferris, spuse Ryan. Sper că vă 
simțiți mai bine. 

— Mulţumesc. 

Miriam era palidă ca o fantomă. Părea mai slabă decât atunci 
când o văzusem prima oară. 

— Sunt câteva lucruri pe care aș vrea să le lămuresc, spuse 
Ryan. 

Atenţia lui Miriam se îndreptă către un punct aflat între și în 
spatele nostru. Căruciorul femeii în vârstă se puse în mișcare. 

Miriam reveni la Ryan și capul ei se înclină ușor. 

— Nu suferă întârziere? 

Ryan lăsă această întrebare să atârne în triunghiul dintre noi. 

— Cine este? 

O voce tremurată se auzi din casă. 

Miriam se răsuci și spuse ceva în idiș sau ebraică și apoi se 
întoarse către noi. 

— Soacră-mea nu se simte bine. 

— Soțul dumneavoastră este mort, spuse Ryan nu prea 
amabil. Nu pot să amân investigația unei crime pentru confortul 
rudelor îndoliate. 

— Trăiesc cu acest fapt în fiecare moment al zilei. Deci, 
credeţi că este vorba de o crimă? 

— La fel ca și dumneavoastră. Mă evitaţi, doamnă Ferris? 

— Nu. 

Privirea albastră și cea de culoarea lavandei se ciocniră. Nu 
cedă niciuna. 

— Aș vrea să vă întreb din nou despre bărbatul numit Kessler. 

— Vă voi spune din nou! Nu-l cunosc. 

— Este posibil ca soacra dumneavoastră să-l cunoască? 

— Nu. 

— De unde știți asta, doamna Ferris? Kessler afirma că l-a 
cunoscut pe soțul dumneavoastră. Aţi discutat despre Kessler cu 
soacra dumneavoastră? 

— Nu, dar nu i-a pomenit niciodată numele. Afacerile soţului 
meu l-au adus în contact cu mulţi oameni. 

— Dintre care unul s-ar putea să-i fi tras două gloanţe în cap. 

— Incercaţi să mă șocați, domnule detectiv? 

— Știţi că soţul dumneavoastră făcea afaceri cu antichităţi? 

Sprâncenele lui Miriam coborâră aproape imperceptibil. 

— Cine v-a spus asta? 

— Courtney Purviance. 

— Înţeleg. 

— Este neadevărată această declaraţie? 

— Domnișoara Purviance are tendinţa de a-și exagera rolul în 
afacerile soțului meu. 

Vocea lui Miriam era ascuţită ca o coasă. 

— Vreți să spuneţi că ar minţi? 

— Vreau să spun că femeia nu prea are altele în viaţă decât 
slujba. 

— Domnișoara Purviance a sugerat că de fapt 
comportamentul soțului dumneavoastră se schimbase înainte 
de a muri. 

— Asta-i ridicol! Dacă Avram avea probleme, cu siguranţă aș 
fi remarcat. 

Ryan reveni de unde plecase. 

— Este adevărat ca soțul dumneavoastră făcea afaceri cu 
antichităţi? 

— Antichităţile reprezentau o mică parte din afacerile lui 
Avram. 

— Știţi asta sigur? 

— Știu. 

— Mi-aţi spus că știți prea puţin despre afacerile lui. 

— Cel puţin atâta lucru știu. 

Ziua era senină, iar temperatura se ridica doar cu puţin 
deasupra celei de îngheț. 

— Este posibil ca printre acele antichităţi să fie și rămăşițe 
omenești? întrebă Ryan. 

Ochii violeţi se lărgiră. 

— Dumnezeule, nu! 

Cei mai mulţi oameni sunt deranjaţi de pauzele din 
conversaţie. Când intervine tăcerea, se simt obligaţi să 
intervină. Ryan se folosi de acest lucru. Așteptă. Chestia a 
funcţionat. 

— Ar fi oribil, își dezvoltă ideea Miriam. 

Ryan așteptă în continuare. 

Miriam tocmai deschidea gura ca să spună mai multe, când o 
voce ciripi din nou în spatele ei. Se răsuci și vorbi peste umăr. 

Când s-a răsucit înapoi, umezeala de pe buza de sus îi 
scânteia sub razele soarelui. 

— Trebuie s-o ajut pe soacră-mea să se pregătească pentru 
sabat. 

Ryan îi dădu lui Miriam o carte de vizită. 

— Dacă îmi amintesc altceva, voi suna. 

Din nou, ochii se lărgiră. 

— Chiar vreau ca ucigașul lui Avram să răspundă în faţa legii. 

— O zi bună, zise Ryan. 

— Sabat Şalom, am spus. 

În timp ce ne întorceam să plecam, Miriam se apropie și puse 
o mână pe braţul lui Ryan. 

— Dincolo de ceea ce gândești, domnule detectiv, mi-am iubit 
soțul. 

In vocea ei era o tristețe îngheţată. 

Eu și Ryan n-am vorbit până când nu ne-am aflat din nou în 
mașină. 

— Ei bine? întrebă Ryan. 

— Nu știu, am spus. 

Amândoi ne-am gândit la ce se întâmplase. 

— Oribil? făcu Ryan. 

— Ca un fel de păcat, am spus. 

— Cucoana n-are nicio legătură cu mișcarea feministă, zise 
Ryan. 

— S-a comportat de parcă nu eram acolo, am căzut eu de 
acord. 

— Erai, zise Ryan. 

— Și eu credeam același lucru, am spus. 

— În orice caz, nu face parte dintre admiratorii lui Purviance. 

— Nu. 

Ryan porni motorul și demară. 

— AŞ spune că mă pricep la evaluarea caracterului unui om, 
zise el. 

— Aș spune că ai dreptate, am admis eu. 

— Dar nu-mi pot da seama ce-i cu Miriam. Într-un moment 
pare îndurerată. Într-altul devine batjocoritoare. Ascunde ceva? 

— Transpira, am spus. 

— Într-o zi friguroasă, zise Ryan. 

Ne-am oprit la un semafor. 

— Și-acum ce facem? întreba Ryan. 

— Tu ești detectivul, am spus. 

— Arma era orfană. Nu-i putem depista provenienta. 
Cercetările vecinilor lui Ferris din parcul industrial n-au dus la 
nimic. De asemenea, nimic în privinţa asociaţilor. Aştept încă 
declaraţiile fiscale și desfășurătorul telefonic de la depozit. Am 
cerut să fie căutat Kessler în toate sinagogile din oraș. 

— Se pare ca ai fost conștiincios. 

— Am fost, dar n-am prea avut succes, spuse Ryan. 

— Și acum ce facem? 

— Criminaliștii cercetează încă locul faptei. Purviance verifică 
încă dacă s-a furat ceva. Asta ne lasă răgazul să luăm prânzul. 

Abia îmi luasem hamburgerul, când sună telefonul. Era Jake 
Drum. De data asta, legătura era bună. 

— Chiar te-ai dus la Paris? am întrebat, apoi i-am șoptit lui 
Ryan numele lui Jake Drum. 

— Nicio scofală! În loc să merg cu mașina la Toronto și să iau 
un zbor către Tel Aviv, o să iau o cursă de la Charles de Gaulle. 

— Este scheletul atât de important? 

— Ar putea fi ceva colosal. 

— Ce ai aflat? 

Ryan îmi despachetă parţial hamburgerul și mi-l întinse. Am 
luat o îmbucătură. 

— Bănuiala mea a fost corectă, spuse Jake. Un schelet de la 
Masada a ajuns la Musée de l'Homme în noiembrie 1963. Am 
descoperit dosarul și numărul de înregistrare. 

— Continuă. 

— Ce mănânci? 

— Un hamburger. 

— Fast-food-ul este un sacrilegiu într-un oraș ca Montreal. 

— Este rapid. 

— Panta alunecoasă a gastronomiei. 

Am pus capac blasfemiei cu o sorbitură de Cola dietetică. 

— Oasele mai sunt acolo? 

— Nu! Jake părea frustrat. 

Am mai luat o îmbucătură. Ketchupul mi se scurse pe bărbie. 
Ryan mi-l șterse cu un șerveţel. 

— Am găsit o femeie numită Marie-Nicole Varin care a ajutat 
la inventarierea colecţiei, la începutul anilor 1970. Varin își 
amintește de un schelet provenind de la Masada. Dar acesta nu 
se află acum la muzeu. Am căutat peste tot. 

— Nu l-a mai văzut nimeni din anii 1970? 

— Nu. 

— Nu există înregistrări ale transferului de obiecte? 

— Ar trebui să fie. Acea parte a dosarului lipsește. 

— Care este explicaţia celor de la muzeu? 

— C'est la vie. Puţini dintre cei de la conducere lucrau acolo și 
pe vremea aceea. Varin a făcut inventarul cu un student 
absolvent pe nume Yosi Lerner. Ea crede că Lerner ar putea fi 
încă la Paris. Și apare o chestie ciudată. Varin crede ca Lerner ar 
putea fi ori american, ori canadian. 

Hamburgerul mi se opri la jumătatea distanţei dintre masă și 
gură. 

— Încerc să-i dau de urmă. 

— Bonne chance! am urat. 

— Voi avea nevoie de mai mult decât noroc. 

l-am spus lui Ryan ce-mi spuse Jake. 

Ascultă fără comentarii. 

Ne-am terminat cartofii prăjiţi. 

Reveniți pe Van Horne, am privit cum un bărbat care purta o 
haină lungă, neagră, o pălărie neagră, pantaloni trei sferturi și 
ciorapi de culoare deschisă a trecut pe lângă un puști în jeanși și 
cu o jachetă de culoarea penelor de gaiţă. 

— Shabbatul se apropie rapid, am spus. 

— Probabil că asta nu vă va oferi o primire călduroasă prin 
părțile astea. 

— Probabil că nu. 

— Ai mai participat vreodată la o supraveghere? 

Am clătinat din cap. 

— Îţi accelerează circulaţia sângelui prin artere, zise Ryan. 

— Așa am auzit și eu, am spus. 

— Miriam s-ar putea să iasă. 

— Lăsând-o pe Dora singură. 

— Trebuie, totuși, să vorbesc cu Dora singură. 

— Am putea să luam niște flori, am sugerat. 

Am trecut pe la o florărie și, la 40 de minute de la plecare, ne- 
am întors la apartamentul lui Ferris. 

O oră mai târziu, Miriam ieșea pe ușa din fața a casei Dorei. 

9. 


Dora răspunse după ce am sunat a doua oară. În soarele 
strălucitor, pielea ei ridată părea aproape translucidă. 

Ryan ne prezentă din nou. 

Bătrâna ne privi cu indiferenţă. M-am întrebat dacă lua 
medicamente. 

Ryan își scoase insigna. 

Dora o privi cu o expresie pasivă. Era evident că nu știe cine 
suntem. 

l-am oferit buchetul și prăjiturile. 

— Sabat Şalom, am spus. 

— Sabat Şalom, zise ea mai mult din reflex decât ca o urare. 

— Ne pare foarte rău pentru fiul dumneavoastră, doamnă 
Ferris. Am fost plecată, altfel aș fi sunat mai devreme. _ 

Dora luă ceea ce i-am oferit și se aplecă să miroasă florile. In 
timp ce se îndrepta, cerceta prăjiturile, apoi mi le dădu înapoi. 

— Imi pare rău, domnişoară. Nu sunt cușer. 

Simţindu-mă ca o idioată, am băgat prăjiturile în geantă. Ochii 
Dorei se îndreptară către Ryan, apoi iarăși spre mine. Erau mici, 
umezi și înghețați de vârstă. 

— Aţi fost la autopsia fiului meu. 

Avea un ușor accent. Poate din Europa de Est. 

— Da, doamnă. Am fost. 

— Nu este nimeni aici. 

— Am vrea să vorbim cu dumneavoastră, doamnă Ferris. 

— Cu mine? 

Surpriză. Puţină teamă. 

— Da, doamnă. 

— Miriam este plecată la piaţă. 

— O să dureze doar un moment. 

Ezită, apoi se întoarse și ne conduse printr-o intrare cu oglinzi 
afumate către un loc acoperit cu plastic dintr-o mică sufragerie 
însorită. 

— O să caut o vază. Luaţi loc, vă rog! 

Dispăru pe un hol din dreapta intrării. Am privit în jur. 

Locul era o mărturie a prostului gust din anii 1960. Tapiţerie 
din satin alb. Mese din stejar laminat. Tapet din pânză. Un covor 
auriu de la un perete la celălalt. 

O duzină de mirosuri se întreceau să-ţi atragă atenţia. 
Dezinfectant. Usturoi. Odorizant. De undeva, un dulap sau un 
scrin răspândea un vag miros de cedru. 

Dora reveni cu pași târșâiţi și am petrecut câteva clipe 
aranjând florile. 

Apoi, lăsându-se într-un balansoar din lemn acoperit cu perne, 
își întinse picioarele și-și aranjă rochia. O pereche de teniși 
albaștri se iviră de sub tiv. 

— Copiii sunt cu Roslyn și Ruthie la sinagogă. 

Am presupus că era vorba de nurorile din celălalt duplex. 

Dora își împreună mâinile în poală și-și cobori privirea către 
ele. 

— Miriam s-a întors la măcelărie pentru că a uitat ceva. 

Eu și Ryan am schimbat o privire. Imi făcu semn cu capul să 
încep. 

— Doamnă Ferris, știu că aţi vorbit deja cu detectivul Ryan. 

Privirea îngheţată se ridică, fermă și calmă. 

— Nu vrem să vă deranjăm din nou, dar ne întrebăm dacă nu 
cumva v-aţi amintit ceva nou de atunci. 

Dora clătină încet din cap. 

— A primit fiul dumneavoastră vreo vizită neobișnuită în 
săptămânile de dinaintea morții sale? 

— Nu. 

— S-a certat cu cineva? S-a plâns de cineva? 

— Nu. 

— Era implicat în vreo mișcare politică? 

— Viaţa lui Avram era familia lui. Afacerea și familia. 

Știam că repet întrebările pe care Ryan trebuie să i le fi pus. 
Interogatoriul 101. Uneori, schema funcţionează, readuce în 
memorie lucruri uitate sau detalii considerate iniţial irelevante. 

Așa și a fost când Dora a fost interogată pentru prima oară 
singură. 

— Fiul dumneavoastră avea dușmani? Cineva care i-ar fi dorit 
răul? 

— Suntem evrei, domnişoară! 

— Mă gândeam la cineva anume. 

— Nu. 

O nouă schimbare de direcţie. 

— Îi cunoașteţi pe bărbaţii care au fost prezenţi la autopsia 
fiului dumneavoastră? 

— Da. 

Dora se trase de o ureche și scoase o bolboroseală din gât. 

— Cine a ales acele persoane? 

— Rabinul. 

— De ce numai doi dintre ei s-au întors după-amiază? 

— Probabil că asta a fost hotărârea rabinului. 

— Cunoașteţi un bărbat pe nume Kessler? 

— Am cunoscut cândva un Moshe Kessler. 

— Făcea parte din asistenţa de la autopsia fiului 
dumneavoastră? 

— Moshe a murit în timpul războiului. 

Mobilul meu își alese chiar acel moment să sune. 

Un număr privat. 

Am ignorat apelul. 

— Știaţi ca fiul dumneavoastră vindea antichităţi? 

— Avram vindea multe lucruri. 

Telefonul meu sună din nou. 

Scuzându-mă, l-am oprit. 

Impuls. Frustrare. Inspiraţie. Un nume îmi răsuna în cap ca un 
clopoțel deranjant. Nu sunt sigură de ce am pus următoarea 
întrebare. 

— Cunoașteţi un bărbat pe nume Yossi Lerner? 

Ridurile din colţurile ochilor Dorei se adânciră. Buzele zbârcite 
se strânseră. 

— Înseamnă acest nume ceva pentru dumneavoastră, 
doamnă Ferris? 

— Fiul meu a avut un prieten numit Yossi Lerner. 

— Adevărat? 

Mi-am păstrat înfățișarea neutră, vocea calmă. 

— Avram și Yossi s-au cunoscut pe când erau studenți la 
McGill. 

— Când se întâmpla asta? 

Nu m-am uitat la Ryan. 

— Cu ani în urmă. 

— Au păstrat legătura? 

Un ton oarecare. 

— N-am idee. Oh, Doamne! 

Dora trase aer în piept. 

— Este Yossi implicat în toate astea? 

— Sigur că nu. 

— Verific doar niște nume. Știţi unde locuiește acum domnul 
Lerner? 

— Nu l-am văzut pe Yossi de ani de zile. 

Ușa din faţă se deschise, apoi se închise. Câteva secunde mai 
târziu, Miriam apăru în sufragerie. 

Dora zâmbi. 

Miriam se uită la noi, cu o faţă atât de lipsită de expresie încât 
ai fi zis ca studiază niște licheni. Când vorbi, i s-a adresă lui 
Ryan: 

— V-am spus că soacra mea nu se simte bine. De ce o 
deranjaţi? 

— Sunt bi... începu Dora să vorbească. 

Miriam o întrerupse: 

— Are 84 de ani și tocmai și-a pierdut fiul. 

Dora scoase un sunet care cerea liniște. 

Ca și mai înainte, Ryan tăcea, așteptând ca ea să umple 
tăcerea. De data asta n-a făcut-o. 

O făcu Dora. 

— E-n regulă. Purtam o discuţie plăcută. 

Dora flutură o mână străbătută de vene albastre. 

— Despre ce vorbiţi? 

Privirea lui Miriam se opri asupra lui Ryan, de parcă Dora nu 
spusese nimic. 

— Euripide, zise Ryan. 

— Asta ar trebui să fie amuzant, domnule detectiv? 

— Yossi Lerner. 

M-am uitat la Miriam cu atenţie. Dacă așteptam vreo reacţie, 
n-am avut parte de niciuna. 

— Cine este Yossi Lerner? 

— Un prieten de pe vremea studenţiei. 

— Nu-l cunosc. 

— Un prieten din timpul școlii. 

— Asta a fost înainte ca noi să fim împreună. 

M-am uitat la Dora. Privirea bătrânei femei devenise cețoasă, 
de parcă își amintea lucruri demult întâmplate. 

— De ce întrebaţi despre acest bărbat? Acest Yossi Lerner? 

Miriam își scoase mânușile. 

— A venit vorba de el. 

— În investigația voastră? 

Ochii violeţi reflectau o ușoară surpriza. 

— Da! 

— În ce context? 

De afară, se auzi alarma unei mașini. 

Dora nu se mișcă. 

Ryan mă privi. Am dat din cap. 

Ryan îi vorbise lui Miriam despre Kessler și fotografia lui. 

Chipul lui Miriam nu-și schimbă expresia în timp ce asculta. 
Era imposibil de spus dacă o interesa sau o impresiona. 

— Există vreo legătură între acest schelet și moartea soțului 
meu? 

— Vreţi adevărul sau o minciună frumoasă? 

— Adevărul. 

Ryan înalţă câte un deget pe măsură ce enumera faptele. 

— Un om a fost ucis. Un tip vine cu o fotografie și susține ca 
scheletul din poză este motivul pentru care acesta a fost 
împușcat. Acum, tipul ăsta dispare. 

Degetul mic al lui Ryan se alătură celorlalte. 

— Există dovezi că scheletul din fotografie provine de la 
Masada. 

Degetul mare. 

— Victima făcea afaceri cu antichităţi din Israel. 

Ryan o luă de la capăt cu degetul arătător. 

— Scheletul s-a aflat cândva în posesia lui Yossi Lerner. 
Victima a avut cândva un prieten numit Yossi Lerner. 

— Celălalt era preot. 

Ne-am întors cu toţii către Dora. 

Vorbea fără să se adreseze cuiva. 

— Celălalt băiat era preot, repetă ea. Dar asta s-a întâmplat 
mai târziu. Sau era deja? 

— Care alt băiat? am întrebat cu blândeţe. 

— Avram avea doi prieteni. Yossi și apoi, mai târziu, acest alt 
băiat. 

Dora își sprijini obrazul în pumn. 

— Era preot. Cu siguranță, era. 

Dora se apropie de soacra ei, dar nu o atinse. 

Mi-am amintit de scena din camera pentru familii, de la 
morgă. Nu se atinseseră. Nu se îmbrăţișaseră. Femeia mai 

tânără nu-i împrumutase din puterea ei celei mai în vârstă. 
Bătrâna nu căutase mângâiere la cea tânără. 

— Erau foarte apropiaţi, continuă Dora. 

— Fiul dumneavoastră și prietenii lui? am încurajat-o. 

Dora schiţă primul zâmbet pe care l-am văzut pe chipul ei. 

— Minţi atât de cercetătoare! Întotdeauna citeau. Întotdeauna 
întrebau. Se certau. Bine, câteodată. 

— Care era numele preotului? am întrebat. 

Dora clătină ușor din cap. 

— Era din Beauce. Îmi amintesc asta. Ne numea zayde și 
bubbe. 

— Unde l-a cunoscut fiul dumneavoastră pe acest preot? 

— La Universitatea Yeshiva. 

— În New York? 

Dora încuviinţă. 

— Avram și Yossi tocmai absolviseră la McGill. Avram avea pe 
atunci înclinații mult mai spirituale. Se pregătea să devină rabin. 
Preotul frecventa cursurile despre religiile Orientului Apropiat, 
sau ceva de genul ăsta. Erau atrași unul de celălalt, probabil 
pentru că erau singurii canadieni. 

Privirea Dorei își schimbă direcţia. 

— El era preot pe atunci? se întrebă ea adresându-se mai 
mult sieși decât nouă. Sau a devenit preot mai târziu? 

Degetele Dorei se împreunară. Mâna îi tremura. 

— Oh, Doamne! Of! 

Miriam se îndreptă către Ryan. 

— Domnule detectiv, chiar trebuie să obiectez. 

Ryan îmi prinse privirea. Ne-am ridicat amândoi. 

Miriam îl expedie pe Ryan cu o copie a rămasului-bun de mai 
devreme. 

— Aflaţi cine a făcut asta, domnule detectiv, dar, vă rog, n-o 
mai necăjiţi pe soacra mea când este singură! 

— În primul rând, pare mai curând cufundată în reverie decât 
întristată. În al doilea rând, nu pot avea asemenea limitări în 
investigaţie. Dar vom încerca să fim amabili. 

Niciun cuvânt adresat mie. 

Reveniţi în mașină, Ryan m-a întrebat de ce am pomenit de 
Lerner. 

— N-am idee, am spus. 

— Ai avut o inspiraţie bună, zise el. 

— Am avut o inspiraţie bună, am fost eu de acord. 

De asemenea, am fost de acord că pista legată de Lerner 
trebuie urmărită. În timp ce Ryan conducea, mi-am ascultat 
mesajele. 

Trei. 

Toate de la Jake Drum. 

„Am obţinut datele de contact pentru Yossi Lerner. Sună-mă!” 

„Am vorbit cu Yossi Lerner. Sună-mă!” 

„Noutăţi surprinzătoare. Sună-mă!” 

Fiecare „sună-mă!” era mai agitat decât cel de dinainte. 

l-am spus lui Ryan. 

— Sună-l pe om! zise. 

— Așa zici? 

— Da. Vreau să aflu mai multe despre Lerner. 

— Sunt nerăbdătoare să aud ce a aflat Jake, dar voi ajunge 
acasă în curând. Prefer să aștept și să vorbesc de la un telefon 
fix. Convorbirile de la mobil la mobil sunt mai proaste decât 
dacă suni în Zambia. 

— Ai sunat în Zambia? 

— N-am putut niciodată să obţin legătura. 

Zece minute mai târziu, Ryan mă lăsă în faţa casei. 

— Am o supraveghere în week-end-ul ăsta și sunt deja în 
întârziere. 

Îmi luă bărbia în mâini și mă mângâie pe obraji. 

— Urmărește chestia asta cu Lerner. Să-mi spui ce-a aflat 
Jake. 

— Ai o supraveghere palpitantă, am spus. 

— Ştii ce-aș prefera să supraveghez, zise el. 

— Nu sunt sigură că ăsta-i cuvântul. 

Ryan mă sărută. 

— Îţi rămân dator, spuse el. 

— O să-mi încasez datoria, am zis eu. 

Ryan a luat-o înapoi spre Wilfrid Derome. Eu am intrat în casă. 

După ce i-am salutat pe Birdie și Charlie, mi-am pus o 
pereche de jeanși și mi-am făcut o ceașcă de ceai Earl Grey. 
Apoi am luat telefonul pe canapea și am format numărul lui 
Jake. A răspuns la prima sonerie. 

— Mai ești încă în Franţa? am întrebat. 

— Da. 

— O să întârzii la propriile săpături! 

— N-o să înceapă fără mine. Eu sunt șeful! 

— Am uitat asta. 

— Ceea ce descopăr aici este mult mai important. 

Birdie îmi sări în poală. l-am dezmierdat capul. Își întinse un 
picior și începu să-și lingă lăbuţa. 

— Am vorbit cu Yossi Lerner. 

— Am ghicit asta din mesajele tale. 

— Lerner locuiește încă la Paris. Este din Quebec. 

Probabil că era acel Yossi Lerner de care își aminti Dora. 

— Lerner lucra la muzeu pe post de colaborator în timp ce-și 
pregătea lucrarea de doctorat în perioada în care scheletul de la 
Masada se afla aici. Ești gata să auzi asta? 

— Lasă circul, Jake! 

— O să-ţi taie respirația. 

Așa a și fost. 

10. 


— Lasă-mă o clipă, s-o iau cu începutul. Acest Lerner este 
destul de ciudat. N-are familie. Locuiește cu o nevăstuică. Se 
ocupă de arheologie. Israel. Egipt. lordania. Se bagă când e 
vorba de bani mulţi, conduce o excavaţie, scrie un raport și-și 
vede de viaţă. Face multă muncă de recuperare, spuse Jake. 

— Salvează tot ce poţi înainte să vină buldozerul. 

— Exact. 

— Este Lerner angajat la vreo instituţie? 

— A avut câteva angajamente temporare, dar zice că nu este 
niciodată interesat de o slujbă permanentă. | se pare o 
constrângere prea mare. 

— Salariul regulat poate fi o povară. 

— În mod sigur, pe tip nu-l interesează banii. Locuiește într-o 
clădire din secolul al XVII-lea, construită ca o cazarmă pentru 
mușchetari. Tot apartamentul este de mărimea unui Buick. 
Accesul se face pe o scară în spirală. Totuși, are o vedere 
frumoasă asupra Notre Dame. 

— Deci ai fost să-l vezi? 

— Când l-am sunat, mi-a spus că lucrează nopţile și m-a 
invitat la el. Am petrecut două ore celebrând Sun King. 

— Ce înseamnă asta? 

— Am provocat pagube serioase unei sticle de Martell VSOP 
Medaillon. 

— Câţi ani are tipul? 

— Se apropie de 60 de ani. 

Avram Ferris avea 56. 

— Este evreu? 

— Nu la fel de fervent ca în tinereţe. 

— Care-i povestea lui? 

— A lui Lerner? 

— Nu, Jake, a lui Ludovic al XIV-lea! 

M-am lăsat pe spate. Birdie mi se cocoţă pe piept. 

— Lerner a fost rece la început, dar după al patrulea păhărel, 
vorbea ca unul care începuse să creadă în Betty Ford. Nu vrei să 
auzi chestia cu pianistul, nu? 

— Nu! 

— Lerner a lucrat la Musée de l'Homme din 1971 până în 
1974, timp în care a făcut cercetări pentru lucrarea lui. 

— Ce subiect avea? 

— Manuscrisele de la Marea Moartă. 

— Probabil că esenienilor nu le-a trebuit atâta timp pentru a 
le scrie. 

— Lerner ia lucrurile cu încetișorul. Și cu seriozitate. Pe 
vremea aceea, lua foarte în serios iudaismul. 

— Domnișoara pianist a schimbat acest lucru? 

— Cine a zis ceva despre o domnişoară? 

— Treci la oasele de la Masada. 

— În 1972, lui Lerner i s-a cerut să asiste la inventarierea unor 
colecții ale muzeului. In timp ce făcea asta, a dat peste un dosar 
care conţinea o factură de transport și fotografia unui schelet. 

— Factura sugera că oasele veneau de la Masada? 

— Da. 

— Avea o dată? 

— Noiembrie 1963. 

„Locus 2001”, peștera de sub zidul împrejmuitor al vârfului 
sudic de la Masada. Oasele amestecate. Scheletul izolat. După 
spusele voluntarului-informator al lui Jake, „Peștera 2001” a fost 
descoperită și golită în octombrie 1963, cu o lună înaintea datei 
de pe factura de la muzeu. Am simţit o scânteie de entuziasm. 

— Era semnată? 

— Da, dar Lerner nu-și amintește de către cine. A căutat în 
colecţiile de la muzeu, a găsit scheletul, a făcut o notă în dosar 
privind condiţia în care se afla acesta și locul de depozitare, așa 
cum cerea protocolul și și-a văzut de altele. Dar ceva l-a 
deranjat. De ce fuseseră trimise acele oase la muzeu? De ce 
oasele rămăseseră în cutie, și nu se aflau la vedere? Torci? 

— Toarce pisica. 

— În anul următor, Lerner a citit o carte scrisă de un ziarist 
australian, Donovan Joyce. Joyce pornea de la presupunerea că 
Isus a supravieţuit răstignirii pe cruce. 

— Și s-a retras la un mic și drăguţ palat în insule? 

— A trăit până la 80 de ani și a murit luptând cu romanii la 
Masada. 

— Basme! 

— Asta nu-i totul! În timp ce se afla la Masada, Isus a scris un 
pergament care reprezenta testamentul lui. 

— Și cum a ajuns Joyce în posesia acestor mici comori? 

— In decembrie 1964, Joyce se afla în Israel făcând cercetări 
pentru o carte. A spus că, pe timpul șederii sale acolo, a luat 
legătura cu el un bărbat care s-a recomandat a fi profesorul Max 
Grosset, unul dintre săpătorii voluntari din echipa lui Yigael 
Yadin. Grosset susținea că furase un manuscris foarte vechi de 
la Masada și l-a rugat pe Joyce să-l ajute să-și scoată prada din 
acea ţară. Grosset a jurat că pergamentul avea o importanţă 
fantastică, fie chiar și prin numele autorului. Joyce a refuzat să 
se implice, dar jură ca a văzut și a ţinut în mână manuscrisul lui 
Grosset. 

— Și mai târziu a scris o carte despre el. 

— Joyce se dusese în Țara Sfântă să vadă Masada, dar 
israelienii i-au refuzat cererea de obţinere a unui permis de 
vizitare a muntelui. Silit să abandoneze ideea iniţială a cărţii, s-a 
mobilizat şi a început să cerceteze dacă existența 
pergamentului lui Grosset era plauzibilă. Surprins de 
descoperirile sale, Joyce a sfârșit prin a se ocupa timp de opt ani 
de acest proiect. Deși nu l-a mai văzut niciodată pe Grosset, 
Joyce pretinde că a dezgropat alte informaţii colosale despre 
paternitatea lui Isus, starea lui civilă, crucificarea și reînvierea 
Sa. 

— Văleu! 

— In cartea lui, Joyce menționează scheletele găsite în 
„Peştera 2001”. 

— Glumești. 

— După Joyce, cei 25 de indivizi din peştera reprezentau un 
grup special, separat de evreii zeloți. El trage concluzia că, după 
cucerirea Masadei, din respect pentru acei oameni, generalul 
Silva le-ar fi ordonat soldaților să nu se atingă de mormintele 
din peşteră. 

— Pentru că rămășițele le aparțineau lui Isus și adepților Săi! 

— Asta este implicaţia. 

— Lerner a crezut această teorie dementă? 

— Cartea s-a epuizat, dar am reușit să pun mâna pe un 
exemplar. Trebuie să recunosc că, dacă ești deschis pentru o 
astfel de logică, argumentele lui Joyce sunt persuasive. 

— Isuse! 

— Exact! Să revenim la Lerner. După ce a citit cartea lui 
Joyce, piosul nostru tânăr erudit și-a zis că nu este exclus ca 
oasele descoperite de el la muzeu să-l aparţină lui Isus. 

— Hristos și discipolii Lui în locul cel mai sacru al iudaismului)! 

— Te-ai prins! Această eventualitate a zguduit lumea lui 
Lerner. 

— Ar fi zguduit și Israelul, de asemenea, ba chiar și întreaga 
creștinătate! Ce a făcut Lerner? 

— S-a îngrozit. Dacă era Isus? Dacă nu era Isus, ci altcineva 
important în tânăra mișcare creștină? Dacă oasele picau în 
mâinile cui nu trebuia? Sacralitatea Masadei ar fi fost afectată. 
Lumea creștină s-ar fi înfuriat din cauza a ceva ce, mai mult ca 
sigur, ar fi fost catalogat drept o farsă evreiască. A petrecut 
nopți în șir în agonie. 

După săptămâni de tortură psihică, Lerner a decis că 
scheletul trebuie să plece de acolo. A petrecut multe zile 
plănuind diverse moduri de a-l șterpeli și a-l distruge. S-a gândit 
să îngroape oasele. Să le zdrobească cu ciocanul. Să lege o 
greutate de ele și să le arunce în mare. 

— Apoi, conștiința lui s-ar fi revoltat. Hoţia-i hoţie. Dacă 
scheletul era al lui Isus, El era totuși un evreu și un om sfânt. 
Lerner abia dacă mai putea dormi. Până la urmă, nu s-a putut 
hotărî să distrugă scheletul, dar nici nu putea trăi cu gândul că 
altcineva l-ar putea descoperi. Pentru păstrarea culturii 
religioase și a tradiţiei, a apreciat el, scheletul trebuia să 
dispară. 

— Lerner a distrus dosarul și a furat oasele. 

— Le-a scos pe furiș din muzeu într-o geantă de sport. 

— Și? 

M-am ridicat. 

Birdie sări pe podea, se întoarse și mă fixă cu ochi galbeni și 
rotunzi. 

— Asta îţi taie respiraţia. Care este numele victimei tale 
împușcate? 

— Avram Ferris. 

— Așa mă gândeam și eu. 

Următoarele cuvinte ale lui Jake m-au zdruncinat serios. 

— Lerner i-a dat oasele și fotografia lui Avram Ferris. 

— Prietenul lui din copilărie, am șuierat. 

— Ferris își petrecuse doi ani într-un kibutz în Israel și era în 
trecere prin Paris în drumul său înapoi spre Montreal. 


— Ticălosul! 

— Ticălosul! 

După ce am încheiat convorbirea, am încercat să dau de 
Ryan. Nu răspundea.  Începuse, probabil,  palpitanta 
supraveghere. 


Prea agitată ca să mănânc, m-am îndreptat către sala de 
gimnastică. Întrebările mi se învălmășeau în minte, în timp ce 
trăgeam din greu la fiare. Am încercat să le organizez într-o 
progresie logică. 

Fotografia de la Kessler chiar înfățișa scheletul lipsă de la 
Masada? 

Dacă da, avea Ferris scheletul de la Masada atunci când a fost 
ucis? 

Cine altcineva știa că îl are? 

Plănuia Ferris să vândă scheletul pe piaţa neagră? Cui? De ce 
acum? 

Sau poate s-a oferit să-l distrugă la un anumit preţ? Și să fie 
platit de cine? De evrei? De creștini? 

Dacă nu, de ce a fost împușcat Ferris? 

Unde se află scheletul acum? 

Unde era Kessler? 

Cine era Kessler? 

De ce ar fi acceptat Ferris un schelet furat? 

La această întrebare aș putea găsi răspunsuri. Loialitate față 
de un prieten? Grijă împărtășită faţă de perturbarea sanctităţii 
legendei Masadei sau teama de o colosală confruntare teologică 
iudeo-creștină într-un moment în care sprijinul catolicilor și 
protestanților era esenţial pentru supraviețuirea Israelului. Dora 
spusese că fiul ei era chiar pios pe vremea aceea. 
Supraviețuirea lui Isus după crucificare și moartea Sa în timpul 
asediului de la Masada? Ar fi fost un coșmar atât pentru creștini, 
cât și pentru evrei. 

Sau nu? Isus a fost evreu. De ce să nu fi fost El sau discipolii 
Lui la Masada? 

Nu. Isus fusese un evreu eretic. Îi deranja pe marii preoți. 

Am revenit la întrebări. 

Ce ar fi putut face Ferris cu oasele? 

Locul logic unde le-ar fi putut ţine ar fi fost depozitul. 

Criminaliștii nu gasiseră oase. 

Să le fi ascuns atât de bine încât să nu fie descoperite? 

Mi-am notat în minte. Să-l întreb pe Ryan. S-o întreb pe 
Courtney Purviance. 

Ștergându-mi transpiraţia de pe faţă, am tras în continuare la 
fiare. 

Ceva era în neregulă în privinţa ideii depozitului. 

Tora interzice lăsarea unui corp neîngropat peste noapte. 
Deuteronomul sau una dintre cărți. Nu s-ar fi simţit Ferris 
pângărit să aibă rămășițe umane în spaţiul unde muncea? Sau 
cel puţin inconfortabil? Am schimbat aparatul. 

Poate că Ferris doar a transportat scheletul. Poate că a dat 
oasele altcuiva. 

Cui? 

Cuiva care împărtășea grijile lui și ale lui Lerner? 

Dar oricare evreu ar fi fost restricționat de Tora. 

Cuiva care avea alte motive să dorească dispariţia 
scheletului? 

Motivaţii creștinești? 

Dacă Isus n-a murit pe cruce, dacă a supraviețuit și oasele Lui 
au ajuns la Musée de l'Homme, o astfel de descoperire ar fi 
zguduit Vaticanul și, de asemenea, întreaga creștinătate 
protestantă. Sugestia ar trebui să fie absolut de necombătut, 
altfel ar fi spulberat cea mai elementară dogmă a credinţei 
creștine. N-a existat niciun mormânt gol. Nici îngeri. Nici înviere. 
Nici Paște. Investigația și controversa ar face capul de afiș al 
presei din lumea întreagă vreme de luni de zile. Ani. Dezbaterile 
ar fi fără precedent. Pasiunea și dușmănia ar fi devastatoare. 

M-am oprit în mijlocul unei mișcări. 

Al treilea prieten! Preotul din Beauce! 

Dora spusese că bărbaţii ăia doi erau foarte apropiaţi. 

Preoţii n-au nicio reținere în privința oaselor omenești. Le 
păstrează ca relicve. Le zidesc în altare. Le etalează în bisericile 
din întreaga Europă. 

Brusc, am devenit nerăbdătoare să-l găsesc pe preot. 

M-am uitat la ceas: 6:30. Mi-am înșfăcat prosopul și m-am 
îndreptat către vestiar. 

Telefonul meu mobil abia dacă avea semnal. Mi-am șters 
transpirația, mi-am pus jacheta și m-am repezit afară. 

Jake răspunse după ce telefonul sună de patru ori, cu vocea 
îngroșată de somn. 

În timp ce mergeam pe Ste-Catherine, i-am explicat ce știam 
despre Ferris, Lerner și preot. 

— Jake, am nevoie de un nume! 

— Aici este trecut de miezul nopţii. 

— Lerner nu lucrează noaptea? 

— Bine! 

Am auzit un căscat. 

— Și orice altceva poţi afla despre acest preot. A fost implicat 
în furtul scheletului? Unde trăia în 1973? Unde locuiește acum? 

— Vrei toată povestea sau rezumatul? 

— Ceva de genul ăsta. 

— Dacă-l sun atât de târziu, s-ar putea să devină suspicios. 

— Am încredere în puterea ta de convingere! 

— Și farmecul meu băiețesc! 

— Şi-n asta! 

leșeam de la duș când sună telefonul. 

Înfășurându-mă într-un prosop, am alunecat pe gresie, am 
luat-o la fugă către dormitor și am înhățat telefonul. 

— Sylvain Morissonneau. 

— Eşti o vedetă rock, am spus mâăzgălind numele pe spatele 
unei declaraţii bancare. 

— M-ai confundat cu Sting, zise Jake. 

— A fost Morissonneau implicat în furtul scheletului? 

— Nu. 

— Unde se află acum? 

— Lerner nu l-a cunoscut pe Morissonneau atât de bine. 
Spune că s-a dus la Paris la puţin timp după ce ceilalţi doi s-au 
întâlnit la Yeshiva. Nu l-a văzut și n-a auzit de Morissonneau din 
1971. 

— Oh! 

— Am aflat un lucru. 

Am așteptat. 

— Morissonneau este cistercian. 

— Călugăr trapist? 

— Dacă spui tu. 

După o cină cu pui Thai decongelat și orez, am pornit 
calculatorul și am început sa caut pe internet. 

Charlie continua să ţipe strident Get Off of My Cloud. Birdie 
torcea pe birou, în dreapta mea. 

Din căutările mele, au rezultat câteva lucruri. 

În 1098 d.Hr., la mănăstirea Citeaux din centrul Franţei, în 
cadrul ordinului monahal benedictin a început o mișcare de 
reînnoire. Ideea era să se revină la respectarea cât mai fidelă 
posibil a literei Regulii Sfântului Benedict. N-am aflat niciodată 
ce însemna asta. 

Cuvântul latin pentru Citeaux este „cistercium” și cei care au 
aderat la mișcarea reformistă au devenit cunoscuți drept 
cistercieni. 

Astăzi, există câteva ordine ale cistercienilor; unul este OCRS, 
Ordinul Cistercian al Respectării Stricte. Trapiștii, porecla celor 
din OCRS, provine dintr-o altă mișcare reformistă, de la altă 
mănăstire franceză, La Trappe, din secolul al XVII-lea. 

Multe mișcări reformiste. Are sens, bănuiesc. Călugării au o 
grămadă de timp să reflecteze și să găsească o cale mai bună. 

Am găsit trei mănăstiri cisterciene în Quebec. Una în Oka, 
lângă Lac des Deux Montagnes, una la Mistassini, lângă Lac 
Saint-Jean. Una în regiunea Montérégie, lângă Saint Hyacinthe. 
Fiecare avea un website. 

Mi-am petrecut două ore cu link-uri nesfârșite care explicau 
ziua monastică, călătoria spirituală, vocaţia, istoria ordinului. 
Dar n-am găsit o listă a membrilor pentru niciuna dintre 
mănăstiri. 

Eram pe cale să renunţ când am dat peste un scurt anunţ. 


La 17 iulie 2004, călugării ele la abația Sainte Marie 
des Neiges, prezidați de fratele Charles Turgeon, 
OCRS, și-au ales al optulea abate, fratele Sylvain 
Morissonneau, de 59 de ani. Născut în Beauce County, 
Quebec, fratele  Morissonneau a urmat cursurile 
Universității din Laval. A fost uns preot în 1968, apoi a 
urmat studii academice în Statele Unite. Fratele 
Morissonneau s-a alăturat abației în 1971. Timp de opt 
ani, înainte de alegerea sa, a slujit ca business 
manager al mănăstirii. Aduce comunității noastre 
însușiri atât practice, cât și academice. 

Deci, Morissonneau s-a dedicat vieţii contemplative, m-am 
gândit în timp de ieșeam de pe site-ul mănăstirii și intram pe cel 
cu harta Canadei. 

Îmi pare rău, părinte! Singurătatea ta este pe cale să ia 
sfârșit! 

11. 


Monteregie este o fâșie de teren agricol între Montreal și 
graniţa cu SUA. Alcătuită din dealuri și văi, traversată de râul 
Richelieu și mărginită de Țărmurile fluviului Saint Laurent, 
regiunea este plină de parcuri și spaţii verzi. Parcul naţional Iles 
de Boucherville. Parcul naţional Mont Saint Bruno. Centrul 
natural Mont Saint Hilaire. Turiștii vizitează Montérégie pentru 
peisaje, produse, pentru a face ciclism, a schia și a juca golf. 

Abatia Sainte Marie des Neiges se află pe malurile râului 
Yamaska, la nord de orașul Saint Hyacinthe, în centrul unui 
trapez format de Saint Simon, Saint Hugues, Saint Jude și Saint 
Barnabe Sud. 

Monteregie este, de asemenea, plină de sfinţi. 

La 9:20 a dimineţii următoare, ieșeam de pe șoseaua cu două 
benzi pe un drum mai mic, pavat, care șerpuia prin livezi de 
meri cale de aproximativ 800 de metri, apoi făcea un viraj 
strâns și trecea printr-un înalt zid de piatră. O placă discretă 
arăta că îi găsisem pe călugări. 

Mănăstirea se întindea dincolo de o pajiște largă și era 
umbrită de ulmi enormi. Construit din piatră gri de Quebec, 
edificiul arăta ca o biserică cu metastază. Existau trei aripi 
principale și încă una care pornea din ele. Un turn rotund de 
patru etaje masca joncţiunea dintre aripa estică și biserica 
mănăstirii, iar un acoperiș îngust și înalt, pătrat și ornamentat 
țâșnea de pe latura vestică. Unele ferestre aveau partea 
superioară în arcadă. Altele erau pătrate și cu obloane. Câteva 
clădiri anexe se aflau între corpurile principale, lanurile de 
porumb și râul din spate. 

Mi-am acordat un moment pentru a evalua situaţia. 

Din turul meu pe internet aflasem că mulţi dintre călugări 
făceau concesii necesităților economice, făcând și vânzând 
produse de panificaţie, brânză, ciocolată, vin, legume sau 
obiecte religioase. Unii găzduiau vizitatori în căutare de 
revigorare spirituală. 

Tipii de aici nu păreau a fi de genul ăsta. N-am văzut nicio 
pancartă care să ureze bun venit. Niciun magazin cu cadouri. 
Nicio mașină parcată. 

Am oprit mașina în faţa clădirii. N-a apărut nimeni să mă 
întâmpine sau să mă întrebe ce caut acolo. 

Tot de pe internet am aflat că, la Sainte Marie des Neiges, 
călugării se trezesc la 4 dimineaţa, au mai multe runde de 
rugăciuni, apoi muncesc de la 8 până la prânz. Imi plănuisem ca 
vizita să coincidă cu perioada de lucru de dimineaţă. 

În februarie, asta nu presupune să te ocupi de mere sau de 
porumb. În afară de vrăbiuţe și veverite, nu se vedea niciun 
semn de viață. 

Am ieșit din mașină și am închis încet portiera. Ceva din acel 
loc cerea liniște. O ușă portocalie aflată în dreapta turnului 
rotund îmi făcea cu ochiul. Mă îndreptam în acea direcţie când 
un călugăr apăru din capătul îndepărtat al aripii cu acoperiș 
înalt. Purta o sutană maro cu glugă, șosete și sandale. 

Călugărul nu se opri când mă văzu, ci continuă să se apropie 
mai încet, de parcă se gândea cum să abordeze această 
întâlnire. 

S-a oprit la trei metri de mine. Fusese rănit cândva. Partea 
stângă a feței părea slăbită, pleoapa stângă - căzută și o linie 
albă îi traversa în diagonală obrazul. 

Călugărul se uită la mine, dar nu vorbi. Avea părul tăiat perie, 
bărbia ascuţită și faţa slabă ca un desen anatomic. 

— Sunt doctor Temperance Brennan, am spus. Mă aflu aici 
pentru a vorbi cu Sylvain Morissonneau. 

Nimic. 

— Este ceva destul de urgent. 

larăși nimic. 

Mi-am fluturat insigna. 

Călugărul se uită la ea, dar fără să reacționeze. 

Mă așteptasem la o primire rece. Am băgat mâna în geanta 
de umăr, am scos un plic sigilat care conţinea o copie a 
fotografiei de la Kessler, am pășit înainte și i-am întins-o. 

— Vă rog, daţi-i asta fratelui Morissonneau. Sunt sigură că va 
accepta să mă vadă. 

O mână ca a unei sperietori de ciori șerpui din rasă, înșfăcă 
plicul, apoi îmi făcu semn s-o urmez. 

Călugărul mă conduse prin ușa portocalie, de-a lungul unui 
mic vestibul și printr-un hol cu lambriuri bogate. Aerul mirosea 
precum cel de luni dimineaţă din școlile parohiale ale tinereţii 
mele. Un melanj de lână umedă, dezinfectant și lemn lustruit. 

Intrând în bibliotecă, gazda mea îmi făcu semn să iau loc. O 
palmă întinsă îmi indică unde ar trebui să stau. 

După ce călugărul plecă, am cercetat împrejurimile. 

Librăria arăta ca dintr-un film cu Harry Potter. Lambriuri 
întunecate, scrinuri cu geam, scări pe rotile care urcau până la 
al treilea nivel cu cărţi. Fusese folosit lemn cât să 
despădurească întreaga Columbie Britanică. 

Am numărat opt mese lungi și 12 fișete cu mici mânere de 
alamă pentru sertare. Nu se vedea niciun calculator. 

Nu l-am auzit intrând pe cel de-al doilea călugăr. Pur și 
simplu, m-am pomenit cu el acolo. 

— Doctor Brennan? 

M-am ridicat. 

Acest călugăr purta o sutană albă și o jachetă maro cu clini în 
față și în spate. Nicio pelerină. 

— Sunt părintele Sylvain  Morissonneau, abatele acestei 
comunităţi. 

— Îmi pare rău că am venit fără să anunţ, i-am întins eu 
mâna. 

Morissonneau zâmbi, dar își ținu mâinile împreunate. Părea 
mai în vârstă, dar mai bine hrănit decât primul călugăr. 

— Sunteţi de la Poliţie? 

— Laboratorul de medicină legală din Montreal. 

— Vă rog! 

Morissonneau făcu un gest identic cu al colegului său. 

— Urmaţi-mă! 

Engleză cu un puternic accent din Quebec. 

Morissonneau mă conduse înapoi pe coridorul principal, de-a 
lungul unui larg spaţiu deschis, apoi pe un hol lung și îngust. 
După ce am trecut pe lângă o duzină de uși închise, am intrat în 
ceea ce părea a fi un birou. 

Morissonneau închise ușa și făcu un nou gest cu mâna. 

M-am așezat. 

În comparaţie cu biblioteca, această cameră era spartană. 
Pereţi albi. Gresie gri. Un birou simplu, din stejar. Fișete 
metalice obișnuite. Singurele piese de decor erau un crucifix 


93 


aflat în spatele biroului și un tablou deasupra unui șir de 
dulapuri. Isus vorbind cu îngerii. Și arătând mult mai potrivit 
decât în versiunea sculptată în lemn care atârna deasupra 
biroului. 

Mi-am mutat privirea de la pânză la cruce. Niște cuvinte mi-au 
venit în minte. „Înainte și după.” Gândul m-a făcut să simt că 
am comis un sacrilegiu. 

Morissonneau se așeză pe scaunul cu spătar drept al biroului, 
puse copia fotografiei pe sugativă, își împleti degetele și se uită 
la mine. 

Am așteptat. 

A așteptat. 

Am mai așteptat. 

Am câștigat. 

— Presupun că l-aţi văzut pe Avram Ferris. 

O voce joasă și egală. 

— Da. 

— Avram v-a trimis la mine? 

Morissonneau nu știa. 

— Nu. 

— Ce vrea Avram? 

Am tras aer adânc în piept. Mi-era silă de ce trebuia să fac. 

— Îmi pare rău că vă aduc vești proaste, părinte. Avram Ferris 
a fost ucis cu două săptămâni în urmă. 

Buzele lui Morissonneau rostiră o rugăciune tăcută, iar 
privirea îi căzu asupra mâinilor. Când se uită în sus, fața lui era 
umbrită de o expresie pe care o văzusem prea adesea. 

— Cine? 

— Poliţia face cercetări. 

Morissonneau se aplecă înainte pe birou. 

— Există indicii? 

Am arătat către fotografie. 

— Acea poză mi-a fost dată de un bărbat pe nume Kessler, 
am spus. 

Nicio reacţie. 

— ÎI cunoașteţi pe domnul Kessler? 

— Puteţi să mi-l descrieţi pe acest domn? 

Am făcut-o. 

— Îmi pare rău! 

Privirea lui Morissonneau deveni neutră în spatele ochelarilor 
cu rame de aur. 

— Aceasta descriere li se potrivește multora. 

— Multora care să fi avut acces la aceasta fotografie? 

Morissonneau ignoră întrebarea. 

— Cum se face că ați venit la mine? 

— Am aflat numele dumneavoastră de la Yossi Lerner. 

Pe-aproape. 

— Ce mai face Yossi? 

— Bine. 

l-am spus lui Morissonneau ce spusese Kessler despre 
fotografie. 

— Înţeleg. 

Își arcui degetele și răpăi cu ele pe sugativă. Timp de o clipă, 
atenţia lui se îndreptă către poză, apoi către tabloul din dreapta 
mea. 

— Avram Ferris a fost împușcat în ceafă, în stil execuţie. 

— Destul. 

Morissonneau se ridică. 

— Așteptaţi, vă rog! 

Îmi făcu semn cu mâna să rămân. Începeam să mă simt ca 
Lassie. 

Morissonneau ieși grăbit din încăpere. 

Au trecut cinci minute. 

Se auzi gongul unui ceas de undeva de pe hol. Altfel, clădirea 
era tăcută. 

Au mai trecut 10 minute. 

Plictisită, m-am ridicat și am traversat încăperea pentru a 
examina pictura. Avusesem dreptate, dar greșeam. Pânza și 
crucifixul erau în secvenţă, înainte și după, dar inversasem 
ordinea. 

Tabloul înfățișa dimineaţa de Paște. Patru siluete încadrau un 
mormânt. Doi îngeri stăteau pe un sicriu deschis din piatră și o 
femeie, probabil Maria Magdalena, stătea în picioare între ei. 
Isus, înălţat, se afla în dreapta. 

La fel ca în bibliotecă, nu l-am auzit pe Morissonneau intrând. 
Primul lucru de care am devenit conștientă a fost că mă ocolea 
și ţinea în mâini o ladă de circa 60 x 90 centimetri. Se opri când 
mă văzu și chipul i se îmblânzi. 

— Încântător, nu-i așa? Mult mai delicată decât majoritatea 
interpretărilor Învierii. 

Vocea lui Morissonneau era cu totul diferită de cea de 
dinainte. Suna ca vocea bunicilor în timp ce arată pozele 
nepoților. 

— Da, așa este! 

Pictura avea un aspect eteric, cu adevărat frumos. 

— Edward Burne-Jones. Îl cunoaşteţi? întrebă Morissonneau. 

Am clătinat din cap. 

— A fost un artist englez victorian, elev al lui Rossetti. Multe 
dintre picturile lui Burne-Jones au o calitate aproape de vis. 
Aceasta se numește Dimineata Învierii. A fost făcută în 1882. 

Privirea lui Morissonneau zăbovi un moment asupra tabloului, 
apoi maxilarul i se încleștă și buzele i se subţiară. Ocolind biroul, 
așeză lada pe sugativă și-și reluă locul. 

Morissonneau tăcu un moment, adunându-și gândurile. Când 
vorbi, glasul său deveni iar încordat. 

— Viaţa monahală presupune singurătate, rugăciune și studiu. 
Am ales asta. 

Morissonneau vorbea încet, făcând pauze acolo unde acestea 
n-ar fi avut ce căuta în mod normal. 

— Odată cu jurămintele, am întors spatele implicării în politică 
și problemele acestei lumi. 

Morissonneau puse pe ladă o mână cu pete care trădau o 
boală de ficat. 

— Dar n-am putut ignora evenimentele din lume. Și n-am 
putut întoarce spatele unei prietenii. 

Prins încă într-o bătălie interioară, Morissonneau își privi 
mâna. Adevăr sau provocare. 

Adevăr. 

— Aceste oase provin de la Musée de l'Homme. 

Am simţit un fior în piept. 

— Scheletul furat de Yossi Lerner. 

— Da. 

— De când îl aveţi? 

— De prea mult timp. 

— Aţi fost de acord să-l păstraţi pentru Avram Ferris? 

O ușoară încuviinţare. 

— De ce? 

— Sunt atât de mulţi „de ce”! De ce a insistat Avram Ferris 
să-l iau eu? De ce am fost de acord? De ce am persistat în 
această lipsă de onestitate împărțită? 

— Începeţi cu Ferris. 

— Ferris a acceptat să ia scheletul de la Yossi din loialitate și 
pentru că Yossi l-a convins că redescoperirea lui ar declanșa 
evenimente catastrofale. După transportarea oaselor în Canada, 
Avram le-a ascuns în depozitul lui timp de câţiva ani. Nu se 
simțea bine să le știe acolo. Nu doar că nu se simțea bine. 
Începuseră să-l obsedeze. 

— De ce? 

— Avram este evreu. Acestea sunt rămășițele unei ființe 
omenești. 

Morissonneau mângâie cutia. 

— Şi... 

Capul lui Morissonneau se ridică. Lumina se reflecta într-una 
din lentile. 

— Cine-i acolo? 

Am auzit un foșnet moale de țesătură. 

— Frate Marc? 

Vocea lui Morissonneau era tăioasă. 

M-am răsucit. O siluetă acoperi cadrul ușii. 

Ducându-și degetele la buze, călugărul cu cicatrice își ridică 
singura sprânceană teafără. 

Morissonneau își clatină capul. 

— Laissez-nous! Lasă-ne! 

Călugărul se înclină și se retrase. 

Împleticindu-se, Morissonneau traversă biroul cu pași mari și 
închise ușa. 

— Avram începuse să nu se simtă bine, am continuat eu în 
timp ce el își relua locul. 

— El credea în teoria lui Yossi, șopti. 

Tăcere. 

— Că scheletul îi aparţine lui Isus Hristos? 

Ochii lui Morissonneau clipiră către tablou, apoi coborâră din 
nou. Încuviinţă. 

— Aţi crezut acest lucru? 

— Să cred asta? Nu, n-am crezut, dar nu știam. Nu știu. N-am 
putut risca. Și dacă Yossi și Avram aveau dreptate? Isus să nu fi 
murit pe cruce? Ar fi cântecul de lebădă al creștinătății. 

— Ar distruge dogmele fundamentale ale credinţei. 

— Exact. Credinţa creștină se bazează pe premisa morţii și 
învierii salvatorului nostru. Credinţa în suferințele lui Isus este 
crezul fundamental în jurul căruia un miliard de suflete și-au 
clădit viața. Un miliard de suflete, doctore Brennan! 
Consecințele subminării acestei credinţe ar fi de neimaginat. 

Morissonneau își închise ochii gândindu-se, puteam să 
presupun doar, la aceste consecinţe inimaginabile. Când îi 
deschise, rosti mai răspicat: 

— Avram și Yossi se înșelau probabil. Nu cred că acestea sunt 
oasele lui Isus Hristos. Dar dacă presa ar fi dat peste această 
poveste? Dacă haznaua care este mass-media de astăzi ar fi 
stârnit unul dintre spectacolele ei dezgustătoare, vânzându-și 
sufletele pentru o audienţă sporită a știrilor de la ora 5? Doar 
ea, controversa, ar fi fost de ajuns pentru a declanșa o 
catastrofă. 

Nu aștepta replică. 

— Vă spun și ce s-ar întâmpla. Un miliard de vieţi și-ar pierde 
cursul firesc. Credinţa ar fi distrusă. Distrugerea spirituală ar fi 
devastatoare. Lumea creștină ar intra în criză. Dar tragedia nu 
s-ar sfârși aici, doctore Brennan! Vă convine sau nu, 
creștinismul este o puternică forţă politică și economică. 
Colapsul bisericii creștine ar duce la o revoltă globală. 
Instabilitate. Haos general. 

Morissonneau împunse aerul cu un deget. 

— Civilizaţia apuseană s-ar întoarce la origini. Credeam asta 
atunci. Sunt și mai convins astăzi, când extremiștii islamici dau 
frâu liber fanatismul religios. 

Se aplecă înainte. 

— Sunt catolic, dar am studiat credința creștină. Și am 
urmărit îndeaproape evoluția lucrurilor din Orientul Mijlociu. li 
vedeam cât sunt de neobosiți și știam că o criză era iminentă. 
Vă amintiţi de Jocurile Olimpice de la Munchen? 

— Teroriști palestinieni au răpit o parte din echipa Israelului. 
Toţi cei 11 atleți au fost uciși. 

— Rapitorii erau membri ai unei facțiuni a Organizaţiei pentru 
Eliberarea Palestinei, numită „Septembrie negru”. Trei dintre ei 
au fost prinși. După o lună, un zbor Lufthansa a fost deturnat de 
mai mulţi teroriști care au pretins eliberarea ucigașilor de la 
Munchen. Germanii au cedat. Asta se întâmpla în 1972, doctore 

Brennan! Urmăream știrile, fiind convins că era doar începutul. 
Acele evenimente au avut loc cu un an înainte ca Yossi sa fure 
scheletul și să i-l dea lui Avram. Sunt o persoană tolerantă. Am 
cel mai profund respect pentru confrații islamiști. In general, 
musulmanii sunt muncitori, respectă familia, sunt oameni 
iubitori de pace care au aceleași valori ca dumneavoastră și ca 
mine. Dar, printre cei buni, există o minoritate sinistră, condusă 
de ură și dedicată distrugerii. 

— Cei din Jihad. 

— Ştiţi ce înseamnă wahabismul, doctore Brennan? 

Nu știam. 

Wahabismul este o formă austeră a Islamului, care a înflorit în 
Peninsula Arabică. Timp de două secole, a fost credinţa 
dominantă din Arabia Saudită. 

— Ce diferenţiază wahabismul de Islam? 

— Insistenţa pe interpretarea ad litteram a Coranului. 

— Sună ca vechiul fundamentalism creștin. 

— În multe feluri, da. Dar wahabismul merge mult mai 
departe, solicitând respingerea și distrugerea completă a oricui 
și a orice nu se bazează pe învăţăturile originale ale lui 
Mohamed. Creșterea explozivă a sectei a început în anii 1970, 
când milostivii saudiți au fondat moschei și școli wahabi, numite 
madrass, peste tot, de la Islamabad la Culver City. 

— Este această mișcare chiar atât de nocivă? 

— A fost Afghanistanul chiar atât de asuprit de talibani? Sau 
Iranul sub ayatollahul Khomeini? 

Morissonneau nu făcu nicio pauză care să aștepte vreun 
răspuns. 

— Wahabiţii nu sunt pur și simplu interesaţi de minte și suflet. 
Secta are un program politic ambițios, care se axează pe 
înlocuirea conducerii seculare cu un grup de guvernământ 
religios fundamentalist sau cu o persoană în orice țară 
musulmană de pe glob. 

— Paranoia jingoistă? 

Mi-am păstrat îndoielile pentru mine. 

— Wahabiţii se infiltrează în guverne și armate din toată 
lumea musulmană, ocupând poziţii-cheie în anticiparea 
înlăturării sau asasinării liderilor actuali. 

— Chiar credeţi asta? 

— Priviţi cum a fost distrus Libanul modern, ocupat de Siria. 
Uitaţi-vă ce s-a întâmplat cu Egiptul și asasinarea lui Anwar El- 
Sadat. Priviţi atentatele la vieţile lui Mubarak în Egipt, Hussein al 
lordaniei, Musharraf din Pakistan. Uitaţi-vă la reprimarea liderilor 
din Iran. 

Din nou, Morissonneau ridică o mână și îndreptă un deget 
către mine. De data aceasta, tremura. 

— Osama bin Laden este wahabi, la fel cum au fost membrii 
echipelor din 11 septembrie. Acești fanatici sunt implicaţi în 
ceea ce ei numesc „Al treilea mare Jihad”, sau „Războiul sfânt”, 
și orice, orice devine corect pentru ei în acest joc dacă este în 
avantajul cauzei lor. 

Mâna lui Morissonneau căzu pe ladă. Mi-am dat seama ce va 
urma. 

— Inclusiv oasele lui Isus Hristos, am spus. 

— Chiar și presupusele oase ale lui Isus Hristos! Acești nebuni 
și-ar folosi puterea pentru a manipula presa, răsucind și 
distorsionând faptele corespunzător ţelului lor. Un circ mediatic 
despre autenticitatea oaselor lui Isus ar schilodi credinţa a 
milioane de oameni și ar furniza acestor membri ai Jihadului 
unealta de distrugere a fundaţiei Bisericii care este viaţa mea. 
Dacă aș putea preveni o asemenea nenorocire, aș considera de 
datoria mea să o fac. 

— Motivul principal pentru care am luat aceste oase a fost 
protejarea Bisericii mele iubite. Teama de extremismul islamic 
era pe atunci, un motiv secundar. Dar, pe măsură ce anii au 
trecut, această teamă a tot crescut. 

Morissonneau se aplecă spre spate. 

— A devenit motivul pentru care le-am păstrat. 

— Unde? 

— Mănăstirea are o criptă. Creștinismul nu are restricţii în 
privinţa înmormântării printre cei vii. 

— N-aţi simţit că aveţi obligaţia de a înștiința muzeul? 

— Să nu mă înţelegeți greșit, doctore Brennan! Sunt un om al 
lui Dumnezeu. Etica înseamnă mult pentru mine. Nu a fost ușor. 
M-am luptat cu această hotărâre. M-am luptat în fiecare zi. 

— Dar aţi fost de acord să ascundeţi scheletul. 

— Eram tânăr când au început toate astea. Dumnezeu să mă 
ierte! Am văzut-o ca pe una dintre înșelătoriile necesare ale 
vremurilor noastre. Apoi, pe măsură ce timpul trecea și nimeni, 

inclusiv muzeul, nu părea interesat de oase, m-am gândit să le 
las să se odihnească în pace. 

Morissonneau se ridică. 

— Dar acum este destul. Un om a murit. Un om deosebit. Un 
prieten. Poate din cauza a nimic mai mult decât o cutie de oase 
vechi și o teorie dementă dintr-o carte nebunească. 

M-am ridicat. 

— Sunt convinsă că veţi face tot posibilul pentru a păstra 
acest secret, spuse Morissonneau. 

— Nu sunt recunoscută pentru amabilitatea mea faţă de 
presă. 

— Așa am auzit. 

Probabil că surprinderea mi se citea pe chip. 

— Am dat un telefon. 

Morissonneau nu ducea, așadar, o viaţă atât de retrasă. 

— Voi contacta autorităţile israeliene, am spus. Este probabil 
că oasele le vor fi returnate și este îndoielnic că ei vor organiza 
o conferinţă de presă. 

— Ce se va întâmpla de acum încolo este în mâinile Domnului. 

Am ridicat cutia. Conţinutul se mișcă, scoțând un clinchet. 

— Vă rog să mă ţineţi la curent, spuse Morissonneau. 

— Așa voi face. 

— Mulţumesc. 

— Voi încerca să nu pomenesc numele dumneavoastră, 
părinte. Dar nu garantez că va fi posibil. 

Morissonneau începu să vorbească. Apoi gura i se închise și 
încetă să explice sau să se scuze. 

12. 


N-am mers nici pe departe cu viteza legală, dar am avut 
noroc. Polițistul își aţintise radarul asupra altui drum. 

Ajungând la Wilfrid Derome, am parcat în zona rezervată 
polițiștilor. Pentru Dumnezeu! Era sâmbătă și era posibil să-l am 
pe Dumnezeu în Mazda mea. 

Temperatura urcase până pe la 4 grade Celsius și ninsoarea 
anunţată începuse ca o burniţă. Mai târziu, zăpada murdară se 
topea, băltind pe carosabil și trotuare. 

Am ridicat capota portbagajului, am scos lada lui 
Morissonneau și m-am grăbit să intru în clădire. Cu excepția 
paznicilor, holul era pustiu. 

La fel și etajul 12. 

Am pus lada pe masa de lucru, mi-am dat jos jacheta și l-am 
sunat pe Ryan. 

Nu mi-a răspuns. 

Să-l sun pe Jake? 

Mai întâi oasele. 

Inima îmi bătea cu putere în timp ce-mi puneam halatul de 
laborator. 

De ce? Chiar credeam că mă aflu în posesia scheletului lui 
Isus? 

Bineînțeles că nu. 

Deci cine se afla în cutie? 

Cineva a vrut ca aceste oase să fie scoase din Israel. Lerner le 
furase. Ferris le transportase și le ascunsese. Morissonneau 
minţise în legătură cu ele, împotriva conștiinței sale. 

Murise Ferris din cauza lor? 

Fervoarea religioasă duce la acţiuni obsesive. 

Dacă aceste acțiuni sunt raţionale sau nu depinde de felul în 
care priveşti lucrurile. Ştiam asta. Dar de ce toată această 
intrigă? De ce obsesia de a le ascunde, dara nu le distruge? 

Avea dreptate Morissonneau? Ar fi ucis membrii Jihadului 
pentru a obţine aceste relicve? Sau bunul părinte condamna 
vehement filosofiile religioase și politice pe care le considera 
amenințătoare la adresa alor lui? 

Niciun indiciu. Dar intenţionam să obţin răspunsuri la aceste 
întrebări folosind toată știința de care dispuneam. 

Am luat un ciocan din dulapul cu unelte. 

Lemnul era uscat. Cuiele erau vechi. Așchii zburau în toate 
părţile de fiecare dată când scoteam vreunul. 

În cele din urmă, 11 cuie au ajuns lângă ladă, alături de 
ciocan. Am ridicat capacul. 

Praf. Oase uscate. Mirosul era la fel de vechi ca al primei 
fosile vertebrate. 

Oasele lungi se aflau pe fund, unul lângă celălalt, rotulele, 
oasele mâinilor și ale picioarelor fiind amestecate printre ele. 
Celelalte forma stratul mijlociu. Craniul se afla deasupra, 
maxilarul era desprins, iar orbitele goale priveau în sus. 
Scheletul arăta ca alte sute pe care le văzusem, rămășițe 
dezgropate de pe terenul vreunei ferme, din morminte puţin 
adânci sau scoase la iveală de un buldozer cu ocazia demolării 
unei clădiri. 

Am fixat craniul pe un suport, am poziţionat maxilarul și am 
privit chipul descărnat. 

Cum arăta atunci când trăia? Cine a fost? 

Nu! Fără speculații! 

Una câte una, am pus fiecare piesă la locul ei. 

Patruzeci de minute mai târziu, un schelet corect asamblat 
din punct de vedere anatomic se afla pe masa mea de lucru. 
Nimic nu lipsea, cu excepţia micului os din gât numit hioid și a 
câtorva falange ale mâinilor și picioarelor. 

Îmi prindeam o fișă de caz în mapă atunci când sună 
telefonul. Era Ryan. 

l-am spus cum mi-am petrecut dimineața. 

— Dumnezeule! 

— Poate, am spus. 

— Ferris și Lerner credeau asta. 

— Morissonneau nu era prea sigur. 

— Tu ce crezi? întreba Ryan. 

— Abia încep cercetarea. 

— Și? 

— Abia încep cercetarea. 

— N-o să am liniște până n-ajungi la o concluzie. Dar am 
primit un telefon în dimineaţa asta. S-ar putea să am un indiciu 
în privinţa morții lui Ferris. 

— Glumești, am spus. 

— Când termin aici, o să văd despre ce-i vorba, zise Ryan. 

— Despre ce-i vorba? 

— Când termin aici, o să văd despre ce-i vorba. 

— Touché. 

— Pentru Dumnezeu, suntem profesionişti. 

— Fără speculații nesăbuite, am fost de acord. 

— Nicio concluzie pripită. 

După ce s-a întrerupt legătura, m-am repezit la bufetul de la 
etajul unu, am înfulecat un sendviș cu ton, am băut o Cola 
dietetică și m-am grăbit să mă întorc în laborator. 

Voiam să obţin un răspuns rapid la întrebările-cheie. Dar mi- 
am impus sa respect protocolul. 

Mănuși. 

Lumină. 

Fișa de caz. 

O respiraţie adâncă. 

Am început cu sexul. 

Pelvis: scobitură sciatică îngustă, canal pelvian îngust, oase 
pubiene scurte și groase formând o punte în forma de „V” 
inversat în faţă. 

Craniu: sprâncene proeminente, perimetre orbitale boante, 
proeminențe accentuate,  prinderi musculare și procese 
mastoidiene în desfășurare. 

Nu era niciun dubiu. Scheletul era masculin. 

M-am concentrat asupra vârstei. 

Potrivind lumina, am remarcat că jumătatea pelviană stângă 
probabil că era deja sudată de cea dreaptă în timpul vieţii. 
Suprafaţa era înfundată și nu prea afectată de presiune, dacă 
luam în considerație și înălțimea marginilor sale. Excrescenţe 
ascuțite erau formate pe marginile inferioară și superioară. 

Simfiza pubiană dreaptă avea același aspect. 

M-am ridicat și m-am dus să-mi iau apă de baut. 

Am băut. 

Am respirat adânc. 

Mai calmă, m-am reîntors la schelet și am ales trei dintre cele 
cinci coaste aflate de ambele părți ale pieptului. Numai două 
dintre ele aveau terminaţiile dinspre stern intacte. Punând 
deoparte celelalte coaste, am studiat atent perechile. 

Toate perechile de coaste aveau terminaţii indentate în formă 
de „U”, înconjurate de pereți subțiri cu margini ascuţite. Spicule 
osoase răsăreau din fiecare margine. 

M-am lăsat pe spate și am pus creionul pe masă. 

Ce simțeam? Ușurare? Dezamăgire? Nu eram sigură. 

Simfiza pubiană indica faza șase din manualul Suchey de 
determinare a vârstei, niște standarde derivate din analiza 
oaselor pelviene a sute de adulți a căror vârstă era cunoscută în 
momentul morţii. Pentru bărbaţi, etapa a șasea indica 62 de ani. 

Coastele se încadrau în faza a șasea a sistemului de 
determinare a vârstei lIscan-Loth, un sistem bazat pe 
cuantificarea modificărilor morfologice ale coastelor prelevate 
de la adulţi în momentul autopsiei. Pentru bărbaţi, aceasta 
indica un interval de vârstă între 43 și 55 de ani. 

Sigur, cromozomii Y sunt extrem de variaţi. La fel de sigur, 
mai trebuie încă să cercetez radiologic oasele lungi și rădăcinile 
molarilor. Oricum, eram sigură că rezultatul va susţine concluzia 
preliminară. Am mângâiat lada. 

Vârsta în momentul morții: 40-60 de ani. 

Nici vorbă ca acest tip să fi murit la 30 și ceva de ani. 

Ca Isus din Nazaret. 

Dacă Isus din Nazaret a murit la 30 și ceva de ani, după teoria 
lui Joyce, a trăit, de fapt, până la 80 de ani. 

Tipul nu se încadra în niciun profil. 

În niciun caz acest bărbat nu a trăit până la 70 de ani. 

Deci, nici nu corespundea profilului bătrânului din „Peștera 
2001”. Dar era, de fapt, acest bătrân scheletul separat descris 
de informatorul lui Jake? Poate că septuagenarul lui Yadin a fost 
amestecat printre celelalte oase, iar scheletul separat nu făcea 
parte din ele. O persoană între 40 și 60 de ani! 

Ca acest individ. 

Am trecut mai departe. 

Originea. 

Corect. 

Cele mai multe scheme de determinare a rasei se bazează pe 
variațiile formei craniului, arhitectura facială, dantură și 
dimensiunile craniene. Cu toate că în majoritatea cazurilor mă 
bazez pe ultimul aspect, exista o problemă. 

Dacă luam măsurătorile și le rulam în Fordisc 2.0, programul 
mi-ar fi comparat scheletul necunoscut cu albi, negri, 
amerindieni, hispanici, japonezi, chinezi și vietnamezi. 

Ce să spun, mare ajutor dacă persoana din ladă a locuit în 
Israel cu 2000 de ani în urmă! 

Am parcurs lista de trăsături de pe formular. Oase nazale 
proeminente. Deschideri nazale înguste. Profil plat privit dintr-o 
parte. Oase ale obrajilor formând o față îngustă. Și așa mai 
departe. 

Totul sugera un tip caucazian sau, cel puţin, un strămoș 
european. Nu era negru. Nu era mongol. 

Am luat măsurătorile și le-am introdus în program. Toate 
comparaţiile indicau craniul ca fiind al unui alb. 

Bine. Calculatorul și ochiul erau de acord. 

Și mai departe? Era omul din Orientul Mijlociu? Sud-european? 
Evreu? Păgân? Știam că nu există niciun mod de a lămuri 
lucrurile. Nici testarea ADN-ului n-ar fi oferit vreun răspuns. 

Am trecut la statură. 

Alegând oasele picioarelor, le-am eliminat pe acelea care 
aveau capetele deteriorate și le-am măsurat pe celelalte cu 
ajutorul planșei osteometrice. Apoi am introdus datele în 
programul Fordisc 2.0 și i-am cerut să facă calculele comparând 
informaţiile existente despre toţi bărbaţii din baza de date, de 
rasă necunoscută. 

Înălţimea: între 1,62 și 1,72 metri. 

Am petrecut următoarele câteva ore cercetând sub lupă 
fiecare protuberanţă, creastă, gaură, scobitură, fiecare fațeta și 
îmbinare, fiecare milimetru de suprafaţă corticală. N-am găsit 
nimic. Nicio variaţie genetică. Nicio leziune sau un indiciu al 
vreunei boli. Nicio traumă, vindecată sau nu. 

Nici vreo rană de penetrare în mâini sau picioare. 

Stingând lumina microscopului, m-am arcuit spre spate și m- 
am întins, simţindu-mi umerii și gâtul de parcă le-ar fi dat foc 
cineva. 

Era posibil să fie din cauză că îmbătrâneam? 

În niciun caz! 

Am traversat încăperea către biroul meu, m-am lăsat să cad 
pe scaun și mi-am verificat ceasul. 5:55. Miezul nopţii la Paris. 

Prea târziu ca să dau telefon. 

Jake mi-a răspuns cu o voce ameţită și m-a rugat să aştept. 

— Ce-i nou? reveni Jake cu un sughit. 

— Nu este Isus. 

— Cum? 

— Scheletul de la Musée de l'Homme. 

— Ce-i cu el? 

— Tocmai mă uit la el. 

— Cum? 

— Este un bărbat alb de vârstă mijlocie, de statură medie. 

— Cum? 

— Nu ești atent la conversație, Jake. 

— Ai oasele de la Lerner? 

— Scheletul găsit de el se află aici, în laboratorul meu. 

— Dumnezeule! 

— Nu-i tipul ăsta! 

— Eşti sigură? 

— Tipul a împlinit 40 de ani și a depășit această vârstă. După 
estimarea mea, avea cel puţin 50 de ani atunci când a murit. 

— Nu 80? 

— În niciun caz. 

— Ar fi putut avea 70? 

— Mă îndoiesc. 

— Deci nu este bărbatul în vârstă de la Massada, la care 
făceau referire Yadin și Tsafrir. 

— Știm sigur că bătrânul lui Yadin era scheletul izolat? 

— De fapt, nu. Oasele persoanei mai în vârstă s-ar putea să fi 
fost amestecate cu cele din grămada principală. Asta ar 
însemna că scheletul izolat este al unuia dintre cei 14 bărbaţi cu 
vârste estimate între 22 și 60 de ani. 

— Sau care n-a fost luat în consideraţie. 

— Da. 

A urmat o pauză lungă. 

— Spune-mi cum ai căpătat scheletul. 

l-am povestit despre Morissonneau și vizita mea la mănăstire. 

— Dumnezeule! 

— Asta a spus și Ryan. 

Când Jake vorbi din nou, vocea lui era aproape șoptită: 

— Ce vrei să faci? 

— În primul rând, să-i spun șefului meu. Acestea sunt 
rămășițe omeneşti. Au fost găsite în Quebec. Sunt 

responsabilitatea procuraturii. De asemenea, oasele ar putea 
reprezenta dovezi în investigația unei crime. 

— Ferris? 

— Da. 

— Și apoi? 

— Fără îndoială, șeful meu îmi va spune să contactez 
autorităţile din Israel. 

Urmă o altă pauză. Zloata lovea fereastra de deasupra 
biroului meu și se prelingea în șiroaie pe sticlă. 12 etaje mai jos, 
traficul sufoca străzile și se târa pe podul Jacques Cartier. 
Stopurile desenau panglici roșii, strălucitoare pe asfalt. 

— Ești sigură că acesta este scheletul din fotografia de la 
Kessler? 

Bună întrebare! Una la care nu mă gândisem. 

— N-am văzut nimic care să infirme acest lucru. 

— Dar ceva care să-l confirme? 

Nu. Ceva șchiopăta. 

— Merită să arunci o altă privire? 

— O voi face acum. 

— O să-mi spui înainte de a lua legătura cu cei din Israel? 

— De ce? 

— Te rog, îmi promiţi că o să mă suni pe mine mai întâi? 

De ce nu? Jake iniţiase toată treaba asta. 

— Sigur, Jake. 

După ce am închis, am stat un moment cu mâna pe receptor. 
Lui Jake nu părea să-i convină că voi contacta autoritățile 
israeliene. De ce? 

Voia să aibă prioritate în privinţa dreptului de publicare a 
descoperirii și analizării scheletului? Nu avea încredere în colegii 
săi israelieni? Nu avea încredere în autorităţile din Israel? 

N-aveam idee. De ce nu întrebasem? 

Mi-era foame. Mă durea spatele. Voiam să mă duc acasă, să 
iau cina cu Birdie și Charlie și să mă ghemuiesc în pat cu o carte 
în mână. 

În loc de asta, am scos fotografia de la Kessler și am pus-o 
sub microscop. Încet, am privit din creștetul capului în jos, de-a 
lungul feței. 

Fruntea nu prezenta niciun element unic de identificare. 

Ochii. Nimic. 

Nasul. Nimic. 

Pometții. Nimic. 

Mi-am răsucit capul spre dreapta, apoi către stânga pentru a- 
mi alina durerea de gât. 

M-am reîntors la microscop. 

Când am ajuns în dreptul gurii, am privit-o prin orbită. M-am 
uitat la craniu de sus și în lungul mesei de lucru. 

Ceva nu era în regulă. 

Reîntorcându-mi privirea la microscop, am apropiat imaginea. 
Dinţii s-au mărit. 

Am focusat imaginea pe incisivul central, apoi am mutat-o 
către partea din spate a maxilarului. 

Am simţit un nod în stomac. 

M-am ridicat, am îndepărtat lentilele și am ridicat craniul. Am 
rotit în sus bolta palatină și am examinat dantura. 

Nodul deveni dureros. 

Am închis ochii. 

Ce dracu' putea să mai însemne și asta? 

13. 


Am luat fotografia de la microscop și am pus-o lângă craniu. 
Folosind o lupă, am numărat din centrul gurii până la golul din 
dreapta. 

Doi incisivi, un canin, doi premolari. Pauză. Doi molari. 

Scheletului din poza de la Kessler îi lipsea primul molar din 
dreapta sus. 

Craniului de pe masa mea de lucru nu-i lipsea. 

Nu era acesta scheletul din fotografie? 

M-am întors la microscop, am ridicat lentilele și am poziţionat 
craniul. Apoi am orientat lumina asupra molarilor de pe 
maxilarul drept. 

Sub lupă, am putut vedea că rădăcinile molarului erau expuse 
mai mult decât era normal. Marginile alveolei erau ciupite și 
poroase. 

Parodontită. Nicio scofală. 

O mare scofală era însă starea suprafeţei de mestecare a 
primului molar superior din dreapta. Vârfurile lui erau înalte și 
rotunjite, în timp ce ale molarilor alăturaţi erau complet tocite. 

Ce dracu' era asta? 

Am coborât maxilarul și am însemnat ocluzia. Primul molar 
intra în contact cu dinţii de jos înaintea oricărui alt molar din 
rând. În aceste condiţii, primul molar ar fi trebuit sa fie mai tocit 
decât vecinii lui, nu invers. 

M-am lăsat pe spate și m-am gândit la asta. 

Existau două posibilităţi: a) acesta era un alt schelet decât cel 
din fotografia de la Kessler; b) acesta era același schelet, dar cu 
un molar inserat în acel spațiu. 

Dacă un molar fusese inserat, existau două posibilități: a) era 
dintele propriu care căzuse din maxilar. Dinţii cad adesea când 
se descompune țesutul moale; b) era dintele altcuiva, introdus 
din greșeală în maxilar. Această variantă ar explica diferenţele 
de înălțime. 

Când fusese reinserat dintele? Existau trei posibilități 
rezonabile: a) în momentul înmormântării; b) în timpul 

excavaţiilor lui Yadin; c) în timp ce scheletul s-a aflat la Musée 
de l'Homme. 

Instinctul îmi spunea că varianta b este cea corectă. 

Bine. Dacă dintele a fost înlocuit în timpul săpăturilor de la 
Massada, cine o făcuse? Existau multe posibilităţi, a) Yadin; b) 
Tsafrir; c) Haas; d) unul dintre săpători. 

Ce-mi spunea intuiţia? 

Unul dintre voluntari a găsit dintele lângă schelet, a încercat 
să-l bage în maxilar, acesta a părut să se potrivească și l-a 
îndesat acolo. N-au fost păstrate înregistrări exacte. Intotdeauna 
apar greşeli din cauza studenților și a voluntarilor 
neprofesioniști. 

Deci: În timpul înmormântării? O simplă eroare? Niciuna 
dintre variantele astea; era un schelet diferit de cel din 
fotografia de la Kessler? 

Eram băgată în toată treaba asta până peste cap. Aveam 
nevoie de un odontolog. 

Deja se făcuse 7:10 într-o sâmbătă seara. Ştiam ce-ar spune 
Marc Bergeron, expertul nostru de la laboratorul de 
stomatologie. 

Sa-i fac o radiografie. 

Nu puteam să fac asta până luni. 

Frustrată, mi-am petrecut următoarea oră studiind sub lupă 
poza de la Kessler. 

N-am descoperit niciun element anatomic sau detaliu care să 
confirme fără echivoc că scheletul din fotografie era același cu 
cel de pe masa mea. 

e 

Tot restul serii am stat în casă agitată și simțind că am ajuns 
într-un punct mort. Eu și Birdie ne-am uitat la un meci de 
baschet din NCAA. Duke era favoritul meu. Birdie înclina către 
Clemson Tigers. O chestie felină, probabil. 

Duminică dimineaţă mi-a luat mai puţin de 30 de minute să 
caut pe internet și să comand cartea lui Donovan Joyce. 
Pergamentul lui Isus. Reclama o descria ca pe cea mai 
tulburătoare carte despre creștinism scrisă vreodată. Grozavă 
presă! Păcat că tirajul era epuizat! 

La fiecare câteva ore îl sunam pe Jake. Mobilul era închis. La 
ora 1, am încetat să-i las mesaje și am încercat la hotel. Plecase. 

Supravegherea lui Ryan s-a încheiat cu trei arestări și 
confiscarea unui transport de ţigări. A apărut la 6, cu ochii 
înconjurați de cearcăne adânci și cu părul umed de la duș. Eu 
am băut un Perrier, iar Ryan o bere Moosehead, apoi am făcut o 
plimbare la Katsura, pe Rue de la Montagne. 

Cartierul meu era liniștit. Câţiva studenți se plimbau pe lângă 
Universitatea Concordia. Câţiva petrecăreţi se distrau pe Rue 
Crescent. 

Este ceva în legătură cu ziua de duminică. 

Sau poate a fost temperatura. Peste noapte, zloata de 
sâmbătă făcuse loc unui cer senin și unui frig arctic. 

In timp ce mâncam sushi, i-am povestit lui Ryan despre 
scheletul de la Morissonneau, sfârșind cu concluzia că oasele 
aparţineau unui bărbat alb, cu vârsta cuprinsă între 40 și 60 de 
ani în momentul morții. 

— Deci estimarea vârstei îi exclude pe septuagenarul din 
„Peștera 2001”, pe Isus din Biblie, de 33 de ani, și pe Isusul lui 
Donovan, de 80 de ani. 

— Dar ești sigură că poza de la Kessler înfățișează scheletul 
izolat din „Peștera 2001” și că scheletul este cel pe care Lerner 
l-a furat din Musée de l'Homme și i l-a dat lui Ferris, care i l-a 
dat lui Morissonneau? 

— Jake este sigur. A vorbit cu cineva care lucrase ca voluntar 
la „Peștera 2001”. Dar nu pot găsi nici măcar un element care 
să lege indiscutabil scheletul de la Morissonneau de cel din 
fotografia de la Kessler. Și este ceva în neregulă cu unul dintre 
dinţi. 

l-am vorbit lui Ryan despre molarul ciudat. 

— Deci bănuiești că nu este același schelet? 

— Sau este același schelet, dar molarul a fost inserat după ce 
a fost făcută poza. 

— A găsit cineva dintele lipsă al tipului în timpul recuperării 
scheletului și l-a îndesat înapoi în alveolă? 

— Posibil. 

— Nu pari convinsă. 

— Vârfurile par prea puţin tocite. 

— Ceea ce înseamnă că dintele ar putea proveni de la altă 
persoană, ceva mai tânără. 

— Da. 

— Și asta ce înseamnă? 

— Nu știu. Poate doar o încurcătură. Yadin se folosea de 
voluntari. Poate că unul dintre ei a inserat molarul crezând că-i 
aparține. 

— Te întâlnești cu Bergeron? 

— Luni. 

Ryan mă puse la curent cu cazul lui Ferris. 

— Când m-am apucat să caut numele Kessler, n-am găsit prea 
multe persoane. 

— Este o penurie de infractori evrei? 

— Meyer Lansky, spuse Ryan. 

— Am presupus corect. 

— Bugsy Siegel, adăugă Ryan. 

— Al doilea. 

— David Berkowitz. 

— Al treilea. 

— Elegant, zise Ryan. 

— Shakespearian, am fost eu de acord. 

În timp ce căutam, ceea ce a apărut a fost numele unui tip, 
Hershel Kaplan. 

M-am blocat. Ce urmează după treilea? Patrulea? Cincilea? 

— Kaplan este un șmecheraș de doi bani. A dat vreo două 
lovituri de om civilizat. Fraudă cu cărţi de credit. Falsuri de 
cecuri. Își mai zice Hershel Cantor și Harry Kester. 

— Lasă-mă să ghicesc. Kessler a fost, de asemenea, unul 
dintre pseudonimele lui Kaplan. 

— Hirsch Kessler. 

Ryan scoase o fotocopie din buzunarul de la spate. 

— Ăsta-i tipul tău? 

Am studiat poza. Ochelari. Păr negru. Tipul ăsta era proaspăt 
bărbierit. 

— Poate. 

Toţi arătau la fel? Mă simţeam ca o proastă. 

Am închis ochii și am încercat să mi-l amintesc pe Kessler. 

Am deschis ochii și am privit chipul din poză. 

Gâtul lung. Pleoapele căzute. Cuvintele care mi-au venit în 
minte când Kessler m-a abordat lângă camera pentru familii. 
Broască ţestoasă. Uitasem. Aceleași cuvinte mi-au licărit din nou 
în minte. 

— Kessler avea barbă. Dar cred că este același om. 

l-am dat înapoi hârtia. 

— Îmi pare rău! Asta-i tot ce pot face! 

— E un început. 

— Unde este Kessler acum? Kaplan? 

— Mă ocup de asta. 

Odată ajunși acasă, Ryan vorbea cu Charlie în timp ce eu am 
făcut un duș. Stăteam goală lângă șifonier, când el a intrat în 
dormitorul meu. 

— Stai! 

M-am întors, cu o cămășuţă de noapte scurtă, din dantelă 
într-o mână și una lungă din șaten în cealaltă. 

— Va trebui să știu ce faceți, doamnă. 

— Sunteţi poliţist? 

— De aceea pun întrebări neplăcute. 

Am ridicat lenjeria și o sprânceană întrebătoare. 

— Lăsaţi jos pijamalele și îndepărtaţi-vă de șifonier. 

Așa am făcut. 

e 

La laborator era nebunia tipică de luni dimineaţă. Patru morți 
într-un incendiu. O împușcătură. Un spânzurat. Două înjunghieri. 
Moartea unui bebeluș. 

Doar un singur caz pentru mine. 

Obiectele fuseseră găsite în scurgerea de la subsol a unui 
apartament dintr-un bloc înalt din Côte Saint Luc. Poliţia bănuia 
că era vorba de oasele craniene ale unui copil mic sau bebeluș. 

După ședința de dimineaţă, l-am rugat pe LaManche să mă 
urmeze în laborator. l-am arătat scheletul de la Morissonneau, |- 
am pus la curent cu istoria și posibila provenienţă și i-am 
explicat cum ajunsese în posesia mea. 

După cum m-am așteptat, LaManche a atașat rămășițelor un 
număr de înregistrare și mi-a spus să le tratez ca pe un caz al 
procuraturii. Hotărârea finală îmi va aparține. Dacă declaram 
oasele ca fiind antice, eram liberă să le cedez arheologilor 
îndrituiți să se ocupe de ele. 

După plecarea lui LaManche, l-am rugat pe tehnicianul meu 
de laborator, Denis, să facă o radiografie danturii scheletului. 
Apoi am coborât la bebeluș. 

Trebuia să recunosc că specimenele păreau a fi două oase 
parietale foarte tinere și incomplete. Suprafeţele concave 
înfățișau tiparul vascular produs prin asocierea intimă cu 
suprafaţa exterioară a creierului. 

Curăţarea a rezolvat problema. 

„Oasele” erau fragmente ale unei nuci de cocos. Tiparul 
venelor era rezultatul acțiunii apei asupra noroiului întărit. 

Când am dus raportul la secretariat, Denis îmi înmână un mic 
plic maro. Am răsturnat conţinutul pe cutia mea. 

O singura privire mi-a întărit presupunerea că primul molar de 
pe maxilar fusese reinserat în falca scheletului. Și fără prea 
multă îndemânare. Pe radiografie am putut vedea că unghiul 
dintelui era ușor greșit și rădăcinile nu se potriveau perfect în 
alveolele lor. 

Și mai era ceva. 

Pe măsură ce un dinte îmbătrânește, marginile sale se tocesc. 
Bine. Remarcasem discrepanța din aranjare. Dar și alte 
caracteristici se schimbă, de asemenea, cu timpul. Cu cât un 
dinte este mai vechi, cu atât există mai multe depuneri de 
dentină în camera pulpei și pe canal. 

Nu sunt stomatolog, dar primul molar din partea dreaptă a 
maxilarului părea mai puţin opac pe radiografie decât ceilalţi 
molari. 

L-am sunat pe Marc Bergeron. Secretara lui m-a pus să 
aştept. Am ascultat o melodie Thousand Strings, ceva ce 
semăna cu Sweet Caroline. Cu ochii minţii am văzut un pacient 
lăsat pe spate, cu gura căscată, cu un tub aspirându-i saliva din 
gură. Am fost fericită că nu eram eu. 

Marc ridică receptorul în timp ce o versiune a Uptown Girl îţi 
amorțea mintea. M-a strecurat în programul său de după- 
amiază. 

Jake sună în timp ce împachetam craniul. 

— Mi-ai primit mesajele? am întrebat. 

— Am părăsit hotelul sâmbătă și am luat un zbor la miezul 
nopţii spre Tel Aviv. 

— Ești în Israel? 

— La lerusalim. Ce s-a întâmplat? 

l-am povestit despre neconcordanța dintre scheletul din 
fotografie și cel din laboratorul meu și i-am descris molarul care 
părea aberant. 

— Ce înseamnă asta? 

— Mă întâlnesc cu odontologul nostru în după-amiaza asta. 

Urmă o pauză lungă, lungă. Apoi: 

— Vreau să scoţi acel molar și încă unul sau doi. 

— De ce? 

— Pentru un test ADN. De asemenea, vreau să tai fragmente 
din femur. Este vreo problemă? 

— Dacă Ferris și Lerner au dreptate, aceste oase au aproape 
2000 de ani vechime. 

— Este posibil să extragi ADN mitocondrial dintr-un os vechi, 
nu-i așa? 

— Este posibil. Dar ce faci după aceea? Analiza criminalistică 
se bazează pe comparaţie, fie cu propriul ADN al victimei, fie cu 
al unui membru al familiei. Dacă ADN-ul mitocondrial ar putea fi 
extras cu ce l-ai compara? 

Jake a făcut o pauză lungă. Apoi: 

— In fiecare zi se fac noi descoperiri. Nu știi niciodată ce va 
apărea sau ce va fi relevant la un moment dat. Și am o mulţime 
de bani pentru astfel de lucruri. Ce-mi poţi spune despre rasă? 

— Ce să-ţi spun? 

— N-a existat recent un caz în care psihologii criminaliști au 
spus că ucigașul era alb și cineva de la laborator a prezis, 
corect, că tipul era negru? 

— Te gândești la cazul lui Derrick Todd Lee din Baton Rouge. 
Acel test se bazează pe ADN nuclear. 

— Nu se poate extrage ADN nuclear din oase străvechi? 

— Unii pretind că au făcut-o. Domeniul de cercetare a v-ADN- 
ului este în plină dezvoltare. 

— v-ADN? 

— ADN vechi. Tipii de la Cambridge și Oxford lucrează la 
obţinerea de ADN nuclear din materiale arheologice. Aici, în 
Canada, există un institut numit „Laboratorul de paleo-ADN din 
Thunder Bay”. 

Mi-am amintit de un articol recent din The American Journal of 
human Genetics. 

— Un grup de francezi a întocmit un raport despre ADN-ul 
nuclear și mitocondrial extras din scheletele găsite într-o 
necropolă veche de 2000 de ani din Mongolia. Dar, Jake, chiar 
dacă ai putea obţine ADN nuclear, aprecierea rasei este foarte 
relativă. 

— Cât de relativă? 

— Există o firmă în Florida care oferă un test ce transpune 
markerii genetici într-o estimare a probabilității amestecului de 
rase. Ei susțin că pot evalua procentajul moștenit de 

caracteristici indo-europene, amerindiene, din Asia de Est, din 
Subsahara africană. 

— Asta-i tot? 

— Deocamdată. 

— Nu prea ne este de ajutor în cazul unui palestinian din 
vechime. 

— Nu, am căzut eu de acord. 

Am ascultat o altă pauză făcută de Jake. 

— Dar analiza ADN-ului, fie el mitocondrial, fie nuclear, ar 
putea arăta dacă molarul cel ciudat a aparținut altui individ. 

— Asta-i cu bătaie lungă. 

— Dar ar fi posibil. 

— Ar fi, am admis. 

— Cine face aceste teste? 

l-am spus. 

— Fă-i o vizită dentistului tău și vezi ce zice în legătură cu 
dintele. Apoi ia probe. Și taie o porţiune suficient de mare din os 
pentru a putea fi analizat cu carbon radioactiv. 

— Medicul legist n-o să accepte nota de plată, am spus. 

— Voi folosi banii care mi-au fost aprobaţi. 

Îmi trăgeam fermoarul hainei, când Ryan intra pe ușă. 

Ceea ce mi-a spus mi-a schimbat direcția gândurilor cu 180 
de grade. 

14. 


— Miriam Ferris este rudă cu Hershel Kaplan? 

— Rudă prin afinitate. 

— Prin afinitate. 

Aveam probleme cu înțelegerea veștii aduse de Ryan. 

— Este un termen care definește o formă de înrudire. 
Înseamnă înrudire prin căsătorie. 

Ryan îmi adresă cel mai tineresc zâmbet al său. 

— ÎI folosesc în semn de respect pentru trecutul tău 
antropologic. 

Mi-am conturat în minte ceea ce tocmai îmi spusese. 

— Miriam Ferris a fost măritată cu fratele soţiei lui Hershel 
Kaplan? 

— Fosta soție. 

— Dar Miriam a negat că l-ar cunoaște pe Kaplan, am spus. 

— Noi am întrebat de Kessler. 

— Unul dintre pseudonimele cunoscute ale lui Kaplan. 

— Derutant, nu-i așa? 

— Dacă Kaplan făcea parte din familie, Miriam l-ar fi cunoscut. 

— Se poate presupune, admise Ryan. 

— L-ar fi recunoscut la autopsie. 

— Dacă l-ar fi văzut. 

— Kaplan este Kessler, chiar crezi asta? am întrebat. 

— Ai fost aproape convinsă când i-ai văzut mutra în poză. 

Ryan se uita la cutia de pe masa mea. 

— Fratele soţiei lui Kessler mai trăieşte? 

— Fosta soţie. Înainte de divorţ, soţul lui Miriam ar fi fost 
cumnatul lui Kaplan. Oricum, tipul a murit în urma unei 
complicaţii diabetice, în 1995. 

— Deci Kaplan și soţia lui s-au despărţit, el rămânând singur. 
Și soţul lui Miriam a murit, lăsând-o singură. 

— Mda. Uciderea lui Ferris a făcut-o să redevină o văduvă 
îndurerată. Ai crede că s-ar pricepe mai bine la asta. Ce este în 
cutie? 

— Îi duc lui Bergeron craniul de la Morissonneau pentru a-i 
afla părerea în privinţa dintelui. 

— Pacienţii lui ar trebui să fie încântați de asta. 

Ryan schiţă o grimasă de vampir. 

Mi-am dat ochii peste cap. 

— Când s-a căsătorit Miriam cu Avram Ferris? am întrebat. 

— În 1997. 

— Destul de repede după moartea primului soț. 

— Unele văduve își revin repede. 

— De când este Kaplan divorțat? am întrebat. 

— Cucoana l-a lăsat baltă în timp ce era închis pentru a doua 
oară la Bordeaux. 

— Vai! 

— Am verificat dosarul lui Kaplan de la închisoare. Tipul n-a 
creat probleme, părea sincer în dorinţa de reabilitare, așa că n-a 
ispășit decât jumătate din pedeapsă. 

— Deci are un ofiţer de probaţiune? 

— Michael Hinson. 

— Când a fost eliberat? 

— În 2001. După Hinson, Kaplan a fost de atunci un om de 
afaceri onorabil. 

— Ce fel de afaceri? 

— Pești de acvariu și porcușori de Guineea. 

Am ridicat o sprânceană întrebătoare. 

— Centrul de animale Kaplan. 

— Are un magazin cu animale? 

Ryan încuviinţă. 

— Este proprietarul clădirii. Moarte peștilor, trăiască Kaplan! 

— Se mai întâlnește încă cu polițistul care-l supraveghează? 

— În fiecare lună. A fost un model după ce a fost eliberat 
condiționat. 

— Admirabil. 

— N-a lipsit de la nicio întâlnire până acum două săptămâni. 
Dar n-a dat telefon și nici n-a apărut în 14 februarie. 

— Lunea care a urmat week-end-ului în care a fost împușcat 
Avram Ferris. 

— Vrei să te joci cu niște pomerani? 

— Bergeron mă așteaptă la unu. 

Ryan își privi ceasul. 

— Ne întâlnim jos la 2:30? 

— O să aduc un os de jucărie. 

Biroul lui Bergeron se află în Place VilleMarie, o clădire înaltă, 
cu mai multe turnuri, situată la intersecţia dintre René Lévesque 
și Universităţii. Îl împarte cu un partener numit Bougainvillier. 
Nu l-am întâlnit niciodată pe Bougainvillier, dar întotdeauna mi- 
am imaginat o viță-de- vie înflorită cu ochelari. 

După ce am ajuns în centru, am parcat la subsol și am luat 
liftul până la etajul 17. 

Bergeron era cu un pacient, așa că m-am așezat în sala de 
așteptare, cu cutia la picioare. O femeie corpolentă stătea în 
fața mea, răsfoind un exemplar al revistei Châte/aine. Când m- 
am întins după o revistă, își ridică privirea și zâmbi. Avea nevoie 
de un stomatolog. 

La cinci minute după ce am ajuns, femeia cu Châtel/aine fu 
invitată într-un cabinet. Am presupus că va sta acolo ceva 
vreme. 

Câteva clipe mai târziu, un bărbat ieși din cabinet. Nu purta 
haină și nodul cravatei era slăbit. Se mișca cu repeziciune. 

Apăru Bergeron și mă conduse în biroul lui. Un vaiet prelung 
se auzi de pe hol. Mi-am imaginat-o pe femeia cu Châte/aine. Mi- 
am imaginat planta din Micul magazin al ororilor. 

În timp ce despachetam cutia, i-am făcut lui Bergeron un mic 
rezumat. El ascultă, cu brațele lui osoase încrucișate peste 
piept, cu părul creț și alb strălucind în lumina care pătrundea 
prin fereastră. 

Când am terminat, Bergeron luă craniul și examină dinţii de 
sus. Cercetă maxilarul. Inchise falca și studie ocluzia molarului. 

Bergeron ridică o mână. l-am dat micul plic maro. 

Aprinzând o masă luminoasă, Bergeron așeză radiografiile și 
se aplecă asupra lor. Lumina strălucitoare formă în jurul părului 
lui un halou ca o păpădie. 

Trecură câteva secunde. Un minut întreg. 

— Mon Dieu, fără discuţie. 

Un deget scheletic ciocâni molarii al doilea și al treilea din 
dreapta sus. 

— Privește camerele pulpare și canalele. Omul ăsta avea cel 
puţin 50 de ani. Poate era chiar mai bătrân. 

Degetul se mișcă spre primul molar din șir. 

— Depunerea de dentină este mult mai mică aici. Acest dinte 
a aparținut, indiscutabil, unei persoane mai tinere. 

— Cât de tânără? 

Bergeron își îndreptă spatele și șuieră: 

— 35. Poate 40. Nu mai mult. 

Bergeron se întoarse la craniu. 

— Vârfurile sunt tocite la limită. Probabil cele mai mici din 
grupa de vârstă. 

— Poţi spune când a fost reinserat molarul? 

Bergeron se uită la mine de parcă i-aș fi cerut să rezolve în 
minte o ecuaţie de gradul patru. 

— O estimare aproximativă? am dres-o eu. 

— Adezivul este îngălbenit și scorojit. 

— Stai, am ridicat eu o mână. Vrei să spui că dintele a fost 
lipit? 

— Da. 

— Deci nu a fost reintrodus cu 2000 de ani în urmă? 

— În niciun caz. Poate cu câteva decenii în urmă. 

— În anii 1960? 

— Foarte posibil. 

Variantele b sau c, inserarea în timpul excavaţiei lui Yadin sau 
cât a stat la Musée de l'Homme. Instinctul îmi spunea totuși că e 
vorba de prima variantă. 

— Te superi dacă te rog să extragi cei trei molari de sus? 

— Deloc. 

Bergeron a pus craniul la loc în cutie și s-a grăbit să iasă din 
birou, trupul sau de 1,90 metri mișcându-se cu graţia unei mese 
de călcat. 

Am adunat radiografiile, întrebându-mă dacă nu fac prea mult 
caz din nimic. Dintele ciudat provenea de la o persoană mai 
tânără. Cineva l-a băgat în alt maxilar. Poate unul dintre 
voluntari. Poate Haas. Poate vreun muncitor nepriceput de la 
muzeu. 

Pe hol, vaietul stăruia. 

Există nenumărate momente când pot apărea erori de 
individualizare. În timpul recuperării. Transportului. Sortării. 
Curăţării. Poate că intervenţia s-a întâmplat în peșteră. Poate în 
laboratorul lui Haas. Poate mai târziu, la muzeul din Paris. 

Bergeron se întoarse și-mi înmână cutia și o pungă cu 
fermoar. 

— Mai poţi să-mi spui și altceva? am întrebat. 

— Cine a înlocuit molarul era un stomatolog de doi bani. 

„Centrul de animale Kaplan” era un magazin pe un singur 
nivel într-un șir de magazine de unu-două etaje, cu faţade din 
sticlă de pe Rue Jean Talon. Afișele din geam invitau la mâncare 
nutritivă pentru câini și pisici, pești tropicali și o ofertă specială 
pentru papagali mici, colivia fiind inclusă în preţ. 

Două uși se deschideau direct pe trotuar, una din lemn, alta 
din sticlă. In timp ce Ryan o împinse pe ultima, se auzi un sunet 
de clopoței. 

Magazinul era plin de mirosuri și sunete. Acvariile făceau bule 
de-a lungul unui perete, coliviile erau aliniate de-a lungul altuia, 
penajul păsărilor varia de la bej la culori vii. În afară de pești, 
am văzut și alţi reprezentanţi ai sistemului lui Linne. Broaște. Un 
șarpe încolăcit. O chestie mică și blănoasă încovrigată într-un 
vas. 

In faţa se aflau iepuri, pisoi, o șopârlă cu o gușă care rivaliza 
cu a mătușii mele Minnie. În cuști moţăiau cățelușii. Unul se 
ridicase, dădea din codiță, sprijinindu-se pe lăbuţele din faţă de 
plasă din sârmă. Altul rodea o rățușcă roșie din cauciuc. 

Rafturi paralele convergeau către centrul magazinului. Un 
puști de vreo 17 ani aranja zgărzi pe cuiere aflate vizavi de zona 
în care erau păsările. 

Auzind clopoţelul, puştiul se întoarse, dar nu scoase niciun 
cuvânt. 

— Bonjour, spuse Ryan. 

— Salut, zise puştiul. 

— Vrei să ne ajuţi, te rog! 

Lăsând să-i cadă cutia, își târșâi pașii către noi. 

Ryan îi arătă insigna. 

— Poliţişti? 

Ryan încuviinţă. 

— Mișto. 

— Foarte mișto. Și tu ești... 

— Bernie. 

Bernie copia cu scrupulozitate stilul vestimentar gangsteresc. 
Blugi cu talie joasă și turul pantalonilor la nivelul genunchilor, 
cămașă descheiată peste un tricou murdar. Era mult prea slab 
pentru ca acest stil să impresioneze. De fapt, oricine era prea 
slab pentru acest gen. 

— Sunt detectivul Ryan. Dumneaei este doctor Brennan. 

Privirea lui Bernie se mută asupra mea. Ochii lui erau mici, 
întunecaţi și acoperiţi de sprâncene care se uneau deasupra 
nasului. Probabil că Bernie își cumpărase provizia personală de 
Clearasil. 

— ÎI căutăm pe Hershel Kaplan. 

— Nu este aici. 

— Domnul Kaplan lipsește adesea? 

Bernie își ridică un umăr și-și sumeţi capul. 

— Ştii unde se află astăzi acest domn? 

Bernie ridică ambii umeri. 

— Sunt aceste întrebări prea grele pentru tine, Bernie? 

Bernie își îndepărtă părul de pe frunte. 

— S-o iau de la capăt? 

Vocea lui Ryan ar fi putut îngheţa niște margarita. 

— Nu te lua de mine, omule. Eu doar lucrez pentru tipul ăsta. 

Un cățeluș începu să schelălăie. Voia afară. 

— Fii atent. A fost domnul Kaplan aici astăzi? 

— Eu am deschis. 

— A dat vreun telefon? 

— Nu. 

— Domnul Kaplan este la etaj? 

— Este în vacanţă. E bine? 

Bernie își mută greutatea de pe un picior pe celălalt. Nu prea 
avea ce muta. 

— Ne-ar fi fost de folos dacă ai fi spus asta de la început, 
Bernie. 

Bernie fixă dușumeaua. 

— Ştii unde s-a dus domnul Kaplan? 

Bernie clătină din cap. 

— Când se întoarce? 

Bernie clătină în continuare din cap. 

— Ceva-i în neregulă aici, Bernie! Am impresia că nu vrei să 
vorbești cu mine. 

Bernie continuă să privească noroiul de pe adidașii săi. 

— Asta va afecta prima pe care ţi-a promis-o Kaplan? 

— Uite ce-i, nu știu! 

Capul lui Bernie se ridică. 

— Kaplan mi-a spus să ţin magazinul în stare de funcţionare și 
să nu spun că a plecat. 

— Când s-a întâmplat asta? 

— Cam acum o săptămână. 

— Ai o cheie de la apartamentul domnului Kaplan? 

Bernie nu răspunse la această întrebare. 

— Locuiești încă acasă, Bernie? 

— Mda. 

Era îngrijorat. 

— Am putea trece pe acolo s-o rugăm pe mama ta să 
lămurească asta. 

— Dumnezeule! scânci el. 

— Bernie? 

— Cheia lui s-ar putea afla împreună cu celelalte. 

Ryan se întoarse către mine. 

— Simţi miros de gaz? 

— Poate. 

Am adulmecat. Simţeam mirosul a multe lucruri. 

— Da, s-ar putea să ai dreptate! 

— Tu ce zici, Bernie? Simţi miros de gaz? 

— Asta-i nevăstuica. 

— Mie îmi miroase a gaze. 

Ryan se mișcă un metru la stânga, apoi la dreapta, 
adulmecând aerul. 

— Mda. Gaz. O treabă primejdioasă. 

Ryan se întoarse către Bernie. 

— Vrei să verificăm? 

Bernie părea sceptic. 

— N-ai vrea să te înșeli având în vedere câte fiinţe depind de 
tine, spuse Ryan, extrem de rezonabil. 

— Mda. Sigur, omule! 

Bernie traversă încăperea spre tejghea și scoase cheile de 
sub casa de marcat. 

Ryan luă cheile și se întoarse către mine. 

— Cetăţeanul ne-a rugat să verificăm o scurgere de gaze. 

Am ridicat din umeri într-un stil care l-ar fi făcut mândru pe 
Bernie. 

Eu și Ryan am ieșit pe ușa din sticlă, am luat-o la stânga și am 
reintrat în clădire printr-o ușă din lemn. O scară îngustă urca 
abrupt către etaj. 

Ne-am înghesuit pe ea. 

Ryan bătu la ușă. Nu primi niciun răspuns. Ryan bătu din nou, 
mai tare. 

— Poliţia, domnule Kaplan! 

Niciun răspuns. 

— Să intram! 

Ryan încercă o cheie după alta. A patra s-a potrivit. 

Apartamentul lui Kaplan avea o mică bucătărie, o sufragerie, 
un dormitor, o baie cu faianţă alb-negru și o cadă separată. 
Jaluzele venețiene acopereau geamurile și peisaje de duzină, cu 
adevărat oribile, decorau pereţii. 

Unele concesii fuseseră făcute evoluţiei tehnologice. Cada era 
prevăzută cu un duș ieftin, de mână. Un cuptor cu microunde 
fusese plasat pe o masă în bucătărie. Un robot era conectat la 
telefonul din dormitor. Altfel, locul părea desprins dintr-un film 
cu buget mic din anii 1930. 

— Elegant! spuse Ryan. 

— Minimalist, am căzut de acord. 

— Urăsc când decoratorii o iau razna. 

— Se pierde toată aprecierea pentru linoleum. 

Ne-am dus spre dormitor. 

Pe o masă pliantă se aflau cărţi de telefon, registre și vrafuri 
de hârtii. M-am îndreptat către ea și am început să frunzăresc 
hârţoagele. În spatele meu, Ryan deschidea și închidea sertarele 
mesei de toaletă. Au trecut câteva minute. 

— Ai găsit ceva? am întrebat. 

— O mulţime de cămăși de proastă calitate. 

Ryan trecu la noptieră. 

El făcu o descoperire în timp ce eu făceam alta. 

15. 


Am ridicat scrisoarea, în timp ce Ryan apăsa butonul robotului 
telefonic. 

Am citit ascultând vocea dulceagă: „Acest mesaj este pentru 
Hershel Kaplan. Rezervarea dvs. pentru sâmbătă, 26 februarie, 
a fost confirmată pentru zborul Air Canada 9580, efectuat de El 
Al, cu plecare de pe Aeroportul Internaţional de Persoane din 
Toronto la 11:50 p.m. Vă rugăm să luați la cunoștință că, din 
cauza măsurilor suplimentare de securitate, controlul 
pasagerilor se va face cu cel puțin trei ore înainte de plecare. Vă 
dorim un zbor plăcut!” 

— Kaplan a plecat în Israel, spuse Ryan. 

— Kaplan s-ar putea s-o fi cunoscut pe Miriam Ferris mai bine 
decât am crezut, am zis. Priveşte asta! 

Ryan se apropie de mine. l-am dat o ilustrată de un auriu 
palid. 


„Hersh, 

Privești fericirea ca pe un vis imposibil. Am văzut 
asta în ochii tăi. Plăcerea și bucuria s-au mutat într-un 
loc dincolo de limitele imaginației tale. 

Esti supărat? Rușinat? Te temi? Nu e cazul. Înaintăm 
încet, ca înotătorii într-o mare înfuriată. Valurile se vor 
retrage. Vom triumfa. 

Cu dragoste, 

M” 


Am arătat către inițialele de pe ilustrată. 

— M.F. 

— Acronimul poate avea și alte semnificații. 

— Mai rar într-o scrisoare. Și M. F. nu este o combinație 
obişnuită de inițiale. 

Ryan s-a gândit un moment. 

— Morgan Freeman. Marshall Field. Millard Fillmore. Morgan 
Fairchild. 

— Sunt impresionată. 

Am plusat: 

— Masahisa Fukase. 

O privire goală. 

— Fukase este un fotograf japonez. Face poze extraordinare 
cu ciori. 

— Unele dintre imaginile lui Fukase erau chiar deosebite. 

Ochi daţi peste cap. 

— Am o presimţire că asta a scris-o Miriam. Dar când? Nu 
există nicio dată. Și de ce? 

— Ca să-l înveselească pe Kaplan în închisoare? 

Am arătat către ultimul rând din ilustrată. 

— Vom triumfa? 

— Ca să-l încurajeze pe Kaplan să-i bage două gloanțe în cap 
soţiorului? 

Dintr-odată, camera păru rece și întunecată. 

— E timpul să dai un telefon în Israel, spuse Ryan. 

e 

Reîntorși în Wilfrid Derome, Ryan o luă către Biroul Omucideri, 
iar eu m-am întors în laborator. Am luat femurul drept al 
scheletului de la Morissonneau, am coborât la sala 4 de autopsii 
şi am pus osul pe masă. 

După ce am băgat în priză fierăstrăul Stryker, mi-am pus 
masca și am tăiat două fragmente de câte 2,5 centimetri din 
zona mijlocie a femurului. Apoi m-am întors în laborator și l-am 
sunat pe Jake. Din nou, îl trezeam în miez de noapte. 

l-am spus lui Jake ce zisese Bergeron despre ciudatul molar. 

— Cum a ajuns dintele altcuiva în maxilarul acelui schelet? 

— Se întâmplă. Părerea mea este că molarul a ajuns să fie 
introdus în schelet în timpul recuperării oaselor din peșteră. 
Rădăcinile se potrivesc în alveolă relativ bine, așadar cineva, 
poate un voluntar, l-a băgat în maxilar. 

— Și Haas l-a lipit mai târziu. 

— Poate. Poate cineva de la Musée de l'Homme. Probabil, 
este doar o greșeală. 

— Ai luat probe pentru testarea ADN? 

Mi-am repetat scepticismul în privinţa valorii testării ADN într- 
un caz în care nu există termen de comparaţie. 

— Vreau să se facă testarea! 

— Bine. Sunt banii tăi. 

— Și testul cu C14. 

— Vrei răspuns prioritar sau standard în cazul testării cu 
carbon radioactiv? 

— Care este diferenţa? 

— Zile față de săptămâni. Și câteva sute de dolari. 

— Vreau un răspuns rapid! 

l-am spus lui Jake denumirea laboratoarelor pe care voiam să 
le folosesc. A fost de acord și mi-a dat un număr de cont. 

— Jake, dacă testarea cu C14 arată că scheletul este atât de 
vechi pe cât spui tu, va trebui să contactez autorităţile 
israeliene. 

— Sună-mă pe mine întâi. 

— Te voi suna. Dar aș vrea să şt... 

— Mulţumesc, Tempe! 

O gură de aer rapidă. Am simţit că Jake era pe cale să-mi 
spună ceva. Apoi: 

— Chestia asta ar putea fi explozivă. 

Începusem să mă îndoiesc, dar m-am hotărât să nu insist. 
Voiam să pregătesc eșantioanele pentru a fi livrate în dimineaţa 
următoare. 

După ce am încheiat conversaţia, am intrat pe internet în site- 
urile dorite și am descărcat două formulare de cerere pentru 
testare ADN și unul pentru radiometrie. 

Molarul provenea de la o altă persoană decât scheletul căruia 
îi aparținuseră oasele și ceilalți dinţi. Voiam să fie considerat ca 
un singur caz la testarea ADN. l-am atribuit molarului un număr. 

Am atribuit un alt număr celuilalt eșantion pe care îl tăiasem 
din femurul scheletului și unuia dintre molarii pe care Bergeron 
îi extrăsese din maxilar. 

Am dat un număr celui de-al doilea molar și celui de-al doilea 
eșantion în vederea datării cu carbon radioactiv. 

După ce am terminat cu hârțogăraia, l-am rugat pe Denis să 
trimită eșantioanele de os și dinte prin FedEx laboratoarelor 
respective. 

Asta a fost. Nu mai puteam face nimic altceva. 

Zilele treceau. 

Gheaţa îmi înflora ferestrele. Zăpada punea căciuli pe șipcile 
gardului. 

Munca mi-era cuprinsă de acea acalmie caracteristică 
sfârșitului de iarnă. Nu erau excursioniști, nici oameni care să 
stea la cort. Erau mai puţini copii în parc. Zăpada acoperea 

pământul și gheaţa râul. Cerșetorii se adăposteau sub câte un 
acoperiș, așteptând trecerea iernii. 

Odată cu venirea primăverii, trupurile vor înflori ca fluturii 
care se îndreaptă către nord. Deocamdată, era liniște. 

Marţi dimineaţă am cumpărat cartea lui Yadin despre Masada. 
Fotografii frumoase, capitole întregi despre palate, băi, sinagogi 
și manuscrise. Dar Jake avea dreptate. Yadin abia dacă 
rezervase o pagină scheletelor din peșteră și exista doar o 
fotografie  singuratică. Greu de crezut că această carte 
provocase o asemenea controversă la publicarea sa, în 1966. 

Marţi după-amiază, Ryan afla că Hershel Kaplan a intrat în 
Israel pe 27 februarie. Nu se știa unde se află în prezent. Poliţia 
Naţională Israeliană îl caută. 

Ryan suna miercuri după-amiază să întrebe dacă aș vrea sa-l 
însoțesc la o discuţie cu Courtney Purviance și apoi să luăm 
cina. 

— O discuţie în legătura cu ce? 

— Nimic important, numai un detaliu în legătură cu unul 
dintre asociaţii lui Ferris. Tipul, pe nume Klingman, spune că a 
trecut în acea vineri să-l vadă pe Ferris, dar nu era nimeni acolo. 
Vreau să lămuresc asta. 

La naiba! N-aveam nimic mai bun de făcut. 

Ryan veni să mă ia în jurul orei 4. Purviance locuia în Saint 
Leonard, într-un bloc fără lift, tipic pentru Montreal. Piatră 
cenușie. Vopsea albastră. Scări din fier care porneau din faţă. 

Holul de la intrare era mic, iar gresia acoperită cu o peliculă 
de zăpadă topită amestecată cu sare. Lângă ușa interioară se 
aflau patru fante ale cutiilor poștale, fiecare având o plăcuţă cu 
numele scris de mână și o sonerie. Purviance locuia în 
apartamentul 2B. 

Ryan apăsă butonul. Răspunse o voce feminină. Ryan se 
prezentă. Femeia răspunse cu o întrebare. 

În timp ce Ryan explica cine este, am privit numele celorlalţi 
locatari. 

Purviance îi spuse lui Ryan să aștepte. 

El se întoarse. Probabil că zâmbeam. 

— Ce-i atât de amuzant? 

— Privește aceste nume, am arătat către 1A. Cum se traduce 
asta în franceză? 

— Pinul. 


129 


Am arătat 1B. 

— Asta înseamnă măslin în italiană. 

2A. 

— Asta-i stejar în letonă. Avem o convenţie pomicolă 
internaţională chiar aici, în Saint Leonard. 

Ryan zâmbi și clatină din cap. 

— Nu știu cum lucrează mintea ta, Brennan! 

— Uimitor, nu-i așa? 

Ușa se deschise. Am urcat la etajul al doilea. 

Când Ryan bătu la ușă, Purviance întrebă din nou cine este. El 
îi răspunse. Zornăit de un milion de încuietori. Ușa se 
întredeschise. Un nas se iţi pe furiș. Ușa se închise. Un lanț fu 
îndepărtat. Ușa se redeschise. 

Ryan mă prezentă ca fiind o colegă. Purviance dădu din cap și 
ne conduse într-o sufragerie minusculă, plină cu mult prea multă 
mobilă. Plină cu mult prea multă istorie. Fiecare raft, masă și 
suprafață orizontală era plină vârf de amintiri. 

Purviance se uita la o reluare din Lege și ordine. Briscoe îi 
spunea unui suspect că habar n-are de nimic. 

Oprind televizorul, Purviance se așeză vizavi de Ryan. Era 
scundă, blondă și avea cu 10 kilograme mai mult decât era 
cazul. l-am estimat vârsta la peste 40 de ani. 

În timp ce ei doi vorbeau, m-am uitat prin apartament. 

Sufrageria dădea într-o încăpere micuță de luat masa, care 
comunica cu bucătăria stil vagon. Am presupus că în dormitor și 
baie se ajungea prin holul scurt din dreapta. Am presupus că, 
exceptând camera în care ne aflam, locuinţa avea parte de 
lumină naturală în total o oră pezi. 

Mi-am îndreptat atenţia către Ryan și Purviance. Femeia 
părea indecisă și plictisită, dar uneori soarele poposea pe chipul 
ei. Când se întâmpla acest lucru, Courtney Purviance era uimitor 
de frumoasă. 

Ryan întreba despre Harold Klingman. Purviance îi explica că 
Klingman avea un magazin în Halifax. Degetele ei aranjau la 
nesfârșit franjurile unei perne ornamentale. 

— Ar fi fost vizita lui Klingman neobișnuită? 

— Domnul Klingman trecea adesea pe la depozit atunci când 
se afla în Montreal. 

— Lipseaţi din motive de boală în acea vineri? 

— Am avut o problemă cu sinusurile. 


Am crezut-o. Discursul ei era punctat de inspiraţii frecvente. 
Își tot dregea vocea. La fiecare câteva secunde, o mână se 
repezea de pe pernă și ștergea nasul. M-am pomenit luptându- 
mă cu imboldul de a-i da un șervetţel. 

— Aţi spus mai devreme că Ferris avea indispoziţii cu puţin 
înaintea morții sale. Puteţi fi mai explicită? 

Purviance ridică dintr-un umăr. 

— Nu știu. Părea mai tăcut. 

— Mai tăcut? 

— Nu mai glumea atât de mult. 

Aranjarea franjurilor se intensifică. 

— Ținea mai mult lucrurile pentru el. 

— Aveţi vreo idee de ce se întâmpla asta? 

Purviance fornăi, apoi abandonă perna pentru a-și șterge 
nasul. 

— Vorbea mult cu Miriam? 

— Credeţi că avea probleme pe frontul de acasă? 

Purviance își ridică sprâncenele și palmele într-un gest de 
„mă depășește”. 

— A pomenit Ferris că ar avea probleme în căsnicie? 

— Nu direct. 

Ryan mai puse câteva întrebări despre relaţiile lui Purviance 
cu Miriam, apoi trecu la alte subiecte. Alte 15 minute, apoi puse 
capăt întrevederii. 

După ce am plecat, am luat o cină timpurie la Saint Laurent. 
Ryan mă întrebă ce impresie mi-a făcut Purviance. l-am spus că 
femeia n-o iubea, hotărât lucru, pe Miriam Ferris. Și avea nevoie 
de un spray nazal de calitate. 

Joi a ajuns cartea lui Donovan Joyce. Pergamentul lui Isus. Am 
deschis-o pe la prânz, cu intenţia de a o răsfoi. 

La un moment dat, începu să ningă. Când am privit în sus, 
cerul se întunecase, iar căciulile de pe gardul meu deveniseră 
mai mari și mai pufoase. 

Teoria lui Joyce era și mai bizară decât cea din romanul 
cumpărat la aeroport. Era ceva de genul următor. 

Isus era fiul nelegitim al Mariei. El a supraviețuit răstignirii pe 
cruce. S-a căsătorit cu Maria Magdalena. A trăit mult și bine, și-a 
scris testamentul și a fost ucis în timpul ultimului asediu de la 
Masada. 

Rezumatul lui Jake despre legătura lui Joyce cu Max Grosset 
fusese corectă. După Joyce, Grosset era un profesor american 
cu accent britanic care lucrase ca arheolog voluntar la Masada. 
În timpul unei întâlniri întâmplătoare pe Aeroportul Ben-Gurion, 
în decembrie 1964, Grosset îi spusese lui Joyce că dezgropase 
pergamentul lui Isus cu un sezon înainte, îl ascunsese, apoi se 
întorsese la Masada pentru a-l recupera. 

Joyce aruncase o privire pe pergamentul lui Grosset în toaleta 
aeroportului. Lui Joyce, scrierea i se păruse ebraică. Grosset 
susținuse că era aramaică și tradusese primul rând. „Yeshua 
ben Ya’ akob Gennesareth.” „Isus din Nazaret, fiul lui lacov.” 
Scriitorul adăugase informaţia șocantă că era ultimul rege 
macabean al Israelului. 

Deși i se oferiseră 5000 de dolari, Joyce refuză să-l ajute pe 
Grosset să scoată pergamentul din Israel. Grosset reușise să 
facă acest lucru de unul singur și manuscrisul ajunsese în Rusia. 

Mai târziu, fiindcă n-a putut rămâne la subiectul iniţial al cărții 
din cauză că nu i se permisese accesul la Masada și pentru că 
era intrigat de ceea ce văzuse în toaleta de pe Ben-Gurion, 
Joyce întreprinse cercetări în privinţa numelui de pe pergament. 
Joyce ajunsese la concluzia că a fost folosit apelativul „fiul lui 
lacov” pentru că losif murise fără să aibă copii și, după legea 
evreiască, fratele lui, lacov, ar fi crescut copilul nelegitim al 
Mariei. „Gennesareth” a fost una dintre denumirile folosite 
pentru Marea Galileii. 

Joyce era atât de convins de autenticitatea pergamentului 
încât își petrecu următorii opt ani făcând cercetări despre viaţa 
lui Isus. 

Citeam când sosi Ryan cu suficientă mâncare pentru a hrăni 
toată populația Guadalajarei. 

Am desfăcut o cutie de Cola dietetică. Ryan deschise o bere 
Moosehead. In timp ce mâncam enchiladas, i-am prezentat 
ideile principale. 

— Isus se considera un descendent al dinastiei hasmoneene. 

Ryan se uită la mine. 

— Regii macabei. Mișcarea nu era doar religioasă. Urmărea și 
puterea politică. 

— A, bine! O altă teorie a conspirației! 

Ryan băgă un deget în guacamole. l-am întins o tortilla. 

— După Joyce, Isus voia să fie rege al Israelului. Acest lucru a 
iritat Roma și pedeapsa a fost moartea. Dar Isus n-a fost tradat, 
El s-a predat autorităţilor în urma negocierilor făcute printr-un 
intermediar. 

— Dă-mi voie să ghicesc: luda? 

— Înî! Învoiala a fost ca Pilat să-l elibereze pe Barabas și Isus 
să se predea. 

— Și de ce ar fi făcut asta? 

— Barabas era fiul lui. 

— Înţeleg. 

Ryan nu era convins de nimic din toate astea. 

— Acest schimb de prizonieri a implicat un plan de evadare, 
care depindea de o sincronizare perfectă. 

— Viaţa înseamnă timp. 

— Vrei să auzi asta? 

— Există vreo șansă să facem dragoste în clipa asta? 

Am mijit ochii. 

— Vreau să aud! i 

— Existau două forme de crucificare, înceată și rapidă. Incet 
însemna ca un condamnat să supraviețuiască și șapte zile. După 
Joyce, Isus și adepţii Săi trebuiau sa planifice execuţia așa încât 
singura opţiune să fie cea rapidă. 

— Varianta rapidă ar fi și alegerea mea. 

— Sabatul se apropia. La fel și Paștele evreiesc. După legea 
evreiască, niciun trup nu putea rămâne pe cruce. 

— Dar crucificarea era un spectacol roman. 

Ryan luă o altă enchilada. 

— Istoricii sunt de acord că Pilat era un tiran și un ticălos. 
Crezi că dădea doi bani pe legea evreiască? 

— Era în interesul lui Pilat ca localnicii să fie mulțumiți. 
Oricum, complotul implica folosirea unui drog care crea 
aparenţa morţii. Papaver somniferum sau Claviceps purpurea. 

— Îmi place când vorbești urât. 

— Seminţe de mac și ergot, un acid lisergic care produce 
fungus. În limbaj modern, heroină și LSD. Ambele erau 
cunoscute în ludeea. Drogul i-ar fi fost administrat printr-un 
burete pus pe o trestie. Conform evangheliilor, Isus ar fi refuzat 
iniţial buretele, mai târziu l-a acceptat, a băut și imediat după 
aceea a murit. 

— Numai ca tu spui că a trăit. 


— Nu eu spun asta, ci Joyce. 

— Cum dai jos de pe cruce un trup viu în faţa martorilor și a 
gărzilor? 

— Ții martorii la distanţă. Mituiești gărzile. Nu e ca și când ar 
fi fost un medic legist care să supravegheze lucrurile. 

— Lasă-mă să mă lămuresc. Isus e rece. E pus rapid în 
mormânt, mai târziu revine la viață, e îngrijit să se 
însănătoșească și sfârșește cumva la Masada. 

— Asta spune Joyce. 

— Ce caută dementul ăla în Israel? 

— Îmi pare bine că ai vederi largi. Joyce s-a dus să facă 
cercetări pentru o carte despre Masada. Dar autorităţile 
israeliene i-au interzis accesul. 

— Poate că incidentul cu Grosset este o născocire a 
imaginaţiei lui Joyce. Sau o poveste inventată în ciudă. 

— Poate că da. 

Am mâncat ce mai rămăsese din salsa. 

— Sau poate că este adevărat. 

În următoarele câteva zile nu s-a întâmplat mare lucru. Am 
terminat cartea lui Joyce. Am terminat cartea lui Yadin. 

Jake avea dreptate și în privinţa acesteia. Yadin descria 
rămășițele din perioada lui Irod. Vorbea despre romanii care 
ocupaseră Masada cu puţin după anul 73 d.Hr. și călugării 
bizantini care s-ar fi stabilit acolo în secolele al V-lea și al VI-lea. 
Aducea informaţii detaliate despre perioada revoltei evreilor, 
inclusiv un comentariu laborios despre cele trei schelete găsite 
în palatul nordic. Imagini de ansamblu, de detaliu, diagrame, 
hărţi. Dar numai o singură fotografie și câteva paragrafe despre 
scheletele din peșteră. 

Curios! 

Duminică, eu și Ryan ne-am dus să patinăm pe Lacul Beaver, 
apoi ne-am ghiftuit cu scoici la L'Actuel, pe Rue Peel. Eu am luat 
casserole marinigre au vin blanc. Ryan a luat casserole à lail. 
Tot respectul pentru el. Poate înghiţi o cantitate de usturoi care 
ar ucide un pușcaș marin. 

Luni, mi-am verificat e-mailurile și am găsit un raport de la 
laboratorul de testare radiometrică. 

Am ezitat. Și dacă scheletul avea doar un secol vechime? Sau 
era din Evul Mediu, ca giulgiul din Torino? 

Dacă era de pe vremea lui Hristos? 

Dacă era, era. Și ce? Estimarea mea privitoare la vârsta pe 
care o avea în momentul morţii spunea că individul era prea 
bătrân pentru a fi Isus. Sau prea tânăr, dacă îi dădeai crezare lui 
Joyce. 

Am dat un dublu clic ca să deschid documentul. 

Laboratorul găsise suficient material organic ca să repete de 
trei ori testul pentru fiecare mostră de os și dinte. Rezultatele 
erau prezentate ca date brute, apoi sub forma unei date în ani 
înainte de prezent și a unei date calendaristice, d.Hr. Sau î.Hr. In 
arheologie, nu este nimic greșit din punct de vedere politic. 

Am privit datele atribuite dintelui. 


Proba 1: Dată medie (î.p. - ani înainte de prezent): 1970 41 
de ani 

Dată calendaristică: 6 î.Hr. - 76 d.Hr. 

Proba 2: Dată medie (î.p. - ani înainte de prezent): 1937 54 
de ani 

Dată calendaristică: 14 î.Hr. - 122 d.Hr. 

Proba 3: Dată medie (î.p. - ani înainte de prezent): 2007 45 
de ani 

Dată calendaristică: 47 î.Hr. - 43 d.Hr. 


Am privit datele femurului. Se potriveau perfect cu cele ale 
dintelui. 

Două milenii. 

Scheletul data de pe vremea lui Hristos. 

Am avut un moment de zăpăceală totală. Apoi argumentele și 
întrebările au început să țâșnească tumultuos. 

Ce însemna asta? 

Pe cine să sun? 

Am format numărul lui Ryan, mi-a intrat căsuţa vocală și i-am 
lăsat un mesaj în care-i spuneam că oasele aveau 2000 de ani. 

Am format numărul lui Jake. Căsuţa vocală. Același mesaj. 

Și acum ce să fac? 

Sylvain Morissonneau. 

Impulsul a depăşit toate incertitudinile de moment, 
înșfăcându-mi jacheta și geanta am gonit către Monteregie. 

Într-o oră, mă aflam la abația Sainte Marie des Neiges. De 
data asta am intrat direct pe ușa portocalie în holul care separa 

biblioteca de coridorul ce ducea spre biroul lui Morissonneau. N- 
a apărut nimeni. 

Un cântec religios se auzea estompat de undeva din dreapta. 
M-am îndreptat în direcţia lui. 

Parcursesem deja vreo 10 metri când o voce mă opri. 

— Arrêtez! 

Mai mult un șuierat decât vorbire normală. Stai! 

M-am întors. 

— N-aveți niciun drept să fiți aici. 

În Ilumina diminuată, ochii călugărului păreau lipsiți de pupile. 

— Am venit să-l văd pe părintele Morissonneau. 

Chipul acoperit de glugă înțepeni. 

— Cine sunteți? 

— Doctor Temperance Brennan. 

— De ce ne deranjaţi în durerea noastră? 

Ochii întunecați și morţi mă sfredeleau cu privirea. 

— Îmi pare rău! Trebuie să vorbesc cu părintele 
Morissonneau! 

Ceva tresări în privirea lui, ca un chibrit în spatele unei sticle 
fumurii. Călugărul își făcu cruce. 

Următoarele lui cuvinte îmi dădură fiori pe șira spinării. 


16. 


— A murit? 

Nicio licărire în privirea de gargui. 

— Când? m-am grăbit să întreb. Cum? 

— De ce aţi venit? 

Vocea călugărului nu era nici rece, nici caldă. Era neutră, 
lipsită de orice emoție. 

— Eu și părintele Morissonneau ne-am întâlnit cu puţin timp în 
urmă. Părea sănătos. 

N-am făcut niciun efort să-mi ascund starea de șoc. 

— Când a murit? 

— Cu aproape o săptămână în urmă. 

Plat, fără să dezvăluie nimic dincolo de cuvinte. 

— Cum? 

— Sunteţi rudă cu el? 

— Nu. 

— Ziaristă? 

— Nu. 

Am scos o carte de vizită din geantă și i-am dat-o. Privirea 
călugărului cobori asupra ei, apoi se ridică. 

— Miercuri, pe 2 martie, abatele nu s-a întors de la plimbarea 
lui matinală. Fusese căutat. Trupul lui a fost găsit pe o potecă. 

Am tras aer în piept. 

— l-a cedat inima. 

M-am gândit la el. Morissonneau arăta perfect sănătos. 
Robust chiar. 

— Se afla abatele în îngrijirea vreunui medic? 

— Nu am libertatea de a dezvălui această informație. 

— Era bolnav de inimă? 

Călugărul nu se deranjă să răspundă la această întrebare. 

— A fost anunţată procuratura? 

— Dumnezeu e stăpân peste viaţă și moarte. Noi Îi acceptăm 
înțelepciunea. 

— Medicul legist n-o face, m-am răstit. 

Flashback-uri. Craniul zdrobit al lui Ferris. Morissonneau 
lovind o cutie cu oase străvechi. O pictură de Burne-Jones, 
Învierea. Cuvinte despre Jihad. Asasinat. 

Începe să mi se facă frică. Și mă înfurii. 

— Unde se află părintele Morissonneau acum? 

— Alături de Dumnezeu! 

l-am aruncat călugărului o privire nervoasă. 

— Unde se află trupul lui? 

Călugărul se încruntă. 

M-am încruntat și eu. 

Un braţ acoperit de mâneca rasei se întinse și făcu un gest în 
direcția ușii. Eram dată afară. 

Aș fi putut insista că moartea preotului ar fi trebuit raportată, 
că, nefăcând acest lucru, călugării încălcaseră legea. Nu părea a 
fi momentul. 

Mormâind condoleanţe, m-am grăbit să ies din mănăstire. 

Pe drumul spre Montreal, teama mea sporea. Ce spusese Jake 
despre scheletul pe care mi-l dăduse Morissonneau? Că 
descoperirea lui s-ar putea să fie explozivă? 

Explozivă în ce fel? 

Avram Ferris se aflase în posesia scheletului și fusese 
împușcat. Sylvain Morissonneau se aflase în posesia scheletului 
și era mort. 

Acum, În posesia scheletului mă aflam eu. Eram în primejdie? 
La fiecare câteva minute, privirea îmi fugea către oglinda 
retrovizoare. 

Chiar murise Morissonneau din cauze naturale? Omul avea 
cincizeci și ceva de ani. Părea perfect sănătos. 

Fusese ucis? 

Am simţit o strângere de inimă. Mașina părea încinsă și 
strâmtă. Deși vremea era geroasă, am întredeschis un geam. 

Ferris murise cândva în week-end-ul din 12 februarie. 
Kessler/Kaplan intrase în Israel în 27. Morissonneau fusese găsit 
mort în 2 martie. 

Dacă moartea lui Morissonneau a fost provocată de un joc 
murdar, Kaplan nu putea fi implicat. 

Dacă nu cumva se întorsese în Canada. 

M-am uitat din nou în oglinda retrovizoare. Nimic, doar 
autostrada goală. 


Îl vizitasem pe Morissonneau sâmbătă, în 26. Patru zile mai 
târziu, el murise. 

Coincidență? 

Poate. 

O coincidenţă de dimensiunile lacului Titicaca. 

Era vremea să sun autorităţile israeliene. 

e 

Laboratorul era relativ calm pentru o zi de luni. La morgă se 
desfăşurau doar patru autopsii. 

La etaj, LaManche pleca să țină o prelegere la Colegiul 
Canadian de Poliție din Ottawa. L-am oprit pe coridor și i-am 
împărtășit grijile în legătură cu moartea lui Morissonneau. 
LaManche promise că va face cercetări. 

l-am prezentat apoi rezultatele testării cu carbon 14 a 
scheletului. 

— Pentru că vârsta estimată este de aproximativ 2000 de ani, 
poţi să dai oasele autorităților respective. 

— O să mă ocup de asta, am zis. 

— Fără întârziere. Avem un spaţiu atât de limitat pentru 
depozitare! 

LaManche făcu o pauză, reamintindu-și probabil de autopsia 
lui Ferris și spectatorii ei. 

— Și este mai bine să evitam ofensarea vreuneia dintre 
comunităţile noastre religioase. 

Altă pauză. 

— Și, oricât de puţin probabile ar fi, incidentele internaţionale 
se pot naște în cele mai nevinovate circumstanţe. N-am vrea să 
se întâmple așa ceva. Te rog, fă acest lucru cât mai curând 
posibil! 

Reamintindu-mi de promisiunea pe care i-am făcut-o, l-am 
sunat pe Jake. l-am lăsat un mesaj prin care-l informam că eram 
pe punctul de a contacta autorităţile israeliene, pentru a returna 
scheletul provenit de la Morissonneau. 

Am ezitat un moment, gândindu-mă ce agenţie să sun. Nu-l 
întrebasem pe Jake pentru că îi promisesem că voi vorbi din nou 
cu el înainte de a telefona. Acum el nu era disponibil și 
LaManche voia să rezolvăm cazul. 

Gândurile mele s-au îndreptat în altă direcţie. De ce nu-i 
convenea lui Jake să vorbesc cu cei din Israel? De ce se temea? 
Exista cineva anume pe care nu-l voia implicat în asta? 

Am revenit la întrebarea iniţială. Eram sigură că Poliţia 
Naţională Israeliană n-ar fi interesată de un deces întâmplat cu 
2000 de ani în urmă. Deși arheologia israeliană nu intra în 
domeniul meu de competenţă, știam că cele mai multe ţări au 
agenţii care se ocupă de conservarea moștenirii culturale, 
inclusiv a antichităţilor. 

Am intrat pe internet și am căutat pe Google cuvintele 
„Israel” și „antichităţi”. Aproape fiecare site includea o referinţă 
la Autoritatea Israeliană pentru Antichităţi. După cinci minute de 
căutare am obţinut un număr. 

Am verificat ora. 11:20 a.m. În Israel, 6:20 p.m. Mă îndoiam 
că cineva ar lucra atât de târziu. 

Am format numărul. 

O femeie răspunse după ce telefonul a sunat de două ori. 

— Şalom. _ 

— Şalom. Sunt doctor Temperance Brennan. Imi cer scuze, 
dar nu vorbesc ebraica. 

— Aţi sunat la sediul Autorităţii Israeliene pentru Antichități. 

O engleză cu un accent puternic. 

— Vă sun de la Laboratorul de Științe Judiciare și Medicină 
Legală din Montreal, Canada. 

— Pardon? 

— Sunt antropolog criminalist pentru Laboratorul de Medicină 
Legală din Montreal. 

— Da. 

Plictiseală combinată cu nerăbdare. 

— Nişte rămășițe au ieșit la lumină aici 
neobișnuite. 

— Ramașiţe? 

— Un schelet omenesc. 

— Da? 

Ceva mai puţin plictisită. 

— Există probe care arată că acest schelet s-ar putea să fi 
fost dezgropat la Masada în timpul excavărilor lui Yigael Yadin, 
din anii 1960. 

— Care este numele dumneavoastră, vă rog? 

— Temperance Brennan. 

— Așteptaţi, vă rog! 

Am aşteptat. Cinci minute întregi. Apoi femeia reveni. Nu 
părea plictisită. 


A 


în împrejurări 

— Pot să va întreb cum a ajuns acest schelet în posesia 
dumneavoastră? 

— Nu. 

— Mă scuzati, dar... 

— Voi explica situația unei autorităţi potrivite. 

— A.L.A. este autoritatea potrivită. 

— Cine este directorul, vă rog? 

— Tovya Blotnik. 

— Poate ar trebui să vorbesc cu domnul Blotnik. 

— A plecat deja. 

— AȘ putea să iau legătura cu el... 

— Domnului Blotnik nu-i place să fie deranjat acasă. 

__ Din anumite motive, ezitam să divulg întreaga poveste. 
indemnul lui Jake de a nu suna înainte să iau legătura cu el? 
Referirea lui LaManche la relaţiile internaţionale? Instinct 
irațional? Nu știam, dar asta era. 

— Nu vreau să vă jignesc, dar aș prefera să vorbesc cu 
directorul. 

— Sunt antropolog la AIA. Dacă oasele vor ajunge aici, 
doctorul Blotnik mă va însărcina pe mine să mă ocup de... 

— Și dumneavoastră sunteți? 

— Ruth Anne Bloom. 

— Îmi pare rău, doctore Bloom, dar am nevoie de o 
confirmare din partea directorului. 

— Este o solicitare cu totul neobișnuită! 

— O fac, totuși. Este un schelet cu totul neobișnuit. 

Tăcere. 

— Imi puteţi oferi datele dumneavoastră de contact? 

O voce glacială. 

l-am dat lui Bloom numerele de telefon al mobilului meu și al 
fixului din laborator. 

— Voi transmite mesajul. 

I-am mulțumit și am închis. 

Intrând din nou pe internet, am căutat „Tovya Blotnik”. 
Numele apărea în legătură cu articole privind o controversă 
legată de un coșciug antic din piatră, numit osuarul lui lacov. 
Peste tot, la Blotnik se făcea referire ca director general al AIA. 

Bine! Blotnik era cușer. Atunci de unde clopoţelul de alarmă 
din creierul meu să fiu precaută cu Bloom? 

Faptul că Lerner și Ferris credeau că scheletul din laboratorul 
meu era al lui Isus Hristos? Faptul că Jake m-a rugat să nu fac 
ceea ce făceam? 

Nu eram sigură. Dar iarăși, asta era. 

Făceam ultimele câteva fotografii scheletului de la 
Morissonneau atunci când Ryan reapăru, arătând ca o mâţă care 
dăduse iama în oala cu smântână. l-am făcut semn cu mâna să 
intre în laborator. 

— L-au prins, spuse el. 

— Intru-n joc, am spus. 

— Hershel Kaplan. 

— Cum l-au prins? 

— Deșteptul a omis să plătească un fleac. 

— A furat ceva? 

— A strecurat un colier în buzunar. Totul a fost o greşeală 
teribilă. Intenționa s-o plătească. 

— Desigur. Și acum ce se va întâmpla? 

— Aş vrea să-l târăsc înapoi în Canada. 

— Poţi să faci asta? 

— Doar dacă-l acuzăm de ceva. Apoi putem cere formal 
extrădarea lui, prin Afacerile Externe. 

— Ai destule ca să formulezi o acuzaţie? 

— Nu. 

— Oricum o va respinge. 

— Da. 

Ryan făcu un gest cu bărbia către schelet. 

— Ce se întâmplă cu Masada Max? 

— Testarea cu carbon 14 îi plasează ziua de naștere în 
preajma răsăritului stelei de la Betleem. 

— Fără bancuri! 

— Încerc să-l trimit înapoi în Israel. 

L-am pus la curent pe Ryan cu relaţia mea cu AIA. 

— Ce-a făcut să-ți ţiuie radarul? 

M-am gândit la acest lucru. 

— Jake mi-a spus să nu vorbesc cu nimeni din Israel până 
când nu iau legătura cu el. 

— Și atunci de ce-ai sunat? 

— LaManche vrea ca scheletul să plece de aici. 

— De ce n-ai aranjat cu Bloom? 

— Din cauza precauţiei lui Jake, presupun. Nu sunt sigură. O 
voce mică mi-a spus să aștept și să vorbesc cu Blotnik. 

— Probabil că intuiţia ta a fost bună. 

— Mai e ceva. 

l-am povestit despre Morissonneau. 

Sprâncenele lui Ryan se încruntară. Încercă să spună ceva 
tocmai când atât mobilul meu, cât și pagerul lui sunară. 

Ryan își scoase aparatul de la curea, se uită la număr și arătă 
către telefonul meu fix. Am încuviințat și am trecut în 
laboratorul alăturat. 

— Temperance Brennan. 

— Tovya Blotnik vă suna din lerusalim. 

Vocea lui Moș Crăciun. Plină și vesela ca dracu’! 

— Sunt încântată să vă aud, domnule! Nu așteptam telefonul 
dumneavoastră înainte de mâine-dimineaţă. 

— Ruth Anne Bloom m-a sunat acasă. 

Se alesese praful de interdicţia de a nu fi deranjat. 

— Mulţumesc că v-aţi făcut timp! am spus. 

— N-aveţi pentru ce! N-aveţi pentru ce! Este o plăcere să fii 
de ajutor colegilor din străinătate. 

Blotnik chicoti. 

— Lucraţi pentru un medic legist din Canada? 

l-am explicat care este poziţia mea. 

— Bine, atunci. Care e problema asta cu scheletul de la 
Masada? 

l-am descris fotografia de la care pornise totul. Apoi, fără să 
dau nume, i-am spus lui Blotnik cum fusese scheletul furat de la 
Musée de l'Homme de Yossi Lerner, apoi ascuns de Avram Ferris 
și Sylvain Morissonneau. 

Am subliniat rezultatele testului cu carbon radioactiv. 

N-am pomenit de Hershel Kaplan. N-am vorbit despre cartea 
lui Joyce sau despre motivul furtului și ascunderii oaselor. N-am 
făcut nicio referire la mostrele trimise pentru analiza ADN. 

Nu i-am spus nici că Ferris și Morissonneau erau morți. 

— Cum aţi obținut această fotografie? întrebă Blotnik. 

— De la un membru al comunităţii evreiești locale. 

Era destul de adevărat. 

— Probabil că totul este o prostie. 

Chicotitul jovial suna forțat. 

— Dar nu putem ignora asta, nu-i așa? 

— Cred că nu. 

— Și cred că sunteţi nerăbdătoare să scăpaţi de toată beleaua 
asta. 

— Am fost autorizată să înapoiez aceste oase. Dacă îmi daţi o 
adresă de livrare, voi aranja cu cei de la FedEx... 

— Nu! 

Nu se mai auzi niciun chicotit. 

Am așteptat. 

— Nu, nu. Nu pot să vă las să vă deranjaţi atât. Voi trimite eu 
pe cineva. 

— Din Israel în Quebec? 

— Nu-i nicio problema. 

Nicio problemă? 

— Doctore Blotnik, materialele arheologice sunt transportate 
mereu în toată lumea. Aș fi încântată să împachetez materialele 
și să folosesc orice serviciu de curierat pe care l-aţi alege... 

— Trebuie să insist! 

N-am mai spus nimic. 

— Au existat recent niște întâmplări nefericite. Poate aţi auzit 
de osuarul lui lacov? 

Osuarul lui lacov era sicriul străvechi din piatră menţionat pe 
internet. Mi-am amintit ceva vag din știrile apărute cu câţiva ani 
în urmă despre stricăciunile pe care le suferise osuarul în timp 
ce fusese împrumutat Muzeului Regal din Ontario. 

— Osuarul lui lacov a fost spart în timpul transportului către 
Toronto? 

— Făcut bucăţi ar fi o descriere mai exactă. Pe drumul din 
Israel spre Canada. 

— Cum doriţi, domnule! 

— Vă rog! Așa este cel mai bine. Voi lua în scurt timp legătura 
cu dumneavoastră pentru a vă comunica numele trimisului meu. 

Blotnik mă întrerupse înainte de a putea să-i răspund. 

— Scheletul se află într-un loc sigur? 

— Bineînţeles! 

— Securitatea este de o importanţă extremă. Asiguraţi-vă că 
nimeni nu are acces la acele oase. 

M-am întors în laborator în timp ce Ryan punea receptorul în 
furcă. 

— Kaplan nu vorbește, spuse el. 

— Și? 

— Tipul de acolo, de la omucideri a spus că va face presiuni 
asupra lui. 

Ryan observă că nu eram atentă la conversație. 

— Ce-i, scumpo? 

— Nu știu! 

Expresia lui Ryan se modifică subtil. 

— Prea multă capă și spadă în legătură cu acest schelet, am 
zis eu. Chiar dacă este scheletul care a dispărut de la Masada. 
Admiţând că există un schelet care a dispărut de la Masada. 

l-am povestit conversaţia cu Blotnik. 

— O călătorie de 8000 de kilometri pare puţin cam exagerată, 
căzu de acord Ryan. 

— Puțin. În mod normal, antichităţile sunt transportate în 
toată lumea. Există companii specializate care fac doar acest 
lucru. 

— Ce spui de asta? 

Ryan își puse mâinile pe umerii mei. 

— Luăm o cină plăcută, ne întoarcem la tine, poate facem 
ceva care derivă din arta dansului. 

— Nu mi-am comandat pantalonași din satin. 

Privirea mea a alunecat către fereastră. Mă simţeam nervoasă 
și neliniștită și nu știam de ce. 

Ryan îmi atinse obrazul. 

— Tempe, nimic n-o să se schimbe peste noapte! 

Ryan se înșela amarnic. 

17. 


În acea noapte, am visat un bărbat pe nume Tovya Blotnik. 
Purta ochelari întunecaţți și o pălărie neagră, ca Belushi și 
Aykroyd în Blues Brothers. Blotnik stătea pe vine, scormonind 
pământul cu o săpăligă. Era întuneric și, de fiecare dată când 
mișca din cap, lumina scânteia în lentile. 

In visul meu, Blotnik scoase ceva din pământ, se ridică și oferi 
obiectul unei a doua persoane care era cu spatele la mine. A 
doua siluetă se întoarse. Era Sylvain Morissonneau. Ținea un mic 
tablou negru. Lumina se prelingea din vârfurile degetelor lui 
Morissonneau în timp ce îndepărta praful de pe tablou. Încet, 
apăru o pictură. Patru siluete într-un mormânt: doi îngeri, o 
femeie, Isus înălțat. 

Trăsăturile lui Isus se dizolvară, rămânând doar craniul 
scânteind, de un alb strălucitor. O nouă faţa luă formă deasupra 
orbitelor și orificiilor, precum ceața care se lasă în munți. Era 
chipul lui Isus care atârna deasupra patului bunicii mele. Isus cu 
ochi vicleni care te urmăreau peste tot. Isus care mă 
înspăimânta în copilărie. 

Am încercat să fug. Eram ţintuită locului. 

Gura lui Isus se deschise. Un dinte ieși plutind din ea. Dintele 
se mări și se îndreptă răsucindu-se către mine. 

Am încercat să-l dobor. 

Pleoapele mi s-au ridicat brusc. 

Camera era întunecată, cu excepţia cifrelor de pe ecranul 
radioului cu ceas. Ryan sforăia încetișor lângă mine. 

In mod normal, visele mele nu sunt puzzle-uri freudiene. 
Subconștientul meu preia evenimentele și le țese în tapiserii 
psihedelice. Care a fost comentariul lui Morissonneau despre 
calitatea de vis a tablourilor lui Burne-Jones? Indiferent ce l-a 
declanșat, n-a fost deloc o plăcere. 

M-am uitat la ceas: 5:42. 

Am încercat să adorm. 

La 6:15, am renunţat. 

Birdie mă urmă în bucătărie. Am făcut cafea. Fluieratul de 
admiraţie scos de Charlie încetă când se apucă să scociorască în 
vasul cu seminţe. 

Mi-am luat cana și m-am așezat pe sofa. Birdie mi se urcă în 
poală. 

Afară, două vrăbii căutau fără succes prin zăpada din curte. 
Ştiam exact cum se simțeau. 

Erau mai multe întrebări decât răspunsuri în legătură cu 
scheletul. Nu exista nicio explicaţie a morţii lui Sylvain 
Morissonneau. Niciun progres în cazul lui Ferris. 

N-aveam nicio idee de ce nu mă sunase Jake. 

Sau o făcuse? 

M-am dus în vârful picioarelor în dormitor, mi-am luat geanta, 
am revenit pe sofa și am scos telefonul celular. 

Jake sunase. De două ori. 

La naiba! De ce nu-l auzisem? 

Imi făcusem de cap cu Ryan. 

Jake lăsase un mesaj simplu. De două ori. „Sună-mă!” 

Am format numărul lui Jake. Răspunse imediat. 

— E bine că ai acoperire internaţională, am spus. Toate 
aceste convorbiri cu lerusalimul m-ar face să ipotechez 
proprietatea din St. Bart. 

— Ai o proprietate în St. Bart? 

— Nu, dar mi-ar plăcea să am una. 

Birdie își reocupă locul în poala mea. 

— Au venit rezultatele testului cu carbon radioactiv. Scheletul 
are 2000 de ani. 

— Ai luat legătura cu cineva? întrebă Jake. 

— Cu AIA. Jake, trebuia s-o fac. 

— Cu cine ai vorbit? 

Sec. 

— Cu Tovya Blotnik. Vrea să trimită un curier la Montreal să ia 
oasele. 

— Blotnik știe că ai luat mostre pentru testarea ADN-ului? 

— Nu. Știi că durează ceva vreme până se obțin rezultatele? 

Jake îmi ignoră întrebarea. 

— Ştie despre dintele-problemă? 

— Nu. M-am gândit că ai vrea să vorbim mai întâi despre asta. 
Jake, mai e ceva. 

l-am povestit despre Morissonneau. 

— Rahat. Chiar crezi că tipului îi sunase ceasul? 

— Nu știu. 

Tăcere. Apoi: 

— A spus Blotnik ceva despre un mormânt sau un osuar? 

— A pomenit de osuarul lui lacov. 

Din nou tăcere. Charlie o umplu de partea mea a firului cu un 
vers din Strokin'! M-am întrebat la ce scene fusese martor 
papagalul noaptea trecută. Vocea lui Jake mă aduse la realitate. 

— Eşti sigură că a vorbit despre osuarul lui lacov? 

— Da. Ce mare brânză e cu osuarul lui lacov? 

— Las-o baltă deocamdată! Tempe, ascultă-mă! Ascultă-mă 
cu atenţie! Este important! Să nu spui nimic despre testarea 
ADN-ului. Bine? Nu poţi să amâni puţin treaba asta? 

— De ce? 

— Nu poţi să ai încredere în mine și să-mi promiţi că n-o să 
pomenești, deocamdată, de testarea ADN-ului? 

— In acest moment nu este nimic de menţionat. 

— Și nu vreau să-i dai acel schelet lui Blotnik. 

— Jake, eu... 

— Te rog! Poţi face asta pentru mine? 

— Nu, dacă nu-mi spui ce se petrece. De ce n-ar trebui să 
cooperez cu AIA? 

— Nu pot să discut asta la telefon. 

— Dacă provine de la Masada, din punct de vedere legal, 
scheletul trebuie returnat Israelului. N-am de ales. 

— Adu-l tu! Îți plătesc eu cheltuielile. 

— Nu pot să mă trambalez până în Israel chiar acum. 

— De ce nu? O să mă înțeleg eu cu Blotnik. 

— Să-l aduc eu? 

Ce i-aș putea spune lui LaManche? Lui Ryan? Cine ar avea 
grijă de Birdie? De Charlie? 

Dumnezeule, gândeam ca mama! 

— Trebuie sa mă gândesc la asta, Jake! 

— Lasă-l dracului de gândit! Vino, pur și simplu, în Israel și 
adu scheletul. 

— Sper că nu crezi în mod serios că sunt în posesia oaselor lui 
Isus. 

O pauză lungă. Când Jake vorbi din nou, vocea lui era diferită, 
mai joasă și mai tainică. 

— Tot ce pot spune este că mă aflu pe urmele a ceva 
important. 

— Important? 

— Dacă am dreptate, este colosal. Te rog, Tempe! Rezervă-ţi 
un loc în avion. Sau o pot face eu pentru tine. Ne vom întâlni la 
Ben-Gurion. Nu spune nimănui că vii! 

— Nu vreau să-ți stric momentul de suspans, dar... 

— Spune-mi că vei face acest drum! 

— O să mă gândesc. 

Asta făceam atunci când apăru Ryan. Își pusese blugii pe el. 
Doar blugii. Blugii atârnau. 

Libidoul meu începu să se manifeste. 

Ryan observa acest lucru. 

— AȘ putea să-mi dau jos pantalonii, ca să poţi admira lucruri 
mai interesante. 

Mi-am dat ochii peste cap. 

— Am făcut cafea. 

Ryan mă sărută pe creștet, căscă și dispăru. 

Birdie îmi sări din poală și se furișa după el. 

Am auzit ceva gălăgie, apoi zgomotul făcut de frigider. Ryan 
se întoarse cu cana mea care purta emblema Academiei 
Americane de Științe Criminalistice, se așeză într-un fotoliu și-și 
întinse picioarele cât erau de lungi. 

Charlie fluiera un vers din Dixie, apoi slobozi un țipăt strident 
din Strokin'! 

— Ai vorbit cu cineva? întrebă Ryan. 

Legănam telefonul mobil. 

— Jake vrea ca eu să livrez scheletul de la Morissonneau în 
Israel. Este destul de insistent. 

— Țara soarelui și a distracţiei. 

— Și a sinucigașilor cu bombă. 

— Și asta. 

Ryan suflă în cafea. 

— Vrei să mergi în Israel? 

— Da și nu. 

— lubesc o femeie care știe ce vrea. 

— Am vrut întotdeauna să vizitez Țara Sfântă. 

— Nu se prea întâmplă mare lucru aici. Laboratorul tău nu va 
exploda dacă lipsești o săptămână. 

— Și ce fac cu ei? Am întins o mână către Birdie și Charlie. 
Dacă Katy are nevoie de mine? 

M-am simţit instantaneu ca o proastă. Fiica mea avea 24 de 
ani și se afla la 2000 de kilometri distanţă. Și aproape de tatăl 
ei. 

— Violenţa te-a făcut să fii nervoasă? 

— Am fost și în locuri mai primejdioase. 

— Atunci, de ce nu? 

N-aveam niciun răspuns. 

e 

Era nevoie de mine la laborator. 

Doi copii au găsit niște oase într-un cufăr din podul unchiului 
lor. Caz vechi. Chemaţi poliția! 

Oasele erau omenești. Femeie, albă, 34 de ani în momentul 
morții. 

Un detaliu important. Fiecare os prezenta mici găuri. Prin 
unele dintre ele încă treceau fire. 

Osul genunchiului era legat de cel ale gleznei. Osul gleznei 
era legat de cel al labei piciorului. 

Era clar despre ce-i vorba. Unchiul era medic pensionar. Ceea 
ce găsiseră copiii era un schelet didactic. 

Raportul meu a fost gata la 9:05. 

După prânz, gândurile mele s-au îndreptat către Jake și 
referirea sa rezervată la o descoperire majoră. Ce descoperire? 
Și de ce atâta grijă pentru Masada Max, cum începuse Ryan să 
numească scheletul? 

Nu era posibil ca Max să fie Isus. Max fusese prea bătrân în 
momentul morții. 

Sau prea tânăr? Nu aceasta era premisa cărţii lui Joyce? 

Atât Jake, cât și Blotnik pomeniseră de osuarul lui lacov. 
Câteva articole de pe internet îl menţionau. 

Curioasă, am mai căutat pe net. 

Au rezultat următoarele: 

Un osuar este un mic sicriu din piatră. 

Osuarele aveau un rol important în cadrul înmormântărilor 
evreiești din primul secol în Israel. Morţii erau îngropaţi și lăsaţi 
să putrezească. Un an mai târziu, oasele lor erau înhumate 
permanent în osuare. 


Mii de osuare străvechi fuseseră descoperite în Israel și 
Palestina. Un asemenea osuar putea fi cumpărat de pe piaţa de 
antichităţi cu câteva sute de dolari. 

Osuarul lui lacov este un obiect din calcar, de aproximativ 
jumătate de metru lungime. Are o inscripţie în aramaică, „lacov, 
fiul lui losif, fratele lui Isus”. 

Când a fost descoperit, în 2002, osuarul lui lacov a făcut mare 
vâlvă. După părerea multora, înainte de descoperirea lui nu 
exista nicio dovadă a existenţei lui Isus, cu excepţia textelor 
scrise. Osuarul a fost anunţat ca prima legătură fizică cu Isus. 

Bine. Asta-i important! 

În 2003, a fost format un comitet de autentificare al AIA. 
Acesta a declarat sicriul autentic, iar inscripţia - un fals pe baza, 
mai ales, a analizei cu izotopi de oxigen a patinei, o crustă 
apărută în urma oxidării suprafeței obiectului. 

Descoperirea a iscat o controversă. Mulţi experţi au contestat 
concluzia, susținând ca acel comitet a fost neglijent, iar raportul 
lui - prematur. 

Așadar, nimeni nu comenta vârsta osuarului. Unii se îndoiau 
de inscripţie, total sau parţial. Alţii erau de acord cu tot 
ghiveciul. 

Ryan veni la ora două. Așezându-se într-o rână pe birou, își 
ridică sprâncenele. Le-am ridicat și eu pe ale mele. 

— De amorul artei, am făcut o verificare a mănăstirii. A ieșit la 
iveală ceva interesant. 

M-am lăsat pe spate în scaun. 

— Părintele Andre Gervais a sunat la un post de poliţie din 
Saint Hyacinthe cu o săptămână în urmă. 

— Gervais este călugăr la abația Sainte Marie des Neiges? 

Ryan încuviinţă. 

— Se pare că băieţii erau enervaţi de o mașină în care se 
aflau doi bărbaţi, parcată în curtea lor. Saint Hyacinthe a trimis 
o mașină de poliţie s-o verifice. 

Ryan făcu o pauză de efect. 

— Atât șoferul, cât și pasagerul erau palestinieni. 

— Isuse! 

— Nu. Cealaltă echipă! 

Ryan se uită într-un carnețel. 

— Jamal Hasan Abu-Jarur. Muhammed Hazman Shalaideh. 
Maşina fusese închiriată. 

— Ce căutau acolo? 

— Au pretins că vizitează regiunea și s-au rătăcit. Polițistul le- 
a cerut s-o ia din loc. 

— Când se întâmpla asta? 

— Pe întâi martie. 

M-am înfiorat. 

— La trei zile după vizita mea. Cu o zi înainte ca Morissonneau 
să moară. 

— Ar putea fi o coincidenţă. 

— Avem parte de cam multe. 

— Și acum știrile bune! 

— Excelent! 

— Hershel Kaplan a făcut 14 drumuri în Israel cu doi ani 
înainte de a fi închis la Bordeaux. Am descoperit că vărul lui 
Kaplan este unul dintre cei mai lipsiţi de scrupule negustori de 
antichităţi din lerusalim. 

— Serios? 

— Mi-a spus lra Friedman, de la Departamentul pentru crime 
împotriva umanităţii al Poliţiei Naţionale, tipul cu care am luat 
legătura. Friedman l-a abordat pe Kaplan destul de dur, 
sugerându-i că îl căutăm pentru violarea legii antichităţilor, a 
legii pentru protecția locurilor sfinte, profanare de morminte, 
distrugerea moștenirii culturale, fraudă fiscală, contrabandă, 
încălcarea proprietăţii private, intrare prin efracţie, revolta de pe 
Bounty, asasinarea lui Lesnitsky, răpirea lui Rapunzel, furtul lânii 
de aur, scufundarea navei Edmund Fitzgerald. 

— A spus el asta? 

— Îl citez. Friedman l-a făcut pe Kaplan să se gândească 
serios la viitorul lui. De asemenea, a lăsat să-i scape numele 
meu și o menţiune despre Canada, care vrea să discute 
conţinutul unor cecuri. 

— Câtă viclenie! 

— Tactica a funcţionat. Kaplan a manifestat un interes 
deosebit pentru a vorbi cu cineva de acasă. 

— Și asta ce înseamnă? 

— Vrea să vorbească cu mine, doar cu mine! 

— Omul are instincte bune. 

Ryan zâmbi, un zâmbet cât Chattahoochee. 

— Friedman vrea să mă duc la lerusalim. Oficialităţile au fost 
de acord. 

— Pe spezele poliţiei? 

— Surprinzător, nu? Afacerile Externe au pasat-o Poliţiei 
Canadiene Călare. Aceștia au trimis-o înapoi. Sunt 
investigatorul-șef în cazul morţii lui Ferris, așa că eu sunt 
norocosul călător. 

— Vom avea mare căutare în Israel. 

— Să le satisfacem dorințele? întrebă Ryan. 

— La naiba, da! 


18. 


Există un avantaj în a zbura într-o zonă de război: sunt locuri 
libere. 

În timp ce făceam rezervări la Air Canada, Denis îl împachetă 
pe Masada Max și îl puse într-o geantă de hochei. 

M-am dus apoi acasă pentru a lăsa cuiva în grijă pisica și 
papagalul. Winston, paznicul clădirii, acceptă. 

Îi datoram 50 de grame de Crown Royal. 

Tocmai îndesam lucruri într-o valiză când Ryan sună la ușă. 
Am tras fermoarul capacului, am scos un șoarece cu aromă de 
iarba-mâţei pe care i l-am aruncat lui Birdie și am zburat pe ușă. 

Îl cunoșteam pe Ryan de ani de zile și am călătorit cu el în 
câteva ocazii. Omul are multe calităţi deosebite. Răbdarea în 
aeroporturi nu face parte dintre ele. 

Am luat trenul suburban spre Toronto de la 7 p.m.; Ryan 
bombănea despre plecările premature și opririle lungi. 

N-ar fi fost cazul să fie îngrijorat. Zborul nostru către Tel Aviv 
se făcea cu El Al și securitatea era mai severă decât la Los 
Alamos, în anii 1940. Până să explic iarăși și iarăși conţinutul 
genţii mele și documentaţia însoţitoare, până când să verifice 
chilot cu chilot conţinutul bagajelor și să discutăm istoria vieților 
noastre și a aspirațiilor de viitor în sesiunea personală de 
interogare, a trecut de ora 10. 

Ryan folosi cele câteva minute rămase pentru o discuţie 
dulceagă cu agentul de la poartă. Printre chicoteli, doamna cea 
drăguță ne găsi locuri la business-class. 

Ne-am îmbarcat la timp. Am plecat la vreme. Un miracol al 
aviaţiei! 

Ajunși la altitudinea de croazieră, Ryan acceptă al doilea 
pahar cu șampanie, prilej de schimb de zâmbete cu dinţii la 
vedere. 

Am o anumită rutină când este vorba de zboruri 
internaționale lungi. 

Faza întâi. Beau un suc de portocale și citesc până la cină. 

Faza a doua. Mănânc ceva frugal. Am văzut filmul Airplane. 
Îmi amintesc de peștele stricat. 

Faza a treia. Pun semnul cu „Nu deranjaţi!” pe scaun, mă las 
pe spate și mă uit la oricâte filme este nevoie ca să adorm. 

Mi-am urmat rutina începând cu un ghid al Țării Sfinte produs 
de Winston. Nu întrebaţi de ce. Nu știu ca omul să fi părăsit 
vreodată Quebecul. 

Ryan citea Dubliners de James Joyce; a mâncat tot ce s-a 
servit. Sforăia deja când începea primul film. 

Am urmărit Pirații din Caraibe, Shrek și scena cu fereastra din 
Arsenic și dantelă veche. Când se crăpa de ziuă, am adormit, 
dar mintea mea nu s-a relaxat cu adevărat. 

Sau așa am crezut. 

Când am deschis ochii, o însoţitoare de zbor îi curăța lui Ryan 
tava de mâncare. 

Mi-am ridicat scaunul. 

— Ai dormit bine, scumpo? 

Ryan încercă să-mi îndepărteze părul de pe obraz. Mi-am 
umezit buzele și, cu ambele mâini, mi-am tras părul după 
urechi. 

— Vrei cafea? 

Ryan își netezi părul zburlit. 

Am încuviințat. 

Ryan își agita ceașca spre o însoţitoare de zbor arătând spre 
mine. Mi-am pregătit tava. Cafeaua apăru imediat. 

— Mulţumesc, Audrey. 

Audrey? 

— Cu plăcere, detective. 

Zâmbetul lui Audrey purta urmele nopţii trecute. 

Securitatea de pe Ben Gurion nu era atât de strictă precum 
cea din Pearson. Poate datorită insignei lui Ryan. Poate datorită 
documentelor detaliate întocmite de medicul legist. Poate 
datorită părerii că, dacă am fi avut vreo bombă în uscătoarele 
de păr, ea ar fi fost deja descoperită. 

leșind din vamă, am remarcat un bărbat care se sprijinea de 
perete în faţă, în stânga noastră. Avea părul aspru și purta un 
pulovăr cu romburi, blugi și adidași. Cu excepţia sprâncenelor 
stufoase și a câtorva ani, omul era o copie fidelă a lui Gilligan. 

Gilligan ne urmărea mișcările. 

Am apucat cotul lui Ryan. 

— Îl văd, spuse Ryan, fără să se oprească din mers. 

— Tipul arată precum Gilligan. 


Ryan se uită la mine. 

— Insula lui Gilligan. 

— Nu mi-a plăcut deloc /nsu/a lui Gilligan. 

— Cu excepţia lui Ginger, punctă Ryan. Ginger avea talent. 

Gilligan se îndepărtă de perete, își lasă mâinile să atârne și își 
întinse picioarele fără a-și masca interesul pe care-l manifesta 
faţă de noi. 

După ce am parcurs câţiva metri, Gilligan se apropie de noi. 

— Şalom. 

Vocea era mai adâncă decât te-ai fi aşteptat din partea unui 
tip având dimensiunile lui Gilligan. 

— Şalom, spuse Ryan. 

— Detectivul Ryan? 

— Cine întreabă? 

— lra Friedman. 

Friedman întinse o mână. l-am strâns-o. Strângerea era mai 
puternică decât te-ai fi așteptat din partea unui tip de 
dimensiunile lui Gilligan. 

Bărbatul ne conduse afară din aeroport, către un Ford Escort 
alb parcat în zona pentru taxiuri. Ryan încărcă bagajele, 
deschise portiera din faţă și îmi oferi locul de lângă șofer. 

Ryan are aproape 1,90 metri. Eu am cam 1,70. Am optat 
pentru locul din spate. 

Am dat deoparte hârtiile, un fel de manual, un talmeș-balmeș 
de ambalaje pentru mâncare, ghete, o cască de motociclist, o 
șapcă de baseball și o jachetă din nailon. Intre scaune erau 
cartofi prăjiţi. l-am lăsat acolo. 

— Îmi cer scuze pentru mizeria din mașina. 

— Nicio problemă! 

Îndepărtând firimiturile de pe tapiţerie, am intrat în mașină, 
întrebându-mă dacă refuzul adresat lui Jake de a ne lua de la 
aeroport nu fusese o greșeală. 

În timp ce mergeam, Friedman îl puse pe Ryan la curent cu 
evenimentele. 

— Cineva din industria alimentară l-a contactat pe unul dintre 
tipii de la afaceri externe, care l-a contactat, la rândul lui, pe 
unul dintre reprezentanţii poliţiei pentru SUA și Canada. Se pare 
că tipul de la voi îl cunoștea pe tipul de la consulatul nostru din 
New York. 

— O relaţie personală înseamnă mult. 


Friedman îmi furișă o privire. Era, evident, nefamiliarizat cu 
simţul umorului pe care-l avea Ryan. 

— Tipul nostru din New York a trimis o hârtie la Biroul de 
Relaţii internaţionale din lerusalim. Acesta a transmis cererea 
Departamentului pentru crime împotriva umanităţii. A ajuns la 
mine. 

Friedman coti pe autostrada 1. 

— În mod normal, acest gen de investigaţie nu duce nicăieri. 
N-am avut ce să-l întrebam pe suspectul vostru, nu știam despre 
ce crimă este vorba. Asta presupunând că l-am fi găsit. Odată ce 
un turist intră în ţară, este oarecum invizibil. Dacă îl localizam, 
din punct de vedere legal el poate refuza să stea de vorbă cu 
noi. 

— Dar Kaplan a fost suficient de amabil să șterpelească un 
colier, spuse Ryan. 

— Un șechel pe un lanţ de aur ca de pe vremea lui Irod, râse 
Friedman. Tâmpitul! Nici măcar nu era autentic! 

— Cât timp poţi să-l ţii în arest? 

— 24 de ore care au și expirat. Pot să-l prelungesc la 48 de 
ore dacă bag niște gulgute. Apoi, ori îl acuzăm, ori îl punem pe 
liber. 

— Vânzătorul va depune o plângere? 

Friedman ridică din umeri. 

— Cine știe? Tipul a primit moneda înapoi. Dar, dacă totuși 
Kaplan va fi eliberat, îl voi supraveghea îndeaproape. 

Din când în când, Friedman arunca o privire în oglinda 
retrovizoare. Plivirile noastre se întâlneau. Ne zâmbeam. 

Între reprizele de amabilităţi colegiale, încercam să admir 
peisajul. Știam din cartea lui Winston că drumul de la Tel Aviv la 
lerusalim ne va purta din regiunea de câmpie a coastei, prin 
shephelah, adică șes, în zona iudaică de dealuri și apoi sus, în 
munţi. 

Se lăsase noaptea. Nu puteam vedea prea multe. 

Am luat viraj după viraj și, brusc, lerusalimul începu să 
scânteieze în fața noastră. O lună de culoarea vaniliei atingea 
ușor vârful Muntelui Templului, aprinzând în Orașul Vechi o 
lumină de chihlimbar. 

Mi-am amintit câteva scene care mi-au declanșat o reacţie 
fizică. Vulcanul Haleakala în zori. Taj Mahalul la apus. Masai 
Mara în timpul migraţiei antilopelor gnu. 

lerusalimul în lumina lunii mi-a tăiat respiraţia. Friedman își 
ridică ochii și privirile noastre se întâlniră. 

— Fantastic, nu-i așa? 

Am încuviinţat în întuneric. 

— Am locuit aici 15 ani și tot mi se face pielea de găină. 

Nu ascultam. Mintea mea derula imagini. Sinucigașii cu 
bombă. Spectacolele grandioase de Crăciun. Așezările din West 
Banks. Orele de catehism de la vechea biserică parohială. 
Scenele de la jurnalele de actualități înfățișând tineri furioși. 

Israelul este un loc unde minunile trecutului se interferează 
zilnic cu realitatea amară a prezentului. In timp ce goneam prin 
noapte, nu-mi puteam lua privirea de la străvechiul oraș, care a 
fost și va fi întotdeauna centrul întregii ţări. 

La un sfert de oră după ce am zărit pentru prima dată 
lerusalimul, ne aflam în oraș. Mașinile erau aliniate la borduri, 
una lipită de spatele celeilalte, ca niște câini într-o paradă 
îngheţată. Vehiculele umpleau străzile. Trecătorii se înghesuiau 
pe trotuare, femeile în hijab sau burka întregi, bărbaţii purtând 
pălării negre, iar adolescenţii blugi Levi 501. 

Cum să-ți placă Quebecul, m-am gândit, cu conflictul său 
permanent de religii, limbaj și cultură! Franceză și engleză. Cele 
două singurătăţi. În lerusalim, potul era ridicat la trei. 
Musulmani lângă creștini, lângă evrei, toți separați! 

Am coborât geamul. 

Aerul era plin de mirosuri. Ciment. Gaze de eșapament. Flori, 
condimente, gunoi, ulei râncezit. 

Ascultam jazzul nocturn care-mi era familiar. Claxoanele 
mașinilor. Traficul care se desfășura pe una dintre șoselele 
aflate la un nivel superior. Sunetul unui pian care se prelingea 
printr-o ușă deschisă. Era melodia a o mie de orașe. 

Ryan ne rezervase camere la „Colonia americană”, un hotel în 
stil turcesc care fusese transformat dintr-o casă parohială, în 
estul lerusalimului. El crede că în sectorul arab nu sunt bombe. 

Friedman coti din Nablus Road într-o rotondă mărginită de 
flori și palmieri. Trecând pe lângă un mic magazin de antichităţi, 
întoarse și se opri sub un portic drapat cu viță-de-vie. 

Friedman cobori și ne dădu jos valizele. 

— Vă este foame? 

Două încuviinţări. 


ê Iudea și Samaria, teritoriu aflat pe malul vestic al Iordanului. (n.tr.). 


— Voi fi la bar. 

Friedman trânti capacul portbagajului. 

— La parter. 

Alegerea lui Ryan se dovedi a fi inspirată. „Colonia 
americană” era toată numai antichităţi, candelabre, tapiserii și 
obiecte din bronz lucrate din ciocan. Dușumelele erau din piatră 
lustruită. Ferestrele și ușile erau arcuite, iar în centrul parterului 
exista o curticică plină de flori. 

Nu lipsea nimic, cu excepţia pașei. 

Eram așteptați. Ne-am cazat rapid. 

In timp ce Ryan punea câteva întrebări, am privit numele 
gravate pe plăcuțe de marmură puse pe perete. Saul Bellow. 
John Steinbeck. Jimmy Carter. Winston Churchill. Jane Fonda. 
Giorgio Armani. 

Camera mea era tot ce promitea reclama. Dulapuri cu oglinzi. 
Un birou sculptat. Un covor persan. În baie străluceau oglinzi 
suflate cu aur, gresie și faianţă în negru și alb. 

Voiam să fac un duș și să mă târăsc în patul cu baldachin. În 
loc de asta, m-am spălat pe dinţi, m-am pieptănat, mi-am 
schimbat hainele și m-am grăbit să cobor. 

Ryan și Friedman stăteau deja la o măsuţă joasă într-unul 
dintre separeuri. Cu câte o sticlă de bere Taybeh în faţă. 

Friedman făcu semn unui chelner. 

Am cerut un Perrier și o salată arăbească. Ryan comandă 
spaghete. 

— E un hotel frumos, am spus eu. 

— A fost construit de un arab bogat în 1860. Camera unu era 
a lui. Celelalte camere de la parter erau ocupate de soțiile lui în 
timpul verii; iarna, doamnele urcau la etaj. Tipul își dorea cu 
disperare un fiu, dar niciuna n-a reușit să i-l dăruiască, așa că s- 
a căsătorit pentru a patra oară și a mai construit două camere. 
Noua mireasă l-a dezamăgit și ea, așa că omul a murit. 

Friedman sorbi din bere. 

— In 1873, un avocat bogat din Chicago, pe nume Horatio 
Spafford, și-a trimis soţia și cele patru fiice într-o vacanţă în 
Europa. Vasul s-a scufundat și doar mama a supravieţuit. 

O altă sorbitură. 

— Doi ani mai târziu, alte două fiice. Apoi cei doi Spafford au 
pierdut un fiu. Erau cu adevărat religioși, membri ai unei 
organizaţii bisericești, așa că au hotărât să caute consolare în 

„Tara Sfântă”. În 1881, au venit și s-au stabilit împreună cu 
niște prieteni în „Orașul vechi”. Grupul a devenit cunoscut drept 
„Colonia americană” și și-a făcut curând reputaţia că-i ajuta pe 
săraci. Pe scurt, s-au alăturat și alţii, iar grupul s-a marit. Soții 
Spafford au închiriat și, în cele din urmă, au cumpărat acest loc. 
Aţi auzit vreodată de Peter Ustinov? 

Eu și Ryan am încuviinţat. 

— İn 1902, bunicul lui Peter a început să trimită aici vizitatori 
de la un hotel pe care îl deţinea în Jaffa. A devenit hanul 
„Colonia americană”, iar mai târziu hotel. Locul a supravieţuit 
de-a lungul a patru războaie și patru ocupații. 

— Turcească, britanică, iordaniană și israeliană, am ghicit eu. 

— Bingo! Dar nu vă aflaţi aici pentru o lecţie de istorie. De ce-i 
atât de căutată de canadieni canalia asta de Kaplan? 

Ryan îl puse pe Friedman la curent cu investigația în cazul 
Ferris. 

— De la falsificarea unei hârtii la crimă este un salt uriaș, a 
spus Friedman. 

— Gigantic, căzu Ryan de acord. Dar văduva a avut o relaţie 
cu Kaplan. 

— De care a uitat să pomenească, zise Friedman. 

— A uitat, confirmă Ryan. 

— Văduva urmează să se aleagă cu patru milioane, zise 
Friedman. 

— Așa-i. 

— Patru milioane înseamnă o mulțime de motive. 

— Nimic nu-ți scapă, zise Ryan. 

— Aţi vrea să vorbiţi cu domnul Kaplan? 

— Cu prima ocazie. 

— La prima oră, mâine-dimineață? 

— Nt, lasă-l să se spele pe dinți. 

Friedman se întoarse spre mine. 

— Este vina mea, sunt sigur, dar n-am înțeles ce legătura 
aveți cu acest caz. 

l-am explicat cum am obţinut fotografia de la Kaplan și 
scheletul de la Morissonneau și am pomenit de telefonul dat la 
AIA. 

— Cu cine ați vorbit? 

— Cu Tovya Blotnik și Ruth Anne Bloom. 

— Bloom este doamna cu oasele? 

Mi-am ascuns un zâmbet. Îi pusesem aceeași etichetă. 

— Da. 

— Au spus ceva de cutia cu oase? întrebă Friedman. 

— Osuarul lui lacov? 

Friedman încuviință. 

— Blotnik. A făcut o referire la el. De ce? 

Friedman îmi ignoră întrebarea. 

— Acest Drum v-a sugerat să fiţi discreţi odată ce-aţi ajuns 
aici? 

— Jake m-a sfătuit să nu iau legătura cu nimeni din Israel 
înainte de a mă întâlni cu el. 

Friedman își termină berea. Când vorbi din nou, vocea îi era 
plată, de parcă nu voia să-și dezvăluie gândurile. 

— Sfatul prietenului dumneavoastră este bun. 

Bun. Dar, după cum s-a dovedit, fără valoare. 


virtual-project.eu 

19. 


La 5:20 a.m., dincolo de fereastra mea, vârfurile copacilor 
erau întunecate, minaretul moscheii doar o umbră pe partea 
cealaltă a străzii. Am fost neplăcut trezită de sunetul 
megafonului care chema la fajr, rugăciunea de dimineaţă. 

Dumnezeu e mare, reușește muezinul să convingă în arabă. 
Rugăciunea este mai bună decât somnul. 

Nu eram prea sigură. Mă simțeam inertă și desprinsă de 
realitate, ca un pacient care scapă din ghearele anesteziei. 

Tânguirea mecanică încetă. Cântecul păsărilor umplu golul 
rămas. Un câine lătră. Portiera unei mașini se închise. 

Stăteam întinsă în pat, cuprinsă de o senzație nedefinită că 
nu departe se contura o tragedie. Ce? Când? 

Am urmărit cum camera devenea roz din argintie, în timp ce 
ascultam sunetele traficului contopindu-se și crescând în 
intensitate. Mi-am scrutat subconștientul. De ce aveam acea 
senzaţie neplăcută? 

Din cauza decalajului orar? De teamă pentru propria 
siguranţă? Din sentimentul de vinovăţie faţă de Morissonneau? 

Vai! Exista ceva la care nu mă gândisem. Vizitasem 
mănăstirea și, patru zile mai târziu, Morissonneau era un 
cadavru pe o potecă. Provocaseră cumva acțiunile mele 
moartea preotului? Trebuia să fi știut că îl pun în primejdie? 

Îl pusesem pe Morissonneau în pericol? 

Ce dracu' era acest schelet? 

Parțial, anxietatea mea a crescut din cauză că alţii păreau să 
știe lucruri care mie îmi erau străine. 

Blotnik. Friedman. Chiar și Jake părea sa-mi ascundă ceva. 

Mai ales Jake? Știa ceva ce nu-mi spunea? Nu credeam asta 
cu adevărat. 

Și ce nu-mi spunea? 

În primul rând, despre osuarul lui lacov. Toată lumea se 
învârtea în jurul acestui subiect. Mi-am jurat să lămuresc în 
cursul zilei acest mister. 

M-am simţit mai bine. Făceam ceva. Sau, cel puţin, plănuiam 
să fac ceva. 

La ora 6, m-am ridicat din pat și am coborât în restaurant, 
sperând că Ryan se trezise și el devreme. De asemenea, speram 
că se resemnase cu ideea că eu stau în camera 304, iar el în 
307. 

Am discutat modul de cazare înainte de a părăsi Montrealul. 
Eu insistasem pentru camere separate, argumentând că făceam 
drumul în Israel din motive oficiale. Ryan obiectase, spunând că 
nimeni nu ar ști. li sugerasem că va fi amuzant să ne furișăm 
dintr-o cameră în alta. Ryan nu era de acord. Câștig de cauză 
am avut eu. 

Ryan stătea la o masă, privind dezaprobator la ceva din 
farfurie. 

— De ce ar mânca cineva măsline la micul dejun? 

Tonul lui Ryan sugera că el fusese afectat mai mult decât 
mine de diferenţa de fus orar. 

— Nu-ţi plac măslinele? 

— După ora cinci după-amiaza. 

Ryan dădu la o parte produsul care-l deranja și vâri furculița 
într-un morman de ouă de mărimea Muntelui Rushmore. 

— În gin! 

Deducând că nu exista șansa unei conversații plăcute, mi-am 
îndreptat atenţia asupra humusului și brânzei din farfuria mea. 

— Tu și Friedman vă duceţi să-l vedeţi pe Kaplan? am întrebat 
când Rushmore fu redus la o moviliţă. 

Ryan încuviinţă, apoi se uită la ceas. 

— Masada Max se duce la Blotnik? întrebă el. 

— Da! Dar i-am promis lui Jake că mă voi întâlni cu el înainte 
de a contacta pe altcineva. Va fi aici dintr-un moment în altul, 
apoi ne vom duce la AIA. 

Dând pe gât cafeaua, Ryan se ridică și îndreptă un deget 
către mine. 

— Fii atent, soldat! 

Am dus două degere la frunte: 

— Am înţeles, să trăiţi! 

Ryan îmi întoarse salutul și ieși cu pași mari din încăpere. 

Jake sosi la ora 7. Purta blugi, o jachetă de camuflaj fără 
mâneci și o cămașă hawaiană albastră, deschisă pe deasupra 
unui tricou alb. O adevărată declaraţie de eleganţă pentru 
cineva cu capul ras, de 2 metri, cu sprâncenele ca niște tufișuri. 

— Ţi-ai adus ghete? întrebă Jake, lăsându-se să cadă în 
scaunul pe care îl eliberase Ryan. 

— Ca să mă întâlnesc cu Blotnik? 

— Vreau să-ţi arăt ceva. 

— Sunt aici ca să livrez un schelet, Jake! 

— În primul rând, trebuie să vezi asta! 

— În primul rând, trebuie să-mi spui ce naiba se petrece! 

Jake încuviință. 

— Azi. 

A ieșit mai tare decât intenţionam. Sau nu. 

— O să-ţi explic pe drum. 

— Începând cu osuarul? 

Trecură doi bărbaţi vorbind arabă. Jake îi urmări cu privirea 
până când dispărură printr-o arcadă joasă, din piatră, care 
reprezenta ieșirea din restaurant. 

— Poţi să încui oasele în seiful din cameră? 

Am clătinat din cap. 

— Este prea mic. 

— Atunci, adu-le! 

— Sper să merite deranjul, am spus aruncând șervetul pe 
farfurie. 

Jake făcu un semn spre picioarele mele. 

— Ghete! 

e 

Traversând orașul cu mașina, Jake îmi relată ciudata poveste 
a osuarului lui lacov. 

— Nimeni nu se îndoiește de autenticitatea sicriului. 
Controverse a creat doar inscripţia. AIA a declarat că este un 
fals. Alţii spun că partea cu „fiul lui Isus” este autentică, dar 
pretind că vorbele „lacov, fiul lui losif” au fost adăugate ulterior. 
Unii cred exact invers, că a fost adăugată mai târziu partea cu 
Isus. Și altcineva crede că aceasta a fost falsificată. 

— De ce? 

— Pentru a mări valoarea osuarului pe piața de antichități. 

— A disecat vreun comitet al AIA fiecare aspect al acestei 
probleme? 

— Mda. Bine. În primul rând, au fost două subcomitete. Unul a 
cercetat scrisul și conţinutul. Celălalt a analizat materialele. Din 
comitetul cu scrisul și conținutul făcea parte un expert în 

scrierea ebraică antică, dar alţi epigrafi la fel de bine calificaţi i- 
au contestat concluziile. 

— Un epigraf este un specialist în analiza și datarea scrierii? 

— Corect. Fii atentă! Un geniu din comitet a remarcat variaţii 
în scrisul de mână, în grosimea și în adâncimea literelor, ca 
dovadă a falsului. N-o să te plictisesc cu detalii, dar 
variabilitatea este perfect normală în cazul unei inscripţii 
gravate nonmecanic. De abia scrierea uniformă ar fi dovada 
clară a înșelătoriei. lar amestecul dintre scrisul drept și cel 
cursiv este un fenomen bine cunoscut în gravările antice. 

— O altă problemă au reprezentat-o greșelile de ortografie. 
losif a fost scris YWSP, iar lacov Y'OB. Un membru al comitetului 
a spus că losif ar fi trebuit scris YHWSP, iar ortografierea Y'0OB 
pentru lacov n-a fost niciodată întâlnită în vreun osuar din 
perioada celui de-al Doilea Templu. 

— Perioada celui de-al Doilea Templu pică pe vremea lui Isus. 

Jake încuviință. 

— Am făcut propria anchetă. Ortografia de pe osuarul lui 
lacov a apărut în mai mult de zece procente din inscripţiile pe 
care le-am găsit despre lacov. Am găsit de cinci ori numele lui 
lacov. Trei, majoritatea, aveau ortografia ca pe osuarul lui lacov. 

— Comitetul nu avea cunoștință de existenţa acestor alte 
inscripţii? 

— Raspunde-mi tu, dacă știi! 

Privirea lui Jake continua să urmărească traficul din jur. 

— Intâmplător, din comitet nu făcea parte nici măcar un 
singur savant sau istoric specializat în creștinismul timpuriu. 

— Și analizele cu izotopi de oxigen? am întrebat. 

Privirea lui Jake se îndreptă spre mine. 

— Ţi-ai făcut lecţiile! 

— M-am uitat pe internet. 

— Analizele cu izotopi de oxigen au fost cerute de 
subcomitetul care se ocupa de materiale. S-a dovedit că nu 
exista patină în adânciturile literelor, dar s-a găsit o pastă gri 
dintr-un amestec de cretă și apă, care n-ar fi trebuit să se afle 
acolo. Comitetul a tras concluzia că pasta fusese aplicată 
intenţionat, pentru a imita trecerea timpului. Dar nu este atât de 
simplu. 

Jake își potrivi oglinzile retrovizoare. 


— S-a dovedit că patina din zona cu Isus a inscripţiei este 
identică cu cea de pe sicriu. In aramaica antică, Isus ar fi trebuit 
să fie ultimul cuvânt inscripţionat. Deci, dacă acel cuvânt este 
autentic, și acum chiar și unii membri ai AIA admit că este, 
atunci cred că toată inscripţia este autentică. Gândește-te la 
asta! De ce un osuar ar fi fost inscripţionat doar cu cuvintele 
„fiul cuiva”? N-avea sens! 

— Cum explici existenţa pastei? 

— Prin curăţare, patina din litere ar fi putut fi îndepărtată. Și 
tot așa s-ar fi putut altera compoziţia chimică a patinei prin 
crearea particulelor de carbonaţi. Proprietarul osuarului a spus 
că obiectul fusese curăţat adesea de-a lungul anilor. 

— Cine este proprietarul? 

— Un colecţionar de antichităţi israeliene pe nume Oded 
Golan. Golan zice că, la momentul cumpărării, i s-a spus că 
osuarul provine dintr-un mormânt din Silwan. 

Jake arată cu degetul prin fereastra mea. 

— Acum ne aflăm în împrejurimile Silwan-ului. 

Jake se uită din nou la mașinile din faţă și din spate. 
Nervozitatea lui mi se transmitea și mie. 

— Problema este că osuarul nu este înregistrat drept un 
artefact dezgropat de la Silwan sau de oriunde din Israel. 

— Crezi că a fost furat de undeva? 

— Dumnezeule! Crezi? 

Vocea lui Jake era plină de sarcasm. 

— Golan pretinde că are osuarul de mai bine de treizeci de 
ani, ceea ce face ca posesia lui să fie legală, fiindcă antichităţile 
achiziţionate înainte de 1978 sunt permise. 

— Tu nu-l crezi? 

— Se spune că Golan menţine un preţ de două milioane de 
dolari SUA pentru acest obiect. 

Jake pufni. 

— Ce părere ai? 

M-am gândit că înseamnă o groază de bani. 

Jake arătă prin parbriz către un deal care se ridica abrupt într- 
o parte a drumului. 

— Muntele Măslinilor. Am ocolit versantul estic și acum ocolim 
prin sud. 

Jake o luă la stânga, pe o stradă micuță, mărginită de clădiri 
joase de culoarea nisipului, multe decorate cu desene stângace 

de avioane sau mașini, arătând că unul dintre locatari fusese în 
pelerinaj la Mecca. Băieţii alergau după mingi. Câinii alergau în 
jurul băieților. Femeile scuturau covoare, cărau alimente, 
maturau micile verande. Bărbaţii conversau așezați pe scaune 
pliante ruginite. 

În mintea mea a apărut imaginea palestinienilor care 
parcaseră lângă abația Sainte Marie des Neiges. l-am vorbit lui 
Jake despre ei și am repetat unele dintre lucrurile spuse de 
Morissonneau. 

Jake deschise gura, dar se răzgândi și o închise. 

— Ce? am întrebat. 

— Nu-i posibil! 

— Ce nu este posibil? 

— Nimic. 

— Ce nu îmi spui? 

Tot ce-am obținut a fost o clătinare din cap. 

Premoniţia din preajma zorilor în legătură cu o tragedie îmi 

reveni în minte. 
_ Jake luă un alt viraj și opri într-o poieniţă din spatele satului. 
In faţă și la stânga, scări de piatră coborau către ceea ce părea 
a fi o școală. Băieţii stăteau în picioare sau așezați, ori se 
trăgeau și se împingeau pe trepte. 

— Are moartea lui Morissonneau vreo legătură cu... 

Cu ce? Habar n-aveam ce facem. 

— Cu acei bărbați? 

Cu o fluturare a mâinii, am arătat spre geanta de hochei, satul 
și valea de dedesubt. 

— Cu asta? 

— Uită de musulmani. Musulmanii nu dau doi bani pe Masada 
sau Isus. Islamul Il consideră pe Isus nu o divinitate, ci un om 
sfânt. 

— Un profet ca Avram sau Moise? 

— Un Mesia chiar. După musulmani, Isus n-a murit pe cruce, 
ci a fost luat viu în ceruri, de unde se va întoarce. 

Asta îmi suna familiar. 

— Și ce-i cu războinicii sfinţi ai lui Allah? Extrema radicală? 

— Ce-i cu ei? 

— Nu le-ar plăcea membrilor Jihadului să pună mâna pe 
oasele lui Isus? 

— De ce? 

— Pentru a da peste cap creștinismul. 

O mierlă neagră se repezi spre pământ. Amândoi am urmărit- 
o țopăind prin gunoi, cu aripile pe jumătate întinse, de parcă nu 
se hotăra dacă să stea sau să plece. 

Jake rămase tăcut. 

— Am un sentiment neplăcut în legătură cu moartea lui 
Morissonneau, am spus. 

— Nu te gândi la musulmani. 

— Tu la cine te-ai gândi? 

— Serios? 

Jake se răsuci către mine. 

Am încuviințat. 

— La Vatican. 

Nu m-am putu abţine să nu râd. 

— Vorbești ca un personaj din Codul lui Da Vinci! 

Jake nu spuse nimic. 

Dincolo de geamul meu, pasărea ciugulea dintr-un animal 
ucis de vreo mașină. M-am gândit la Poe. Gândul nu era 
încurajator. 

— Ascult, am spus, lăsându-mă pe spate. 

— Eşti un produs al școlii catolice? 

— Da, sunt! 

— Călugăriţele te-au învăţat Noul Testament? 

— Erau experte când venea vorba de vină, dar bâtă în privinţa 
Scripturii. 

— Te-au învăţat bunele surori că Isus a avut fraţi? 

— Nu. 

— Bineînţeles că nu. De aia osuarul lui lacov l-a dat pe papă 
peste cap. 

Metafora era nepotrivită. 

— Biserica romano-catolică are o problemă cu faptul că o 
fecioară a dat naștere unui copil. 

Nici măcar n-am vrut să mă gândesc la așa ceva. 

— Și este o prostie. Noul Testament este plin de referiri la 
fraţii și surorile lui Isus. În Evanghelia după Matei, 13:55, se 
spune clar: „Nu se numește mama Lui Maria, iar fraţii Lui: lacov 
și losif și Simon și luda?” In Marcu, 6:3, este repetat același 
lucru. În Galateni, 1:19, Pavel se referă la întâlnirea lui cu 
„lacov, fratele Domnului”. În Matei, 13:56, și Marcu, 6:3, se 
arată că Isus avea surori. 

— Nu le interpretează anumiţi experți în Biblie drept referiri la 
fraţi vitregi, născuţi poate de o soţie anterioară a lui losif, 
înainte de a se fi căsătorit cu Maria? 

— Atât în Matei, 1:25, cât și în Luca, 2:7, se afirmă că Isus era 
primul fiu născut de Maria, dar asta nu exclude faptul că losif ar 
fi putut avea și alţi copii înainte. Dar nu doar Biblia face referiri 
la frații și surorile lui Isus. Istoricul Josephus vorbește de „fratele 
lui Isus - numit Hristos -, al cărui nume era lacov”. 

Jake era luat de val. 

— Pe vremea lui Isus, virginitatea după căsătorie era ceva de 
neconceput, o violare a legii evreiești. Pur și simplu nu era 
posibilă. 

— Deci lacov și alţii ar fi putut fi copiii ulteriori ai Mariei. 

— Evanghelia după Matei afirmă clar că, după nașterea lui 
Isus, losif a cunoscut-o pe Maria. 

Jake accentuă cuvintele „a cunoscut-o”. 

— lar Matei nu vorbea despre strângeri de mână și prăjiturele. 
Folosea cuvântul în sens biblic. 

— Totuși, losif nu este singurul candidat la paternitatea 
fraţilor lui Isus. Când Isus se face mare, losif dispare cu totul. Nu 
mai auzi nimic despre tip. 

— Deci s-ar putea ca Maria să se fi recăsătorit? 

— Dacă losif a murit sau a părăsit-o, ar fi de așteptat! 

Am înţeles dilema Bisericii Catolice. 

— Indiferent dacă de la losif sau de la alți bărbați, Maria avea 
și alţi copii. lar unul dintre ei era lacov. Deci, dacă osuarul lui 
lacov este real, acesta pune sub semnul întrebării întregul 
concept al virginităţii perpetue și, poate, prin asociere, al 
nașterii imaculate. 

Jake pufni din nou. 

— Saint Jerome și prietenii lui apropiaţi au venit cu ideea asta 
în secolul al IV-lea. Maria Magdalena, prietena lui Isus, a devenit 
o prostituată. Mama lui Isus a devenit virgină. Femeile bune nu 
fac sex. Cele rele fac. Formula făcea apel la egoul masculin 
misogin. Conceptul a devenit dogma și Vaticanul o protejează 
atent încă de atunci. 

— Cred și eu. Să te gândești la Maria ca la o mamă este o 
megaproblemă pentru Vatican. La naiba, chiar dacă sicriul 
înseamnă doar că losif a avut și alţi copii, este, totuși, o 

problemă. Sugerează că losif și-a lăsat soțiile însărcinate. lar 
credibilitatea Vaticanului este iarăși afectată. 

Mierlei negre i se alăturară și altele. Timp de câteva momente 
le-am urmărit încăierându-se pe stârv. 

Bine. Osuarul lui lacov a pus la îndoială virginitatea Mariei. 
Puteam să-mi dau seama de ce ar fi Vaticanul îngrijorat din 
această pricină. Puteam înţelege de ce creștinii și musulmanii 
radicali ar fi vrut să pună mâna pe sicriu. Dar care era legătura 
dintre osuar și scheletul de la Masada? Exista vreo legătură? 
Cum de au apărut ambele descoperiri în același timp? 

— Ce-are osuarul lui lacov cu scheletul de la Morissonneau? 

Jake ezită. 

— Nu sunt sigur. Încă. Dar există un aspect interesant. Oded 
Golan a lucrat ca voluntar la Masada. 

— Pentru Yigael Yadin? am întrebat. 

Jake încuviinţă, verificând din nou împrejurimile. Voiam să 
analizez legătura dintre Max și osuarul lui lacov, dar Jake nu-mi 
lasă nicio șansă. 

— Să mergem. 

— Unde? am întrebat. 

— La mormântul familiei lui Isus. 

20. 


Înainte de a putea reacţiona, Jake ieși din camionetă. Mierlele 
fluierară în semn de protest și se avântară în văzduh. 

Intorcându-se spre locurile din spate, Jake transferă niște 
lucruri din geanta lui în compartimentul cu fermoar al genţii 
mele de hochei. Apoi își puse cureaua acesteia pe umăr, cercetă 
împrejurimile, încuie ușa șoferului și se îndepărtă. 

L-am urmat în timp ce o mulțime de întrebări mi se 
învârtejeau în creier. 

Mormântul familiei lui Isus? Dacă era autentificat, o asemenea 
descoperire ar fi fost colosală. CNN, BBC, ar vui întreg globul. 

Ce dovadă avea Jake? 

De ce a așteptat până acum ca să-mi spună? 

Ce legătură avea acest mormânt cu oasele pe care le-am 
cărat de la abația Sainte Marie des Neiges? Cu osuarul lui lacov? 

Mi-era teamă. 

Eram copleșită. 

Eram nerăbdătoare. 

Zece metri mai la vale, Jake se opri pe un ieșind. 

— Ne aflăm la marginea Văii Kedron. 

Jake arătă spre o trecătoare care se afla la picioarele noastre. 

— Kedron se întâlnește cu Hinnom exact la sud de acest loc, 
apoi o ia către vest. 

Păream probabil nelămurită. 

— Valea Hinnom se întinde la sud de poarta Jaffa, în partea de 
vest a Orașului Vechi, apoi de-a lungul părţii de sud a Muntelui 
Sion, până se întâlnește cu Kedron. Kedron separă Muntele 
Templului de Muntele Măslinilor în partea de est a orașului. 

Jake arătă cu mâna. 

— Acolo. Știi ceva despre Hinnom? 

— Nu prea. 

— Locul are o istorie destul de colorată. În epoca precreștină, 
copiii trebuiau sacrificați zeilor Moloch și Baal, în Hinnom. Evreii 
au transformat valea în groapa de gunoi a orașului: gunoiul, 
orice era considerat necurat, inclusiv cadavrele criminalilor 
executaţi, erau arse aici. În literatura evreiască de mai târziu, 

valea a fost numită Ge-Hinnom, iar în limba greacă din Noul 
Testament, Gheena. Din cauza focurilor mocnite din gunoaie, 
Hinnom devenise imaginea ladului incandescent din Cărţile lui 
Isaia și din Noul Testament. Gheena este sursa cuvântului 
englezesc „Hell” (iad). 

Jake repezi un deget către un copac străvechi aflat în spatele 
meu. 

— Se presupune că luda s-a spânzurat acolo. Conform 
tradiției, trupul lui a căzut din copac și a fost eviscerat. 

— Doar nu crezi ca este chiar pomul... 

O păsărică săgeta printre noi, zburând atât de repede încât n- 
am putut să-i zăresc nici măcar culoarea. Jake ridică un braţ și 
una din ghete îi alunecă. Pietricelele o luară la vale. 

Adrenalina mi se vărsă în sânge. 

Regăsindu-și echilibrul, Jake reveni cu o întrebare. 

— Conform Bibliei, unde a ajuns Hristos după crucificarea Sa? 

— Într-un mormânt. 

— A coborât în lad și, în ziua a treia, S-a ridicat din nou. Așa-i? 

Am încuviințat. 

— Pe vremea când a fost scris acest lucru, Hinnomul ardea 
necontenit și, în accepţia populară, reprezenta „acolo jos”, unde 
cei răi vor arde în veci în flăcările distrugerii. ladul. Valea 
ladului. Biblia se referă la o înmormântare în sau în apropiere de 
Hinnom. 

Jake nu lăsă loc de comentarii. 

— În aceste văi, se aflau mormintele celor bogaţi. 

— Precum losif din Aramateea. 

— Te-ai prins! 

Jake arătă cu mâna către stânga și în spate, apoi descrise cu 
brațul un arc de cerc. 

— Silwan este satul din spatele nostru. Abu Tor este de 
cealaltă parte a văii. 

Jake închise cercul cu dealul din dreapta. 

— Muntele Măslinilor se află la nord. 

M-am tras mai departe de degetele lui. lerusalimul se afla pe 
o culme la vest de munte, domurile sale apăreau faţă în față, 
dincolo de Kedron, cu minaretele din Silwan. 

— Aceste dealuri sunt ciuruite de morminte antice. 

Jake scoase o bandana și își șterse transpiraţia de pe cap. 

— Te duc la unul care a fost scos la iveală de lucrătorii 
palestinieni de la drumuri cu câţiva ani în urmă. 

— Cât de jos în vale se află? am întrebat. 

— Departe. 

Jake băgă bandana într-unul din buzunarele blugilor, se apucă 
de un tufiș și sări pe povârniș. L-am privit târându-se la vale: 
capul chel îi strălucea ca un vas de aramă. 

Folosind același tufiș, m-am lăsat pe vine, mi-am întins 
picioarele și m-am aplecat peste buza prăpastiei. Când tălpile 
atinseră solul, am dat drumul tufișului, m-am răsucit și am 
început să-mi caut drumul la vale, alunecând pe pietre 
lunecoase și ţinându-mă de vegetaţie. 

Soarele urca pe cerul de un albastru strălucitor. Am început 
să transpir sub jacheta impermeabilă. 

Imi aminteam iarăși și iarăși de perechea de lângă abația 
Sainte Marie des Neiges. Privirea mea continuă să se miște de la 
pământul de sub picioare la satul rămas în urmă. Panta avea o 
înclinare de cel puţin 60 de grade în locul ales de Jake pentru 
coborâre. Dacă ar fi vrut cineva să ne împuște, reprezentam 
ţinte ușoare. 

Aruncând o privire în spate, am zărit un bărbat mergând pe o 
cărare aflată pe buza văii. 

Inima mi-o luă din loc. 

Un asasin? Un bărbat umblând pe o cărare aflată pe buza 
văii? 

Am privit în jos. Jake mergea mai departe, tot mai departe la 
vale. 

Am accelerat ritmul. 

Cinci metri mai jos, am alunecat și mi-am lovit fluierul 
piciorului. Lacrimile, care de mult se pregăteau să curgă, îmi 
țâșniră din ochi. Mi le-am stăpânit. 

La dracu'! Dacă voia cineva să ne omoare, am fi fost morți 
până acum. 

Mi-am reluat, fără îndemânare, coborârea. 

Jake ajunsese. Mormântul nu se afla la baza văii, dar pe 
aproape, pe o suprafaţă acoperită cu iarbă, pietre și bolovani. 

Când am ajuns și eu, el stătea pe vine lângă un perete 
stâncos privind într-o gaură rectangulară de mărimea cuptorului 
meu cu microunde. M-am uitat la el în timp ce răsucea o hârtie, 

îi aprindea unul din capete și băga torţa improvizată în 
deschizătură. 


O, Doamne! 

Închizând ochii, am încercat să mă calmez. 
să simt. 

Vântul pe fața mea. 

Mirosul. 


larba încinsă de soare. Gunoiul. Fumul de cărbune. Gustul. 

Praf pe dinţi și pe limbă. 

să ascult. 

Băzâitul unei insecte. Scrâșnetul unei cutii de viteze departe, 
pe culmea viii. 

Am inspirat adânc. O secundă. A doua, a treia... 

Mi-am deschis ochii. 

Micuţe floricele roșii înfloreau la picioarele mele. 

Am tras din nou aer în piept. Le-am numărat. 

Șase flori. Șapte. Zece. 

Am privit în sus și l-am văzut pe Jake uitându-se ciudat la 
mine. 

— Sunt puţin claustrofobică, i-am oferit eu cea mai modestă 
declaraţie a deceniului. 

— Nu trebuie să intrăm! spuse Jake. 

— Suntem aici! am zis. 

Jake părea sceptic. 

— Mă simt bine! 

Cea mai exagerată declaraţie a deceniului. 

— Este aer înăuntru, spuse Jake. 

— Cine poate pretinde mai mult? am zis. 

— Intru eu primul, spuse Jake. 

Se lăsă să alunece pe pantă și dispăru, cu picioarele înainte. 

— Dă-mi oasele! 

Vocea lui se auzi estompată și găunoasă. 

Bătăile inimii mi se înteţeau în timp ce manevram sacul. Mi- 
am reglat respiraţia până a revenit la normal. 

— Vino jos! 

Începea spectacolul. 

O respiraţie adâncă. 

Întorcându-mă, mi-am împins picioarele în întuneric. Jake mă 
apucă de glezne. M-am târât pe spate până când i-am simţit 
mâinile în jurul taliei. Am căzut. 

Întunericul era de nepătruns. O dâră rectangulară de lumină 
cădea oblic de afară. 

— Te simţi bine? întrebă Jake. 

— Grozav! 

Jake aprinse lanterna. 

Gaura avea aproximativ un metru pătrat, iar tavanul era atât 
de jos încât a trebuit să ne ghemuim. Ambalaje de mâncare, 
conserve și sticle peste tot, graffiti-uri hâde pe pereţi. Miros de 
noroi și amoniac. 

— Veşti proaste, Jake! Cineva a mai fost aici. 

l-am arătat un prezervativ folosit. 

— Aceste morminte sunt foarte apreciate de pierde-vară și 
copii. 

Raza lanternei lui Jake străpungea întunericul pe ici, pe colo. 
Părea galbenă și unduitoare, deloc liniștitoare. 

În timp ce ochii mi se obișnuiau cu întunericul, observam 
detaliile. 

Intrarea în mormânt se afla spre est, către Orașul Vechi. 
Pereţii dinspre nord, vest și sud erau străpunși de cotloane 
prelungi, fiecare lat de circa 60 de centimetri. Pietre blocau 
intrarea câtorva dintre ele, dar cele mai multe erau larg 
deschise. În lumina chihlimbarie am putut vedea că interiorul lor 
era plin de pământ. 

— Încăperile mici se numesc /oculi, spuse Jake. Kochim, în 
ebraică. În timpul secolului |, morţii erau înveliţi în câte un 
giulgiu și lăsaţi în /ocu/i până putrezeau. Apoi, oasele erau 
adunate și puse definitiv în osuare. 

Am simţit o furnicătură pe o mână. Am privit în jos. Jake 
observă și îndreptă lumina lanternei către mine. 

O opilionidă se căţăra pe mâneca mea. Apucând-o încet de un 
picior, am îndepărtat arahnida. Mi-e frica în spaţii înguste, dar 
de păianjeni nu mi-e teamă. 

— Acest mormânt are un nivel inferior. 

Jake se strecură către colţul sudic. L-am urmat. 

Jake îndreptă raza lanternei spre ceea ce am presupus a fi un 
loculus. Dispăru în beznă. 

— Ești gata să cobori în pivniţă dacă te prind? 

— Da, am spus, fără să dau timp spaimei să se arate. 

Jake se răsuci pe burtă, își întinse picioarele și o luă la vale. 
Închizând ochii, am făcut același lucru. 

I-am simţit mâinile. 

Apoi terenul solid. 

Mi-am amortizat căderea. 

Am deschis ochii. 

Nicio fărâmă de lumină! Jake se afla atât de aproape, încât 
umerii noștri se atingeau. 

Am devenit deosebit de interesată de aprinderea lanternei. 

— Lumina? 

O rază galbenă străpunse întunericul. 

— Bateriile alea sunt noi? am întrebat. 

— Relativ. 

Mirosul de amoniac era mai puternic la acest nivel. Am 
recunoscut ce era. Urină. Mi-am propus să am grijă să nu ating 
podeaua cu mâinile. 

Jake trecu lumina lanternei peste peretele din faţa noastră și 
apoi de-a lungul celui din stânga. 

Încăperea de jos era mai mică, dar părea să aibă aceeași 
formă ca aceea de sus. Asta ar însemna doi /oculi către nord. 
Doi spre sud. Trei în spate. 

— Spui că există mii de asemenea morminte? 

Vocea îmi suna sfârșită în spaţiul subteran. 

— Majoritatea au fost jefuite cu mult timp în urmă. Am dat 
peste ăsta în timpul unei excursii cu studenții în toamna anului 
2000. Un puști a observat deschizătura și a văzut artefactele 
împrăștiate pe-afară. Era evident ca jefuitorii tocmai trecuseră 
pe aici, așa că i-am chemat pe cei de la AIA. 

— Ai făcut excavații complete? 

— Nici vorbă! Arheologul de la AIA n-a fost absolut deloc 
impresionat. A spus că n-a rămas nimic care merită a fi protejat 
și ne-a lăsat să ne descurcăm singuri. Am salvat ce-am putut. 

— De ce acest dezinteres? 

— După părerea lui, locul n-avea nimic special. Nu știu dacă 
tipul avusese o întâlnire fierbinte în acea noapte sau a fost 
vorba despre altceva. N-a știut cum s-o șteargă mai repede de 
aici. 

— Nu ești de părerea lui? 

— La mai puţin de doi ani după ce am dat peste acest 
mormânt, Oded Golan, colecțţionarul de antichităţi despre care 
ţi-am vorbit, a făcut cunoscută existența osuarului lui lacov unui 
cunoscut epigraf francez, pe nume Andre Lemaire. 

— Crezi că osuarul a fost furat de aici? 

— Teribil. Se zvonește că osuarul provine de undeva din 
apropiere de Silwan. La doi ani de la prădarea acestui mormânt, 
osuarul a fost prezentat lumii. 

— Dacă osuarul lui lacov provine de aici, acest lucru ar sugera 
că ăsta este locul unde a fost înmormântat fratele lui Isus. 

— Da! 

— Făcând din el mormântul familiei lui Isus! 

— Extraordinar, nu? 

N-am știut ce să spun, așa că n-am zis nimic. 

— Am găsit 12 sicrie, toate sparte, iar rămășițele aruncate de 
jur împrejur. 

— Ramașiţe? 

— Oase. 

Jake cobori un genunchi și îl ridică pe celălalt. De la mișcarea 
lui, umbrele dansară pe pereţi. 

— Dar nu ăsta-i cel mai interesant lucru. Osuarul lui lacov pe 
care îl are Golan prezintă detalii elaborate, motivul fiind o copie 
a celor de pe sicriele pe care le-am găsit aici. 

Capul lui Jake se ridică brusc. 

— Ce-i? 

Degetele lui mă strânseră de brat. 

— Ce-i? am șuierat eu. 

Jake stinse lanterna și îmi puse un deget pe buze. 

Am simţit cum mi se scurge gheaţă prin vene. 

Mi-am amintit de bărbatul de la buza văii. Fuseserăm 
urmăriţi? 

Cât de ușor ar fi să blochezi intrarea! Cât de ușor ar fi să 
dărâmi tunelul! 

În spatele meu, simţeam un Jake înmărmurit. 

Cu inima bătându-mi nebunește, mi-am încordat atenția 
pentru a auzi cel mai mic zgomot. 

Nimic! 

— Alarmă falsă, șopti Jake după o veșnicie. Dar am lăsat 
oasele sus. Mă duc să le iau. 

— Nu putem, pur și simplu, să ne ducem la AIA? 

— Când o să-ţi spun ce altceva am mai găsit aici, o să vrei să 
faci un tur complet. Și o să vrei să vezi și ce se află în 
laboratorul meu. 

Jake îmi dădu lanterna. 


177 


— Mă întorc într-o secundă. 

— Uită-te prin preajmă când ești acolo, am șoptit. Asigură-te 
că niciunul dintre soldaţii papei nu pândește la intrare. 

Gluma sună lamentabil. 

L-am privit pe Jake ridicându-se în mâini în tunel, sperând că 
am brațele suficient de puternice pentru a face același lucru. 
Când ghetele sale dispărură, m-am târât de-a lungul peretelui 
care se afla în faţa mea și am luminat interiorul primului /ocu/us. 

Era gol, dar podeaua acoperită cu mizerie era scobită cu dalta 
și zgâriată. Era opera studenţilor lui Jake? A jefuitorilor? 

M-am mișcat în lungul peretelui, apoi am dat colțul. 

Aceeași poveste în fiecare /ocu/us. 

Mergând ghemuită către baza tunelului, mă uitam în sus și 
ascultam. Nici cel mai slab sunet nu răzbătea de deasupra. 

Aerul era umed și rece. Sub jacheta, cămașa muiată în 
sudoare mi se lipise de spate. Am început să tremur. 

Unde naiba era Jake? 

— Jake! l-am strigat. 

Niciun răspuns. 

— Probabil supraveghează împrejurimile, am murmurat ca să 
sparg tăcerea. 

Mă mișcăm de-a lungul peretelui sudic când lumina lanternei 
păli, străluci, păli și apoi muri. 

Întuneric de cerneală. 

Am scuturat lanterna. Nicio pâlpâire! Am scuturat-o din nou. 
Nimic! 

Am auzit un sunet în spate. 

Mi-oi fi imaginat? 

Mi-am ţinut respiraţia. Unu. Doi. Tre... 

L-am auzit din nou. Ceva moale care se freca de piatră. 

Dumnezeule mare! Nu eram singură! 

Am înghețat. 

Câteva clipe după aceea, mai mult am simţit decât am auzit o 
altă mișcare înceată. 

Mi se făcuse părul măciucă. 

Am rămas absolut nemișcată. O secundă. Un an. 

Alt sunet. Diferit. Mai înfricoșător! 

Mi se înțepeni tot trupul. 

21. 


Mărâit? Tors? Geamăt? 

Înainte de a-l putea localiza, sunetul încetă. Creierul meu 
bâjbâia după o imagine familiară care să explice ceea ce 
auzisem. 

Nu găseam niciuna. 

Am apăsat butonul lanternei. Nimic. Am împins în direcţia 
opusă. larăşi nimic. 

Cu ochii larg deschiși, cercetam împrejurimile. 

Beznă. 

Eram captivă sub pământ, înconjurată de piatră și un deal cu 
o grosime de 300 de metri. Intuneric și umezeală. 

Și nu eram singură! 

„Este ceva aici!” ţipa o voce în capul meu. 

Pieptul mi se strânse. Am inspirat pe nas. Duhoarea de urină 
părea mai puternică acum. Și mai era ceva. Fecale? Carne 
putredă? 

Am încercat să respir pe gură. 

Mintea îmi zbura într-un milion de direcții. 

Să mă întorc? Să ţip? Să ies prin tunel? 

Eram ţintuită locului. Mi-era teamă să mă mișc. Teamă și să 
stau nemișcată. 

Apoi l-am auzit din nou. Jumătate mârâit, jumătate chiorăit. 

Degetele mele strângeau lanterna cu spaima morţii. Ar putea 
servi cel puţin cât o bâtă. 

Ceva a zgâriat piatra. 

Gheare? 

O frică rece îmi întindea nervii la maximum. 

Am zgâlţăit lanterna. Bateriile zornăiră, dar lumina nu se 
aprinse. 

Am zgâlţâit-o și mai tare. 

Un slab fascicul galben se strecură în întuneric. Stând încă pe 
vine, m-am răsucit încet și am luminat colțul din spatele meu. 

Și am surprins umbra unei mișcări în ultimul /ocu/us. 

„leşi!”, ţipă o voce în capul meu. 

Mă retrăgeam către tunel când mârâitul reîncepu. Mesajul 
venea pe un ton coborât și sălbatic. 

Am îngheţat din nou. Cu mâna tremurând, am îndreptat din 
nou lumina lanternei către /ocu/us. 

Ochii străluceau din partea de jos a nișei, iar pupilele rotunde 
și roșii erau ca niște afine din neon. Sub ele, un bot plin de 
cicatrice. 

Câine sălbatic? Vulpe? Hienă? 

Șacal! 

Șacalul stătea cu gâtul coborât, cu oasele umerilor 
împungând pielea în spatele urechilor. Blana îi era murdară și 
încâlcită. 

Am făcut un pas precaut înapoi. 

Colţii dezgoliţi ai șacalului erau maronii și strălucitori. Labele 
din faţă erau flexate și ţinea capul ridicat. 

Mi se înțepeni fiecare mușchi. 

Șacalul își legănă botul dintr-o parte în cealaltă, cu nările 
adulmecând aerul. Mișcarea trimise umbre ce ondulau pe 
dealurile și văile formate de coastele sale. Deși emaciat, burta îi 
atârna. 

Dumnezeule mare! Eram blocată sub pământ cu un șacal 
înfometat! Probabil o femelă însărcinată! 

Unde era Jake? Ce să fac? 

Creierul începu să-mi furnizeze informaţii acumulate din niște 
documentare despre natură. 

„Șacalii sunt animale nocturne și trăiesc în zone locuite de 
oameni.” 

Șacalul dormise. Eu și Jake am speriat-o din somn. Nu era 
bine! 

„Șacalii sunt animale teritoriale și își marchează teritoriul.” 

Mirosul de urină. Șacalul considera mormântul drept propriul 
teritoriu, iar pe mine un invadator. Nu era bine! 

„Șacalii trăiesc și vânează în perechi monogame.” 

Șacalul avea o pereche. 

Sfinte Isuse! Masculul s-ar fi putut întoarce în orice clipă. Ar 
putea fi în /oculus împreună cu ea. 

Nu-l puteam aștepta pe Jake. Trebuia să fac o mișcare. 

Acum! 

Prinzându-mi lanterna de talie, m-am răsucit și m-am târât 
către gura tunelului. 

În spate, am auzit un mârâit, apoi zgârieturi. Am simţit 
mișcarea aerului. Am apucat din nou lanterna. Poate reușeam să 
o înfig în gura șacalului, ca să evit să mă muște. Poate aș putea 
să-i dau una în cap. 

Șacalul nu mă atacă. 

„leşi de aici înainte de a deveni unu contra doi!” 

Am prins din nou lanterna de talie și m-am agăţat de pietrele 
care ieșeau din pereţii opuși ai tunelului. Impingând cu 
picioarele și trăgând cu mâinile, m-am săltat cu toată forța. 

După ce am găsit noi puncte de sprijin pentru picioare, am 
căutat alte pietre pentru mâini, m-am tras și m-am împins din 
nou în sus. 

Suportul piciorului drept rezista. Al stângului ceda. 

Răsucindu-mă, am căzut înapoi și m-am lovit puternic de 
podea. O durere de foc îmi străbătu umărul și obrazul. 

Mormântul deveni negru. 

Inima mea stătea să explodeze. 

Am stat întinsă, fără să mă mișc, atentă la orice sunet. 

Sângele îmi vâjâia în urechi. 

Pietrele cădeau din tunel. 

Zgomotul lanternei care se rostogolea. 

Al metalului lovind piatra. 

Și, peste toate, un mârâit înfundat. 

În câteva secunde, pietrele încetară să cadă, iar lanterna se 
opri în tăcere. 

Doar inima mea și șacalul se auzeau. 

Mârâitul nu mai venea din /ocu/us-ul sudic. Sau da? 
Mormântul avea ecou, sunetul ricoșând din perete în perete. Nu- 
mi puteam da seama unde se afla șacalul. 

Întunericul era copleșitor. 

Opțiunile mele se epuizaseră. Șacalul era acum în avantaj. 
Putea să vadă, să audă și să mă miroasă în întuneric. Habar n- 
aveam unde se afla. 

Slabă cum era, lumina lanternei îl năucise pe șacal, îl ţintuise 
locului, ca pe o căprioară pe autostradă. Ar putea să funcţioneze 
din nou. 

Mișcările mele l-ar provoca pe șacal? Bateriile vor funcţiona? 
Am riscat de două ori. 

Întinzând braţul stâng, am pipăit cu mâna dușumeaua 
mormântului. 

N-am găsit nimic. 

Jacheta mea foșnise, iar sunetul reverberase ca un tunet în 
micul spaţiu. 

Șacalul mârâi mai tare, apoi tăcu. Am auzit o respiraţie 
grăbită. Gâfâitul era mai înfricoșător decât fusese mârâitul. Se 
pregătea să atace? 

Mi-am imaginat ochii urmărindu-mă în întuneric. Bâjbâiala 
mea deveni disperată. Mâna căuta în dreapta, în faţă, în stânga. 

În cele din urmă, degetele mi se încleștară de un tub de 
metal. 

Am tras lanterna către mine și am apăsat butonul. 

Un galben palid îmi lumină corpul. Aproape am plâns de 
ușurare. 

Mâărâitul se înteți. 

Cu inima bătându-mi nebunește, m-am sprijinit în cot și am 
îndreptat lumina către peretele nordic și cel estic. 

Nici urmă de șacal! 

Peretele sudic! 

Niciun șacal! 

Am îndreptat raza către partea vestică a mormântului. Fiecare 
nișă era plină de pământ și pietre, care nu lăsau nicio fisură în 
care s-ar fi putut ascunde șacalul. 

Cercetam /ocul/us-ul cel mai apropiat, când o bucată de 
pământ se desprinse din perete. 

Bateriile își aleseră tocmai acel moment pentru a muri. 

Am auzit mișcare deasupra capului. 

Stăpânindu-mi lacrimile, am scuturat lanterna. Se aprinse. 

Am ridicat raza de lumină. 

Loculii se aflau unul deasupra celuilalt în peretele vestic. 
Șacalul era ghemuit într-una din nișele de la nivelul superior. 

Când fasciculul a dat de el, șacalul își arătă colții. Labele sale 
se îndoiră. 

Privirile ni s-au întâlnit. Ai șacalului erau rotunzi și strălucitori. 

Am înţeles brusc. Șacalul se simţea, de asemenea, încolţit. 
Voia să iasă. Eu blocam intrarea în tunel. 

Mârâind, șacalul se lansă spre mine. 

Am reacţionat fără să mă gândesc, căzând pe podea, 
acoperindu-mi capul cu mâinile și ghemuindu-mă în poziţie 
fetală. Greutatea șacalului mă izbi în șoldul și coapsa stângă. 
Am auzit un mârâit și am simţit greutatea îndepărtându-se. 

Sprijinindu-mă într-un cot, am încercat să mă târăsc de la 
gura tunelului. Labele mi-au lovit pieptul și s-au mișcat către 
gât. Mi-am coborât bărbia și am încrucișat braţele, așteptând să 
fiu sfâșiată. Apoi, presiunea de pe piept dispăru, la fel și 
atingerea blănii de pe cap și, deodată, m-am simţit eliberată. 

Șacalul sărise peste mine și se repezise în sus. 

Am auzit un gâfâit și gheare zgâriind piatra. Am îndreptat 
lumina către tunel. Șacalul dispăruse din raza mea vizuală. 

Surprinzător, deși slab, lanterna a continuat să funcționeze. O 
evaluare rapidă. l-am dat șacalului timp să se îndepărteze și 
apoi m-am târât spre tunel. Căzuseră ceva pietre, dar 
îndepărtarea lor nu era o problemă. 

Mi-am petrecut două minute ridicând și împingând pietre, 
apoi mi-am proptit picioarele ca mai înainte și m-am săltat în 
mâini. 

Și am constatat că șoldul stâng încasase o lovitură. Minunat! 
Tot ce-mi trebuia era o altă căzătură și aș fi rămas aici pentru o 
vreme îndelungată. 

Căzând înapoi, mi-am testat picioarele. 

În timp ce-mi mutam greutatea de pe unul pe celălalt, lumina 
lanternei s-a îndreptat în sus și s-a oprit asupra unei găuri din 
care pietrele fuseseră îndepărtate. 

Am lăsat raza să cerceteze crăpătura. 

Părea adâncă. Prea adâncă. 

M-am ridicat și mi-am croit drum în sus prin tunel pentru a o 
putea observa mai pe îndelete. 

Gaura nu era doar o crăpătură. Era o breșă. 

Înclinând raza lanternei, am examinat atent golul de dincolo. 

A durat un moment până când privirea a întâlnit-o. 

A trecut un altul până când mintea a înţeles. 

O, Dumnezeule! Trebuia să-i arăt lui Jake! 

Uitând de răni, m-am târât în sus. 

M-am oprit chiar la gura tunelului și am furișat o privire afară, 
așa cum fac câinii de prerie. 

Încăperea de sus părea goală. Nici urmă de Jake. Nici de 
șacal. 

— Jake! am șuierat. 

Niciun răspuns. 

— Jake! am repetat cât de tare am putut, fără să fac apel la 
corzile vocale. 

larăși, niciun răspuns. 

Mi-am adunat picioarele, mi-am întins braţele, m-am tras și 
m-am împins în încăperea de sus. 

Jake, nicăieri. 

Ignorând obiecțiile ridicate de umăr și șold, m-am ridicat pe 
vine și am privit de jur-împrejur la lumina lanternei. 

Eram singură. 

Trăgeam cu urechea. 

Niciun sunet nu pătrundea de afară. 

Răsucindu-mă rapid, am maturat cu raza lanternei întunericul 
catifelat din jur. 

Ce dracu'? 

Știam ce dracu'? 

Am scotocit cu lumina lanternei. Aveam dreptate. Geanta de 
hochei. 

Dar de ce? Unde se afla Jake? 

— Jake! 

O vocală plină. 

M-am lăsat în patru labe, m-am târât către /ocu/us și m-am 
oprit. Jake ascunsese geanta dintr-un anumit motiv. Răsucindu- 
mă, m-am târât către intrarea în mormânt. 

Atunci am auzit primul sunet de când părăsisem tunelul. Am 
îngheţat, cu capul ridicat. 

O voce estompată. 

Alta. 

Țipete. 

Vocea lui Jake. Cuvinte pe care nu le înțelegeam. Ebraică? 

Alte cuvinte pe care nu le înțelegeam. Cuvinte mânioase. 

O bufnitură. O alta. 

Pași care alergau. 

Întunericul deveni parcă și mai negru. Am privit către intrare. 

Niște picioare blocau micul pătrat prin care se strecura lumina 
soarelui. 

22. 


Într-o fracțiune de secundă, ghetele apărură în mormânt. Le-a 
urmat un trup. Unul mare. 

M-am tras în spate în patru labe și m-am lipit de perete. 
Conserve boţite îmi zgăriară genunchii, iar capacele îmi răniră 
palmele. 

Mintea mi s-a îndreptat din nou către bărbatul de la buza văii. 
Inima îmi bătea cu putere. Sfântă Fecioară! Voi supraviețui 
acestei zile? 

Strângând lanterna, am ridicat conul de lumină. 

Alunecarea trupului se opri când ajunse să stea pe vine în 
spatele meu. Lanterna mea lumina palme de un albastru ca 
acela al plajei Waikiki. Auzeam zgomote de afară. 

— Ce dracu’ se întâmplă? 

— Hevrat Kadisha. 

Jake aruncase cuvintele peste umăr, fără să-și ia ochii de la 
intrare. 

— Nu vorbesc ebraica. 

— S-o ia dracu' de poliţie a oaselor! 

Jake se resimțea după acest efort. 

Am așteptat să-mi explice. 

— Da” ataim. 

— Asta lămurește totul. 

— Ultraortodocșii. 

— Se află aici? 

Mi-am imaginat bărbaţi cu shtreime/' și peyos? coborând 
panta Kedronului. 

— Cu toate forțele! 

— De ce? 

— Cred că avem aici oase omenești! 

— Chiar avem oase omenești. 

— Le vor. 

— Ce ne facem? 

— Aşteptăm. 


7 Căciulă cu margine din blană. (n. tr.). 
8 Cârlionți de o parte și de alta a feței. (n. tr.). 


— Vor pleca? 

— În cele din urmă. 

Asta nu suna prea încurajator. 

— Asta-i o nebunie, am spus după ce am ascultat câteva 
momente tipetele de afară. 

— Acești cretini apar mereu în timpul săpăturilor. 

— De ce? 

— Ca să ne hărţuiască. La naiba, adesea avem nevoie de 
protecţia poliţiei pentru a ne face treaba. 

— Accesul la siturile arheologice nu este posibil doar cu 
permis? 

— Acestor imbecili nu le pasă. Ei se opun dezgropării morților, 
indiferent de motiv, și vor face scandal pentru a opri săpăturile. 

— Asta este opinia majorităţii? 

Îi vedeam cu ochii minţii pe acei bărbaţi bărboși purtând 
postere și placarde. 

— Dumnezeule, nu! 

Afară, vocile s-au domolit în cele din urmă. Într-un anume fel, 
tăcerea mi s-a părut mai deconcertantă decât ţipetele. 

l-am spus lui Jake despre șacal. 

— Eşti sigură că era un șacal? 

— Sunt sigură, am spus. 

— Nu l-am văzut fugind din mormânt. 

— Nu se mișca prea repede, am zis. 

— Și eram atent la tâmpiţii de afară. Te simţi bine? 

— Sunt bine. 

— Îmi pare rău, spuse Jake. Ar fi trebuit să verific locul înainte 
de a cobori. 

l-am dat dreptate din toată inima. 

În afara mormântului, tot tăcere. 

Am îndreptat lumina asupra ceasului. 9:17. 

— Care este legea din Israel în privința rămășițelor omenești? 
am întrebat, șoptind încă, de parcă m-aș fi aflat într-o biserică. 

— Oasele pot fi dezgropate dacă sunt pe cale să fie distruse 
din cauza dezvoltării urbanistice sau să fie jefuite. Odată ce au 
fost studiate, trebuie să ajungă la Ministerul Afacerilor 
Religioase, pentru a fi reînhumate. 

În timp ce vorbeam, Jake stătea cu privirea aţintită asupra 
micuţei deschizături prin care tocmai mă strecurasem. 


— Pare rezonabil. Legi similare protejează mormintele 
indienilor din nordul Americii. 

— Acești fanatici nu sunt deloc rezonabili. Ei cred că halakha, 
legea evreiască, interzice deranjarea morţilor. Punct. 

— Și dacă un sit este pe cale de a fi deranjat de un buldozer? 

— Nu le pasă. 

Jake flutură o mână către intrare. 

— Construiesc un pod, sapă un tunel, deviază un drum, toarnă 
ciment peste tot mormântul blestemat. 

— Sunt încă afară. 

— Probabil. 

— Cine decide dacă rămășițele umane sunt evreiești? 

Stomacul meu se resimțea încă de pe urma întâlnirii cu 
șacalul. Vorbeam mai ales ca să mă calmez. 

— Paznicii ortodoxismului înșiși. Convenabil, nu? 

— Și dacă proveniența este nesigură? 

Mă gândeam la oasele din geanta aflată în spatele meu. 

Jake pufni. 

— Ministerul Afacerilor Religioase încasează până la o mie de 
șecheli pentru fiecare reînhumare. Cam pe câţi crezi că îi va 
declara a nu fi evrei? 

— Dar... 

— Hevrat Kadisha spune rugăciuni pentru oase și, voilà, morţii 
sunt convertiți la iudaism. 

N-am înţeles, dar am lăsat-o baltă. 

Tăcerea celor care ne voiau răul pătrunse în grotă. M-am uitat 
iarăși la ceas. 9:22. 

— Cât timp o să aşteptăm’? am întrebat. 

— Până când drumul o să fie liber, spuse Jake. 

Am tăcut amândoi. Ne mai foiam în căutarea unei poziții mai 
confortabile. Cu cei aproape doi metri ai lui, Jake se fâțâia mai 
mult. 

Șoldul mă durea. Umărul mă durea. Îmi era frig și eram 
deprimată. Stăteam în gunoiul unei cripte așteptând reacţia 
oamenilor de afară faţă de care Inchiziția părea de-a dreptul 
blândă. 

Și nu era nici măcar zece dimineaţa. 

O veșnicie mai târziu, mi-am luminat din nou ceasul. 
Trecuseră 20 de minute. Eram pe cale să sugerez să verificăm 
dacă au plecat, când un bărbat ţipă. 

— A sur 

Un altul îi ţinu isonul: 

— A sur 

Nodul din stomac mi se strânse. Bărbaţii se aflau acum mai 
aproape, chiar la intrarea în mormânt. 

L-am privit pe Jake. 

— Interzis, traduse el. 

— Chilul! 

— Profanare. 

Ceva ricoșă din stâncile de afară. 

— Ce dracu' a fost asta? 

— O piatră, probabil. 

— Aruncă în noi cu pietre? 

Dacă o șoaptă poate fi stridentă, a mea a fost. 

Am auzit alt obiect lovindu-se de tavan. 

— B’ nei Belial! 

— Spun că suntem copiii diavolului, explică Jake. 

— Câţi sunt? am întrebat. 

— Câţi să intre în mai multe mașini. 

O piatră de mărimea unui pumn lovi marginea intrării. 

— A sur A sur la 'asot et zeh! 

Devenise deja o psalmodiere. 

— A sur A sur! 

Jake îşi ridică sprâncenele. În întuneric arătau ca un gard viu, 
negru și solid, care levita la înălţime. Le-am ridicat și eu. Pe ale 
mele. 

— O să arunc o privire, spuse el. 

— Fii atent! am zis eu pentru a veni, cât de cât, cu o 
contribuție. 

Mergând pe vine către intrare, Jake se lăsă pe un genunchi, se 
sprijini în el cu o mână și ieși afară ezitând. 

Psalmodierea se sparse în ţipete individuale. 

— Shalom alaichem, le ura Jake pace oamenilor. 

Îi răspunseră voci furioase. 

— Lo! striga Jake. 

Întelegeam destulă ebraică pentru a şti ce însemna asta. 

Alte ţipete. 

— Reik... 

Se auzit un sunet dezgustător, de piatră care sparge osul. 


Coloana lui Jake se arcui, unul din picioare intră în grotă și el 
se prăbuși la pământ. 

— Jake! 

M-am târât către el în patru labe. 

Capul lui Jake zăcea pe pământ în afara peșterii, iar umerii și 
trupul se aflau în mormânt. 

— Jake. 

N-am primit niciun răspuns. 

Întinzând mâna, mi-am pus degetele tremurânde pe gâtul lui 
Jake. 

l-am simţit pulsul, slab, dar regulat. 

Ghemuindu-mă, m-am aplecat către intrare pentru a vedea 
mai bine capul lui Jake. 

Era cu faţa în jos, dar îi puteam vedea spatele și partea 
laterală a craniului. Urechea îi era acoperită de sânge care 
strălucea roșu în iarba luminată de soare. Muștele bâzâiau deja 
în recunoaștere. 

O spaimă rece mă surprinse. 

Întâi un șacal, apoi asta! Ce să fac? Să-l mut pe Jake și să risc 
agravarea rănilor? Sa-l părăsesc și să caut ajutor? 

Acest lucru era imposibil fără a risca să mă aleg și eu cu capul 
spart. 

Afară, psalmodierea reîncepu. 

Să le dau ticăloșilor ce-și doreau? 

Ar fi îngropat scheletul. Adevărul despre Max ar fi fost pierdut 
pentru totdeauna. 

O altă piatră zbură din afara mormântului. Apoi încă una. 

Nenorociții! 

Niciun mister străvechi nu merita pierderea unei vieţi actuale. 
Jake avea nevoie de îngrijire medicală. 

Așezând lanterna pe podeaua mormântului, m-am tras de-a 
bușilea înapoi, am apucat ghetele lui Jake și am tras. 

Nu se clinti. Am tras din nou. Mai tare. 

Centimetru cu centimetru, l-am târât pe Jake la adăpostul 
mormântului. Apoi m-am strecurat pe lângă trupul lui și i-am 
întors capul într-o parte. Dacă lui Jake i se făcea rău, nu voiam 
să se înece cu propria vomă. 

Apoi mi-am amintit. 

Telefonul mobil al lui Jake! ÎI avea la el? Puteam să ajung la 
el? 

Croindu-mi drum, am verificat buzunarul cămășii lui Jake, 
buzunarele din stânga faţă și spate ale blugilor și orice 
deschizătură accesibilă din geaca sa de camuflaj. 

Nici urmă de telefon. 

La naiba! 

Să fie în geanta de hochei? 

M-am aplecat către încăperea dinspre nord. Mâinile mele 
păreau îngrozitor de albe în timp ce mă târam către geantă. Era 
ca și cum aș fi privit mâinile altei persoane. Le-am văzut 
luptându-se cu fermoarele, dispărând în diverse buzunare. 

Creierul meu recunoscu forma familiară. 

Scoțând telefonul, l-am deschis. Micul ecran se lumină în 
albastrul de neon care te întâmpină de obicei. 

Ce număr să formez? 911? 

Habar n-aveam care era numărul pentru urgenţe în Israel. 

Navigând prin meniul telefonului, am ales un număr local și 
am apăsat butonul de apelare. 

Pe ecran a apărut numărul și cuvântul „formează”. Am auzit o 
serie de bipuri, apoi un bip lung, apoi pe ecran apăru din nou 
lumina de întâmpinare. 

Am încercat iarăși. Același rezultat. 

La naiba! Mă aflam la o adâncime prea mare în stâncă pentru 
a avea semnal! 

Eram pe cale să încerc din nou, când Jake gemu. Băgând 
telefonul în buzunar, m-am târât către el. 

Când am ajuns, Jake se rostogolise pe burtă și își trăsese 
palmele sub piept. 

— Stai liniștit! i-am spus, ridicând lanterna de jos. 

Mișcându-se cu prudenţă, Jake se ridică în șezut. O șuviţă de 
sânge i se prelingea dintr-o tăietură adâncă de pe frunte. Și-o 
șterse, formând o pată neagră de-a lungul nasului și pe obrazul 
drept. 

— Ce s-a întâmplat? 

Era ametit. 

— Ai oprit zborul unei pietre cu capul. 

— Unde suntem? 

— Într-un mormânt din Kedron. 

Jake păru că face un efort timp de un moment, apoi zise: 

— Hevrat Kadisha. 


— Cel puţin unul dintre ei are viitorul asigurat în liga 
profesionistă de baschet. 

— Trebuie să ieșim de aici! 

— Dacă este ultimul lucru pe care vrem să-l facem. 

— Geanta este încă în /ocu/us? 

— Da. 

Jake se ridică pe vine, se clătină, capul îi căzu în piept, și 
totuși încercă să se ridice în mâini. 

M-am apropiat să-l ajut. 

— Poţi să urci dealul? 

— Am o mică problemă. 

Își încordă toţi mușchii și apoi se lasă în patru labe. 

— Luminează-mi drumul! 

În timp ce ridicam lanterna, Jake se târî nu către intrare, ci 
spre peretele nordic, rostogoli o piatră către /ocu/us-ul în care se 
afla Masada Max și acoperi intrarea. 

— Să mergem! spuse el alăturându-mi-se. 

— Vor intra aici? 

— Poate. Dar nu vom reuși niciodată să trecem de ei pentru a 
ajunge la camionetă. 

— Vor observa geanta de hochei? 

— AȘ putea s-o mut la un nivel inferior. 

Pentru prima dată de când mă târâsem sus, mi-am amintit ce 
descoperisem în încăperea de jos. Nu voiam ca Hevrat Kadisha 
să ajungă acolo și să o găsească. Pierderea lui Max era ea însăși 
un lucru suficient de rău. Pierderea a ceea ce fusese zidit în 
camera inferioară ar fi fost o a doua catastrofă. 

— Să lăsăm geanta în /oculus și să sperăm că n-o vor zări. 
Dacă intră aici, nu vreau să cotrobăiască și în partea de jos. O 
să-ți explic când ajungem la mașină. 

— Cum facem asta? 

— leșim de-aici. 

— Așa simplu? 

— Când vor vedea ca sunt rănit, probabil ca ne vor lasă în 
pace. 

— Vor remarca, de asemenea, ca nu avem niciun bagaj. 

— Vor remarca asta. 

— Crezi că au văzut geanta de hochei? 

— N-am idee. Eşti gata? 

Am încuviințat și am stins lanterna. Jake își strecură capul prin 
deschizătură și ţipă. 

Erau surprinși? Erau prudenţi? Se reînarmau? Cei din Hevrat 
Kadisha păstrau tăcerea. 

Intinzându-și ambele braţe, Jake își îndoi picioarele și se 
răsuci în sus și în afară. 

Când ghetele lui Jake eliberară ieșirea, l-am urmat. La 
jumătatea drumului în sus am simţit o mână pe cureaua din 
talie, apoi m-am pomenit stând în genunchi pe panta dealului. 

Strălucirea soarelui era orbitoare. Pupilele mi se contractară 
până la dimensiunea unor gămălii de ace. Ochii mi se închiseră. 

l-am deschis pentru a vedea una dintre cele mai ciudate 
scene la care fusesem martoră vreodată. 

23. 


Agresorii noștri purtau pălării cu boruri largi și haine lungi, 
negre. Cu bărbi și cârlionţi de o parte și de cealaltă a feţei, 
fiecare părea mai montat și mai furios decât cel de alături. 

Bine. Imaginea care mi se formase în minte era corectă. Dar 
mă înșelasem rău de tot în privința numărului. 

In timp ce Jake le ura din nou pace oamenilor și începea 
discuţia, i-am numărat rapid. 

42, inclusiv doi copii sub 12 ani și o altă jumătate de duzină 
care păreau a fi adolescenţi. Aparent, ultraortodoxismul era o 
industrie în plină dezvoltare. 

Peste tot în jurul meu se auzea ebraica. Datorită vocabularului 
proaspăt achiziționat, am putut să înţeleg că eu și Jake eram 
acuzaţi a fi luat sau a fi făcut ceva interzis și că unii ne credeau 
copiii Satanei. Am presupus că Jake respingea ambele acuzaţii. 

Bărbaţii și băieții ţipau, iar ochelarii și hainele le erau 
acoperite de praf. Unii dintre ei se agitau, cârlionţii laterali 
legănându-se ca niște yo-yo-uri. 

După câteva minute de dialog animat, Jake își concentră 
atenția asupra unui bărbat cu părul cărunt, care părea a fi 
masculul-alfa, probabil un rabin. In timp ce ei doi vorbeau, 
ceilalți tăceau. 

Rabinul zbieră, cu fața de culoarea zmeurii, agitând un deget 
în lumina soarelui. Am deslușit cuvântul ashem. Rușine. 

Jake ascultă, dădea replici calme, ca o voce a raţiunii. 

In cele din urmă, soldaţii pedeștri ai ortodoxismului au devenit 
nervoși. Unii reluaseră ţipetele. Alţii își agitau pumnii. Câţiva 
dintre bărbaţii mai tineri, probabil studenţi yeshiva, ridicară 
pietre. 

Am continuat sa-i privesc pe aceștia din urma. 

După 10 minute în care nu a ajuns la nicio înțelegere, Jake își 
ridica braţele într-un gest de renunțare. Intorcându-se către 
mine, spuse: 

— N-are rost! Să plecam de aici! 

M-am apropiat de el și am luat-o împreuna la stânga. 


Rabinul striga o comandă. Batalionul se diviza. Flancul drept 
rămase la mormânt. Cel stâng ne însoțea. 

Cu pași mari, Jake începu urcușul pentru a ieși din Valea 
Kedron. L-am urmat, fiind nevoita să fac doi pași pentru câte 
unul de-al lui. 

Metru după metru, m-am cățărat gâfâind, transpirând, 
târându-mă pe stânci, prin ierburi și tufișuri. Șoldul meu tipa de 
durere. Picioarele îmi atârnau din ce în ce mai grele. 

Din când în când, priveam în jos. O duzină de pălării negre 
veneau pe urma mea. Gâtul și spatele mi se înțepeniră, 
anticipând lovitura unui bolovan în cap. 

Din fericire, urmăritorii noștri își petreceau zilele în temple și 
yeshiva?, nu în săli de gimnastică. Eu și Jake am părăsit valea cu 
un avans considerabil față de ei. 

O jumătate de duzină de mașini ocupa acum poiana din 
spatele Silwanului. Camioneta lui Jake se afla acolo unde o 
lăsasem, dar nu și geamul din dreptul șoferului. Mici cioburi de 
sticlă reflectau de pe pământ lumina soarelui. Ambele uși ale 
mașinii erau deschise, iar hârtiile, cărţile și hainele zăceau 
împrăștiate alături. 

— Rahat! 

Jake parcurse în fugă ultimii câţiva metri, începu să-și adune 
lucrurile și să le arunce pe bancheta din spate a mașinii. 

Am început și eu să fac același lucru. În câteva secunde 
adunasem totul, apoi ne-am închis înăuntru și am blocat 
încuietorile. 

Primele pălării negre se iviră din vale tocmai când Jake 
răsucea cheia, băgă în viteză și apăsă acceleraţia. Roţile se 
învârtiră și am ţâșnit înainte, lăsând în urmă două trombe de 
praf. 

Am privit în urmă. 

Bărbaţii își ștergeau frunţile, rearanjându-și acoperămintele 
capetelor, agitându-și pumnii. Arătau ca o trupă nervoasă de 
marionete negre, confuză pe moment, dar fermă în credinţa ei 
că mersul lucrurilor îl stabilea Dumnezeu. 

Jake făcu la stânga, apoi la dreapta, ieșind din sat. Mi-am 
păstrat privirea aţintită prin lunetă. 

Ajunși în vârful dealului, Jake încetini și puse o mână pe braţul 
meu pentru a mă calma. 

— Crezi că ne vor urmări? am întrebat. 

Degetele lui Jake se strânseră ca o menghină. 

M-am întors spre el. 

Și am simțit, totuși, un alt val de teamă. 

Mâna stângă a lui Jake strângea volanul cu putere. Prea tare. 
Articulațiile arătau ca niște cioturi osoase albe. Faţa îi era palidă, 
iar respiraţia rapidă și superficială. 

— Te simţi bine? 

Camioneta pierdea din viteză de parcă Jake nu se putea 
concentra să accelereze și să menţină în același timp mașina pe 
direcție. 

Jake se întoarse către mine. Una din pupilele lui arăta ca o 
mică pată, iar cealaltă ca o gaură neagră. 

Am apucat volanul chiar când Jake se prăbușea pe el, 
apăsând cu gheata pedala de accelerație. 

Camioneta se smuci înainte. Acul vitezometrului o luă raznă. 
30 de kilometri pe oră. 35. 40. 

Prima mea reacţie a fost una de panică. Firește, asta n-a 
redus viteza mașinii. 

Creierul începu să-mi funcţioneze. 

L-am sprijinit pe Jake de spătar și am apucat volanul. 

Viteza camionetei continua să crească. 

În timp ce menţineam direcţia cu mâna stângă, cu dreapta 
mă chinuiam să mut piciorul lui Jake. Piciorul lui greu era inert. 
N-am putut să-l ridic sau să-l împing într-o parte. 

Mașina se afla pe o pantă și mergea tot mai repede. 44. 50. 

Am încercat să împing piciorul lui Jake. Să-l lovesc cu călcâiul. 

Mișcările mele smuciră volanul. Camioneta devie și unul 
dintre cauciucuri ieși pe acostament. Am corectat traiectoria. 
Pietrișul zbură de sub roată și mașina reveni pe asfalt. 

Copacii treceau pe lângă noi din ce în ce mai repede. Am 
ajuns la 56 de kilometri pe oră. Trebuia să fac ceva. 

Muntele Măslinilor forma un zid de piatră vertical în stânga 
noastră. La 20 de metri mai sus, am zărit o grotă în faţa căreia 
se afla o poieniţă plină de mărăcini. 

M-am luptat cu dorinţa de a răsuci volanul. Încă nu! Așteaptă! 

Te rog, Doamne! Ține traficul în loc! 

Acum! 

Am tras de volan în stânga. Camioneta viră peste linia 
mediană și se înclină pe două roţi. Abandonând încercările de a 

o controla, mi-am băgat ambele mâini sub coapsa lui Jake și |- 
am ridicat. Gheata i s-a ridicat cu câţiva milimetri. Motorul se 
smuci și se opri. 

Mașina sfărâmă parapetul din lemn al șoselei, se înclină într-o 
rână și alunecă ridicând praf și nisip. Reci și acoperite cu 
mărăcini, rocile cambriene se apropiau de noi. 

L-am tras pe Jake către mine și în jos. Apoi m-am aruncat 
peste el, braţele mele acoperindu-ne capetele. 

Crengile zgâriau caroseria. Ceva se izbi de parbriz. 

Am auzit un puternic zgomot metalic de zdrobire, am simţit o 
zguduitură, iar eu și Jake ne-am lovit de volan. 

Motorul se opri. 

Nu se auzi nicio voce. Niciun bâzâit de albină. Nicio mașină 
trecând. Doar tăcerea muntelui și propria respiraţie înnebunită. 

Timp de câteva bătăi de inimă am stat nemișcată, simțind 
cum îmi năvălea adrenalina în trup. 

In cele din urmă, o pasăre schiţă o tentativă de croncănit. 

M-am ridicat și m-am uitat să văd cum se simte Jake. Pe 
fruntea lui era un cucui de mărimea unei stridii. Pleoapele erau 
mov, pielea îi era rece și umedă. Avea nevoie de un doctor. 
Urgent. 

Eram în stare să-l mișc? 

Va pomi motorul? 

Deschizând portiera din dreptul meu în ciuda rezistenţei 
opuse de tufișuri, am alunecat pe pământ și mi-am croit drum în 
jurul camionetei. 

Să-l trag pe Jake afară? Sa-l împing într-o parte? 

Jake avea 2 metri înălțime și cântarea 77 de kilograme. Eu 
aveam 1,70 metri și cântăream, ei bine, mai puţin. 

Luptându-mă cu vegetaţia, am smuls ușa șoferului și am 
intrat în mașină. Tocmai îmi strecuram un braţ pe sub spatele lui 
Jake când o mașină încetini și părăsi carosabilul în spatele meu. 
Pietrișul scârțâia în timp ce mașina se oprea. 

Un bun samaritean? Un zelot? 

Retrăgându-mi braţul, m-am răsucit. 

O Corolla albă. Doi bărbați pe locurile din faţă. 

Oamenii mă priveau prin parbriz. Mă uitam și eu la ei. 

Bărbaţii se consultau. 

Privirea îmi căzu pe plăcuţa de înmatriculare. Numere albe pe 
fond roșu. 

Am răsuflat ușurată. 

Ambii bărbaţi au ieșit din mașină. Unul din ei purta o geacă 
sport și pantaloni kaki. Celălalt era îmbrăcat cu o cămașa bleu- 
deschis cu epoleţi negri, avea trese negre pe umăr și un șnur 
împletit, negru care cobora de-a lungul braţului și se sfârșea în 
buzunarul stâng de la piept. O insignă argintie de pe buzunarul 
drept proclama în ebraică ceea ce eu am presupus a fi numele 
polițistului. 

— Şalom! 

Polițistul avea o frunte înaltă acoperită de păr blond subțire, 
cu o tunsoare militară. Să tot fi avut 30 de ani. l-am dat doi ani 
până să înceapă să prețuiască implanturile de păr. 

— Şalom! am răspuns. 

— Geveret. HakKol beseder? Doamnă, este totul în regulă? 

— Prietenul meu are nevoie de îngrijiri medicale, am spus eu 
în engleză. 

Tipul cu tunsoare militărească se apropie. Partenerul lui a 
rămas în spatele ușii deschise a vehiculului lor, cu mâna dreaptă 
proptită în șold. 

Eliberându-mă din ghearele tufișurilor, m-am îndepărtat de 
camionetă, păstrând o atitudine pașnică. 

— Și dumneavoastră cine sunteți? 

— Temperance Brennan. Sunt antropolog criminalist. 
American. 

— Înî! Da! 

— Şoferul este doctorul Jacob Drum. Arheolog american care 
lucrează aici, în Israel. 

Jake scoase din gâtlej un sunet bolborosit. Privirea tipului cu 
tunsoare militărească se îndreptă către el, apoi către resturile 
geamului spart din dreptul șoferului. 

Jake își alese acel moment pentru a-și recăpăta cunoștința. 
Sau poate că fusese treaz și ascultase schimbul de cuvinte. 
Aplecându-se înainte, își recuperă ochelarii de soare dintre 
pedale, îi puse pe nas și-și îndreptă trunchiul. 

Mutându-și privirea de la polițist la mine și înapoi, Jake trecu 
pe locul pasagerului pentru a conversa mai ușor. 

Polițistul ocoli mașina pentru a se apropia de el. 

Alte schimburi de saluturi. 

— Sunteţi rănit, domnule? 

— Doar un cucui. 

Râsul lui Jake era convingător. Vânătaia de pe fruntea lui nu 
era. 

— Să chem prin radio o ambulanţă? 

— Nu este nevoie. 

Polițistul îl privea neîncrezător. Poate din cauza nepotrivirii 
dintre rana lui Jake și geamul spart. Poate că avea tot timpul 
această expresie. Păruse neîncrezător încă de când ieșise din 
Corolla. 

— Zău, spuse Jake, mă simt bine! 

Ar fi trebuit să obiectez. N-am făcut-o. 

— Probabil că am nimerit într-o groapă sau am dat cu roata în 
ceva... 

Jake râse autoironie. 

— O prostie. 

Tunsoarea militărească privi asfaltul, apoi se uită din nou la 
Jake. 

— Fac săpături la un sit de lângă Talpiot. Lucrez cu o echipă 
de la Muzeul Rockefeller. 

Deci Jake auzise ce spusesem. 

— Îi arătam micuţei doamne împrejurimile. 

Micuţei doamne? 

Gura poliţistului se deschise ca pentru a spune ceva, dar el se 
răzgândi și se mulţumi să ne ceară actele. 

Jake scoase un pașaport american, un permis de conducere 
israelian și actele mașinii. Eu am scos pașaportul. 

Tunsoarea militărească studie fiecare document. Apoi spuse: 

— Mă întorc într-o clipă. 

Adresându-i-se lui Jake: 

— Va rog să rămâneţi în mașină. 

— Vă deranjează dacă încerc să aflu dacă rabla asta mai 
pornește? 

— Nu mișcaţi mașina! 

În timp ce Tunsoarea militărească ne verifica numele, Jake 
răsucea cheia în contact iarăși și iarăși, dar fără succes. Rabla 
mersese destul pentru ziua aceea. 

Un tractor hurui pe lângă noi. Un autobuz. Un Jeep militar. M- 
am uitat după fiecare în timp ce se îndepărta, iar luminile 
stopurilor deveneau din ce în ce mai mici și mai îndepărtate. 

Jake se prăbuși pe spătarul scaunului și înghiţi de câteva ori. 
Am bănuit că îi era greață. 

Tunsoarea militărească se întoarse și ne dădu actele înapoi. 
Am privit în oglinda laterală. Polițistul în haine civile stătea 
acum gârbovit în spatele volanului. 

— Pot să vă duc undeva, doctore Drum? 

— Mda. 

Bravada lui Jake se evaporase. 

— Mulţumesc! 

Am ieșit din mașină. Inutil, Jake încuie mașina, apoi l-am 
urmat pe poliţist și ne-am așezat pe locurile din spate ale 
Corollei. 

Polițistul în haine civile ne privi și dădu din cap. 

Tunsoarea militărească l-a prezentat ca fiind sergentul 
Schenck. 

— Încotro? întrebă Schenck. 

Jake începu să spună cum se ajunge la apartamentul lui din 
Beit Hanina. L-am întrerupt. 

— La spital! 

— Mă simt bine, protestă Jake cu o voce slabă. 

— Du-ne la Urgenţe! 

Tonul meu era cât se poate de ferm. 

— Staţi la „Colonia americană”, doctore Brennan? întrebă 
Schenck. 

Băieţii fuseseră meticuloși. 

— Da. 

Schenck întoarse mașina pe celălalt sens. 

Pe drum, Jake a stat treaz, dar a devenit tot mai pasiv. La 
solicitarea mea, Schenck anunţă prin radio spitalul de sosirea 
noastră. 

Când Schenck opri, doi infirmieri îl scoaseră pe Jake din 
mașină, îl legară de o targă și se grăbiră să-l ducă la tomograf, 
RMN, sau orice altă scamatorie tehnologică necesară pentru 
investigarea traumelor craniene. 

Schenck și Tunsoarea militărească îmi înmânară un formular. 
L-am semnat. Ei o luară din loc. 

O soră îmi ceru informaţii despre Jake. l-am spus ce știam. Am 
semnat alte formulare. Am aflat că eram la Spitalul Hadassah, în 
campusul de pe Muntele Scopus al Universităţii Ebraice, la 
câteva minute spre nord de sediul central al Poliției Naţionale a 
Israelului. 


Odată hârțogăraia completată, m-am așezat pe un scaun în 
sala de așteptare, pregătită pentru o ședere îndelungată. Mă 
aflam acolo de 10 minute, când un bărbat care purta ochelari de 
soare de aviator intră prin ușa dublă. 

Ce am simţit? Ușurare? Mulțumire? Ruşine? 

În timp ce se apropia, Ryan își ridică ochelarii pe creștet. 

— Te simţi bine, soldat? 

Ochii de un albastru electric erau plini de grijă. 

— Minunat! 

— Arăţi de parcă ai avea chef de harță. 

— Am căzut într-un mormânt. 

— Urăsc când se întâmplă așa ceva. 

Gura lui Ryan schiță grimasa aceea care îi apare pe chip de 
câte ori arăt ca dracu'. 

— Nu spune asta! l-am avertizat. 

Părul îmi era umed de transpiraţie de la urcușul pe versanții 
Văii Kedron. Faţa îmi era zgâriată și umflată de la alunecarea 
prin tunel. Pe geacă se vedeau amprente de labe. Eram plină de 
praf, zgâriată de tufe, iar blugii și unghiile adunaseră din 
mormânt suficient lut pentru a tencui un șopron. 

Ryan se lăsă să cadă pe un scaun alăturat de al meu. 

— Ce s-a întâmplat acolo? 

I-am povestit despre mormânt, șacal și despre atacul celor din 
Hevrat Kadisha. 

— Jake și-a pierdut cunoștința? 

— Pentru puţin timp. 

N-am mai vorbit despre detaliile evadării noastre la bordul 
camionetei. 

— O contuzie ușoară, probabil. 

— Probabil. 

— Unde este Max? 

l-am spus. 

— Să sperăm că tipii ăștia își respectă propria religie și îi lasă 
pe morți să se odihnească în pace. 

l-am explicat teoria lui Jake că osuarul lui lacov fusese furat 
din acel mormânt, ceea ce făcea ca acesta să reprezinte cripta 
familiei lui Isus. 

— Această ipoteză se bazează pe inscripţiile de pe vechile 
sicrie? 

— Jake pretinde că are mai multe dovezi în laboratorul său. 
Spune că-i vorba despre ceva exploziv. 

Sosi o femeie cu un copil. Micuţul plângea. Femeia mă privi, 
continuă să meargă și se așeză pe cel mai îndepărtat rând de 
scaune. 

— Ryan, am văzut ceva. 

Cu unghia unuia dintre degetele mari am scos murdăria de 
sub a celuilalt. 

— În timp ce eram în încăperea inferioară. 

— Ceva? 

Am descris ce văzusem în gaura creată prin căderea pietrei. 

— Eşti sigură? 

Am încuviințat. 

În cealaltă parte a salonului de aşteptare, copilul devenea tot 
mai agitat. Mama se ridică și începu să se plimbe de colo-colo. 

M-am gândit la Katy. Mi-am amintit noaptea când a avut o 
temperatură de 40,5 grade și cum am gonit, împreună cu Pete, 
la Urgenţe. Brusc, mi s-a făcut foarte dor de fiica mea. 

— Cum de ai știut că suntem aici? am întrebat, revenind cu 
gândurile în prezent. 

— Schenck lucrează la Infracţiuni majore. Ştia că Friedman îl 
arestase pe Kaplan și că venise în Israel împreună cu o femeie 
antropolog criminalist. Schenck a adunat unu și cu unu și l-a 
sunat pe Friedman. 

— Ceva nou în privinţa asta? 

— Kaplan neagă că ar fi șterpelit colierul. 

— Asta-i tot? 

— Nu chiar. 

— S-a dovedit că acuzatul, ăsta ar fi Kaplan, sau, în cel mai 
rău caz, Litvak se cunosc de mult timp. 

— Kaplan este prieten cu proprietarul magazinului pe care l-a 
jefuit? 

— Îi este văr îndepărtat și uneori furnizor. Ocazional, Kaplan îi 
aduce lui Litvak... Cum s-a exprimat el? Curiozităţi. 

— Litvak face afaceri cu antichităţi? 

Ryan încuviinţă. 

— llegal? 

— Sigur că nu. 

— Sigur că nu. 

— Litvak și Kaplan tocmai avuseseră o discuţie înaintea 
dispariţiei colierului. Litvak era enervat. Lucrurile s-au încins. 
Kaplan s-a repezit ca o furtuna pe ușă. 

— Șterpelind colierul în drum. 

Ryan dădu din cap. 

— Litvak era atât de furios, încât a chemat poliţia. 

— Glumești. 

— Pe Litvak nu-l dă inteligenţa afară din casă. Și e și cam 
irascibil. 

Copilul încerca să stabilească un record personal. Femeia se 
plimba, bătându-l ușor pe spate. 

Eu și Ryan am zâmbit în urma lor. 

— Ce se presupune că i-ar fi livrat Kaplan lui Litvak? am 
întrebat după ce mama și copilul s-au îndepărtat. 

— O curiozitate. 

Am dat ochii peste cap. M-a durut. 

Ryan își plie ochelarii și îi strecură în buzunarul de la piept al 
cămășii. Lăsându-se pe spate, își întinse picioarele și-și încrucișă 
degetele deasupra stomacului. 

— O relicvă au-ten-tică de la Masada. 

Am fost pe cale să spun ceva inteligent, cum ar fi: „Pe 
bune?”, când sora de la triaj intră în sala de așteptare și veni la 
noi. Eu și Ryan ne-am ridicat. 


— Domnul Drum a suferit o contuzie minoră. Doctorul Epstein 
a hotărât că este mai bine să rămână în spital peste noapte. 

— ÎI internaţi? 

— Pentru observații. Este standard. După o durere de cap și o 
eventuală irascibilitate, domnul Drum ar trebui să-și revină într- 
o zi sau două. 

— Când pot sa-l văd? 

— Va mai trece o oră sau două până când va fi transferat la 
etaj. 

După plecarea asistentei, Ryan se reașeză pe scaunul lui. 

— Ce-ai zice să luăm prânzul? 

— Sună bine. 

— Ce-ai zice de un dejun însoţit de o tărie și o partidă de sex? 

— Ești un diavol cu limba dulce. 

Chipul lui Ryan se însenină. 

— Darnu. 

Lui Ryan îi căzu faţa. 

— Trebuie să-i spun lui Jake ce-am văzut în mormântul ăla. 

e 

Două ore mai târziu, eu și Ryan ne aflam în camera lui Jake. 
Pacientul purta una dintre acele cămăși legate la ceafă care 
avuseseră parte de mult prea mult înălbitor. Din braţul drept îi 
ieșea un tub. Celălalt era aruncat peste frunte, cu palma în sus. 

— N-a fost vorba de mormânt, rosti brusc Jake cu voce 
groasă, chipul fiindu-i mai palid decât cămașa. 

— Atunci de ce toată acea demonstraţie? 

— Hevrat Kadisha te avea pe tine în vizor. 

Sora nu glumise în legătură cu irascibilitatea lui Jake. 

— Pe mine? 

— Ştiau că te afli în Israel. 

— De unde ar fi putut ști? 

— Sunaseși la AIA. 

— Nu de când mă aflu aici. 

— Ai luat legătura, din Montreal, cu Tovya Blotnik. 

Lătra ca un animal în stare să-și mănânce și puii. 

— Da, dar... 

— Telefoanele de la AIA sunt ascultate. 

— De cine? 

Nu credeam așa ceva. 

— De ultraortodocși. 

— Care cred că tu ești un copil al diavolului, interveni Ryan. 

l-am aruncat o privire care spunea că nu m-a amuzat. 

Jake ignoră schimbul dintre noi. 

— Acești oameni sunt nebuni, continuă el. Aruncă pietre, 
pentru ca oamenii să nu poată conduce în zilele de Sabat. 
Afișează postere în care îi blesteamă pe arheologi, numindu-i pe 
toţi. În permanenţă mă sună cineva în miez de noapte și-mi 
pune mesaje înregistrate, urându-mi să mor de cancer, 
manifestându-și speranța că familiei mele i se vor întâmpla 
lucruri groaznice. 

Ochii lui Jake se închiseră, ferindu-se de neonul care-i 
strălucea deasupra capului. 

— N-a fost vorba despre mormânt, repetă el. Știau că 
mormântul acela-i gol. Și habar n-au despre importanţa lui 
reală. 

— Și atunci, ce voiau? am întrebat, confuză. 

Ochii lui Jake se deschiseră. 

— O să-ţi spun ce voiau. Rabinul a solicitat în permanenţă 
rămășițele eroului de la Masada. 

Masada Max. 

Pe care noi le-am lăsat într-un /ocu/us, la nici șase metri de ei. 

— Vor cerceta mormântul? 

— Ce părere ai? Ca un puști ţâfnos, de 10 ani. 

Am refuzat să intru în jocul creat de toanele detestabile ale lui 
Jake. 

— Depinde dacă ne-au văzut ducând geanta de hochei. 

— Dă-i doamnei o mare stea din aur. 

„Micuţei doamne.” 

Jake își cobori braţul și se uită la pumnul încleștat. Timp de 
câteva secunde, nimeni n-a vorbit. 

Am spart tăcerea. 

— Jake, mai este ceva... 

Jake mă privi. Am remarcat că pupilele lui reveniseră la starea 
normală. 

— În timp ce urcam din camera inferioară, am dislocat un 
bolovan. Există o nișă în spatele peretelui tunelului, care este 
complet închisă. 

— Bine. 

Exprimarea lui era total dispreţuitoare. 

— Un /oculus ascuns. 

— Când am luminat acel loc cu lanterna, am văzut ceva ce 
semăna cu o țesătură străveche. 

— Vorbești serios? 

Jake făcu un efort pentru a se ridica în capul oaselor. 

Am încuviințat. 

— Nu-i nicio îndoială că mormântul datează din secolul |. 
Osuarul dovedește acest lucru. Materiale textile din acea 
perioadă au fost găsite în deșert, dar niciodată în lerusalim. 

— Dacă-mi promiţi că nu-mi iei capul, îţi voi spune și restul 
povestirii. 

Jake se lasă pe spate, pe pernă. 

— Cred că materialul textil ar putea fi un giulgiu. 

— În niciun caz. 

— Am văzut și oasele. 

— Omenești? 

Am încuviinţat. 

In acea clipă, o asistentă intră pe ușă, tocurile ei de cauciuc 
scârțâind ascuţit pe gresia cenușie. După ce l-a verificat pe Jake, 
se întoarse către mine. 

— Trebuie să plecaţi acum. Pacientul are nevoie de odihnă. 

Jake făcu un efort pentru a se ridica în coate. 

— Trebuie să ne întoarcem acolo, îmi spuse. 

— Întindeţi-vă, domnule Drum! 

Asistenta își puse mâinile pe umerii lui Jake, forțându-l să se 
întindă. 

Jake se opuse. 

Sora se uită la el cu o privire care sugera că urmează să fie 
legat de pat. 

Jake ţipă. 

Asistenta se uită la mine. 

— Acum! 

Tonul ei sugera că urmează să fie legaţi și vizitatorii. 

l-am mângâiat braţul lui Jake. 

— Primul lucru pe care îl voi face mâine-dimineaţă va fi să mă 
întorc acolo. 

— Abia aștept. 

Sora Ratchet îmi aruncă o privire furioasă. 

M-am îndepărtat de pat. 

Jake își înalţă capul de pe pernă și îmi scuipă un ultim cuvânt. 

— Acum! 


205 


Tonul era aidoma celui al asistentei Ratchet. 
e 

Ryan sună la Poliție din holul spitalului. Eram prea îngrijorată 
pentru a fi atentă. 

Cum să găsesc drumul înapoi la Kedron? Cine mă va ajuta, 
odată ce mă voi afla în mormânt? Nu puteam să-i cer asta lui 
Ryan. El se afla aici cu treburi polițienești. Friedman renunţase 
la treburile lui pentru a-l ajuta pe Ryan. Ryan trebuia să se 
ocupe de Kaplan. 

— Vine Friedman, spuse Ryan închizând telefonul mobil pe 
care îl închiriase. 

— A terminat cu Kaplan? 

— Îi lasă timp să se gândească. 

— Kaplan crede că a fost arestat pentru că a furat colierul lui 
Litvak? 

— Și pentru niște cecuri false emise în Canada. 

— Nu l-ai interogat în legătură cu Ferris? 

Ryan clatină din cap. 

— Friedman folosește o abordare interesantă. Vorbește puţin, 
îl lasă pe suspect să zică, urmărind detaliile și inconsecvenţele 
pe care le poate exploata ulterior. 

— Dă-i mincinosului destulă funie... 

— Kaplan a căpătat destulă pentru a atârna de vârful K2. 

— Când intră Ferris în combinaţie? 

— Mâine. 

— Îi vei arăta lui Kaplan poza pe care mi-a dat-o la autopsie? 

— Ar trebui să-l zgâlţăie. 

De o zdruncinătură am avut și eu parte. 

— Dumnezeule, Ryan! Crezi ca Max a fost relicva autentică de 
la Masada a lui Kaplan? Kaplan i-a suflat scheletul lui Ferris? 

Ryan zâmbi larg. 

— Vrei să vii să-l întrebi? 

— l-ar fi de vreun folos lui Friedman? 

— Sunt sigur că ar fi de acord. 

— Pot fi foarte dură la un interogatoriu. 

— Te-am văzut. Este înspăimântător. 

— Este un dar. 

În timp ce așteptam, Ryan mă întrebă cum plănuiesc să mă 
întorc la Kedron. 

Am recunoscut că am oarece probleme în privinţa logisticii. 

Ne aflam deja de 10 minute în hol când sosi Friedman. În 
drum spre „Colonia americană”, l-a pus la curent pe Ryan cu 
mersul interogatoriului lui Kaplan. 

Erau puţine noutăți. Kaplan tot mai susţinea că intenţionase 
să plătească colierul. Litvak spunea acum că poate s-a pripit. 

Ryan îi povesti totuși lui Friedman activităţile mele din acea 
dimineață. 

— Crezi că pânza datează chiar din secolul I? întrebă Ryan, 
privindu-mă prin oglinda retrovizoare. 

— Este veche, în orice caz, am spus eu. lar /oculus-ul pare 
intact. 

— lar jefuitorii se vor năpusti precum muștele pe un cadavru 
asupra acelui mormânt. 

Friedman își luă un răgaz de gândire. Apoi: 

— Hu, huu! 

Ebraica? 

— Vom fi cavalerii mormântului! 

Friedman văzuse mult prea multe filme. 

— Încotro? întrebă el. 

— Ești sigur că vrei să faci asta? am întrebat. 

— Absolut sigur, fir-ar să fie! spuse Friedman. Pentru mine, 
moștenirea culturală a acestei ţări este o problemă foarte 
serioasă. 

— Avem nevoie de vreun permis? Sau, cel puţin, de vreo 
autorizaţie? 

— Am rezolvat problema asta. 

Era în regulă, oarecum. 

— La hotel, te rog. Vreau să-mi iau aparatul de fotografiat. 

— Altceva? întrebă Ryan. 

— O lopată și ceva pentru dislocarea bolovanilor. 

Mi-am amintit de întunericul din încăperea inferioară. 

— Și lanterne puternice cu baterii nou-nouţe. 

Friedman mă lăsă la „Colonia americană”, apoi el și Ryan se 
ocupară de aprovizionare. Am urcat la etajul al treilea. 

Jake se va face bine! 

Eu îl voi recupera pe Max și, probabil, voi găsi giulgiul din 
secol |. 

Care învăluia rămășițele cui? 

Din al cui mormânt? 


Mă ambalasem în așa hal, încât săream câte două trepte. 
Visam un săpun. O perie! O cămașă uscată! 

Ryan și Friedman mă ajutau! 

Viaţa era frumoasă! O aventură! 

Apoi am deschis ușa. 

Și am rămas înmărmurită. 

25. 


Camera mea era devastată. 

Patul fusese răvășit, lenjeria zvârlită deoparte, salteaua 
răsturnată. Dulapul și noptiera erau deschise, iar umerașele, 
pantofii și puloverele erau împrăștiate. 

De euforia mea s-a ales praful. 

— Cine-i acolo? 

O tâmpenie. Bineînţeles ca plecaseră și, oricum, nu s-ar fi 
prezentat, chiar dacă ar fi fost acolo. 

Am verificat dacă ușa nu prezenta semne de intrare forţată. 
Încuietoarea era intactă. Lemnul nu era zgâriat. 

Cu inima zbătându-se în piept, am intrat în cameră. Toate 
sertarele erau deschise. Valiza la fel, iar conţinutul împrăștiat și 
sfâșiat. 

Laptopul stătea neatins pe birou. 

Am încercat să-mi dau seama ce însemna acest lucru. Hoţi? 
Sigur că nu! 

De ce să lase calculatorul? 

O atenţionare? 

Din partea cui? Referitor la ce? 

Cu mâini tremurânde, am înșfăcat lenjeria, tricourile, blugii. 
Așa cum își aduna Jake lucrurile din jurul camionetei. 

Mi se lumină mintea. 

Știam. 

Gândul sparse o breșa. Furia se revarsă prin ea. 

Ticăloși slugarnici! 

Am trântit sertarele. Am împăturit puloverele. Am pus 
pantalonii înapoi pe umerașe. 

Furia îmi dădea puteri, anihilând orice încercare de a izbucni 
în lacrimi. 

Am terminat cu dormitorul și m-am mutat în baie. Am aranjat 
obiectele de toaletă. Mi-am spălat fața. M-am pieptănat. 

Tocmai îmi schimbam cămașa, când sună telefonul. Ryan se 
afla în hol. 

— Camera mea a fost răscolită, am spus fără niciun preambul. 

— Ticăloșii! 

— Probabil Hevrat Kadisha în căutarea lui Max. 

— Nu ai o dimineaţă prea reușită. 

— Nu. 

— O să stau de vorbă cu directorul. 

— Cobor imediat. 

Până să ajung în hol, Friedman i se alăturase lui Ryan și 
stabiliseră două lucruri. Niciun vizitator nu întrebase de mine. 
Niciun funcţionar de la recepţie nu dăduse cuiva cheia de la 
camera mea. 

Sau nu recunoscuse că a făcut-o. 

Credeam acest lucru. În „Colonia americană” lucrau arabi și 
era condusă de arabi. Mă îndoiesc că printre ei se afla vreun 
simpatizant al Hevrat Kadisha. 

Directoarea, doamna Hanani, mă întrebă dacă vreau să fac o 
plângere oficială la poliţie. Din vocea ei răzbătea o totală lipsă 
de entuziasm. 

Am respins această idee. 

În mod evident ușurată, doamna Hanani promise o 
investigaţie completă efectuată de oamenii hotelului, o sporire a 
gradului de securitate și compensaţii pentru orice lucru furat 
sau distrus. 

Friedman o încredinţă că era un plan splendid. 

l-am adresat o cerere. Doamna Hanani se repezi la bucătărie 
pentru a mi-o îndeplini. 

Când se întoarse, am pus acele obiecte în rucsac, i-am 
mulțumit și i-am dat asigurări că nu-mi lipsea nimic de valoare. 

Urcându-mă în mașina lui Friedman, m-am întrebat dacă voi 
regreta mai târziu hotărârea de a avea camere separate. 
Blestemat fie profesionalismul! Întinsă în pat, singură în 
întuneric, știam că îl voi dori pe Ryan lângă mine. 

e 

Ne-a luat aproape o oră să ajungem în Kedron. Poliţia din 
lerusalim primise un pont că un sinucigaș cu bombă venea 
dinspre Betleem. Fuseseră instalate puncte de control 
suplimentare, iar traficul de desfășura cu dificultate. 

Pe drum, l-am întrebat pe Friedman despre permis. Bătându- 
se pe buzunar, mă asigură că obținuse hârtia. L-am crezut. 

La Silwan, l-am ghidat pe Friedman către poieniţa în care 
parcase Jake. În timp ce el și Ryan scoteau obiectele din 
portbagaj, am inspectat valea. 

Nu se vedea nicio pălărie neagră. 

Am luat-o înainte pe drumeagul care cobora în vale. Ryan și 
Friedman mă urmau. 

Când am ajuns la mormânt, m-am oprit un moment, 
examinând intrarea. Deschizătura mică și neagră mă privea și 
ea, inexpresivă. 

Am simțit că mi se oprește inima. Ignorând senzaţia, m-am 
întors. Ambii mei tovarăși transpirau și respirau cu greutate. 

— Cum rămâne cu șacalul? am întrebat. 

— O să-l anunţ că am venit. 

Friedman își scoase revolverul, se ghemui și trase un foc în 
mormânt. 

— Dacă se află înăuntru, va pleca. 

Am așteptat. Nu apăru niciun șacal. 

— Probabil că se află la kilometri distanţă, spuse Friedman. 

— O să verific nivelul inferior, zise Ryan întinzând mâna. 

Friedman îi dădu arma. 

Ryan aruncă o lopată și o rangă prin deschizătura din stânca, 
apoi coborî în mormânt. Am auzit o a doua împușcătură, apoi 
târșâitul ghetelor. Liniște. Alte târșâieli și chipul lui Ryan se ivi în 
deschizătură. 

— Nu sunt șacali, spuse el, dându-i revolverul înapoi lui 
Friedman. 

— Fac eu primul de pază. 

Gura lui Friedman părea încleștată. M-am întrebat dacă îmi 
împărtășea aversiunea faţă de spaţii închise. 

Am pășit înainte, mi-am strecurat în întuneric rucsacul, apoi 
picioarele și m-am lăsat să cad, sperând să păcălesc neuronii 
care-mi monitorizau spaţiul personal. Am reușit. M-am pomenit 
în mormânt înainte ca ei să sesizeze ce se întâmplă. 

Alături de mine, Ryan mânuia o lanternă. Feţele noastre 
arătau ca niște dovleci-felinare de Haloween, iar umbrele 
noastre - ca siluete negre decupate pe fondul alb din spate. 

— Luminează aici, i-am arătat eu /oculus-ul nordic. 

Ryan redirecţionă raza de lumină. Bolovanul fusese mutat. 
Nicio urmă albastră nu se evidenția din semiîntuneric. 

Micuța nișă era goală. 

— La dracu'! 

— L-au luat? întrebă Ryan. 

Am încuviințat. 

Nu eram surprinsă. 

Dar am fost distrusă să constat asta. 

Max fusese luat. 

— lmi pare rău, spuse Ryan. 

Maniere de sudist. Reflexe. Am dat să spun: „E-n regulă!”, dar 
m-am controlat. Nu era în regulă. 

Scheletul dispăruse. 

M-am lăsat să cad înapoi pe călcâie, simțind greutatea 
copleșitoare a mormântului. Piatra rece. Aerul statut. Tăcerea 
catifelată. 

Chiar avusesem de-a face cu unul dintre morţii de la Masada? 

ÎI pierdusem pentru totdeauna? 

Mă aflam la locul de înmormântare a sfinţilor? 

Eram urmărită? 

De Hevrat Kadisha? 

De sufletele celor care populau catehismul tinereții mele? 

Cine fusese Max? 

Cine zăcuse în acest mormânt? 

Cine zăcea încă? 

Am simţit o mână pe umăr. Gândurile îmi reveniră la realitate. 

— Să mergem dedesubt, am șoptit. 

Târându-mă către tunel, am folosit tehnica ce îmi permisese 
să intru în mormânt. 

Înăuntru și în jos. 

În câteva secunde, Ryan veni lângă mine. 

Nu împinsesem în dreapta toate pietrele căzute? Unele dintre 
ele se aflau acum în stânga. Îmi juca memoria feste? Fuseseră și 
aceste pietre mișcate din loc? 

Bunule Dumnezeu, fă să fie încă acolo! 

Ryan îndreptă lumina lanternei către nișa pe care o 
deschisesem în cădere. Albul strălucitor străpunse întunericul de 
cerneală. 

Și căzu pe ceva roșu-cafeniu. 

La fel ca înainte, ochii mi se încordară pentru a vedea mai 
bine. Creierul meu se luptă să descifreze informaţia. 

O textură aspră. Un contur zgrunţuros. 

lțindu-se dintr-o margine, un mic cilindru maro. 

O falangă umană. 

Am apucat braţul lui Ryan. 

— Este acolo! 


Nu era timp pentru protocolul arheologic corect. Trebuia să 
luăm lucrurile de acolo înainte de a se deștepta cei din Hevrat 
Kadisha. 

În timp ce ţineam lanterna, Ryan înfipse ranga într-o 
crăpătură aflată în stâncă chiar deasupra nișei. O împinse în sus, 
declanșând o ploaie de pietricele. 

Bolovanul se clatină și căzu din nou la locul său. 

Ryan forță mai tare. 

Piatra se clinti, apoi reveni din nou în poziţia inițială. 

Am privit în timp ce Ryan făcu o duzină de încercări, fericită 
că Friedman ne acoperea spatele. Am sperat că nu vom avea 
nevoie de el aici, jos. 

Ryan schimbă ranga cu o lopată. O bagă în stâncă și forță 
coada cu toată puterea. 

Bolovanul ţâșni înainte și căzu cu o bufnitură. 

M-am cocoţțat spre intrarea deschisă. Era suficient de mare. 

Inima începu să-mi bată cu putere. 

„Calmează-te! Ryan se află aici. Friedman stă de pază la 
intrare.” 

Împingându-mi capul și umerii înainte, m-am târât în /ocu/us 
și m-am răsucit spre capătul îndepărtat, mișcându-mă cu grijă și 
frecându-mă de perete. Ryan îmi lumina calea. 

Ceea ce observasem era, într-adevăr, un material textil. 
Ramaăseseră două bucăţi, fiecare din ele putredă și decolorată. 
Cea mai mare se alia spre intrarea în /oculus, acolo unde se 
termina piciorul. Cea mică era mai departe, acolo unde 
presupuneam că se află capul. 

Apropiindu-mă, am observat resturi de pânză aspră, în 
carouri. Bucăţile erau mici, cu marginile zdrențuite, trădând 
distrugerea celei mai mari părți din ea. _ 

Câteva oase se aflau sub giulgiu. Altele zăceau alături. In 
afară de falangă, am recunoscut fragmente de ulna, femur, 
pelvis și craniu. 

Cum să recuperezi rămășițele fără să rupi giulgiul? 

Mi-am strecurat vârful degetelor sub pânză și am ridicat un 
colţ al bucății mai mari. 

Pânza foșni moale: sunetul frunzelor uscate strivite sub picior. 

Am făcut teste în diverse zone. 

În unele locuri se desprindea ușor. În altele era înţepenită. 


Mi-am scos aparatul foto digital din rucsac. Ryan luminând 
loculus-ul ca un mic decor de film, mi-am poziţionat briceagul 
militar elveţian ca un marker pentru dimensiuni și am făcut mai 
multe poze din diferite unghiuri. 

Odată făcute fotografiile, am scos recipientele etanșe și 
spatula pe care mi le dăduse doamna Hanani. 

Folosind lama spatulei și vârful degetelor, am separat cu grijă 
materialul de oasele care se aflau dedesubt și de stâncă. După 
ce l-am desprins în totalitate, am înfășurat cu grijă fiecare 
fragment de pânză în el însuși și am sigilat fiecare sul în cutii 
separate. 

Nu era ideal, dar în acele circumstanţe era cel mai bun lucru 
pe care îl puteam face. 

Giulgiul fiind îndepărtat, am avut o perspectivă clară asupra 
rămășițelor omenești. 

Falanga și un calcaneu erau singurele oase intacte. Restul 
scheletului era fragmentat și foarte deteriorat. 

Cu umbre ca niște marionete mimându-mi gesturile pe pereţii 
din jur, am petrecut următoarea oră adunând oasele, dinţii și 
pământul de sub ele. 

Spatele și încheieturile mă dureau din cauza lucrului în poziție 
ghemuită într-un spaţiu strâmt. Picioarele îmi amorțeau. 

La un moment dat, Friedman strigă de sus: 

— Este totul în regula? 

— Excelent, răspunse Ryan. 

Și mai târziu: 

— Cât mai durează? 

— Puțin. 

— Să instalez tabăra? 

— Mai durează puţin, repetă Ryan. 

După-amiaza târzie devenea amurg când am ieșit, în cele din 
urmă, la suprafaţă. 

Ryan urcă primul. l-am dat lopata, ranga și pachetul 
conţinând resturile giulgiului și ale cadavrului pe care giulgiul îl 
învelise cândva. 

Giulgiul stătea răsucit în două cutii puţin adânci. Scheletul 
umplea două recipiente mici. Abia dacă le umplea. Al treilea vas 
conținea pământul de pe podeaua /ocu/us-ului. 

Friedman stătea pe jos, cu gleznele încrucișate, cu spatele 
rezemat de coasta dealului. Nu părea enervat. Nu părea plictisit. 
Arata ca Gilligan așteptându-l pe căpitan. 

Văzându-ne, Friedman își goli sticla cu apă și se ridică în 
picioare. 

— V-aţi găsit omul? 

Bună întrebare! Aruncasem o privire. Fragmentele pelviene 
transmiteau semnale ambigue în privinţa sexului. 

l-am făcut semn ca totul era în regulă și apoi mi-am 
îndepărtat murdăria de pe mâini frecându-le una de cealaltă. 

— Urcăm? îl întrebă Ryan pe Friedman de parcă ne aflam într- 
un lift. 

Ryan încuviință, luă lopata și începu să urce. L-am urmat. 

La aproximativ 20 de metri de vârf, ne-am oprit să ne tragem 
sufletul. Faţa lui Friedman era stacojie. Transpiraţia îi încâlcea 
părul lui Ryan. Nici eu nu mă simţeam în stare să mai fac un 
pas. 

Câteva minute mai târziu, ne aflam în mașina lui Friedman. 

— lei cina cu noi? l-a întrebat Ryan pe Friedman în timp ce 
ieșeam din Silwan. 

Friedman clatină din cap. 

— Trebuie să ajung acasă. 

La ce? M-am întrebat. O soţie? Un peruș. Un cotlet 
decongelându-se în chiuveta din bucătărie? 

La hotel, Ryan și Friedman au rămas afară. M-am dus direct la 
recepţie. Recepţionerul reuși să-mi inspecteze ţinuta în timp ce 
evita contactul vizual. Eram impresionată. Dar nu destul pentru 
a-i explica de ce arătam ca după un accident de tren. 

Cu cheile în mână, m-am dus înapoi către parcare. Ryan se 
despărţise de Friedman și venea spre mine prin intrarea boltită. 
În spatele lui, l-am văzut pe Friedman întreţinându-se cu 
doamna Hanani. 

Directoarea hotelului stătea ţeapănă, cu ochii plecați și 
braţele încrucișate pe piept. 

Friedman spunea ceva. Capul doamnei Hanani se ridică și se 
clătină în semn de negație. 

În timp ce Friedman vorbea din nou, doamna Hanani își 
scoase ţigările dintr-un buzunar și încercă să-și aprindă una. 
Chibritul frecat de cutie s-a aprins în cele din urmă. Doamna 

Hanani trase un fum în plămâni, îl expiră și-și clătină din nou 
capul. 

Friedman se îndepărtă. Doamna Hanani trase adânc un fum în 
piept și-l expiră încet, privind prin fum, cu ochii mijiţi, la spatele 
care se îndepărta. Îi puteam descifra expresia. 

— Ce este? întrebă Ryan. 

— Nimic. 

l-am întins cheia de la camera lui. 

Mâna lui Ryan o cuprinse pe a mea. 

— Domniţă, ce fel de mâncare v-ar pofti inima? 

Știam că voiam să fac un duș. Știam că vreau haine curate. 
Ştiam că vreau mâncare și, după aceea, 12 ore de somn. 

Habar n-aveam de ce fel de bucătărie am chef. 

— Ai vreo idee? 

— La Fink. 

— Fink. 

— Pe Histadrut. Este acolo de dinainte ca Israelul să fie Israel. 
Friedman spune că Mouli Azrieli este o instituție. 

— Mouli ar fi proprietarul. 

Ryan încuviinţă. 

— Mouli are reputaţia de a-l fi trimis mai curând la plimbare 
pe Kissinger decât să-și închidă ușile pentru clienţii obișnuiți. 
Dar, ca să revenim la subiect, se spune că Mouli toarnă un gulaș 
de vită colosal. 

Toarnă? Ryan revenea la obiceiurile de cowboy. 

— 30 de minute. 

Am ridicat un deget plin de noroi. 

— Cu o condiţie. 

Ryan își desfăcu braţele. 

— Care? 

— Renunţă la limbajul ăsta! 

M-am răsucit spre scări. 

— Încuie prada în seiful din cameră, se adresă Ryan spatelui 
meu. Sunt bandiți prin părţile astea. 

M-am oprit. Ryan avea dreptate. Dar camera mea fusese 
răvășită. Nu era în siguranţă. Pierdusem un rând de oase și nu 
voiam sa risc să mai pierd altul. 

M-am întors. 

— Crezi că Friedman ar putea adăposti oasele la sediul poliţiei 
pe timpul nopţii? 

— Fără discuţie. 

l-am întins rucsacul. Ryan îl luă. 

Săpun și șampon. Roșu în obraji și rimei. O jumătate de oră 
mai târziu, într-o lumină blândă, din unghiul potrivit, arătam 
destul de bine. 

Fink se fălește cu un total de șase mese. Și un milion de 
zorzoane. Deși decorul era învechit, gulașul a fost excelent. 

Și Mouli ni s-a alăturat, împreună cu un maldăr de albume cu 
tăieturi din ziare. Golda Meir. Kirk Douglas. John Steinbeck. 
Shirley McLaine. Colecţia lui de celebrităţi rivaliza cu aceea de la 
„Colonia americana”. 

În taxi, Ryan mă întrebă: 

— La ce te vei fi gândind, scumpete? 

Schimbase accentul de Gunsmoke” celebru în SUA, cu cel de 
Galway”. 

— Mouli are nevoie de perdele noi. Ce credeai? 

Ryan zâmbi la fel de larg ca golful Galway. 

— Ah, aiasta era, am spus eu. 

— Aiasta. 

Nu era cazul să-mi fac griji că mă voi foi fără să pot dormi, 
singură în întuneric. 


10 Serial western de radio (1952-1961) și televiziune (1955-1975). (n. tr.). 
1 Oraș-port în vestul Irlandei, centru industrial și turistic. (n. tr.). 

26. 


Am dormit în timp ce muezinul chema credincioșii la 
rugăciune. Am dormit ignorând traficul aglomerat de dimineață, 
care-mi băzâia la fereastră. 

M-am trezit când blugii începură să cânte A hard day's night. 

Asta nu era normal. 

„| should be sleepin’ like a log...” 

Ar trebui să dorm ca un buștean. 

Muzica se opri. 

Un vis ciudat. Lăsându-mă pe spate, mi-am amintit 
zbenguiala postprandială din seara de dinainte. Versurile mi-au 
venit în minte. 

Muzica se auzi din nou. 

Mobilul lui Jake! 

Țâșnind din pat, am scos telefonul din buzunar și am lăsat 
blugii să cadă la loc pe podea. 

— Jake? 

— Tu mi-ai luat telefonul. 

— Cum te simţi? 

M-am uitat la ceas. 7:40. 

— Minunat! Îmi place să sângerez și să mi se bage degete în 
fund. 

— Frumos spus. 

— Plec de aici înainte să-și facă iarăși de cap cu mine. 

— Ai fost externat? 

— Corect. 

Jake pufni. 

— Jake trebuie să... 

— Uh. Ah. Ai înţeles? 

— Geanta dispăruse. 

— Nenorociţii dracului! 

Am așteptat sfârșitul exploziei. 

— Ce-i cu celălalt? 

— Am giul... 

— Nu spune asta la un telefon mobil! Poţi să ajungi la locuința 
mea? 


— Când? 

— Trebuie să mă ocup de camionetă, apoi să-mi fac rost de 
un vehicul care s-o înlocuiască. 

Pauză. 

— La 11? 

— Pe unde-o iau? 

M-am repezit către birou. 

Jake îmi explica. Reperele și numele străzilor nu însemnau 
nimic pentru mine. 

— Jake, trebuie să sun la AIA. 

Să le spun că pierdusem scheletul. Mi-era groază de asta. 

— Întâi lasă-mă să-ţi arăt ce altceva am recuperat din acel 
mormânt. 

— Mă aflu în Israel de două zile. Trebuie să-l sun pe Blotnik. 

— După ce-o să vezi ce am. 

— Azi! am insistat. 

— Mda, mda, a mormăit el. Și să-mi aduci blestematul de 
telefon. 

Pustiu. 

Evident, Jake are încă probleme cu irascibilitatea. Și cu 
paranoia? Chiar credea că discuţiile lui sunt urmărite? 

Stăteam în picioare, goală, cu telefonul într-o mână, stiloul în 
cealaltă, când cineva bătu la ușă. 

La dracu'! Ce mai e acum? 

M-am uitat prin vizor. 

Ryan se întorsese cu cornuri și cafea. Se bărbierise și părul îi 
era ud de la duș. 

În timpul toaletei mele de dimineaţă, i-am povestit 
conversaţia cu Jake. 

— O să terminăm cu Kaplan mult înainte de 11. Unde 
locuiește Jake? 

— În Beit Hanina. 

— O să te duc acolo. 

— Mi-a spus pe unde s-o iau. 

— Cum se simte? 

— Teribil. 

e 

Kaplan era reținut la poliţie în „Complexul rusesc”, unul dintre 
primele departamente înfiinţate în afara Orașului Vechi. Gândită 
iniţial ca o reședință pentru călugării ruși, era acum o clădire 

părăginită, acoperită, pe merit, cu ardezie în cadrul programului 
de reînnoire urbană. 

Birourile districtuale și închisorile aferente erau găzduite într- 
o colecție de clădiri înghesuite între strada Jaffa și biserica 
rusească. Pereţi din piatră, gratii din fier la ferestre. Murdare și 
decrepite, se potriveau de minune cu împrejurimile. 

Mașinile de poliţie ocupau toate drumurile. Friedman parcă 
printre ele, lângă o baricadă de ciment care flanca complexul. 
Alături, un stâlp masiv din piatră ieșea pe jumătate din pământ. 

Stâlpul era împrejmuit de un gard din șine de cale ferată, în 
interiorul căruia se aflau mii de mucuri de ţigară. Mi-am 
imaginat polițiști și prizonieri nervoși trăgând ultimul fum înainte 
de a intra sau de a fi închiși înăuntru. 

Friedman observă că priveam stâlpul. 

— Secolul |, spuse el. 

— Irod lovește din nou? întrebă Ryan. 

Friedman încuviință. 

— Se spune că era pentru aleea regala a lui lrod de pe 
Muntele Templului. 

— Bătrânul era un ctitor remarcabil. 

— Cei de la carieră au observat o fisură, așa că au lăsat 
stâlpul în pământ. Două milenii mai târziu, este încă aici. 

Am trecut printr-o mică gheretă de pază, unde am fost 
controlaţi electronic, apoi chestionaţi. Înăuntru am fost din nou 
interogaţi de o santinelă care părăsise, probabil, băncile liceului 
de cel mult un an și apoi am fost conduși într-un birou recent 
eliberat. 

Fumul umplea încăperea. Biroul era acoperit de hârtii pe care 
se afla o ceașcă de cafea pe jumătate plină. Un vraf de rapoarte. 
Un rolodex deschis la litera T. 

Am remarcat numele de pe cană. Solomon. 

M-am întrebat ce-ar zice bătrânul Sol dacă ar fi fost gonit de 
la locul lui. 

Aerul avea acel miros tipic oricărui sediu polițienesc din lume. 
Un mic ventilator făcea tot ce putea, dar nu era suficient. 

Friedman dispăru, apoi reveni. Câteva minute mai târziu, un 
poliţist în uniformă escortează prizonierul în birou. Kaplan purta 
pantaloni negri și o cămașă albă. Nu avea curea. Nici șireturi. 

Polițistul se postă dincolo de ușă. Ryan se sprijini de un 
perete. Eu m-am proptit de altul. 

Kaplan îi adresă lui Friedman un zâmbet gen Camera de 
Comerţ. Era proaspăt bărbierit, iar pungile de sub ochii lui erau 
mai accentuate decât îmi aminteam. 

— Sunt sigur că domnul Litvak și-a venit în fire. 

„You picked a fine time to leave me, Luciile.”!? Vocea aspră 
mă făcu să-mi amintesc. Kessler și Kaplan erau una și aceeași 
persoană. 

Friedman arată către un scaun. Kaplan se așeză. 

— Este o neînțelegere atât de prostească! 

Kaplan râse pe tonul unei neînțelegeri-atât-de-prostești. 
Friedman luă scaunul de la biroul lui Sol și-și cercetă unghiile. 

Kaplan se întoarse și, pentru prima dată, mă privit direct. 
Ceva sclipi în ochii lui, dar licărul dispăru rapid. 

Recunoaștere? Prima bănuială privind motivul real pentru 
care se afla aici? 

Ryan pași înainte. Fără o vorbă, ridică fotografia lui Max. 
Zâmbetul lui Kaplan deveni ezitant, dar nu dispăru. 

— Îţi amintești de doctorul Brennan? 

Ryan dădu din cap în direcţia mea. 

Kaplan nu răspunse. 

— Avram Ferris? continuă Ryan. Toată treaba aia neplăcută 
cu autopsia? 

Kaplan înghiţi în sec. 

— Vorbește-mi despre asta, zise Ryan. 

— Ce-i de spus? 

— N-am venit până în Israel să vorbim despre cecuri, domnule 
Kaplan. 

Vocea lui Ryan ar fi putut reteza până și calota glaciară. 

— Sau să vă spun domnul Kessler? 

Kaplan își încrucișă braţele. 

— Da, domnule detectiv. Îl cunoșteam pe Avram Ferris. Asta 
ați venit să mă întrebaţi? 

— De unde ai asta? 

Ryan bătea darabana cu degetele pe fotografie. 

— De la Ferris. 

— Înţeleg. 

— E adevărat. 

Ryan tăcu. Kaplan sparse tăcerea: 

— E adevărat. 


12 Lucille, ţi-ai găsit un moment minunat să mă părăsești. (n. tr.). 


Kaplan îi aruncă o privire lui Friedman. Friedman își admira în 
continuare manichiura. 

— Eu și Ferris făceam afaceri, ocazional. 

— Afaceri? 

— E un aer greu aici. Bonomia lui Kaplan dispărea cu 
repeziciune. Am nevoie de apă. 

— Domnule Kaplan... În vocea lui Friedman se simțea o 
profundă dezamăgire. Așa se adresează o rugăminte? 

— Vă rog. 

Un oftat exagerat. 

Friedman se îndreptă către ușă și vorbi cu cineva de pe 
coridor. Întorcându-se la locului lui, îi zâmbi lui Kaplan. Zâmbetul 
avea căldura unui protoamfibian. 

— Afaceri? repetă Ryan. 

— Am cumpărat și am vândut lucruri pentru el. 

— Ce fel de lucruri? 

Sosi un tip mic cu nas mare, care îi dădu lui Kaplan un pahar 
soios. Individul era încruntat. Sol? 

Kaplan luă o înghiţitură, își ridică privirea, dar nu spuse nimic. 

— Ce fel de lucruri? repetă Ryan. 

Kaplan ridică din umeri. Apa tremura. 

— Lucruri. 

— Protejezi confidenţialitatea relaţiei cu clientul, domnule 
Kaplan? 

Kaplan ridica iarăși din umeri. 

— E vorba de oseminte? 

Ryan clatină fotografia lui Max. 

Chipul lui Kaplan deveni rigid. Înghiţind apa, așeză cu grijă 
paharul pe sugativa de pe biroul lui Sol, se lăsă pe spate și 
împleti degetele. 

— Vreau un avocat. 

— Ai nevoie de un avocat? 

— Nu mă intimidati! 

— Ascundeţi ceva, domnule Kaplan? 

Ryan se întors către Friedman. 

— Ce părere ai, lra? Crezi ca domnul Kaplan a fost implicat în 
oarece contrabandă? 

— Cred că este posibil, Andy. 

Kaplan rămase stană de piatră. 


— Sau și-or fi zis că antichităţile de contrabandă erau o joacă 
de copii, așa că au devenit preocupaţi de o evoluţie mai 
ambițioasă în carieră. 

Degetele lui Kaplan erau subţiri. Le strânse atât de tare, încât 
articulațiile i se albiră. 

— S-ar putea, Andy! Acum, că ai pomenit, îmi pare a fi cu 
adevărat preocupat de perioada renascentistă. 

— Așa este? Te-ai hotărât sa evoluezi? 

— Nu știu ce vreţi să spuneți. 

— Vreau să spun crimă, Hersh. Hersh te cheamă, nu? 

— Isuse Hristoase! 

Un val de transpirație inundă gulerul lui Kaplan. 

— Sunteţi nebuni? 

— Ce părere ai, Ira? Crezi că Hersh l-a lichidat pe Avram 
Ferris? 

— Nu! Kaplan făcu o mișcare bruscă în faţă și se răsuci din 
direcția lui Ryan către Friedman. Nu! 

Ryan și Friedman ridicară din umeri. 

— Este o nebunie! 

Transpiraţia cuprinse faţa lui Kaplan. 

— N-am omorât pe nimeni! N-aș fi putut! 

Ryan și Friedman așteptau. 

— Bine. Kaplan își ridică amândouă mâinile. Uite! Kaplan își 
alegea cuvintele cu grijă. Uneori, asigur protecţie obiectelor de 
provenienţă dubioasă. 

— Ai făcut acest lucru pentru Ferris? 

Kaplan încuviinţă. 

— Ferris m-a sunat și m-a întrebat dacă pot să-i găsesc un 
cumpărător pentru ceva deosebit. 

— Deosebit? 

— Extraordinar. Ceva cu care te întâlnești o singură dată în 
viaţă. 

Altă pauză. 

— Ceva care ar provoca haos în lumea creștină. Acestea au 
fost cuvintele. 

Ryan ridică fotografia. 

Kaplan încuviinţă. 

— Ferris mi-a dat poza și a mi-a zis să nu spun nimănui de 
unde o am. 

— Când s-a întâmplat asta? 

— Nu știu. Astă-iarnă. 

— Este cam vag, Hersh. 

— La începutul lunii ianuarie. 

Eu și Ryan am schimbat priviri. Ferris a fost împușcat la 
mijlocul lunii februarie. 

— Ce s-a întâmplat? 

— Am dus vorba, am constatat că a trezit interes, i-am spus 
lui Ferris, dar, în primul rând, am avut nevoie de mai mult decât 
cuvântul lui și această fotografie pentru validare. Mi-a spus că 
îmi va furniza dovada autenticităţii scheletului. Inainte să ne 
întâlnim, Ferris a fost ucis. 

— Ce ţi-a spus Ferris despre schelet? am întrebat. 

Kaplan se întoarse către mine. Preţ de o clipă, ochii lui 
deveniră expresivi, apoi neutri. 

— Provine de la Masada. 

— Cum a ajuns la Ferris? 

— Nu mi-a spus. 

— Altceva? 

— Zicea că aparţine unei persoane de o importanţă istorică și 
susținea ca are dovada. 

— Nimic altceva? 

Ne-am gândit cu toţii la acest lucru. Ce dovadă ar fi putut 
avea Ferris? O declaraţie de la Lerner? Le Musée de l'Homme? 
Dosarul de la muzeu, pe care îl furase Lerner? Poate 
documentele originale din Israel? 

Am auzit pe cineva vorbind pe hol cu polițistul. Săracul, 
gonitul Sol? 

— Ce ne poţi spune despre Miriam Ferris? schimbă Ryan 
macazul. 

— Ce-i cu ea? 

— O cunoști pe doamna Ferris? 

Kaplan ridică din umeri. 

— Asta înseamnă da? 

— O cunosc. 

— In accepţiune biblică? 

— E dezgustător. 

— Hersh, dă-mi voie să reformulez. Te-am întrebat dacă te 
numești Hersh, nu? Ai avut o legătură cu Miriam Ferris? 

— Cum? 

— Întâi ţi-am cerut confirmarea numelui tău. Apoi am întrebat 
dacă i-o trăgeai lui Miriam. O întrebare dublă este prea 
complicată pentru tine? 

— Miriam era căsătorită cu fratele fostei mele soții. 

— Aţi păstrat legătura după moartea cumnatului tău? 

Kaplan nu răspunse. Ryan așteptă. Kaplan cedă. 

— Da. 

— Așa te-ai combinat cu Ferris? 

Din nou, tăcere. Din nou, așteptare. Din nou, Kaplan cedă. 

— Miriam este un om bun. 

— Hersh, răspunde-mi la întrebare! 

— Da! 

Un răspuns amar. 

— De ce ai dat fotografia cu ocazia autopsiei lui Ferris? 

Kaplan dădu din umeri. 

— Am încercat să fiu de ajutor. 

Ryan relua totul iarăși, și iarăși. Kaplan devenea tot mai 
nervos, dar își menținea povestea. A cunoscut-o pe Miriam prin 
fostul său cumnat și pe Ferris datorită lui Miriam. Uneori vindea 
și cumpăra obiecte ilegale, dar nimic de calibru. Acceptase să 
vândă scheletul aflat în posesia lui Ferris. Până să găsească un 
cumpărător, Ferris a fost ucis. Nu a facut-o el. Conștiinţa l-a 
îndemnat să predea fotografia. 

Varianta lui Kaplan a rămas neschimbată. 

Atunci. 


27. 


La 10:30, eu și Ryan am cerut să ni se înapoieze giulgiul și 
oasele, apoi ne-am urcat în mașina personală a lui Friedman, un 
Tempo din 1984, care avea litera K făcută din bandă adezivă pe 
geamul din dreapta spate. Friedman a rămas cu Kaplan. 

— Care-i planul lui? am întrebat. 

— Să-i dea domnului timp să-și reconsidere povestea. 

— Și apoi? 

— Să-i ceară s-o repete. 

— Repetiţia este bună, am spus. 

— Scoate la iveală inconsistenţele. 

— Şi detaliile uitate. 

— In cazul de faţă, mama Ferris, spuse Ryan. 

— Care a făcut legătura cu Yossi Lerner și Sylvain 
Morissonneau, am adăugat eu. 

Beit Hanina este un sat arab care a avut norocul să fie cuprins 
între noile graniţe municipale ale lerusalimului modern. Acum se 
numește Beit Hanina Hadashah sau Noua Beit Hanina. De când 
îl știam, Jake avea aici un apartament. 

Indrumările lui Jake ne-au adus pe un teritoriu care fusese al 
lordaniei din 1948 până în 1967. La 10 minute după ce am 
părăsit „Complexul rusesc”, am ajuns la punctul de control de la 
Neve Yakov de pe Ramallah, fostul drum Nablus. Era un moment 
potrivit. Coada se întindea pe o distanţă de un bloc și jumătate. 

Ryan se alătură șirului și ne târam înainte cu câte o lungime 
de mașină. În timpul excursiei noastre la Kedron, Jake îmi 
spusese că zidul proiectat să izoleze Israelul de restul lumii 
trece prin centrul drumului pe care ne aflam. Priveam 
magazinele care flancau ambele părți. 

Pizzerii. Curăţătorii de haine. Magazine de dulciuri. Florării. 
Am fi putut fi în St. Lambert. Scarsdale. Pontiac. Elmhurst. 

Dar acesta era Israelul. În stânga mea se aflau cei de 
dinăuntru, ale căror afaceri vor prospera în ciuda zidului. La 
dreapta se aflau străinii, cei ale căror afaceri se vor nărui din 
cauza zidului. Trist, m-am gândit. Aceștia, oamenii obișnuiți care 

fac eforturi să-și întreţină familiile, erau adevărații câștigători și 
perdanți în această dispută asupra pământului. 

Fără Friedman, eu și Ryan ne așteptaserăm să fim supuși unui 
interogatoriu sever. Au contraire. Paznicul se uită la 
pașapoartele noastre și la insigna lui Ryan, se aplecă să ne 
arunce o privire și apoi ne făcu semn să trecem. După ce am 
intrat în West Bank, am făcut imediat la stânga, apoi încă o dată 
pe strada lui Jake. 

Jake  închiriase ultimul etaj al unei mici case din stuc, 
proprietate a unui arheolog italian, pe nume Antonia Fiorelli. 
Jake locuia sus. Fiorelli stătea jos, împreună cu șapte pisici. 

Ryan anunţă sosirea noastră printr-un interfon crăpat aflat în 
zidul proprietăţii. Câteva secunde mai târziu, Jake deschise 
poarta, ne conduse pe lângă un cotet de păsări, confecţionat din 
sârmă, în care se aflau capre și iepuri, pe o alee întortocheată 
acoperită cu prundiș și în sus, pe o scară exterioară. Până să 
ajungem la etaj, aveam deja o escortă formată din trei pisici. 

Există câteva tipuri de feline. Genul calic mângâie-mă-te- 
ador-lasă-mă-să-mă-ghemuiesc-în-poala-ta. Tipul siamez dă-mi- 
să-mănânc-nu-mă-plictisi-te-anunţ-eu-când-am-nevoie-de-ceva. 
Motanul sălbatic mă-uit-să-văd-dacă-ţi-se-mai-mișcă-pieptul-în- 
timp-ce-dormi. 

Acest trio se încadra perfect în tiparul cu numărul trei. 

Cea mai mare parte a apartamentului lui Jake era ocupată de 
o cameră centrală spațioasă, cu podeaua acoperită cu dale 
maro, pereţi cu tencuială albă și aranjamente din cărămidă care 
bolteau ferestrele și ușile. Dulapuri din lemn erau aliniate într-un 
capăt și se prelungeau de jur-împrejur, ca o insulă care separa 
bucătăria de sufragerie. 

Dormitorul lui Jake avea dimensiunile unui cuptor cu rotisor. 
Înăuntru se afla un pat în dezordine, un șifonier și o cutie din 
carton pentru rufe murdare. 

Restul era „birou”. Un vestibul fusese transformat într-o 
cameră pentru calculator și hărți. O verandă închisă era folosită 
pentru curăţarea  artefactelor. Dormitorul din spate era 
amenajat pentru catalogare, înregistrare și analiză. 

Dispoziţia lui Jake se îmbunătăţise de la conversaţia telefonică 
pe care o avuseserăm mai devreme. Inainte de a se interesa de 
giulgiu, ne salută și ne întrebă cum a decurs dimineaţa. Spuse 
chiar „te rog”. Și zâmbi. 

— Asta-i tot ce-am putut să fac, date fiind circum... 

— Mda, mda. Jake făcu un gest de „hai să fim serioși!” cu 
ambele brațe. 

Bine. Transformarea lui nu fusese completă. 

Am pus pe tejghea recipientele căpătate de la doamna 
Hanani. Jake îl deschise pe primul și îi cercetă conţinutul. 

— Oh, Dumnezeule! 

Indepărtă capacul celui de-al doilea. 

— Oh, Dumnezeule! 

Ryan se uita la mine. 

Jake se îndreptă către vasele care conţineau giulgiul. 

„Oh, Dumnezeule!” mimă Ryan cuvintele deasupra spatelui 
arcuit al lui Jake. Am mijit ochii într-un avertisment: „Termină!” 

In tăcere, Jake examină bucata cea mai mare din giulgiu. 

— Oh, Dumnezeule! 

Jake dispăru în dormitorul din spate, se întoarse cu o lupă și 
cercetă pânza. 

— După-amiază, o să-i duc astea lui Esther Getz, spuse el. 

Jake studie giulgiul timp de un minut întreg, apoi se îndreptă. 

— Getz este expertă în textile la Muzeul Rockefeller. Ai 
cercetat oasele? 

Am clătinat din cap. 

— Nu prea ai ce examina. 

Jake lăsă lupa jos, făcu un pas înapoi și un gest larg cu brațul. 
Ryan a mimat cu buzele că suflă într-o trompetă. 

M-am dus la masă și am răsturnat cu grijă conţinutul fiecărui 
recipient pe capacul său. 

— Ai mănuși? 

Jake se îndreptă către dormitor. 

— Și o pensetă! m-am adresat eu spatelui care se îndepărta. 
Și un cateter sau o pensă stomatologică! 

Le aduse pe toate trei. In timp ce Jake și Ryan mă priveau, am 
sortat, numindu-l, fiecare obiect. 

— Falangă. Calcaneu. 

Astea erau cele ușoare. Niciun alt obiect nu era mai mare 
decât lobul urechii mele. 

— Ulna, femur, pelvis, craniu. 

— Deci, ce părere ai? întrebă Jake când am terminat. 

— Cred că nu prea am ce examina. 

— Bărbat sau femeie? 

— Da, am spus. 

— La naiba, Tempe! E ceva serios! 

Am cercetat fragmentul cel mai mare al osului occipital. 
Creasta occipitală era proeminentă, dar nu ieșită din comun. La 
fel și în ceea ce privește /inea aspera”? de pe unele așchii ale 
femurului. Tot ce rămăsese din pelvis era partea groasă și 
scurtă care formase articulaţia cu osul sacru. Nu se păstrase 
niciuna dintre caracteristicile care ar fi putut determina sexul. 

— Zonele de atașare a mușchilor sunt robuste. Aș spune ca 
este bărbat și probabil că asta este tot ce pot face. Nimic nu 
este complet pentru o măsurătoare. 

Am ridicat și am rotit osul călcâiului. O mică gaură circulară 
îmi atrase atenția. Jake remarcă interesul meu. 

— Ce-i? 

Am arătat micuțul tunel de pe partea exterioară a osului. 

— Ăsta nu-i natural. 

— Ce vrei să spui cu „nu-i natural”? întrebă Jake. 

— Nu trebuia să existe acolo. 

Jake repetă gestul de „hai să fim serioşi!” mai nerăbdător 
decât înainte. 

— Nu este un orificiu al unui vas de sânge sau al unui nerv. 
Osul este foarte șlefuit, dar, din câte vad, marginile găurii sunt 
ascuțite, nu rotunjite. 

Am pus jos calcaneul și i-am dat lupa lui Jake. Acesta se 
aplecă și studie partea din mijloc a osului. 

— Ce crezi că este? întrebă Ryan. 

Înainte de a putea răspunde, Jake se repezi în camera cu 
harti. Sertare deschise și trântite, apoi se întoarse răsfoind niște 
pagini capsate. 

Trântind foile pe masă, Jake înfipse un deget într-una dintre 
ele. 

M-am uitat la ea. 

Jake arăta un articol intitulat „Observaţii antropologice asupra 
rămășițelor scheletice de la Giv'at ha-Mivtar”. Degetul lui se afla 
pe o pagină plină cu fotografii. Multe detalii fuseseră pierdute în 
procesul de fotocopiere, dar subiectul era evident. 

Patru poze înfățișau fragmente ale calcaneului și ale altor 
oase ale piciorului, unele de dinainte, altele de după separare și 


13 Margine cu suprafața aspră în partea posterioară a femurului de care sunt atașați 
mușchii. (n. tr.). 

reconstrucţie. Deși era acoperit cu un strat gros de calcar, se 
putea distinge un cui din fier care traversa calcaneul dintr-o 
parte în cealaltă. O placă de lemn se ițea de sub floarea cuiului. 

O a cincea fotografie înfățișa un os modern al călcâiului, spre 
comparaţie. Acesta avea o leziune circulară poziționată exact ca 
gaura de pe calcaneul nostru învelit în giulgiu. 

l-am aruncat lui Jake o privire interogativă. 

— În 1968, 15 osuare din calcar au fost găsite în trei peşteri 
funerare. În 13 dintre ele se aflau rămășițe scheletice, iar 
conservarea lor era perfectă. Grămezi de flori sălbatice. Spice 
de grâu. Chestii de genul ăsta. Traumatismele suferite de oase 
trădau că unele persoane muriseră din cauze violente. O rană 
de săgeată. Lovituri cu un obiect bont. 

Jake bătu cu degetul în fotografii. 

— Nefericitul ăsta a fost crucificat! 

Jake puse un al doilea articol alături de primul și dădu de o 
schiță a unui corp pe o cruce. Braţele victimei erau întinse pe 
cruce, dar, contrar imaginilor moderne, încheieturile erau 
legate, nu bătute în cuie. Picioarele erau larg desfăcute, iar 
labele picioarelor erau străpunse de cuie în părţile laterale, nu 
sus în față. 

— Știm de la losif că în lerusalim era penurie de lemne, așa că 
probabil romanii păstrau stâlpul de susţinere și doar crucea 
trebuia purtată. Ambele piese trebuie să fi fost folosite în mod 
repetat. 

— Deci braţele erau legate, nu bătute în cuie, spuse Ryan. 

— Da. Crucificarea își are originile în Egipt. Acolo, oamenii 
erau legaţi. Amintiţi-vă, moartea nu era provocată de faptul că 
erau bătuţi în cuie. Atârnând de o cruce, ţi se slăbeau cele două 
grupe de mușchi răspunzătoare de respiraţie, mușchii 
intercostali și diafragma, cauzând moartea prin asfixiere. 

— Victima ar fi trebuit așezată cu picioarele încrucișate și 
răsucite, cu labele străpunse de cuie din laterală. Calcaneul este 
osul cel mai mare al piciorului. De aceea, cuiul îl străpungea din 
exterior către interior. 

Mormântul familiei lui Isus. Un bărbat crucificat învelit într-un 
giulgiu. 

Pricepând ce urmărea Jake, am fluturat o mână către osul 
călcâiului care zăcea pe masă. 

— N-avem de unde ști dacă asta a fost cauzată de un 
traumatism. Gaura putea fi rezultatul unei boli. Ar putea fi 
rezultatul unei acţiuni post mortem. Gaura unui vierme sau a 
unui melc. 

— E posibil să fi fost făcută de un cui? 

Ochii lui Jake ardeau de nerăbdare. 

— Este posibil. 

Vocea mea nu exprima prea multă convingere. 

Crucificare? A cui? Deja exclusesem un candidat. Max era 
prea bătrân în momentul morții, dacă e să te iei după Scriptura 
tradiţională. Sau prea tânăr, dacă dădeai crezare teoriei lui 
Joyce bazate pe manuscrisul lui Grosset. Sugera Jake că acestea 
erau oasele lui Isus din Nazaret? 

Ca și în cazul lui Max, o parte a creierului meu voia să creadă. 
O parte și mai mare nu voia. 

— Ziceai că ai recuperat și alte oase din mormântul de la 
Kedron? am întrebat. 

— Mda. Jefuitorii nu dau doi bani pe rămășițele scheletice. 
Când fură osuarele intacte, aruncă oasele pe podeaua 
mormântului. Asta avem. De asemenea, avem oase care s-au 
lipit de partea interioară a cutiilor pe care le-au spart și le-au 
abandonat. 

— Sper că acele rămășițe se aflau într-o stare mai bună decât 
astea. 

Am indicat conţinutul recipientelor. 

Jake clatină din cap. 

— Totul era fragmentat și conservarea nu a fost grozavă. Dar 
oasele abandonate mai constituiau grămezi individuale 
amestecate cu fragmente de osuar. Asta a fost de folos la 
sortarea indivizilor de pe podea. 

— A analizat cineva materialul? 

— Un antropolog de la Departamentul de Știință și Antichităţi 
al Universităţii Ebraice. El a fost în măsură să identifice trei 
femei adulte și patru bărbaţi. A spus că astea-s toate 
informaţiile pe care le poate obţine din materialul pus la 
dispoziţie. Nu era nimic care să poată fi măsurat, așa că n-a 
putut determina statura sau să facă vreo comparaţie a 
apartenenţei la un grup de populaţie. N-a găsit vreun indicator 
de vârstă, nicio caracteristică individuală unică. 

— A remarcat vreo leziune asemănătoare acesteia? 


— A menţionat osteoporoza și artrita. Cam atât în privinţa 
traumelor și a bolilor. 

— S-au găsit, în /oculus, alte oase asemănătoare celor ale 
tipului nostru? am întrebat. 

Jake clatină din cap. 

— Hoţii căutau cutii, nu oase. Slavă Domnului că ticăloșii nu 
au dărâmat pereţii. Incă nu-mi vine să cred că ai găsit un /oculus 
ascuns. Şi un giulgiu. Of, Doamne! 2000 de ani. Ai idee câţi 
oameni au intrat și au ieșit din mormântul ăla? Și tu ai găsit un 
loc intact! Of, Doamne! 

În spatele lui Jake, Ryan mimă „Of, Doamne!” 

— Unde se află celelalte oase”? am întrebat. 

— Înapoi în - Jake imită tremurul degetelor lui E.T. - pământul 
sfânt. lar cei din Hevrat Kadisha n-o să spună niciodată unde. 
Dar am raportul antropologic. 

Ryan imită tremurul degetelor. 

Un rânjet schimonosi chipul lui Jake. 

— Oricum, pe cele mai multe dintre ele. 

— Oh? 

Am ridicat o sprânceană. 

— Câteva mici fragmente s-ar putea să fi fost puse altundeva. 

— Altundeva? 

— Îți aminteșşti de conversaţia telefonică despre testarea ADN 
a scheletului de la Masada? 

Am încuviințat. 

— Sunt oameni drăguţi la laborator. 

— AIA a fost de acord să trimită mostre? 

— Nu chiar. 

— Ai trimis mostre pe cont propriu? 

Jake ridică din umeri. 

— Blotnik a refuzat. Ce era să fac? 

— O mișcare îndrăzneață! spuse Ryan. 

— O să te întreb acum ce te-am întrebat și atunci, am zis eu. 
Care este rostul obţinerii unui profil genetic când nu există nimic 
cu care să-l compari? 

— Trebuia totuși făcut! Acum, urmează-mă! 

Jake ne conduse în dormitorul din spate, unde împrăștiase 
fotografiile pe o masă de lucru. Unele ilustrau toate osuarele. 
Multe înfățișau fragmente. 


— Hoţii au luat o mulţime de cutii și au spart altele, spuse 
Jake. Dar au lăsat suficient pentru reconstrucţie. 

Jake luă dintr-o grămadă o fotografie de 13 x 18 centimetri și 
mi-o înmână. Infăţișa opt osuare. Multe aveau spărturi. 

— Osuarele diferă ca stil, dimensiuni, formă, grosime a 
pietrei, mod de îmbinare a elementelor. Multe sunt simple, dar 
unele au decorațiuni elaborate. De exemplu, cel al lui losif 
Caiafa. 

— Superiorul Consiliului Sinedriului!*; avea 70-72 de membri 
care i l-a predat pe Isus lui Pilat din Pont pentru a fi judecat, 
spuse Ryan. 

— Da. Deși numele lui evreiesc este Yehosef bar Qayafa. 
Caiafa a fost arhiereu al lerusalimului din anul 18 până în 37 
d.Hr. Osuarul lui a fost descoperit în 1990. Este uimitor, sculptat 
cu inscripţii incredibil de frumoase. Descoperit cam tot atunci a 
fost un osuar inscripţionat „Alexandru, fiul lui Simon din 
Cyrene”. Și acel sicriu era, de asemenea, bogat decorat. 

— Simon a fost un domn care l-a ajutat pe Isus să poarte 
crucea pe drumul Golgotei. 

Ryan, savantul în cultura Bibliei! 

— Cunoaște Noul Testament, zise Jake. Simon și fiul lui 
Alexandru sunt menţionaţi în Evanghelia după Marcu, 15:21. 

Ryan zâmbi cu modestie, apoi bătu cu degetul în fotografia 
osuarelor reconstruite de Jake. 

— Imi plac cele cu petale de flori. 

— Rozete. 

Jake luă alte două poze de 13 x 18 centimetri. 

— Acum, privește-le pe acestea! 

li dădu fotografiile lui Ryan. M-am aplecat să le vad mai bine. 

Osuarul era mai curând rectangular, cu un capac potrivit și o 
suprafaţă găurită. La prima vedere, am remarcat urmele 
rozetelor sculptate. Desenele formate din cercuri suprapuse îmi 
aminteau de florile pe care le desenam cu compasul pe vremea 
când eram copii. 

La o a doua privire, am observat o crăpătură care zimţțuia 
unul dintre capete, făcea brusc la dreapta și o lua în sus către 
nord-vest, spre latura expusă aparatului de fotografiat. 

Micul coșciug arăta exact ca acelea pe care le reconstitui se 
Jake. 


14 Cel mai înalt consiliu juridic și ecleziastic al evreilor din vechime. (n. red.). 

— Osuarul lui lacov? am întrebat. 

— Observaţi inscripţia. Jake ne dădu câte o lupă. Poţi citi în 
aramaică? îl întrebă el pe Ryan. 

Ryan clătină din cap. l-am aruncat o privire plină de o 
simulată surpriză. 

Lui Jake îi scăpase sau ignorase schimbul nostru de priviri. 

— Surprinzător în legătură cu osuarul lui lacov este 
rafinamentul neobișnuit al inscripţiei. Seamănă foarte bine cu 
osuarele bogat stilizate. 

M-ar fi putut păcăli. Chiar sub lupă, mesajul semăna cu 
mâăzgăleala unui copil. 

Degetul lui Jake se opri pe grupul de simboluri din spate 
dreapta. 

— Numele evreiesc lacov, sau Ya'akov, se traduce în engleză 
cu James. 

— De aici termenul de „iacoviţi” pentru susținătorii Regelui 
James al II-lea al Angliei. 

Ryan începea să mă enerveze. 

— Corect! 

Degetul lui Jake se mută către stânga de-a lungul micilor 
simboluri faimoase. 

— lacov, fiul lui losif, fratele lui Isus. 

Ciocăni grupul de simboluri din stânga spate. 

— Yeshua sau Joshua se traduce ca Isus. 

Jake se dădu înapoi și lăsă jos fotografiile. 

— Și acum, urmaţi-mă! 

Ne conduse către capătul verandei închise, descuie un dulap 
mare și-i deschise ușile duble. Fragmente de calcar umpleau 
cele două rafturi de sus. Osuarele reconstruite le ocupau pe cele 
șase de jos. 

— Se pare că aceștia nu erau cei mai deștepţi jefuitori de pe 
planetă. Au ratat destul de multe fragmente inscripţionate. 

Jake îmi puse în mâini un fragment triunghiular de pe raftul de 
sus. Literele erau superficiale și aproape invizibile. M-am uitat la 
ele cu lupa. Ryan își apropie chipul de al meu. 

— Marya, traduse Jake. „Maria.” 

Jake ne arătă o inscripţie de pe unul dintre osuarele 
reconstruite. Simbolurile păreau similare. 

— Matya. „Matei.” 

Ryan își trecu degetul de-a lungul scrisului de pe unul mai 
mare care se afla pe un raft mai jos. 

— Yehuda, fiul lui Yeshua. „luda, fiul lui Isus.” 

Jake cobori către raftul al treilea. 

— Yose. „losif.” 

Se îndreptă către osuarul de lângă a lui losif. 

— Yeshua, fiul lui Yehosef. „Isus, fiul lui losif.” 

Raftul numărul patru. 

— Mariameme. „Cea numită Mara.” 

— Acea scriere pare diferită, spuse Ryan. 

— Ai ochi buni! Asta-i greacă. Ebraică. Latină. Aramaică. 
Greacă. Pe vremea aceea, în Orientul Mijlociu exista un mozaic 
lingvistic. Marya, Miriam și Mara înseamnă același nume, în 
principiu Miriam sau Maria. Se foloseau și porecle, la fel ca 
astăzi. Mariameme este un diminutiv de la Miriam. Jake arătă 
către raftul al treilea. lar Yehosef și Yose înseamnă același 
nume, losif. 

Reîntorcându-se la raftul de sus, Jake a ales un alt fragment și 
îl înlocui cu cel din mâna mea. Inscripţionarea numelui Marya 
arăta ca nouă. Desenul literelor era atât de palid încât părea 
aproape invizibil. 

— Acel nume este, probabil, Salomeea, spuse Jake. Dar nu 
sunt sigur. 

M-am gândit la toate acele nume. 

Maria. Maria. Salomeea. losif. Matei. luda. Isus. 

Familia lui Isus? Mormântul familiei lui Isus? Toţi se potriveau, 
cu excepţia lui Matei. 

M-am gândit, dar n-am spus-o. Of, Doamne! 

— Cum tratează savanții sau istoricii problema familiei lui 
Isus? am întrebat, păstrând o voce calmă. 

— Istoricii consideră că Isus, cei patru fraţi ai lui, lacov, Iosif, 
Simion și luda, și cele două surori, Maria și Salomeea, erau copiii 
biologici ai lui losif și ai Mariei. Părerea protestanților este că 
Isus nu a avut un tată omenesc, dar că Maria a avut alţi copii cu 
losif. 

— Ceea ce îl face pe Isus cel mai în vârstă dintre fraţi, spuse 
Ryan. 

— Da, zise Jake. 

— Vaticanul o consideră pe Maria fecioară pe viaţă. 

— Ceea ce nu-i permitea sa aibă alţi copii, adăugă Ryan. 

Jake încuviinţă. Catolicii consideră că toţi ceilalți copii erau 
veri de gradul întâi, urmași ai fratelui lui Iosif, Clopas, care, 
fusese însurat, la rândul lui, cu o femeie pe nume Maria. Părerea 
ortodocșilor este că Dumnezeu e tatăl lui Isus, Maria a rămas 
virgină, iar fraţii și surorile sunt copii ai lui losif, văduv dintr-o 
căsătorie anterioară. 

— Ceea ce face ca Isus sa fie prâslea. 

Ryan părea zăpăcit de ordinea nașterilor. 

— Da, aprobă Jake. 

Mintea mea făcu un inventar. 

Două Marii. Salomeea. luda. Iosif. Și cineva pe nume Matei. 

Simţeam un gol în stomac. 

— Numele acestea nu erau obișnuite, ca Joe sau Tom astăzi? 
am întrebat. 

— Foarte obișnuite, spuse Jake. Îi este cuiva foame? 

— Nu, am zis. 

— Da, spuse Ryan. 

Ne-am regrupat în bucătărie. Jake puse pe masă câteva felii 
de mezeluri, brânză, lipie, portocale, murături și măsline. Pisicile 
ne urmăreau cu privirea în timp ce mâncam. Ryan nu se atinse 
de măsline. După ce ne făcurăm senavișuri, ne-am mutat la o 
masă de picnic din casă. În timp ce mâncam, stăteam de vorbă. 

— Maria era cel mai comun nume feminin în primul secol al 
Palestinei romane, spuse Jake. Pentru bărbaţi, era Simion, urmat 
de losif. Găsirea osuarelor care poartă aceste nume nu 
înseamnă mare lucru. Ceea ce inseamnă mare lucru este 
combinaţia, găsirea acestor nume într-un singur mormânt. Asta- 
i ieșit din comun. 

— Dar, Jake... 

— Am studiat cataloage publicate despre osuarele evreiești. 
Din mii de cutii depozitate în colecţii din tot Israelul, doar șase 
poartă numele lui Isus. Din cele șase, numai unul este 
inscripţionat „Isus, fiul lui losif”. La care se adaugă acum, al 
nostru. 

Jake goni o pisica. 

— Aţi auzit vreodată de onomastică sau prosopografie? 

Eu și Jake am clătinat din cap. 

— Analiza statistică a numelor. 

Jake își băgă o măslină în gură și vorbi în timp ce îi scotea 
sâmburele. 

— De exemplu, într-un catalog al osuarelor publicate, un 
arheolog israelian, pe nume Rahmani, a găsit 19 persoane pe 
nume Iosif, zece Joshua și cinci lacov. 

Jake scoase cu mâna sâmburele din gură și luă încă o măslină. 

— Un alt expert a studiat numele înregistrate în Palestina 
secolului | și au rezultat cifre de genul 15 procente pentru losif, 
nouă la sută pentru Isus și două procente pentru lacov. 
Combinând aceste numere, un paleoepigraf francez, pe nume 
Andre Lemaire, a calculat că numai 0,14% din populaţia 
masculină a lerusalimului ar fi putut avea numele „lacov, fiul lui 
losif”. 

Sâmbure scos din gură. Măslină băgată în gură. 

— Pornind de la faptul ca fiecare bărbat avea aproximativ doi 
fraţi, Lemaire a calculat că aproximativ 18 procente din bărbații 
numiți „lacov, fiul lui losif” ar fi putut avea un frate numit Isus. 
Deci, de-a lungul a două generaţii, doar 0,05% din populaţie ar fi 
putut fi alcătuit din „Iacov, fiul lui losif, fratele lui Isus”. 

— Câţi oameni locuiau în lerusalimul secolului 1? am întrebat. 

— Lemaire susţine ca 80 000. 

— Din care 40 000 ar fi fost bărbaţi, zise Ryan. 

Încuviinţare. 


— Lemaire a ajuns la concluzia că, în lerusalim, de-a lungul a 
două generaţii de dinainte de anul 70 d.Hr., nu sunt mai mult de 
20 de oameni care ar fi corespuns inscripţiei de pe osuarul lui 
lacov. 

— Dar nu toţi au sfârșit într-un osuar, am spus eu. 

— Nu. 

— Și nu fiecare osuar a fost inscripţionat. 

— O remarcă corectă, doctore Brennan. Dar menţionarea unui 
frate este rară. Câţi lacov, fii ai lui losif, au avut un frate pe 
nume Isus, care a fost destul de faimos pentru ca legătura de 
rudenie să fie inscripționată pe osuarele lor? 

N-aveam niciun răspuns, așa că replica mea a fost o 
întrebare. 

— Există alţi experți în onomastică pentru a susţine estimarea 
lui Lemaire? 

Jake pufni. 

— Sigur că nu. Unii spun că cifra este prea mare, alţii că este 
prea mică. Dar care este șansa să existe această suită de nume 
într-un mormânt?  Mariile,  losif, Isus, luda, Salomeea. 
Probabilitatea devine infinitezimală. 

— Este vorba despre același Lemaire căruia i-a vorbit Oded 
Golan despre osuar pentru prima dată? am întrebat. 

— Da. 

Privirea mea alunecă spre osul călcâiului cu rana sa ciudată. 
M-am gândit la Donovan Joyce și la teoria lui bizară după care 
Isus a supraviețuit pentru a lupta și muri la Masada. M-am 
gândit la Yossi Lerner și la teoria lui bizară că oasele lui Isus au 
sfârșit prin a ajunge la Musée de l'Homme din Paris. 

Crezând că era al lui Isus, Lerner furase scheletul pe care noi 
îl numeam Max. Dar vârsta lui Max în momentul morții dovedise 
că Lerner greșea. Estimarea mea aprecia vârsta scheletului ca 
fiind între 40 și 60 de ani. Aceeași estimare făcea, de asemenea, 
ca Max să fie prea tânăr pentru a fi octogenarul care scrisese 
pergamentul lui Isus, pe care îl avea Grosset. 

Acum, Jake sugera o altă teorie bizară și un alt candidat. Isus 
murise prin crucificare, dar nu a înviat, ci a rămas în mormântul 
Lui. Acel mormânt devenise locul final de veci al familiei lui Isus. 
Acel mormânt se afla în Kedron. Jefuitorii găsiseră mormântul și 
furaseră osuarul lui lacov. Jake redescoperise acel mormânt și 
recuperase rămășițele osuarelor și ale persoanelor pe care hoţii 

le abandonaseră. Nimerisem din greșeală peste un /ocu/us 
ascuns din acel mormânt și descoperisem un trup pe care nu-l 
găsise nimeni altcineva. Oasele învelite în giulgiu ale lui Isus. 

In stomacul meu nu mai era un gol, ci un hău. 

Am lăsat jos sendvișul. Unul dintre motani începu să se 
furișeze către el. 

— Era lacov o persoană bine cunoscută la vremea sa? întrebă 
Ryan. 

Cred și eu. Sa dăm timpul puţin înapoi. Dovezile istorice 
sugerează că Isus provine dintr-o cunoscută ascendență de 
davidieni, urmași direcţi ai lui David, rege al Israelului în secolul 
al X-lea î.Hr. După profeţii evrei, Mesia, ultimul rege al naţiunii 
restaurate a Israelului, provenea din aceasta linie regală. 
Davidienii, cu potenţialul lor revoluţionar radical, erau bine 
cunoscuţi familiei lui lrod, care conducea Palestina pe vremea 
aceea, și romanilor, până la împărat. Aceste „persoane regale” 
erau urmărite îndeaproape și, uneori, vânate și ucise. 

— Când Isus a fost crucificat, în anul 30 d.Hr., pentru că 
pretinsese că descinde din spiţa regală mesianică, fratele lui, 
lacov, următorul pe linie davidiană, a devenit cea mai 
importantă persoană a mișcării creștine din Ierusalim. 

— Nu Petru? întrebă Ryan. 

— Nu Petru, nu Pavel! lacov, adevăratul Mesia! Acest fapt nu 
prea este cunoscut și rareori i se acordă consideraţia cuvenită. 
Când lacov a fost ucis cu pietre, în 62 d.Hr., pentru că emitea 
aceleași pretenţii mesianice ca și Isus, în prim-plan a ajuns 
fratele Simon. După ce s-a aflat la conducere timp de 45 de ani, 
Simon a fost crucificat în timpul împăratului Traian tot din cauza 
descendenţei regale. Ghiciţi cine a urmat? 

Eu și Ryan clătinarăm din cap. 

— O a treia rubedenie, luda, a preluat mișcarea din Ierusalim. 

Mă gândisem la acest lucru. Isus și fraţii săi pretindeau titlul 
mesianic de rege al evreilor? Bine. Aș fi putut accepta asta într-o 
perspectivă politică diferită. Dar ce altceva sugera Jake? Isus 
aflat încă în mormântul Lui? 

— Cum poţi fi sigur că mormântul de la Kedron datează din 
acea perioadă? 

Vocea mea era încordată. Brusc, mă cuprinse o neliniște. 

— S-au folosit osuare numai cam din 30 î.Hr. până în 70 d.Hr. 

— Una dintre inscripţii era în grecește. Am fluturat o mână 
către recipientele aflate pe masă. Poate că acești oameni nu 
erau nici măcar evrei. 

— Amestecul de greacă și ebraică este foarte obișnuit în 
mormintele din secolul |. lar osuarele erau folosite numai pentru 
înmormântări evreiești. 

Jake îmi anticipase următoarea întrebare. 

— Și aproape exclusiv în și lângă lerusalim. 

— Am crezut că mormântul lui Hristos se afla sub Biserica 
Sfântului Mormânt, în interiorul Orașului Vechi, spuse Ryan 
rostogolind o felie de brânză Muenster în jurul unei murături. 

— Așa crede multă lume. 

— lar tu nu! 

— Nu! 

— Isus era din Nazaret, am zis eu. De ce să nu fi locuit familia 
lui acolo? 

— Noul Testament spune că Maria și copiii ei au locuit în 
lerusalim după crucificare. Tradiţia spune că Maria a murit și a 
fost înmormântată aici, nu în nordul Galileii. 

A urmat o tăcere lungă, în timpul căreia motanul se furișă la 
câţiva centimetri de piciorul meu. 

— Fă-mă să înțeleg! 

Felina se retrase brusc la auzul vocii mele. 

— Eşti convins că inscripţia de pe osuarul lui lacov este reală? 

— Sunt, spuse Jake. 

— Și că obiectul a fost furat din mormântul pe care l-am 
vizitat? 

— Zvonurile au plasat întotdeauna originea osuarului în acel 
local. 

— Și că acel mormânt a fost ultimul loc de veci al rudelor lui 
Isus? 

— Da! 

— Și că rana din acest calcaneu acoperit cu giulgiu sugerează 
că unul dintre ocupanţii mormântului a fost crucificat? 

Jake încuviinţă în tăcere. 

Privirea mea o întâlni pe a lui Ryan. N-am zărit nici urmă de 
zâmbet. 

— l-ai împărtășit lui Blotnik teoria ta în privinţa acestui 
mormânt? 

— Da. Deși, evident, nu i-am zis nimic despre calcaneul 
crucificat. Abia l-ai găsit. Încă nu-mi vine să cred. 

— Și? 

— M-a dat afară. Omul este un cretin patentat. 

— Jake? 

— O să vezi când o să-l cunoști. 

l-am ignorat spusele și am schimbat vorba. 

— Ai șterpelit mostre din oasele lipite de osuarele sparte și 
din cele căzute pe podeaua mormântului și le-ai trimis pentru a 
le fi testat ADN-ul. Când s-a întâmplat asta? 

— Am păstrat mostrele când am predat colecţia pentru 
analize și reînhumare. Le-am trimis pentru a fi testate chiar 
după ce am vorbit cu tine la telefon. Comentariile tale au 
confirmat ceea ce am sperat. ADN-ul mitocondrial ar putea 
dovedi rudenia pe linie maternă între indivizii din mormânt, iar 
ADN-ul străvechi ar putea să ne spună cel puţin sexul. 

Din nou, privirea mi se îndrepta către oasele de pe masă. O 
întrebare îmi veni în minte. Totuși, nu eram gata s-o pun. 

— În mod normal, trupurile erau lăsate timp de un an să se 
descompună și apoi erau sigilate în osuare. Corect? întrebă 
Ryan. Atunci de ce persoana învelită în giulgiu a fost lăsată în 
mormânt? 

— După legea rabinica, oasele unui bărbat mort trebuie 
adunate de fiul său. Poate că acest bărbat nu a avut niciun fiu. 
Poate că are vreo legătură cu felul în care a murit. Poate că vreo 
criză a împiedicat familia să revină. 

O criză? Cum este execuţia unui disident și suprimarea 
mișcării în care era implicat, forțând familia și pe adepţii săi să 
intre în ilegalitate. Insinuarea lui Jake era limpede. 

Ryan părea să aibă ceva de spus, dar se abţinu. 

M-am ridicat și am luat articolul care însoțea fotografiile 
oaselor. Revenind la masă, am observat ce scria în partea de 
sus a fiecărei pagini. 

„N. Haas. Departamentul de anatomie, Universitatea Ebraică - 
Școala Medicală Hadassah.” 

Mintea mea se agaţă de asta. M-am gândit la Max. Masada. 
Orice, în afară de osul călcâiului și rana lui ciudată. 

— Este același Haas care a lucrat la Masada? 

— Da, doamnă! 

Am parcurs în fugă articolul. Vârstă. Sex. Măsurători craniene. 
Traumatisme și patologie. Diagrame. Tabele. 

— Materialul acesta este foarte detaliat. 

— Are niște cusururi, dar e detaliat, căzu Jake de acord. 

— Totuși, Haas nu a scris niciodată nimic despre scheletele 
din „Peștera 2001”. 

— Niciun cuvânt. 

Nu a existat vreodată un raport despre scheletul de la 
Masada, despre cum s-a evaporat din Israel, a fost furat din 
muzeu, strecurat în Canada. După spusele lui Kaplan, Ferris 
susținea că aparține unei persoane de importanță istorică, 
descoperite la Masada. Jake admisese că auzise zvonuri despre 
existenţa unui asemenea schelet. Unul dintre săpătorii voluntari 
confirmase descoperirea acestui schelet. Fotografia de la Kaplan 
îl făcuse pe Jake să zboare la Montreal, apoi la Paris. Din cauza 
lui Max, m-am lăsat convinsă să vin în Israel. 

Lerner credea că scheletul îi aparținuse lui Isus. Greșea. 
Vârsta în momentul morţii nu se potrivea. Jake sugera că 
adevăratul schelet se afla pe masa din spatele meu. 

Atunci, de unde acele decenii de intrigă legată de scheletul de 
la Masada? Cine era acest bărbat pe care noi îl numeam Max? 

Mi l-am imaginat pe Max furat și, probabil, pierdut pentru 
totdeauna! 

Am retrăit imaginar cursa nebunească în camioneta lui Jake. 

Am revăzut cu ochii minţii camera mea răvășită. 

M-a cuprins furia. 

Bine! Folosește-o! Concentrează-te asupra lui Max! Evită orice 
coincidență imposibilă descoperită în mormântul de la Kedron. 
Imposibilul care zăcea în recipientele de pe masa din bucătărie. 

— Scheletul de la Masada este pierdut pentru totdeauna, nu-i 
așa? am întrebat. 

— Nu, dacă depinde de mine. 

O anumită expresie traversă chipul lui Jake. Nu mi-am putut 
da seama ce semnifica. 

— O să vorbesc cu Blotnik, astăzi. 

— Blotnik are legături cu Hevrat Kadisha? întrebă Ryan. 

Jake nu răspunse. Afară, o capră behăi. 

— La ce te gândești? am întrebat. 

Jake se încruntă. 

— La ce? am insistat. 

— E o miză mult mai mare la mijloc. 

Jake își frecă ochii cu pumnii strânși. 

Am deschis gura. Ryan îmi prinse privirea și clătină din cap 
imperceptibil. Am închis-o la loc. 

Jake își lăsă mâinile să-i cadă, iar antebraţele i se izbiră de 
masă. 

— E mult mai mult decât obișnuitul rahat al reînhumării. 
Hevrat Kadisha trebuie să fi fost informaţi. Ne-au urmărit la 
Kedron din cauza oaselor de la Masada. 

Un deget lung începu să se joace cu firimiturile de pe masă. 

— Cred că Yadin știa despre acel schelet ceva ce l-a speriat 
de moarte. 

— Ce anume? 

— Nu sunt sigur. Dar să trimită un emisar din Israel tocmai în 
Canada? Să devalizeze o cameră de hotel? Poate chiar să 
omoare pe cineva? Asta-i ceva ce-i depășește pe tipii din Hevrat 
Kadisha. 

L-am privit pe Jake cum transforma o grămăjoară de firimituri 
într-o linie lungă, subţire. M-am gândit la Yossi Lerner, Avram 
Ferris și Sylvain Morissonneau. 

M-am gândit la Jamal Hasan, Abu-Jarur și Muhammed Hazman 
Shalaideh, palestinienii care-și parcaseră mașina lângă abația 
Sainte Marie des Neiges. 

Nu cunoșteam jucătorii. Nu cunoșteam terenul. Dar instinctul 
îmi spunea că Jake are dreptate. Jocul era mortal, ţinta era Max 
și opoziţia era hotărâtă să câștige. 

Întotdeauna aceeași întrebare. Cine era Max? 

— Jake, ascultă! 

Întinzându-și picioarele, Jake se lăsă pe spate, își încrucișă 
braţele și se uită întâi la Ryan, apoi la mine. 

— O să-ţi capeţi rezultatele ADN. O să-ţi capeți rezultatele 
analizelor asupra materialelor textile. Acela este mormântul. 
Asta-i important. Dar, acum, hai să ne concentrăm asupra 
Masadei. 

În acel moment, sună telefonul lui Ryan. Aruncă o privire pe 
ecran și ieși din încăpere. 

M-am întors către Jake. 

— Haas n-a făcut niciodată un raport despre scheletele din 
peșteră, așa-i? 

— Așa-i. 


243 


— Dar note de teren? 

Jake clătină din cap. 

— Unii dintre săpători au ţinut jurnale, dar notițe, așa cum le 
gândim noi, nu se regăsesc în protocolul de la Masada. 

Probabil că păream șocată. 

— Yadin se întâlnea în fiecare seară cu cei din conducerea 
șantierului și discutau despre ce se întâmpla peste zi. Discuţiile 
erau înregistrate și apoi transcrise. 

— Unde se află acele transcrieri? 

— La Institutul de arheologie al Universităţii Ebraice. 

— Putem avea acces la ele? 

— Pot să dau câteva telefoane. 

— Cum te simţi? am întrebat. 

— Nemaipomenit! 

— Ce-ar fi să trecem pe la universitate și să răsfoim vechile 
dosare? 

— Ce-ar fi să-i ducem giulgiul lui Esther Getz și apoi să trecem 
pe la universitate? 

— Unde se află laboratorul lui Getz? 

— La Muzeul Rockefeller. 

— Nu tot acolo se află și sediul AIA? 

— Ba da! 

Un oftat dramatic. 

— Perfect, am zis eu. Este vremea să mă prezint lui Tovya 
Blotnik. 

— N-o să-ți placă. 

In timp ce strângeam masa, Jake dădu câteva telefoane. 
Jupuiam coaja de pe murături când se întoarse Ryan. Chipul lui 
sugera că nu primise cele mai grozave vești posibile. 

— Kaplan și-a schimbat povestea, spuse el. 

Am așteptat. 

— Susţine că l-a angajat cineva să-l termine pe Ferris. 

29. 


Am clipit, am lăsat jos borcanul și am așteptat să-mi revin cât 
să pot pune o întrebare. 

— Kaplan a fost plătit pentru a-l ucide pe Ferris? 

O încuviinţare scurtă. 

— De cine? 

— Încă n-a dezvăluit acest mic detaliu. 

— Pretinsese că este nevinovat ca un mielușel. De ce a vorbit 
acum? 


— Cine știe? 

— Friedman îl crede? 

— Îl ascultă. 

— Parcă ar fi un complot din „Clanul Soprano”. 
— Parcă... 


Ryan se uită la ceas. 

— Trebuie să mă întorc acolo. 

Ryan plecase de cinci minute când apăru Jake. Vești bune. 
Aveam acces la transcrierile de la Masada. lar Getz acceptase să 
se întâlnească cu noi. Îi pomenise de giulgiu, dar nu și de oase. 
Mă îndoiam de înțelepciunea tăinuirii acestui lucru, dar ne aflam 
în Israel, la el acasă, nu la mine. lar Jake mă încredinţă că 
încerca doar să câștige câteva zile. 

Și să șterpelească niște mostre de os, bănuiam eu. 

În timp ce Jake înghiţea două aspirine, iar eu reîmpachetam 
giulgiul, discutam despre ce să facem cu oasele. Era evident că 
Hevrat Kadisha nu știa despre existenţa lor, altfel ar fi urlat să le 
cedăm lor. Și, fiindcă ei știau deja de Max, nu mai aveau niciun 
motiv să mă supravegheze sau să mă urmărească. Am zis că 
apartamentul lui Jake era un loc sigur. 

Am încuiat oasele în dulapul cu osuare, am zăvorât ușile, apoi 
poarta exterioară și ne-am văzut de drum. Deși încordarea 
maxilarului său sugera o durere de cap la apogeu, Jake insista 
să mergem cu Honda închiriată de el. 

După ce am trecut iarăși prin punctul de control de pe Nablus 
Road, Jake se târî prin traficul de pe strada Suleiman, din 
lerusalimul de Est. Vizavi de colțul nord-estic al zidului din 

Orașul Vechi, faţă în față cu Poarta Florii, intră pe un drum care 
urca pe deal către o pereche de uși metalice. O placă ponosită 
indica, în engleză și ebraică, că acela este Muzeul Rockefeller. 

Jake ieși din mașină să vorbească la un interfon ruginit. 
Câteva minute mai târziu, ușile se deschideau și noi dădeam 
ocol unei pajiști frumos amenajate. 

Indreptându-ne pe jos către o intrare laterală, am remarcat o 
inscripţie aflată pe partea exterioară a clădirii: „Guvernul 
Palestinei, Departamentul de antichităţi”. 

Vremurile se schimbă. 

— Când a fost construită această clădire? am întrebat eu. 

— A fost deschisă în 1938. Aici se află mai ales antichităţi 
dezgropate pe vremea ocupaţiei britanice. 

— Din 1919 până în 1948. 

Citisem despre asta în cartea lui Winston. 

— Este frumos. 

Era. Calcar alb, numai turnulețe și grădini și arcade. 

— Există aici, de asemenea, obiecte preistorice. Și câteva 
osuare impresionante. 

Impresionante sau nu, locul era pustiu. 

Jake mă conduse prin câteva holuri cu exponate către niște 
scări; zgomotul pașilor stârnea un ecou ușor între zidurile de 
piatră. Aerul era greu din cauza mirosului de dezinfectant. 

La etaj, am trecut pe sub câteva arcade și am luat-o la 
dreapta către un birou adăpostit într-o nișă. O placă anunţa că 
acolo se află biroul lui Esther Getz. 

Jake bătu ușor și apoi întredeschise ușa. În încăpere am zărit 
o femeie care avea aproximativ vârsta mea, cu un maxilar care 
ar fi putut sparge gheaţa ce bloca, primăvara, fluviul St. 
Laurent. Văzându-ne, femeia își abandonă microscopul și ne ieși 
în întâmpinare. 

Jake făcu prezentările. 

Am zâmbit și am întins mâna. Getz mi-o strânse de parcă aș fi 
avut vreo boala contagioasă. 

— Aţi adus giulgiul? 

Jake încuviință. 

Getz făcu loc pe o masă. Jake puse recipientele în mijlocul ei. 

— N-o să-ţi vină să cre... 

Getz l-a întrerupt. 

— Mai spune-mi o dată care este proveniența lor. 

Jake descrise mormântul, fără să menţioneze locaţia sa 
exactă. 

— Tot ce-ţi voi spune astăzi este cu titlu preliminar. 

— Desigur, zise Jake. 

Getz ridică un capac să studieze giulgiul. Același lucru cu al 
doilea vas. Apoi își puse mănușile și îndepărtă cu grijă fiecare 
rămășiță. Cincisprezece minute mai târziu, reușise să deruleze 
chiar și cea mai mică bucăţică. 

L-am zărit toţi în aceeași clipă. Ca niște copii la ora de chimie, 
ne-am aplecat să vedem mai bine. 

— Păr. 

Getz nu vorbea cu noi, gândea cu voce tare. 

După alte cincisprezece minute, pusese cele mai multe șuvițe 
într-o eprubetă și alte douăsprezece fire sub lupa unui 
microscop. 

— O tăietură proaspătă. O oarecare strălucire. Nu sunt semne 
că ar fi avut păduchi sau că ar fi existat vreun acoperământ pe 
cap. 

Getz înlocui părul cu o bucată mai mare de material. 

— Ţesătură simplă. 

— Tipică pentru secolul |. 

Jake își ridică o mână. 

Getz repoziționă pânza și reglă microscopul. 

— Fibrele sunt degradate, dar nu văd netezimea și variaţia la 
care m-aș aștepta în cazul unei pânze de in. 

— Lână? întrebă Jake. 

— Bazându-mă pe asta, aș spune că da. 

Getz împingea restul de material înainte și înapoi. 

— Nu sunt defecte ale ţesăturii. Nu există cârpeli. 

Pauză. 

— Ciudat! 

— Ce? 

Bratul lui Jake îngheță. 

— Acest fir a fost răsucit în sens invers față de cum se 
obișnuia în Israel, în secolul |. 

— Și ce înseamnă asta? 

— A fost importat. 

— De unde? 

— Părerea mea este că din Italia sau Grecia. 

A trecut încă o jumătate de oră și Getz tot examina la 
microscop fragmentul cel mai mic. 

— Pânză de in. 

Getz își îndreptă spatele. 

— De ce cele două resturi au fost împachetate separat? 

Jake se întoarse către mine. 

Am răspuns la întrebare: 

— Bucata mai mică provine din partea cea mai îndepărtată a 
loculus-ului și se afla alături de fragmente de craniu. Cea mai 
mare provine dintr-o zonă mai apropiată de intrare și se găsea 
împreună cu fragmente postcraniene. 

— O acoperitoare pentru cap, o alta pentru corp, spuse Jake. 
Este exact ceea ce descrie Simon-Petru în Evanghelia după loan, 
capitolul 20, paragrafele 6-7. „Și a văzut giulgiurile puse pe jos. 
lar marama, care fusese pe capul Lui, nu era pusă împreună cu 
giulgiurile, ci înfășurată la o parte, într-un loc”. 

Getz se uită la ceas. 

— Îți dai seama, desigur, că AIA trebuie să intre în posesia lor. 
Poţi să lași la mine aceste specimene. 

Deloc subtil. 

— Bineînţeles. Descoperirea noastră este perfect 
documentată. 

Pusese accent pe „noastră”. Nici Jake nu era subtil. 

— O să cer datarea cu carbon radioactiv. 

Jake îi adresă lui Getz cel mai cuceritor zâmbet de care era în 
stare. 

— Între timp, voi sta ca pe ace în așteptarea raportului tău. 

În ciuda tuturor așteptărilor, Getz reuși să reziste farmecului 
lui Jake. 

— Ca toată lumea, spuse ea făcând un gest către ușă. 

Eram concediati. 

Urmându-l pe Jake pe coridor, eram sigură de un lucru. Lui 
Esther Getz nu i se spuse niciodată Getzster. Nu exista nicio 
poreclă pentru această puicuţă. 

Următoarea oprire: Tovya Blotnik. 

Biroul directorului AIA se afla la patru alcovuri distanţă de al 
lui Getz. Blotnik stătea în picioare când am intrat, dar nu ocoli 
biroul pentru a ne întâmpina. 

Este amuzant. Vocile de la telefon fac să apară imagini. 
Uneori aceste imagini sunt surprinzător de precise. Alteori, sunt 
cu totul diferite. 

Directorul AIA era scund, vânjos, cu un barbișon sur și păr 
care ieșea ca un pămătulf de sub o chipă din mătase albastră. Mi 
l-am imaginat pe Moș Crăciun. El arăta mai mult ca un spiriduș 
evreu. 

Jake mă prezentă. 

Blotnik păru surprins, își reveni și se înclină pentru a da mâna 
cu mine. 

— Sabat șalom! 

Un zâmbet forțat. Vocea lui Moș Crăciun. 

— Luaţi loc, vă rog! 

Opțiunile erau limitate: cu excepţia a două scaune, celelalte 
erau pline cu hârtii și cărți. Eu și Jake ne-am așezat. 

Blotnik se așeză în spatele biroului său. Păru să-mi remarce 
chipul pentru prima dată. 

— Aţi fost rănită? 

O engleză-americană. Poate accentul din New York. 

— Nimic serios, am spus. 

Blotnik își deschise gura, o închise, fără a fi sigur ce să spună. 
Apoi: 

— Dar aţi supravieţuit schimbării de fus orar? 

— Da, am spus. Mulţumesc! 

Blotnik își ridică privirea și își întinse mâinile pe birou. Toate 
mișcările lui erau nete și repezite, ca ale unui colibri. 

— Este extraordinar de amabil că aţi venit să-mi aduceţi 
scheletul. Cu adevărat extraordinar! 

Un zâmbet pe toată faţa, ca de spiriduș. 

— Îl aveţi la dumneavoastră? 

— Nu chiar, zise Jake. 

Blotnik se uită la el. 

Jake descrise incidentul cu Hevrat Kadisha, omițând detaliile 
privitoare la mormânt. 

Chipul lui Blotnik se întristă. 

— Ce absurditate! 

— Da! 

Vocea era glacială. 

— Îi cunoașteţi pe cei din Hevrat Kadisha? 

— Nu chiar. 

Sprâncenele lui Blotnik se lăsară în jos, dar nu spuse nimic. 

— Unde se află acest mormânt? 

Blotnik începu sa bată darabana cu degetele. Pe sugativă 
rămaseră două amprente palmare perfecte. 

— În Kedron. 

— Aceasta este sursa materialului textil de care a pomenit 
Esther? 

— Da. 

Blotnik mai puse câteva întrebări despre mormânt. Jake îi 
dădu răspunsuri vagi, pe un ton de gheaţă. 

Blotnik se ridică. 

— Îmi pare rău, dar aţi venit exact când plecam. 

Blotnik schiţă ceea ce cred că-și imagina a fi un zâmbet timid. 

— Este Sabat. Programul se termină mai devreme. 

— Sabat șalom! am spus eu. 

— Sabat șalom! răspunse Blotnik. Și mulțumesc mult că aţi 
încercat, doctore Brennan. AIA vă este îndatorată. O călătorie 
atât de lungă! O pierdere de vreme atât de mare! Gestul 
dumneavoastră este cu adevărat remarcabil! 

Ne-am pomenit pe hol. 

În timp ce ne aflam în mașină, în drum spre Universitatea 
Ebraică, eu și Jake discutam despre întâlnirea cu Blotnik. 

— Chiar nu-ţi place tipul ăsta, am spus. 

— Este un șarlatan egocentric, care-și face singur reclamă. 

— Nu ţine totul în tine, Jake! 

— Și n-am încredere în el. 

— De ce? 

— Este total necinstit din punct de vedere profesional. 

— În ce sens? 

— Se folosește de munca altora, o publică, nu recunoaște 
meritele celorlalţi. Vrei să continui? 

Jake îi detesta pe savanții în vârstă care îi exploatau pe colegii 
mai tineri sau pe studenţi. Mai auzisem despre asta. L-am lăsat 
în pace. 

— Getz i-a spus lui Blotnik despre giulgiu. 

— Mi-am imaginat că o va face, dar este un risc pe care am 
preferat să mi-l asum. Esther este cea mai bună când e vorba 
de materiale textile antice și am nevoie de ea ca să autentifice 
acel lucru. În afară de asta, pentru că am trecut pe la Getz, lui 
Blotnik îi va fi imposibil să se bage peste aceasta descoperire. 

— Dar n-ai încredere în niciunul din ei pentru a le vorbi despre 
oase. 

— Nici vorbă să vadă cineva acele oase până nu mă lămuresc 
ce-i cu ele. 

— Blotnik n-a părut prea supărat că scheletul de la Masada a 
dispărut, am spus eu. Și n-a părut prea surprins la vederea mea, 
așa cum m-aș fi așteptat. 

Jake se uită la mine. 

— Când l-am sunat din Montreal, n-am menţionat niciodată 
ziua în care voi sosi. 

— Nu? 

Jake coti spre stânga. 

— Și ce spui de comentariul legat de fusul orar? am întrebat. 

— Ce-i cu el? 

— A fost de parcă Blotnik ar fi știut exact de când mă aflu aici. 

Jake începu să vorbească. L-am întrerupt. 

— Și nu știe oricine care se ocupă cu arheologia în Israel ce-i 
cu Hevrat Kadisha? 

— Mda! pufni Jake. Ai remarcat-o și pe asta, nu? 

— Este posibil ca Blotnik să fi părut nepăsător pentru că 
scheletul e la e? 

— Asta-i o lovitură cu bătaie lungă. Tipul este un pămpălău. 

Jake îmi aruncă o privire. 

— Dar, dacă este așa, o să-l ţin în șuturi de aici până la Tel 
Aviv. 

Am discutat, de asemenea, despre comentariile lui Getz. 

— Nu-i prea guralivă, nu-i așa? 

— Esther este o persoană directă. 

Nu este descrierea pe care aș folosi-o pentru Getz. 

— Dar ți-a plăcut ce-a văzut, am spus eu. 

— Foarte corect. Păr curat. Fără paraziți. Țesătură importată. 
lar lâna reprezenta un lux pe vremea aceea. Cele mai multe 
giulgiuri erau confecţionate exclusiv din in. Oricine era băiatul 
ăsta, avea un statut social înalt. 

Jake îmi mai aruncă o privire. 

— Și o gaură în osul călcâiului. Și rude cu nume luate direct 
din evanghelii. 

— Jake, trebuie să recunosc că sunt sceptică. Întâi scheletul 
de la Masada, acum aceste oase învelite într-un giulgiu. Nu 

cumva te bagi în ceva numai pentru că ţii cu tot dinadinsul să 
fie adevărat? 

— N-am crezut niciodată că scheletul de la Masada este al lui 
Isus. Aceea a fost interpretarea lui Lerner, bazată pe gândirea 
exaltată a lui Donovan Joyce. Dar cred că oasele aparțin cuiva 
care nu ar fi trebuit să se afle pe muntele ăla. Cineva a cărui 
prezență îi va face pe israelieni și, probabil, pe cei de la Vatican 
să facă pe ei. 

— Cineva care nu era zelot. 

Jake încuviință. 

— Cine? 

— Ăsta-i un lucru pe care-l vom afla. 

Pentru o vreme, am mers în tăcere. Apoi am revenit la giulgiu. 

— Seamănă giulgiul pe care l-am găsit în mormânt cu cel de 
la Torino? 

— Pânza de la Torino era din in și are o țesătură în diagonală, 
mai complicată. Ceea ce are sens. Acel giulgiu datează din 
epoca medievală, cândva dintre 1260 și 1390 d.Hr. 

— A fost datat cu carbon radioactiv? 

Jake încuviință. 

— Datarea a fost confirmată de laboratoare din Tucson, 
Oxford și Zurich. Și giulgiul din Torino este un veșmânt pentru 
întreg corpul. Al nostru este compus din două piese. 

— Care este părerea generală despre imaginea de pe giulgiul 
din Torino? am întrebat. 

— Probabil că este rezultatul oxidării și deshidratării fibrelor 
de celuloză ale materialului însuși. 

Altă ţeapă luată de Vatican! 

Drumul până la universitate a durat mai puţin decât găsirea 
unui loc de parcare. În cele din urmă, Jake își înghesui Honda 
închiriată într-un spaţiu în care ar fi încăput un scuter și ne-am 
îndreptat către capătul estic al campusului. 

Soarele își lansa săgețile dintr-un cer albastru imaculat. Aerul 
mirosea a iarbă proaspăt tăiată. 

Am trecut prin petice de umbră și lumină, pe lângă săli de 
curs, birouri, dormitoare și laboratoare. Studenţii beau cafea la 
mesele aflate afară sau hoinăreau purtând bandane, rucsacuri și 
sandale cu talpă din plută. Un copil îi aruncă un disc câinelui 
său. 


Ne-am fi putut afla în orice campus din oricare oraș al lumii. 
Aflată sus, în vârful Muntelui Scopus, Universitatea Ebraică era o 
oază de liniște în marea urbană de santinele, baricade, fum și 
ciment. 

Dar nimic nu este imun în această țară. În timp ce mergeam, 
mintea mea suprapunea alte imagini peste acest tablou pașnic. 
Un documentar din 31 iulie 2001. O zi foarte asemănătoare cu 
aceasta. Studenţi care-și dădeau examenele sau care se 
înscriau la cursurile de vară. Un pachet uitat pe o masă dintr-o 
cafenea. Șapte oameni uciși, opt răniţi. Mișcarea Hamas a 
revendicat atentatul, ca pe o răzbunare pentru asasinarea de 
către Israel a lui Salah Shehadeh în Gaza. 14 palestinieni au 
pierit atunci. 

Și lupta continuă. 

Cerberul Institutului Arheologic era o femeie pe nume lrena 
Porat. Cu zece ani mai în vârstă și un simţ al modei care înclina 
câtre flocos și floral, Porat era considerabil mai puţin 
amenințătoare decât Esther Getz. 

Schimb de șalomuri. 

Porat îi vorbea lui Jake în ebraică. 

Jake îi răspunse și am presupus că i-a reamintit lui Porat de 
telefonul pe care i-l dăduse. 

In timp ce Jake îi explica scopul vizitei noastre, Porat cerceta 
ceva sfărâmicios descoperit în ureche. Am deslușit cuvântul 
Masada și numele lui Yadin. 

Când Jake termină, Porat îi puse o întrebare. 

Jake răspunse. 

Porat spuse ceva, apoi își înclină capul spre mine. 

Jake îi răspunse. 

Aplecându-se mai aproape de el, Porat îi vorbi lui Jake cu voce 
coborâtă. 

Jake încuviinţă cu un chip solemn. 

Porat îmi adresă cel mai amabil zâmbet al ei de bun-venit. 

l-am întors zâmbetul, ca unui tovarăș conspirator în care 
aveam încredere. 

Porat ne conduse în jos, pe două rânduri de scări, într-o 
cameră sinistră, fără ferestre. Pereţii și podeaua erau gri, iar 
mobilierul consta din mese ponosite, scaune pliante și câteva 
șiruri de rafturi care porneau de pe dușumea și se terminau în 
tavan. Cutii mari ocupau cele două colţuri. 

— Vă rog! 

Porat arătă către mine cu degetul cu care se scobise în 
ureche și apoi către o masă. 

M-am așezat. 

Porat și Jake dispărură printre rafturi. Când au reapărut, Jake 
căra trei dosare maro mototolite. Porat ducea un altul. 

Trântind pe birou dosarul ei, Porat ne adresă o instrucțiune 
finală cu un ultim zâmbet și se retrase. 

— O doamnă drăguță! am spus eu. 

— Cam exagerează cu angora, observă Jake. 

Fiecare dosar avea o etichetă în ebraică, scrisă cu marker 
negru. Jake le alinie, îl luă pe primul și scoase un carneţel cu 
notițe. 

Jake luă unul, eu un altul. 

Hârtie velină de dimensiuni europene. Scriere în ebraică 
tipărită pe una dintre părți. 

Am dat câteva pagini. 

Nu putem să citesc nimic. 

Eșec total! Jake scrise o listă cu ceea ce ar fi putut reprezenta 
niște repere. Yoram Tsafrir. Nicu Haas. „Peștera 2001.” Schelet. 
Os. Mi-a arătat, de asemenea, cum să citesc data în ebraică. 

Folosindu-mă de listă, căutam pe ghicite. Ce arată la fel? Ce 
este diferit? 

Rezultatul a fost o serie de descoperiri false. Trecuse deja o 
oră când am găsit, într-adevăr, ceva. 

— Ce-i asta? am întrebat, împingând carneţelul către Jake. 

Jake parcurse textul și citi mai departe. 

— Este ședința din 20 octombrie 1963. Vorbesc despre 
„Peștera 2001”. 

— Ce spun? 

— Yoram Tsafrir dă raportul despre progresul înregistrat în 
altă peșteră, „2004”. Ascultă aici! 

Sigur că ascultam. 

— Tsafrir spune că descoperirile sunt... mult mai interesante 
decât piesele găsite în peșterile „2001” și „2002”. 

— Deci „Peștera 2001” a fost explorată înainte de 20 
octombrie, am spus eu. 

— Da. 

— Săpăturile n-au demarat la începutul lunii octombrie? 

Jake încuviință. 

— Deci peștera trebuie să fi fost descoperită în primele două 
săptămâni de excavații. 

— Dar n-am găsit nicio menţiune legată de ea până acum, se 
încruntă Jake. Continuă! Eu o să revin la paginile pe care le-am 
cercetat. 

Următoarea referire la „Peștera 2001” era din 26 noiembrie 
1963, o lună mai târziu. Haas fusese invitat să se alăture 
grupului. 

— Haas raportează existenţa a trei schelete provenite din situl 
8; astea-s oasele din peșteră. 

Degetul lui Jake se plimba pe text. 

— El zice că e vorba despre 24 sau 26 de persoane și un fetus 
în vârstă de șase luni. 14 bărbaţi, șase femei, patru copii și 
câteva oase disparate. 

— Știm că adunarea nu este corectă, am spus eu. 

— Adevărat. 

Jake își ridică privirea. 

— Dar și mai la obiect: unde este înregistrarea discuţiei 
anterioare despre peșteră și conţinutul ei? 

— Poate că ne-a scăpat, am zis eu. 

— Poate. 

— Hai să recitim toate notițele de dinainte de 20 octombrie, 
am sugerat eu. 

Zis și făcut. 

Nu exista nici o singură menţiune a explorării și excavării 
peșterii. 

Dar am aflat ceva. : 

Paginile erau numerotate. In arabă. 

Puteam vedea cifrele arabe. 

Am revenit la perioada care ne interesa. 

Paginile din primele săptămâni ale lunii octombrie lipseau. 

Din ce în ce mai temători, cercetarăm din nou fiecare carneţel 
din fiecare dosar. 

Paginile nu fuseseră numerotate greșit. 

Lipseau. 

— Putem verifica dacă lipsește ceva? am întrebat eu. 

— Nu. lar Porat m-a asigurat că avem colecţia completă. 

— Dacă paginile au fost rupte, trebuie să fie ceva intern. 

Ne-am gândit la asta în tăcere. 

— Yadin a anunţat descoperirea scheletelor de la palat într-o 
conferinţă de presă din noiembrie 1963, am zis eu. E limpede că 
era interesat de rămăşiţele omenești. 

— La naiba, da. Care-i cea mai bună cale de a valida 
sinuciderile de la Masada? 

— Deci Yadin a vorbit despre trei oameni găsiți pe creastă, în 
zona ocupată de grupul principal. Mica lui „familie” zelotă 
vitează. 

Am agăţat ghilimele de cuvântul familie. 

— Dar a ignorat rămășițele din situl 2001, cei douăzeci și ceva 
de oameni găsiţi în peștera de sub zidul împrejmuitor, în partea 
sudică a cetăţii. Existenţa lor n-a fost dezvăluită presei. 

— Nicidecum. 

— Ce a spus Yadin presei? 

Jake își freca tâmplele cu vârfurile degetelor. Venele lui 
fremătau albastre pe sub pielea de un alb spălăcit. 

— Nu sunt sigur. 

— E posibil să fi avut dubii în legătură cu vârsta oaselor? 

— În raportul despre primul sezon, Yadin a declarat că nimic 
din peșteră nu indica o perioadă ulterioară primei revolte. Și 
avea dreptate. Datarea cu carbon radioactiv de la începutul 
anilor 1990 a materialului textil găsit printre oase le plasează 
între anii 40 și 115 d.Hr. 

Pagini lipsă. Schelete furate. Un samsar ucis. Un preot mort. 
Era de parcă m-aș fi plimbat pe un hol în care se aflau oglinzi 
care deformează. Era real? Care era distorsiunea? Ce semnifica 
ceva? 

Intuiam un lucru. 

Un fir invizibil lega totul de oasele din peșteră. 

Și de Max. 

Am observat că Jake aruncă pe furiș o privire la ceas. 


— Te duci la culcare, am spus, băgând carneţelele la loc în 
dosare. 

— Mă simt bine! 

Dar expresia lui nu confirma acest lucru. 

— Ți se face rău în faţa mea. 

— Am o durere de cap cumplită. Te deranjează dacă mă duci 
acasă și apoi îmi iei mașina? 

M-am ridicat. 

Nicio problemă. 

e 

Jake îmi dădu o hartă, niște repere și cheile Hondei. Adormi 
înainte ca eu să părăsesc apartamentul. 

Mă orientez destul de ușor. Mă descurc binișor cu hărţile. 
Habar n-am să descifrez indicatoarele cu simboluri care nu-mi 
sunt familiare, într-o limba străină. 

Drumul de la Beit Hanina la „Colonia americană” ar fi trebuit 
să dureze 20 de minute. O oră mai târziu, continuam să 
rătăcesc. Ajunsesem în Sderot, orașul lui Yigal Yadin. Apoi m-am 
pomenit pe Sha'arei Yerushalaim fără să fi schimbat vreodată 
direcția de mers. 

Verificând denumirile într-o intersecţie, am tras pe dreapta și 
am încercat să-mi dau seama unde mă aflu. 

În oglinda retrovizoare, am zărit o mașină oprindu-se la 
bordură cu vreo 10 metri în spatele meu. Mintea mea procesa 
instantaneu informaţiile. Sedan. Albastru-închis. Două persoane 
în mașină. 

Un indicator îmi spunea că mă aflu aproape de ieșirea din 
lerusalim pe șoseaua spre Tel Aviv. Dar care dintre drumurile 
spre Tel Aviv? Conform hărţii, erau două. 

Am căutat și alte indicatoare. 

Încă o constatare. Din Sedan nu cobori nimeni. 

Am văzut indicatoarele staţiei centrale de autobuz și un 
Holiday Inn. Puteam să aflu de la oricare dintre ele încotro s-o 
iau. 

Aveam o bănuială. Aveam un plan. 

Am luat-o din loc, intenționând să opresc la prima care-mi va 
ieși în cale. 

Altă constatare: Sedanul o luase pe urmele mele. 

Am simţit un fior de neliniște. Era vineri și amurgul cobora cu 
repeziciune. Din cauza Sabatului, străzile erau goale. 

Am luat-o la dreapta. 

Sedanul mă urmă la dreapta. 

Fusesem urmărită de două ori în viaţa mea. În niciuna din 
ocazii cu bune intenții. 

Am luat-o la dreapta, apoi, la distanţa de un bloc, la stânga. 

Sedanul făcu același lucru. 

Nu-mi plăcea asta. 

Strângând volanul cu ambele mâini, am accelerat. 

Sedanul se ţinu după mine. 

Am făcut stânga. 

Sedanul dădu imediat colţul după mine. 

Am virat din nou. Mă rătăcisem într-un labirint de străduțe. Se 
zărea doar o dubiţă. Sedanul se apropia. 

Mă străfulgeră un gând: Fugi! 

Accelerând brusc, am ocolit vanul, privind înainte, căutând un 
refugiu. 

Un semn familiar. O cruce roșie. Primul ajutor. O clinică? Un 
spital? Nu contează, oricare era bun. 

Privirea mea fugi către oglinda retrovizoare. 

Sedanul se apropia. 

Am zărit o clinică în mijlocul unei mici pajiști. Am intrat, am 
aruncat mașina în parcare și m-am repezit către ușă. 

Sedanul trecu prin faţa clădirii. Prin geamul ridicat, am reușit 
să zăresc un chip. 

O gură furioasă. Ochi de viperă. Barba dezordonată a unui 
mujahedin fundamentalist. 

(J 

La 7, m-am întâlnit cu Ryan în holul hotelului. Nu mai eram 
sigură dacă fusesem urmărită sau nu. Camera mea fusese 
devastată. Fusesem ameninţată de un șacal. Eu și Jake 
fuseserăm loviți cu pietre. Max fusese furat. Distrusesem 
camioneta. În timpul unei băi lungi și fierbinţi, am început să 
analizez modul în care nervii mei tensionaţi percepuseră 
evenimentele. 

Poate că Sedanul avea același drum ca și mine. Poate că 
șoferul se rătăcise, ca și mine. Poate că ocupanţii mașinii erau 
versiunea israeliană a găștii canadiene pline de testosteron 
care-și făcea de cap în nopţile de vineri. 

— Nu fi naivă! mi-am spus, respirând adânc. Mașina aceea 
manifesta un interes anume pentru mașina mea. 

Nici eu, nici Ryan nu aveam dispoziţia necesară pentru o 
mâncare grea. Funcţionara de la recepţie ne sugeră un 
restaurant arăbesc aflat nu prea departe. 

În timp ce femeia vorbea, ochii ei continuau să clipească spre 
mine. Când i-a întâlnit pe ai mei, privirea ei își schimbă direcţia. 
Aveam sentimentul că vrea să-mi spună ceva. Am încercat să 
par prietenoasă, invitând la un schimb de priviri, dar ea nu 
marșă, indiferent ce ar fi avut în minte. 

Pe clădirea restaurantului era o firmă de dimensiunea 
săpunului meu de faţă. L-am găsit după ce am întrebat de trei 
ori de el. Un portar înarmat ne conduse înăuntru. 

Înăuntru era întuneric și înghesuială. De-a lungul a doi pereţi 
se înșirau câteva separeuri, iar în centru se aflau mese. 
Clientela era formată, în cea mai mare parte, din bărbaţi. Cele 
câteva femei purtau hijaburi5. Proprietarul nu credea în 
utilitatea unor zone în care fumatul să fie interzis. 

Am fost conduși către un separeu atât de întunecat, încât era 
imposibil sa deslușești cuvântul tipărit. M-am uitat la meniu, 
apoi i-am făcut lui Ryan un semn să-l ia. 

Chelnerul purta o cămașă albă și pantaloni negri. Dinţii lui 
erau îngălbeniţi, iar faţa ridată de anii în care fumase. 

Ryan spuse ceva în arabă. Am înțeles cuvântul Cola. 
Chelnerul puse o întrebare. Ryan ridică degetul mare în semn de 
OK. Chelnerul mâăzgăli ceva într-un carneţel și plecă. 

— Ce ai comandat? am întrebat. 

— Pizza. 

— Într-un vocabular a la Friedman? 

— Pot, de asemenea, întreba unde se află o toaletă. 

— De care? 

— Una americană obișnuită. 

— De care pizza? 

— Nu sunt sigur. 

l-am relatat lui Ryan vizita mea la Rockefeller. 

— Getz crede că giulgiul este din secolul |, confecționat atât 
din in, cât și din lână, că, probabil, a fost importat. 

— Asta înseamnă că e scump. 

— Da. Şi părul era curat, îngrijit și fără păduchi. 

Lui Ryan îi pică fisa imediat. 


15 Acoperământ pentru cap. 


— Ţesătură de calitate. Înveșmântare de calitate. Tipul din 
giulgiu a aparţinut unei clase sociale superioare și a avut osul 
călcâiului găurit. Jake crede că este I.Hr. 

l-am rezumat explicaţiile lui Jake despre istoria Kedronului și a 
Hinnomului. Valea ladului. Apoi am enumerat pe degete 
punctele importante. 

— Un individ dintr-o categorie socială superioară găsit într-un 
mormânt din Kedron, mormânt despre care Jake este sigur că îi 
aparține familiei lui Isus. Mormântul conține  osuare 
inscripționate cu nume din Scriptură. Jake crede că mormântul 
este locul de proveniență al osuarului lui lacov, posibilul sicriu al 
fratelui lui Isus. 

Am lăsat mâna să-mi cadă. 

— Jake este convins că bărbatul din giulgiu este Isus din 
Nazaret. 

— Tu ce crezi? 

— Fii serios, Ryan! Care sunt şansele? Gândește-te la 
implicații! 

Am făcut acest lucru amândoi preț de un moment. Ryan vorbi 
primul. 

— Care este legătura lui Max cu acest mormânt din Kedron? 

— Cred că niciuna. Și asta înseamnă încă ceva. Care este 
posibilitatea ca două schelete presupuse a fi ale lui Isus Hristos 
să apară exact în același timp? 

— Nu este chiar așa. Max a fost dezgropat în anii 1960. Abia 
recent a fost redescoperit. _ 

— Ferris este ucis. Kaplan îmi arată fotografia. IIl găsesc pe 
Max și elimin posibilitatea ca el să fi fost Isus. Trei săptămâni 
mai târziu, găsesc un tip în giulgiu și e/ este Isus Hristos? Este 
absurd. 

— Jake era atât de nerăbdător să pună mâna pe Max încât ţi-a 
plătit drumul până în Israel. Cine crede el că a fost Max? 

— Cineva important care n-ar fi trebuit să se afle la Masada. 

Am povestit despre drumul la Universitatea Ebraică și i-am 
spus lui Ryan că, din transcrierile de la Masada, lipsesc pagini 
întregi. 

— Curios! zise el. 

De asemenea, i-am descris întâlnirea cu Tovya Blotnik și am 
creionat prevestirile sumbre ale lui Jake în legătură cu acel om. 

— Curios! zise iar Ryan. 

Am continuat vorbindu-i lui Ryan despre Sedan. Nu cumva 
totul era rodul imaginaţiei mele? 

Dar dacă nu era? 

Mai bine să greşesc decât să mă aleg cu o piatră în cap! Sau 
chiar mai rău! 

Am descris incidentul. 

Ryan asculta. Zâmbea? Era prea întuneric pentru a putea fi 
sigură. 

— Nu-i nimic, probabil, am spus. 

Ryan se întinse peste masă și puse o mână peste a mea. 

— Te simţi bine? 

— Mai mult sau mai puţin, am zis. 

Ryan îmi mângâie mâna cu degetul mare. 

— Ştii că aș prefera să nu ieși de una singură. 

— Știu, am spus. 

Chelnerul lăsă să cadă pe masă două farfurioare și puse câte 
o cutie de Coca-Cola pe fiecare din ele. Se pare că lecţiile de 
ebraică ale lui Ryan nu induseseră cuvântul „dietetică”. 

— Fără bere? am întrebat. 

— Nu este o opţiune. 

— De unde știi? 

— Nu văd nicio reclamă la bere. 

— Faci întotdeauna pe detectivul, am zis eu, zâmbind. 

— Criminalitatea nu doarme niciodată. 

— Cred că mâine o să mă duc la Jerusalem Post să mă uit prin 
arhive, să văd ce spunea Yadin despre scheletele din peștera de 
la Masada, în anii 1960, am spus eu. 

— De ce nu te duci la biblioteca universităţii? 

— Jake spune că Post păstrează articolele vechi îndosariate pe 
subiecte. Ar fi mult mai rapid decât să scotocesc prin rolele de 
microfilme. 

— Postva fi închis sâmbătă, zise Ryan. 

Sigur că da! Am schimbat subiectul. 

— Cum s-a desfășurat interviul tău? am întrebat. 

— Kaplan insistă că a fost angajat să-l omoare pe Ferris. 

— De cine? 

— Kaplan susţine că nu a știut niciodată numele ei, a spus 
Ryan. 

— Ei? 

Cred că Ryan a încuviințat. 

— Ce i-a spus femeia misterioasă? 

— Că are nevoie de un ucigaș. 

— De ce voia ca Ferris să fie ucis de Kaplan? 

— ÎI voia mort. 

Mi-am dat ochii peste cap. Un gest irosit în întuneric. 

— Când i-a cerut ajutorul? 

— El crede că era a doua săptămână din ianuarie. 

— Cam atunci când Ferris îi cerea lui Kaplan să vândă 
scheletul. 

— Îhî! 

— Ferris a fost împușcat la mijlocul lunii februarie. 

— Ihî! 

Chelnerul aduse șervețele, farfurii și tacâmuri, apoi așeză o 
pizza între noi. Era acoperită cu măsline, roșii și ceva verde, 
despre care am bănuit că sunt capere. 

— Cum a luat femeia legătura cu el? am întrebat după 
plecarea chelnerului. 

— A sunat la magazinul de animale. 

Ryan înfulecă o felie de pizza. 

— Lasă-mă să înțeleg asta. O femeie necunoscută dă telefon, 
întreabă despre porcușori de Guineea și apoi spune: „O, apropo, 
aș vrea să asasinați pe cineva”? 

— Asta-i povestea. 

— Asta-i curios. 

— Asta-i povestea lui. 

— Femeia și-a dat vreun nume? 

— Nt! 

— Ţi-a putut spune Kaplan ceva despre ea? 

— A spus că avea o voce de parcă era o consumatoare înrăită 
de cocaină. 

Pizza era excelentă. 

Am făcut pauză o clipă pentru a percepe aromele. Roșii, 
ceapă, piper verde, măsline, feta și o mirodenie pe care n-am 
putut-o identifica. 

— Care a fost oferta ei? 

— Trei mii. 

— Ce-a spus Kaplan? 

— Zece mii. 

— A luat zece mii de dolari? 

— Femeia a avut o contraofertă: trei mii înainte, trei mii după. 

— Ce a făcut Kaplan? 

— Pretinde că a luat avansul, apoi a lăsat-o baltă. 

— A înșelat-o? 

— Ce era să facă ea în situaţia asta? Să cheme poliţia? 

— Ea rămânea, totuși, cu trei mii cu care poate angaja pe 
cineva să-l omoare. 

— Observaţie corectă. 

Ryan luă a doua felie de pizza. 

— S-au întâlnit vreodată Kaplan și acesta femeie fața în față? 

— Nu. Banii au fost lăsaţi sub un tomberon de gunoi din Jarry 
Park. 

— Ce stil james Bond! 

— El insistă că așa s-a întâmplat. 

Mâncam și urmăream mulţimea din jurul nostru. O femeie 
stătea vizavi, faţa ei având în întuneric paloarea cojii de ou. Era 
tot ce puteam vedea. Hijab-ul îi ascundea părul și era prins cu 
un ac sub bărbie. Cămașa ei era neagră, mânecile lungi și 
butonii îi strângeau manșetele pe încheieturi. 

Privirile noastre se întâlniră. Femeia nu și-o feri. Eu am făcut- 
O. 

— Am crezut că acest Kaplan era doar un escroc, am spus eu. 

— Poate că s-a plictisit și a decis că e cazul să facă o 
schimbare de carieră. 

— Este posibil să fi inventat toată chestia asta ca să scape de 
tine. 

— Am fost păcălit de vedete mai neînsemnate, zise Ryan 
tăind ultimele două felii de pizza. 

Am mâncat, din nou, în tăcere. Când am terminat, m-am lăsat 
pe spate, sprijinindu-mă de perete. 

— Ar putea fi Miriam Kessler femeia misterioasă? 

— l-am pus exact aceeași întrebare lui Kaplan. Domnul a 
negat, spunând că buna văduvă este mai presus de orice 
reproș. 

Ryan mototoli șerveţelul și-l aruncă în farfurie. 

— Ai vreo idee? am întrebat. 

— Madonna. Katie Couric. Mama Hubbard. Multe femei sună 
escroci de doi bani care n-au niciun antecedent ca asasini și le 
oferă bani pentru a comite crime. 

— Din ce în ce mai curios! am zis eu. 

31. 


Allahuu-uuu-akbaaaar... 

Rugăciunea înregistrată explodase dincolo de fereastra mea. 
Am deschis un ochi. 

Zorii se prelingeau printre lucrurile din cameră. Unul dintre 
ele era Ryan. 

— Te-ai trezit? 

— Hamuulillah. 

Vocea lui Ryan era groasă și neclară. 

— Îm, hmm, am zis eu. 

— Lăudat fie Domnul! 

O traducere neclară. 

— Al cui? 

— Prea profund pentru cinci dimineaţa. 

Era o întrebare profundă. Una la care m-am gândit mult timp 
după ce Ryan adormise. 

— Sunt convinsă că este Max? 

— Muezinul? 

L-am lovit pe Ryan cu o pernă. El se rostogoli într-o parte. 

— Cineva l-a dorit pe Max atât de tare, încât erau în stare să 
și ucidă pentru asta. 

— Ferris? 

— Unul dintre ei. 

— Ascult! 

Ochii lui Ryan erau albaștri și adormiţi. 

— Jake are dreptate. Asta-i ceva ce depășește Hevrat Kadisha. 

— Credeam ca tipii ăștia vânează pe oricine. 

Am clătinat din cap. 

— Nu este vorba despre un oarecare evreu mort. Este vorba 
despre Max. 

— Deci cine este el? 

— Cine a fostel. 

Vocea mea vibra de autoînvinuire. 

— Nu-i vina ta. 

— Eu l-am pierdut. 

— Ce-ai fi putut face? 

— Să-l duc direct la AIA. Nu să-l car după mine la Kedron. Sau, 
cel puţin, să fac ceva să fie în siguranţă. 

— N-ar fi trebuit să-ţi lași Uzi-ul în seif. 

L-am înghiontit pe Ryan din nou. El îmi confiscă perna, o 
aranjă și și-o puse sub cap. M-am cuibărit lângă el. 

— Fapte, doamnă! spuse Ryan. 

Era un joc pe care-l jucam când ne împotmoleam. Am început 
cu informaţiile privitoare la timp. 

— În primul secol d.Hr., oamenii au murit și au fost îngropați 
într-o peșteră de la Masada, probabil în timpul ocupaţiei de 
șapte ani a muntelui de către zeloţi. În 1963, Yigael Yadin și 
echipa lui au excavat peștera, dar au omis să raporteze 
existenţa oaselor descoperite aici. Nicu Haas, antropologul, a 
făcut analiza acelor oase și i-a declarat verbal lui Yadin și 
oamenilor săi că era vorba despre rămășițele amestecate a 24 
până la 26 de indivizi. Haas nu a menţionat existența unui 
schelet izolat, articulat și complet, care, mai târziu, i-a fost 
descris lui Jake Drum de un săpător voluntar care ajutase la 
golirea peșterii. 

Ryan se agăţă de acest fir. 

— Acel schelet izolat, articulat și complet, căruia îi vom spune 
de-acum încolo Max, a ajuns la Musée de l'Homme, în Paris. 
Expeditor necunoscut. 

— În 1973, Yossi Lerner l-a furat pe Max din muzeu și i l-a dat 
lui Avram Ferris, l-am completat eu. 

— Ferris l-a strecurat pe Max în Canada, iar mai târziu i l-a 
încredințat părintelui Sylvain Morissonneau de la abația Sainte 
Marie des Neiges, zise Ryan. 

— Pe 26 februarie, Morissonneau i l-a dat pe Max lui Brennan. 
Câteva zile mai târziu, Morissonneau murea. 

— Ai sărit ceva, spuse Ryan. 

— Adevărat. 

M-am gândit la date. 

— În 15 februarie, Avram Ferris a fost găsit împușcat mortal în 
Montreal. 

— În 16 februarie, un bărbat pe nume Kessler i-a dat lui 
Brennan fotografia unui schelet, care s-a dovedit a fi Max, a zis 
Ryan. 

— Hirsch Kessler s-a dovedit a fi Hershel Kaplan, un escroc de 
duzină și samsar de antichități. 

— Kaplan a părăsit Canada și a fost arestat în Israel, continuă 
Ryan. După spusele lui, plecarea s-a petrecut cu doar câteva zile 
înainte de moartea părintelui Morissonneau, în 2 martie. 

— În 9 martie, Ryan și Brennan au ajuns în Israel. A doua zi, 
Drum a dus-o pe Brennan să se târască printr-un mormânt și 
Max a fost furat de Hevrat Kadisha. Probabil. De asemenea, în 
aceeași zi, camera lui Brennan a fost devalizată, am adăugat. 

— În ziua următoare, 11 martie, datorită unui interogatoriu 
profesionist - Ryan schiță unul dintre cele mai umile rânjete -, 
Kaplan a recunoscut că Ferris îi ceruse să-l vândă pe Max. 
Kaplan a pretins că a dat sfoară prin ţară în prima jumătate a 
lunii ianuarie. 

— În aceeași zi, Brennan a fost urmărită de bărbaţi care 
păreau a fi musulmani. Oh, și am uitat de Jamal Hasan Abu-Jarur 
și Muhammed Hazman Shalaideh, completă Ryan. 

— Bărbaţii care au parcat lângă abația Sainte Marie des 
Neiges, am zis eu. 

— „Turiști.” Ryan puse cuvântul în ghilimele. 

— Cronologic, asta s-a întâmplat cu circa două săptămâni 
după asasinarea lui Ferris. 

— Am notat, contabiliză Ryan. În cadrul unui interogatoriu și 
mai profesionist, în aceeași zi, Kaplan a recunoscut că o femeie 
l-a angajat să-l omoare pe Ferris, dar a negat că ar cunoaște-o 
pe femeia cu pricina și a respins ideea că el ar fi ucigașul. 

— Acea înțelegere s-a făcut la începutul lunii ianuarie, cu 
câteva săptămâni înainte ca Ferris să fie împușcat. 

Am căzut o clipă pe gânduri. 

— Altceva? 

— Acestea sunt faptele, doamnă! Doar dacă nu vrei să 
pomenești de oasele învelite în giulgiu. Dar se pare că ele nu au 
nicio legătură cu Max sau Ferris. 

— Adevărat. 

Am trecut la faza a doua a jocului. 

— Care sunt jucătorii principali? 

Ryan făcu deschiderea: 

— Yossi Lerner, evreu ortodox și eliberator al lui Masada Max. 

— Avram Ferris, victimă a unui asasinat și posesor, la un 
moment dat, al lui Max, am adăugat. 

— Hershel Kaplan, alias Hirsch Kessler, suspect de crimă și cel 
care ar fi trebuit să-l vândă pe Max, zise Ryan. 

— Miriam Ferris, văduva îndurerată aflată în relaţii cu Hershel 
Kaplan, am spus eu. 

— Și beneficiara unei asigurări de patru milioane. 

— Da. 

— Sylvain Morissonneau, posibila victimă a unei crime și 
posesor, la un moment dat, al lui Max. 

— Femeia misterioasă a lui Kaplan. 

— Bună remarcă, zise Ryan. 

— Personajele secundare? 

Ryan se gândi o clipă. 

— Domnul Litvak, asociatul israelian și cel care l-a acuzat pe 
Kaplan. 

— Cum se încadrează Litvak în acest scenariu? am întrebat. 

— Este o altă persoană interesată de Max, spuse Ryan. 

— Bine, atunci Tovya Blotnik, am zis. 

— Directorul AIA? 

— Din același motiv, am spus. 

— Jake Drum, zise Jake. 

— În niciun caz, am spus. 

Ryan ridică din umeri. 

— Personaje colaterale? am întrebat. 

— Dora Ferris, mama victimei. 

— Courtney Purviance, angajata victimei. 

— Începi să te prostești. 

— Adevărat, am admis eu. Dar un lucru este clar. Cumva, 
toate sunt legate de Max. 

— Ipoteze? iniţie Ryan faza a treia. 

Am început. 

— Prima teorie. Un grup de evrei ultraortodocși a descoperit 
identitatea lui Max și s-a temut ca existenţa lui la Masada va 
afecta imaginea acestui loc sacru al iudaismului. 

— Dar noi știm că Max nu este I.Hr. Atunci cine este el? 

— Un nazarinean. Gândește-te că acel grup ultraortodox 
aflase că aceia care au locuit în peșteră nu făceau parte din 
grupul principal de evrei zeloţi. De fapt, erau adepţi ai lui Isus, 
poate chiar membri ai familiei sale extinse. 

— Yadin știa asta? AIA? 

— Asta ar explica reticența lui Yadin de a vorbi despre 
rămășițele din peşteră și refuzul guvernului de a continua 
testele. 

— Mai spune-mi o dată! De ce existenţa adepților lui Isus la 
Masada înseamnă un lucru rău? 

— Israelienii au făcut din Masada un simbol al libertăţii 
evreiești și al rezistenţei în fața forțelor de ocupaţie. Și iată că 
se dovedește că acolo trăiau creștini, evrei sau nu. Ei cred că au 
reînhumat osemintele ultimilor apărători ai Masadei, dar au 
înmormântat, de fapt, creștini timpurii sub monumentul lor. Ar fi 
o problemă enormă, mai ales pentru evreii israelieni. 

— Prima teorie sugerează că o grupare marginală vrea să 
facă tot posibilul pentru a păstra tăcerea asupra acestui fapt? 

— Fac doar presupuneri. 

Mi-am amintit de ciudata teorie a lui Donovan Joyce și de 
reacţia lui Lerner când a aflat de ea. 

— Îți amintești de cartea aceea pe care am citit-o și care se 
numea Manuscrisul lui Isus? 

— Aia în care se spune că Isus a apucat să îmbătrânească? 

— Da. 

Am ridicat două degete. 

— Teoria a doua. Un grup de militanţi, creștini de dreapta, a 
aflat de existența lui Max și crede ca el este Isus. Se tem că 
scheletul ar putea fi folosit pentru a invalida Scriptura. 

— Yossi Lerner credea asta, spuse Ryan. 

— Da, am zis eu. Poate că și Ferris. Și, la un moment dat, 
Morissonneau. 

— Dar Max nu este I.Hr. 

— Noi știm că Max nu poate fi Isus. Dar Lerner era sigur că 
este Isus și uite cum a reacţionat. Poate că și alţii cred același 
lucru și fac tot posibilul ca oasele să dispară. 

— Teoria a treia. 

Jake veni cu o variantă a scenariului meu. 

— Un grup de fundamentaliști islamici a aflat de existența lui 
Max și crede că este Isus. Ei vor să folosească oasele pentru a 
submina teologia creștină. 

— Cum? 

— Faptul că Isus s-a aflat la Masada ar nărui conceptul 
reînvierii. Ce metodă mai bună îţi trebuie ca să provoci 
prăbușirea creștinismului? 

— lar acei musulmani fanatici nu s-ar da înapoi de la nimic 
pentru a pune mâna pe Max. E plauzibil. 

Mi l-am imaginat pe Sylvain Morissonneau în biroul său de la 
abația Sainte Marie des Neiges. Mi-am notat în minte să-l 
contactez pe LaManche pentru a afla dacă ceruse exhumarea și 
autopsia. 

— Teoria a patra. 

Am produs un hibrid al teoriei a doua, emisă de mine, și a 
celei de-a treia, propuse de Ryan. 

— Un grup de fundamentaliști islamici a aflat de existența lui 
Max și cred că el este un nazarinean, poate chiar un membru al 
familiei lui Isus. Se tem că atât creștinii, cât și evreii ar putea 
adopta această descoperire, ar reinterpreta evenimentele de la 
Masada, cu zeloţi și primii nazarineni luptând împotriva 
opresiunii, umăr la umăr. Se tem că scheletul ar putea fi folosit 
ca factor declanșator al renașterii ardorii religioase în lumea 
iudeo-creștina. 

— Și au jurat să prevină acest lucru, adăuga Ryan. Este 
posibil. 

Am tăcut un moment, în care ne-am gândit la ipotezele 
noastre. Fanatici creștini, evrei sau musulmani care cred că 
oasele îi aparținuseră lui Isus, cuiva din familia sa, ori unui 
adept? Teorii care mai de care mai înfricoșătoare! 

Ryan sparse tăcerea. 

— Deci cine este femeia misterioasă a lui Kaplan? a întrebat 
el. Și care este legătura ei cu Ferris? Și care este legătura ei cu 
Max? 

— Excelente întrebări domnule detectiv! 

— Aştept desfășurătorul convorbirilor telefonice în după- 
amiaza aceasta. 

Ryan mă trase mai aproape. 

— Friedman vrea să-l lase pe Kaplan să fiarbă o zi. 

— Asta poate da rezultate, am zis eu. 

Ryan mă sărută pe obraz. 

— Ryan, cred că ne aflăm pe drumul cel bun. 

— Chiar dacă ești pe drumul cel bun, n-o să găsești răspunsul 
dacă nu faci nimic. 

— Ce glumă bună! 

Am identificat întrebarea. Un alt joc. 

Mâna lui Ryan îmi mângâia gâtul. 

— Nu prea ai ce face de Sabat. 

Buzele lui Ryan îmi mângâiau urechea. 

— Este o zi de odihnă, am căzut eu de acord. 

— Nu prea avem ce descoperi chiar în clipa asta. 

— Mmm, am mormăit eu. Presupun. 

— Dar am o altă întrebare excelentă, șopti Ryan. 

Eu aveam un răspuns excelent. 

Da! 

e 

Pe aeroportul din Toronto am remarcat o carte despre 
practicile taoiste legate de sex, sănătate și longevitate. N-am 
cumpărat-o, dar, după cum mergeau lucrurile, cred că ar trebui 
să trăiesc până la 180 de ani. Numai respiraţia profundă cred că 
m-a făcut să câștig un deceniu și jumătate. 

După micul dejun și o discuţie în contradictoriu privind 
intenția mea de a mă duce singură la Beit Hanina, Ryan se 
îndreptă către sediul Poliţiei, iar eu am plecat de capul meu la 
Beit Hanina. 

Jake se afla într-o dispoziţie mai bună decât atunci când ne 
despărţiserăm. 

— Am ceva ce-o să-ţi placă la nebunie, spuse el fluturând un 
ziar deasupra capului. 

— Reţeta  bărbilor negre pentru plăcinta cu carne de 
potârniche. 

Jake lăsă mâna să-i cadă. 

— Juliturile tale arată mai bine. 

— Mersi! 

— Ţi-ai pus vreo mască sau ai făcut vreun tratament facial? 

— O cremă hidratantă. 

Mi-am ridicat bărbia, arătând ziarul. 

— Despre ce-i vorba? 

— Un memoriu de la Haas pentru Yadin, conţinând notițe 
despre oasele din „Peștera 2001”. 

Jake se aplecă mai aproape și privi chiorâș. 

— Doar cremă hidratantă? 

M-am uitat și eu chiorâș la el. 

— Positively Radiant. 

— Niciun tratament? 

În orice caz, nu unul despre care să discut cu el. 

— Dă-mi să văd memoriul! 

Am întins o mână. 

Jake îmi dădu hârtia. 


Notițele erau scrise de mână, în ebraică. 

— De când ai asta? 

— De doi ani. 

L-am fulgerat pe Jake din priviri. 

— A venit amestecată printre niște materiale pe care le-am 
cerut în legătură cu aceste ruine ale sinagogii din secolul |, la 
care fac săpături. Probabil pentru că este o sinagogă din secolul 
| de la Masada. Mi-a venit brusc în minte în timp ce luam micul 
dejun. Mi-am amintit vag că, în timp ce răsfoiam materialele, am 
dat peste un memoriu al lui Haas. N-avea nicio legătură cu situl 
Talpiot, așa că l-am dat deoparte. Am cotrobăit din nou printre 
hârtii și iată-l! Nu l-am citit niciodată cu adevărat până în 
dimineaţa asta. 

— Face Haas vreo menţiune despre un schelet articulat izolat? 

— Nu. De fapt, din memoriul lui reiese că n-a văzut niciodată 
acest schelet. 

Un zâmbet larg: 

— Dar pomenește despre oasele de porc. 

— Oase de porc? 

Încuviinţare. 

— Ce spune? 

Jake traducea pe măsură ce citea: 

— „Asta n-are nicio legătură cu ghicitoarea despre broboada 
porcului”. 

— Ce înseamnă asta? 

— Nu știu, dar se referă la „ghicitoarea” sau „problema” 
broboadei porcului de două ori. 

— Ce să fi căutat oasele de porc la Masada? Și ce legătură are 
asta cu „Peștera 2001”? 

Jake îmi nesocoti întrebările. 

— Altceva. Yadin a estimat că erau mai mult de 20 de 
schelete în peșteră, dar Haas a catalogat numai 220 de oase 
individuale. El le încadrează în două categorii: cele care au o 
vârstă clară și cele care nu prea au. 

A tradus din nou din memoriu. 

— În categoria celor cu vârstă identificată, el plasează 104 de 
bătrâni, 33 de maturi, 24 de tineri și șapte copii. 

Jake își ridică privirea. 

— El spune că șase oase au aparţinut unor femei. 

Scheletul unui adult are 206 oase. Am făcut o socoteală 
rapidă. 

— Haas a catalogat 220 de oase. Asta ar însemna ca 96 de 
procente din ele lipsesc. 

L-am privit pe Jake în timp ce-și rodea pielițele de la degetul 
mare. 

— Ai vreo copie a fotografiei din cartea lui Yadin? 

Jake scotoci prin dosarele sale și scoase o poză de 13 x 18 
centimetri. 

— Cinci cranii, am spus. 

— Asta-i o altă neconcordanță, zise Jake. Tsafrir a notat în 
jurnalul său de teren că erau zece până la 15 schelete în 
peșteră, nu douăzeci și ceva și nici cinci. 

Nu ascultam cu atenție. Ceva din fotografie îmi capta atenţia. 

Ceva familiar. 

Ceva care nu era în regulă. 

— Pot să mă uit mai bine? 

Jake mă conduse în camera obscură. M-am așezat la 
microscop, am aprins lumina și am privit partea centrală a 
craniului. 

— Fir-ar al naibii! 

— Ce-i? 

Am mărit imaginea și am fixat colţul din stânga sus al pozei, 
apoi, încet, am privit toată fotografia. 

La un moment dat, Jake spuse ceva. Am fost de acord. 

Ceva mai târziu, am remarcat că Jake nu se mai afla lângă 
mine. 

Cu fiecare detaliu, neliniștea mea creștea. Aceeași neliniște 
pe care am simţit-o când am descoperit dintele care nu era al lui 
Max. 

Nu remarcase nimeni? Greșiseră experţii? 

Greșeam eu? 

Am început să studiez din nou colţul din stânga sus. 

20 de minute mai târziu, mă lăsam pe spate. 

Nu greșeam. 

Jake se afla în bucătărie, înghițind aspirină. 

— Aceste trupuri n-au fost, pur și simplu, aruncate în peșteră. 
Fluturam fotografia de la Yadin. 

— Au fost îngropate. Puse în morminte. 

— Nici vorbă! 

Am pus poza pe masă. 

— Fii atent la mâini și la picioare! 

— Oasele au articulaţii, spuse Jake. Sunt în poziţie anatomică. 

— Ceea ce arată că măcar unele dintre ele au fost iniţial 
înmormântate. 

— Nimeni n-a interpretat vreodată situl în acest mod. De ce 
toţi ceilalți s-au pripit cu concluziile? 

— Uită-te la oasele lungi! Aici. 

Cu un stilou, am indicat un mic orificiu. 

— Și acolo. 

Am arătat un altul. 

— Urme de dinţi? 

— Poţi fi sigur. 

Am atins ușor câteva oase și unele fragmente lungi, zimţate. 

— Acestea au fost despicate pentru a li se extrage măduva. Și 
uită-te la asta. 

Am mutat vârful stiloului la o gaură aflată la baza unuia dintre 
cranii. 

— Un animal a încercat să mănânce acest craniu. 

— Ce vrei să spui? 

— Astea nu sunt trupuri aruncate la nimereală. Acesta a fost 
un mic cimitir scormonit de animale. Soldaţii romani n-au 
aruncat pur și simplu cadavrele în peșteră după asediu. Oamenii 
și-au găsit timp să sape morminte și să așeze acele trupuri în 
pământ. Mai târziu, le-au dezgropat animalele. 

— Dacă peștera a fost folosită drept cimitir, atunci ce căutau 
acolo vasele de gătit, lămpile și gunoiul menajer? 

— Poate că acel spațiu a fost locuit la un moment dat și folosit 
mai târziu ca loc de înmormântare. Sau poate că oamenii 
locuiau într-o peșteră alăturată și au folosit-o pe aceasta ca loc 

de îngropăciune și depozitare a obiectelor nedorite. La naiba, nu 
știu! Tu ești arheologul. Dar prezenţa unui cimitir sugerează că 
teoria după care rămășițele aparţin unor cadavre aruncate de 
romani este greșită. 

Jake părea încă sceptic. _ 

— Hienele și șacalii au fost aici o problemă de secole. In 
Antichitate, atât mormintele evreiești, cât și cele creștine din 
nordul Negevului!$ erau acoperite cu lespezi pentru a împiedica 
animalele să dezgroape cadavrele. Beduinii moderni încă 
folosesc pietre pentru asta. 

— Privind această fotografie, pot să cred că au fost două sau 
trei gropi individuale și, eventual, un mormânt comun pentru 
cinci sau șase indivizi, am spus eu. 

— Probabil că mormântul a fost deranjat la scurt timp după 
îngropăciuni. De aceea pare totul atât de haotic. 

— Se știe că hienele târăsc rămășițele în vizuinile lor. 

Era mai puţin sceptic acum. 

— Acesta ar fi motivul lipsei unui număr atât de mare de 
oase. 

— Exact. 

— Bine. În peșteră au fost morminte. Și ce? Încă nu știm ale 
cui. 

— Nu, am căzut eu de acord. Memoriul lui Haas menţionează 
oase de porc. Prezenţa lor nu sugerează cumva că indivizii nu 
erau evrei? 

Jake își ridică umerii săi osoși. 

— Haas vorbește despre o ghicitoare privind broboada unui 
porc, orice ar însemna asta, dar nu este clar unde au fost găsiţi 
porcul și șalul de rugăciune. Existenţa oaselor de porc în peșteră 
ar putea sugera că trupurile erau ale soldaţilor romani. Această 
interpretare are adepţii ei. Sau ar putea sugera că oasele au 
aparținut unor călugări bizantini. Călugării aveau o mică colonie 
la Masada în secolele al V-lea și al VI-lea. 

— După părerea lui Haas, rămășițele din peșteră aparțineau 
unui număr de șase femei și unui făt de șase luni. Asta nu prea 
îmi sună a soldați romani, am spus eu. Saua călugări. 

— Și amintește-ţi că pânza găsită laolaltă cu oasele a fost 
datată în perioada 40-115 d.Hr. Asta înseamnă mult prea 
devreme pentru existenţa călugărilor. 


16 Deșert deluros în sudul Israelului. 

Jake se concentră din nou asupra fotografiei. 

— Că tu consideri peștera ca fiind un mormânt prădat de 
animale are foarte mult sens, Tempe. Îţi amintești de scheletele 
de la palat? 

Îmi aminteam. 

— Cartea lui Yadin lasă impresia că a găsit trei indivizi 
distincţi, un tânăr, o femeie și un băiat. El a tras concluzia, 
foarte dramatică, aș putea adăuga, că scheletele aparțin 
ultimilor apărători de la Masada. 

— Și nu-i adevărat? am întrebat. 

— Este o interpretare forțată. Nu cu mult timp în urmă, mi s-a 
permis să examinez probele de la palatul nordic, inclusiv toate 
jurnalele și fotografiile. Mă aşteptam să văd trei schelete 
distincte. N-a fost așa. Oasele erau disparate și incomplete. Stai 
o clipă! 

Jake lăsă jos fotografia și luă memoriul lui Haas. 

— După cum bănuiam! Haas vorbește, de asemenea, despre 
scheletele de la palat. El îi descrie pe ambii bărbați ca fiind 
adulţi, unul de aproximativ 22 de ani, celălalt de circa 40. 

— Deci nu poate fi vorba despre copilul descris de Yadin. 

— Nt! Și, din câte îmi amintesc, de la unul din bărbaţi nu s-au 
găsit decât mâinile și picioarele. 

Am început să vorbesc. Jake mă întrerupse. 

— Mai e ceva. Jurnalul de șantier al lui Yadin face referire la 
fecale de animal găsite în situl de la palat. 

— Hienele sau șacalii ar fi putut târî aici trei trupuri de 
altundeva. 

— O imagine niţel diferită de cea a micii familii viteze care a 
făcut nobilul gest de a apăra cetatea până la ultima suflare. 

Am priceput brusc ce mă deranja la scheletele de la palat. 

— Gândește-te la asta, Jake! După ce au cucerit-o, romanii au 
locuit la Masada timp de 35 de ani. Ar fi lăsat ei cadavrele să 
zacă vraiște într-unul din cele mai luxoase palate ale lui Irod? 

— Palatele s-ar fi putut degrada în timpul ocupaţiei zelote. 
Dar ai dreptate. În niciun caz! 

— Yadin ţinea morţiș ca scheletele de la palat să aparţină 
familiei evreiești rebele. Și-a luat o oarecare libertate în 
interpretarea acelor oase, apoi a trâmbițat presei descoperirea. 
Atunci de unde această îngrijorare în legătură cu scheletele de 
la palat? 

— Poate că Yadin știa de la început de existenţa oaselor de 
porc, spuse Jake. Poate că oasele de porc l-au făcut să se 
îndoiască de identitatea oamenilor din peșteră. Poate bănuia că 
ar putea să nu fie evrei. Poate s-a gândit că erau soldaţi romani. 
Sau un grup de străini care locuia pe munte în timpul ocupaţiei, 
dar separat de grupul zelot principal. 

— Poate că Yadin știa mai mult decât atât, am zis eu, 
gândindu-mă la Max. Poate că a fost invers. Poate că Yadin - 
sau cineva din anturajul lui - și-a dat seama cu exactitate cine 
fusese înmormântat în peșteră. 

Jake ghici la ce mă gândeam. 

— Unicul schelet articulat. 

— Acel schelet nu i-a fost niciodată trimis lui Haas împreună 
cu restul oaselor. 

— A fost scos pe furiș din Israel și trimis la Paris. 

— Unde a fost îngropat în colecţiile de la Musée de l'Homme 
și descoperit de Yossi Lerner un deceniu mai târziu. 

— După ce a dat peste schelet, Lerner a dat de cartea lui 
Donovan Joyce și a fost atât de convins de potenţialul exploziv 
al scheletului, încât l-a șterpelit. 

— lar acum scheletul a fost șterpelit din nou. Menţionează 
Haas scheletul undeva în memoriul său? 

Jake clătină din cap. 

— Crezi că referirea lui la oasele de porc este semnificativă? 

— Nu știu. 

— Ce vrea să spună Haas cu „ghicitoarea broboadei 
porcului”? 

— Nu știu! 

Alte întrebări fără răspuns. 

Și, în plus, cea mai importantă dintre ele... 

Cine dracu' a fost Max? 

e 

Ryan mă luă la ora 11, cu Tempo-ul lui Friedman. Mulţumindu- 
mi din nou pentru returnarea mașinii sale închiriate, Jake se târî 
către pat. 

Eu și Ryan ne-am îndreptat spre „Colonia americană”. 

— Starea de spirit i s-a îmbunătăţit, spuse Ryan. Dar încă este 
puţin ameţit. 

— Au trecut mai puţin de 48 de ore. Mai lasă-i ceva timp! 

— Treaba este că era cam ameţit și îna... 


— Am notat. 

l-am vorbit lui Ryan despre memoriul lui Haas și despre 
referirea lui la ghicitoarea broboadei porcului. l-am zis, de 
asemenea, că era clar, din inventarul lui Haas, că acesta nu-l 
văzuse niciodată pe Max. 

l-am împărtășit lui Ryan părerea mea că trupurile fuseseră 
înmormântate, nu aruncate în peșteră, și că, mai târziu, 
animalele au dezgropat morții. 

El m-a întrebat ce înseamnă toate astea. N-aveam niciun 
răspuns care să nu pună sub semnul întrebării interpretarea 
tradițională a evenimentelor de la Masada. 

— Ai obţinut desfășurătoarele telefonice? 

— Da, doamnă! 

Ryan se bătu cu palma peste buzunarul de la piept. 

— Durează întotdeauna atât de mult să le capeţi? 

— Trebuie să obţii mandate. Odată ce acestea au fost emise, 
Bell Canada s-a mișcat cu viteza melcului. Am cerut listele cu 
telefoanele recepționate și cu cele apelate începând cu luna 
noiembrie și le-am spus că am nevoie de identificarea fiecărei 
convorbiri. 

— Însemnând ce? 

— Telefoanele lui Ferris de acasă și de la birou. Magazinul și 
apartamentul lui Kaplan. 

— Și cu mobilele cum e? 

— Din fericire, nu avem de-a face cu telefoane mobile. 

— Asta simplifică lucrurile. 

— Considerabil. 

— Și? 

— Abia dacă am aruncat o privire pe fax. Pentru că totul e 
închis din cauza Sabatului, m-am gândit că în această după- 
amiază am putea separa și cuceri. 

— Vrei să facem asta împreună? 

— Tu ce părere ai? 

Cât de rău ar putea fi? 

90 de minute mai târziu știam. 

Într-o lună, o persoană normală dă și primește suficiente 
telefoane pentru a umple opt până la zece pagini. Tipărite foarte 
mărunt. Ne uitam la listele de la două birouri și două case 
întocmite pentru o perioadă de patru luni și jumătate. Faceţi voi 
aritmetica! 

Cum să procedăm? După ce am dezbătut problema, am găsit 
metoda științific. Cap: în ordine cronologică. Pajură: după 
abonat. 

Moneda a optat pentru abordarea temporala. 

Am început cu noiembrie. Am luat listele de la locuinţa lui 
Ferris și Les Imports Ashkenazim. Ryan le-a luat pe cele de la 
apartamentul lui Kaplan și Le centre d'animaux. În prima oră am 
aflat următoarele. 

Hersh Kaplan nu era cel mai popular tip din oraș. Singura 
persoană care a sunat la el în apartament a fost Mike Hinson, 
ofițerul lui supraveghetor. El nu a telefonat nimănui. 

La Le centre d 'animaux, cele mai multe dintre persoanele 
care au sunat au fost oameni care aveau afaceri cu animale de 
companie, hrană pentru acestea, furnizori de produse în 
domeniu sau oameni din vecinătate, probabil clienţi. 

La Ferris acasă, avuseseră loc conversații dus-întors între 
Dora, fraţi, un măcelar, un băcan care avea produse cușer, o 
sinagogă. Nimic surprinzător. 

În Mirabel, telefoanele au fost date către și primite de la 
furnizori, magazine și sinagogi din tot estul Canadei. Câteva 
convorbiri cu Israelul. Courtney Purviance a sunat la depozit sau 
a fost sunată acasă. A telefonat și Miriam, dar nu prea des. 
Avram a sunat rar la apartamentul său din Cote des Neiges. 

În ora a treia, am descoperit că tiparul lunii decembrie era 
puțin diferit de cel din noiembrie. Spre sfârșitul lunii, de la Ferris 
de acasă au fost date câteva telefoane la o agenţie locală de 
turism. Hotelul Renaissance Boca Raton a fost, de asemenea, 
contactat. Tot acolo s-a sunat, de două ori, de la depozit. 

La ora 3, m-am lăsat pe spate în timp ce o ușoară durere de 
cap îmi dădea târcoale. 

Alături de mine, Ryan lăsă jos markerul și se frecă la ochi. 

— Facem o pauză pentru prânz? 

Am încuviințat. _ 

Am luat-o în jos pe scări către restaurant. Intr-o oră eram 
înapoi la biroul din camera mea. Am luat din nou înregistrările 
lui Ferris. Ryan a continuat cu ale lui Kaplan. 

O jumătate de oră mai târziu, am găsit ceva. 

— Asta-i ciudat! 

Ryan își ridică privirea. 


— Pe 4 ianuarie, Ferris a telefonat la abația Sainte Marie des 
Neiges. 

— La mănăstire? 

Am împins foaia către el. Ryan o privi. 

— Au vorbit 14 minute. 

Se întoarse către mine. 

— A pomenit Morissonneau că ar fi luat legătura cu Ferris? 

Am clătinat din cap. 

— Niciun cuvânt. 

— Ai ochi de vultur, soldat! 

Ryan sublinie cu galben înregistrarea. 

10 minute. 15. O jumătate de oră. 

— Bingo! 

l-am arătat o înregistrare. 

În 17 ianuarie, Ferris l-a sunat pe Kaplan. 

Ryan abandonă lista convorbirilor de la magazinul de animale 
în favoarea celei de la apartamentul lui Kaplan. 

— 20 de minute. L-a rugat Ferris pe Kaplan să-l vândă pe 
Max? Convorbirea a avut loc la trei zile după ce Ferris vorbise cu 
Morissonneau. 

— La trei zile după ce Ferris vorbise cu cineva de la 
mănăstire. 

— Adevărat. 

Nu mă gândisem la asta. 

— Dar a patra convorbire din ianuarie a durat aproape un 
sfert de oră. Cu Morissonneau trebuie să fi vorbit Ferris. 

Ryan își ridică declarativ degetul arătător. 

— Presupunerea e mama greșelii. 

— Tu ai inventat asta, am spus eu. 

— Angelo Donghia. 

— Și el este...? 

— E pe internet. Citatele lui Simpson. Caută-le! 

Mi-am propus să fac acest lucru. 

— Autopsia lui Ferris a avut loc pe 16 februarie, a zis Ryan. 
Când ţi-a dat fotografia, ţi-a spus Kaplan de când o are? 

— Nu! 

Ne-am întors la listele telefonice. Câteva rânduri mai jos, am 
remarcat un număr care-mi era vag familiar, precedat de codul 
de ţară al Israelului. M-am ridicat și mi-am verificat agenda. 

— Pe 8 ianuarie, Ferris a sunat pe cineva de la AIA. 


— Pe cine? 

— Nu știu. Este numărul de la centrală. 

Ryan se lăsă pe spate. 

— Ai idee de ce ar fi făcut asta? 

— Poate că s-a oferit să returneze scheletul de la Masada. 

— Sau să-l vândă. 

— Poate căuta o documentaţie. 

— La ce i-ar fi trebuit? 

— Pentru a se reasigura de autenticitatea scheletului. 

— Sau pentru a afla o valoare estimativă. 

— Dovada autenticităţii i-ar fi fost utilă. 

— Când ai luat prima dată legătura cu el, a amintit Blotnik ca 
ar avea cunoștință de existenţa acelor oase? 

Am clătinat din cap. 

Ryan își notă ceva. 

A mai trecut o jumătate de oră. 

Faxul era neclar, numerele și literele - abia lizibile. Mă durea 
gâtul. Ochii îmi ardeau. lritată, m-am ridicat și am traversat 
camera. Mi-am spus că era timpul să renunţ. Dar rareori îmi 
ascult propriul sfat. Întorcându-mă la birou, m-am cufundat din 
nou în hârtii, auzindu-mi fiecare respiraţie în acompaniamentul 
bubuiturilor din cap. 

Am fost prima care a observat. 

— Ferris l-a sunat, din nou, pe Kaplan, pe 10. 

Poate că durerea de cap era de vină. Poate că era plictiseala. 
Meticulozitatea lui Ryan nu mă mai amuza. 

— Reprezint o povară? 

Tonul mi-a ieșit mai strident decât intenţionasem. 

Privirea lui Ryan se ridică, albastră și surprinsă. Timp de un 
moment lung, se uită direct în ochii mei. 

— Scuză-mă! Pot să-ţi ofer ceva? 

Ryan clătină din cap. 

M-am dus la minibar și am deschis o cutie de Cola dietetică. 

— Kaplan a primit un alt telefon de la Ferris, pe 19, i se 
adresă Ryan spatelui meu. 

Lăsându-mă să cad în scaun, am găsit înregistrarea apelului 
de la depozitul lui Ferris. 

— 24 de minute. Plănuiau marea lovitură, presupun. 

Vasele de sânge din capul meu pulsau acum ca niște lovituri 
de baros. Ryan observă că-mi apăsam tâmplele cu degetele. Își 
puse o mână pe umărul meu. 

— Oprește-te, dacă nu mai poți! 

— Mă simt bine. 

Privirea lui Ryan îmi cercetă faţa. Îmi îndepărtă șuviţele de pe 
frunte. 

— Nu e atât de palpitant ca o supraveghere. 

— Nu e atât de palpitant ca o mitoză. 

— Dar este important în munca de investigare. 

— Adevărat? 

Devenisem deja extrem de nervoasă. 

— Ce-am aflat în cinci ore? Kaplan l-a sunat pe Ferris. Ferris l- 
a sunat pe Kaplan. Mare scofală! Ştiam asta! Ne-o spusese 
Kaplan. 

— Nu știam că Ferris l-a sunat pe Morissonneau. 

Am zâmbit. 

— Nu știam că Ferris a sunat la mănăstire. 

Ryan își ridică palma. 

— Suntem buni! 

Apatică, am bătut palma cu el. 

Și mi-am vărsat Cola cu cotul. Zeama provocă o mizerie 
perfectă, udând biroul în timp ce cutia se rostogolea veselă pe 
podea. ` 

Am sărit amândoi în picioare. In timp ce alergam după 
prosoape, Ryan smulse listele de pe birou și le scutură. Eu 
ștergeam, el curăța. Am așezat apoi foile pe dușumeaua băii să 
se usuce. 

— |mi pare rău! am spus moale. 

— Sa le lăsăm să se usuce, zise Ryan. Hai să mâncăm! 

— Nu mi-e foame. 

— Trebuie să mănânci! 

— Nu, nu trebuie! 

— Ba da! 

— Vorbești ca maică-mea. 

— Hrana este cheia unei bune sânătăţi. 

— Sănătatea este una dintre cele mai rare cauze ale morții. 

— Pe asta ai luat-o de undeva. 

Probabil. George Carlin? 

— Trebuie să mănânci! 


Am renunţat să mă mai cert. 

Am luat cina în restaurantul hotelului, atmosfera din micul 
nostru separeu fiind rigidă și nefirească. Era vina mea. Mă 
simțeam constrânsă, aveam nervii încordați. 

Am vorbit despre diverse lucruri, fiica lui, fiica mea. N-am 
vorbit despre crimă. Nici despre schelete. Deși Ryan și-a dat 
toată silinţa, au fost lungi perioade de tăcere. 

La etaj, Ryan mă sărută în faţa ușii. Nu l-am invitat înăuntru. 
Nici el n-a insistat. 

A trecut mult timp până când am reușit să adorm. Nu din 
cauza durerii de cap. Nici a muezinului. Sau a pisicilor care 
miorlăiau în stradă. 

Nu-mi place să fac parte dintr-un grup. Nu fac parte din Liga 
Mică, clubul de grădinărit sau Reginele Cartofului Dulce. Sunt o 
beţivă care niciodată nu a participat la întâlnirile Alianţei Anti- 
alcool. N-am nimic împotriva alianțelor. Sunt, pur și simplu, 
genul care se ajută singur. 

Citesc. Înţeleg. Bucăţică cu bucăţică, dezleg misterul pe care 
îl reprezint eu însămi. 

Ca, de exemplu, de ce în acel moment voiam să am burta 
plină cu Merlot. 

Cei de la AA ne numesc foști și viitori alcoolici. Alţii, în mod 
naiv, spun că ne-am vindecat. Greșesc. Dacă pui dop la sticlă, 
nu înseamnă că ai încheiat dansul alcoolic. Nimic n-o face. E 
scris în codul ADN. 

Într-o zi ești regina balului. În ziua următoare, nu găsești 
niciun motiv pentru care să te ridici din pat. Într-o noapte dormi 
un somn tihnit, ca de bebeluș. În următoarea ești treaz, neliniștit 
și nervos, și nu știi de ce. 

Era una dintre acele nopţi. Oră după oră, am zăcut privind 
minaretul care se afla dincolo de fereastra mea întunecată, 
întrebându-mă către cine se înălța turnul. Dumnezeul din Coran? 
Din Tora? Din sticlă? 

De ce am fost atât de dură cu Ryan? Sigur, stătuserăm ore 
întregi și nu aflaserăm aproape nimic. Sigur, mai bine aș fi 
rezolvat misterul lui Max. Dar de ce mi-am vărsat necazul pe 
Ryan? 

De ce simțeam nevoia imperioasă să beau? 

Și de ce fusesem atât de neîndemânatică cu acea cutie de 
Cola? 

Dacă nu s-ar fi întâmplat asta, Ryan ar fi avut o zi bună. 

Am adormit după miezul nopţii și am avut vise fără nicio 
legătură între ele. Telefoane. Calendare. Numere, nume și date 
imateriale. Ryan pe un Harley. Jake gonind șacali dintr-o 
peșteră. 

La ora două, m-am ridicat să beau apă, apoi m-am așezat 
obosită pe marginea patului. Ce însemnau visele? Erau o simplă 
retrăire a evenimentelor, cauzată de durerea de cap și de 
oboseala de după-amiază? Încerca subconștientul să-mi trimită 
un mesaj? 

În cele din urmă, am adormit. 

M-am trezit de mai multe ori cu pumnii încleștați. 

33. 


Nu pot spune că m-a trezit muezinul. Dar a fost cât pe ce. 

Soarele se ridica pe cer. Păsărelele cântau. Durerea de cap 
dispăruse. 

Demonii dispăruseră. 

După ce am adunat foile de pe dușumeaua băii, am făcut un 
duș și m-am fardat. La ora 7, l-am sunat pe Ryan. 

— Îmi pare rău pentru ziua de ieri. 

— Poate te-am putea înscrie la un curs de balet. 

— Nu mă refer la faptul că am vărsat Cola. Vorbesc de felul în 
care m-am comportat. 

— Eşti o floare delicată, o zână încântătoare, o creatură a 
iubirii și... 

— De ce-ţi pierzi vremea cu mine? 

— Nu sunt eu cea mai galantă și minunată fiinţă de pe lumea 
asta? 

— Oh, da. 

— Și sexy. 

— Pot fi o adevărată belea. 

— Da, dar ești beleaua mea. 

— O să mă revanșez. 

— Pantalonași din satin. 

N-ai cum să nu-l admiri pe tipul asta. Nu renunţă niciodată. 

Friedman telefonă în timp ce luam micul dejun. Kaplan voia să 
vorbească despre Ferris. Friedman se oferi să-l ia pe Ryan cu 
mașina ca eu să rămân cu Tempoul. Am acceptat. 

Reîntorși la etaj, l-am sunat pe Jake, dar n-a răspuns. Am 
presupus că dormea încă. 

Să aştept? În niciun caz. Așteptam de două zile. 

Sediul „Jerusalem Post” se află pe strada Yirmeyahu, care 
pornește din autostrada Tel Aviv, apoi cotește spre cartierele 
religioase ale lerusalimului de Nord și se intersectează cu strada 
Rabbi Meir Bar llan, faimoasă pentru locuitorii ei care aruncă cu 
pietre în vremea Sabatului. Motocicliști evrei sau nu, acești tipi 
nu vor ca tu să mergi cu mașina în ziua lor sfântă. În mod ironic, 

vineri, în timp ce eram urmărită, trecusem la un bloc distanţă de 
„Post”. 

Am parcat și m-am îndreptat către clădire, verificând dacă nu 
cumva eram urmărită de o motocicletă sau jihadiști. Din harta 
schițată de Friedman, știam că mă aflu în Romema, în marginea 
de vest a Ierusalimului de Vest. Cartierul nu reprezenta, în mod 
evident, o destinaţie turistică. De fapt, e eufemistic spus. 
Cartierul era urât ca dracu’, numai garaje și curți împrejmuite de 
garduri și pline de cauciucuri și piese auto ruginite. 

Am intrat într-un pasaj cu clădiri joase, rectangulare, pe una 
dintre laturi fiind dăltuit „Jerusalem Post”. Din punct de vedere 
arhitectonic, locul avea farmecul unui hangar. 

După multe controale și la fel de multe șalomuri, am fost 
direcţionată către pivniţă. Arhivarul era o femeie de circa 40 de 
ani, cu o mustață palidă și fond de ten uscat pe la colturile gurii. 
Părul ei de un blond ars era negru la vreo trei centimetri de la 
creștet. 

— Şalom! 

— Şalom! 

— Mi s-a spus ca păstraţi vechile articole, indexate pe 
subiecte. 


— Da! 

— Există vreun dosar Masada? 
— Există. 

— Aș vrea să-l văd, vă rog. 

— Azi? 


Tonul ei sugera că mai curând ar da dosarul unor copii de 
grădiniță cu degetele murdare de vopsea. 

— Da, vă rog! 

— Personalul meu se află aici mai ales pentru a pune arhivele 
online. 

— Este o muncă impresionantă. 

Umerii mei s-au încovoiat a simpatie. 

— Dar atât de valoroasă! 

— Avem materiale de pe vremea când ziarul se numea 
Palestinian Post. 

— Înţeleg. 

Mi-am afişat cel mai cuceritor zâmbet. 

— Și nu mă grăbesc. 

— Nu-l puteți scoate din clădire. 


— Sigur că nu! 

M-am arătat oripilată de idee. 

— Aveţi două documente care să vă certifice identitatea? l-am 
arătat pașaportul și legitimaţia de la facultatea UNCC. 

S-a uitat la ambele. 

— Faceţi cercetări pentru o carte? 

— Mda. 

Arătă către una dintre mesele lungi, de lemn. 

— Așteptaţi aici! 

Ocolind masa la care se afla, doamna arhivar traversă 
încăperea către un grup de fișete din metal, deschise un sertar 
și scoase un dosar voluminos. În timp ce-l lăsă la mine pe masă, 
aproape că zâmbi. 

— Studiază-l cât dorești, dragă! 

Tăieturile din ziar fuseseră lipite pe foi albe. Și însemnate. O 
dată fusese notată la marginea fiecărui articol și, pe multe 
dintre ele, cuvântul Masada fusese încercuit în titlu sau în text. 

Până la amiază, am aflat trei lucruri importante. 

În primul rând, ca Jake nu exagerase. Cu excepţia unei știri 
prizărite prilejuite de o conferinţă de presă organizată după cel 
de-al doilea sezon de săpături, descoperirile din peșteră nu au 
fost niciodată menţionate de mass-media. Jerusalem Post 
avusese chiar o secţiune specială dedicată descoperirilor de la 
Masada, în noiembrie 1964. Aici, Yadin a descris toate 
descoperirile senzaţionale din primul sezon - mozaicuri, 
pergamente, sinagoga, urme ale botezurilor ritualice, scheletele 
de la palat. Dar nu a suflat un cuvânt despre oasele din peșteră. 

În al doilea rând, am aflat că Yadin știa despre oasele de porc. 
Un articol din martie 1969 îi cita afirmaţia că oase de animal, 
inclusiv de porc, au fost găsite printre numeroasele rămășițe 
omenești de la Masada. 

În altă parte, Yadin declara că oficiali de la Ministerul pentru 
Afaceri Religioase sugeraseră că oasele de porc ar fi putut fi 
aduse la Masada ca gunoaie. Aparent, la fel s-a procedat în 
ghetoul din Varșovia în anii 1940. 

Nu înţelegeam. Dacă zeloţii aveau o problemă cu gunoiul, de 
ce nu l-au aruncat peste bord, să-i lase pe romani să se 
descurce cu el. 

Și Yadin a rămas fidel declaraţiei pe care o făcuse în 1969. 
Într-un interviu din 1981, el declara unui reporter de la Post ca îi 

spusese rabinului-șef Yehuda Unterman, în 1969, că nu poate 
garanta că oasele din „Peștera 2001” aparținuseră unor evrei 
din cauză că erau amestecate cu oase de porc. 

În al treilea rând, am aflat că Yadin a susţinut că nu s-au 
efectuat niciodată teste cu carbon radioactiv asupra rămășițelor 
din peșteră. În același interviu din 1981, în care vorbise despre 
oasele din peșteră, declara că datarea cu C14 nu a fost 
solicitată și nu era treaba lui să o facă. Un antropolog punea 
această decizie pe seama costurilor ridicate. Acela era interviul 
de care își amintise Jake. 

M-am lăsat pe spate, gândindu-mă. 

Evident, Yadin avea îndoieli că tipii din peșteră erau zeloţi 
evrei. Totuși, nu a trimis niciodată mostre pentru testarea cu 
carbon radioactiv. 

De ce n-o făcuse? Testarea nu era chiar atât de scumpă. Ce 
bănuia Yadin? Sau ce știa? Își dăduse cumva seama, el sau 
vreunul din echipa lui, de identitatea celor din peșteră? Și de 
cine era Max? 

Am început să bag foile înapoi în dosar. 

Sau, dimpotrivă, Yadin ori cineva din echipa lui a trimis 
mostre pentru a fi testate cu CI4? A folosit oare cineva o cerere 
pentru testarea cu carbon radioactiv sau alt gen de analiză ca o 
acoperire pentru a scoate din ţara probe care deranjau? 

Probe care deranjau, așa cum era Max? 

ÎI trimisese cineva pe Max la Paris pentru a-l ascunde? Pentru 
a-l face să dispară? 

Știam de acum care va fi următoarea mea oprire. 

e 

La prima vizită, am fost frapată de faptul că Mount Scopus 
seamănă întrutotul cu alte campusuri universitare. Duminica 
după-amiază totul era pustiu. 

Dar să obţii un loc de parcare era la fel de puţin probabil ca o 
audienţă la papă. 

Lăsând Tempo-ul în același loc în care Jake își strecurase 
Honda, m-am grăbit către bibliotecă. După ce am trecut de 
pază, am întrebat de secţiunea revistelor, am găsit Radiocarbon 
și am scos toate numerele publicate la începutul anilor 1960. 

leșind dintre stivele de reviste, am gasit un birou și am 
început să caut, număr cu număr. 

A durat mai puţin de o oră. 


M-am lăsat pe spate, privindu-mi notițele, ca un elev studios 
care reușește să facă progrese, dar habar n-are ce înseamnă 
ele. 

Am pus revistele la loc pe raft și am luat-o la goană. 

e 

l-a luat o eternitate sa deschidă poarta. Ochii lui Jake erau pe 
jumătate închiși și ridurile formate în somn desenau o hartă pe 
obrazul lui stâng. 

L-am urmat în apartamentul său. Tremurând de nerăbdare să- 
i împărtășesc descoperirea făcută. S-a dus drept în bucătărie. 
Simţeam că explodez în timp ce el umplea cu apă un ibric și-l 
punea la fiert. 

— Ceai? 

— Da, da. Cunoști revista Radiocarbon! 

Jake încuviință. _ 

— Am făcut o verificare rapidă la biblioteca universităţii. Intre 
1961 și 1963, Yadin a trimis materiale de la șantierul Bar 
Kochba, de aici, din Israel, la laboratorul din Cambridge. 

— Care sit? 

— Peșterile Bar Kochba de lângă Marea Moartă? Revolta 
eșuată a evreilor împotriva romanilor? Secolul al II-lea d.Hr.? Dar 
nu situl este important. 

— Buhu-hu. 

Jake cufundă pliculeţele de ceai în căni. 

— Ce vreau să spun este că Yadin a trimis materiale de la 
acest șantier de la Bar Kochba pentru datarea cu carbon 
radioactiv. 

— Buhu-hu! 

— Mă asculți? 

— Sunt ochi și urechi! 

— De asemenea, m-am uitat prin dosarul Masada din arhivele 
de la Jerusalem Post. 

— Vad c-ai fost ocupată! 

— Într-un interviu din 1981, Yadin îi spunea unui reporter de 
la Postcă nu era treaba lui să solicite datarea cu C14. 

— Și? 

— Yadin se contrazice. 

Jake ridică o mână pentru a masca un râgâit. 

— Yadin a insistat întotdeauna că nimic de la Masada nu a 
fost trimis pentru testarea cu carbon radioactiv, nu-i așa? 

— Din câte știu, da. 

— Dar Yadin a trimis probe de la alte situri. Și nu doar Yadin a 
fost la Bar Kochba. În aceeași perioada, alţi arheologi israelieni 
foloseau alte laboratoare. De exemplu, Laboratorul Institutului 
de Studii Geologice al SUA, din Washington D.C. 

— Frișcă sau zahăr? 

— Frișcă. 

Mă luptam cu dorința de a-l trezi pe Jake la realitate. 

— Zici că în anii 1960, un membru al Knessetului susținea că 
scheletele de la Masada au fost scoase din ţara? 

— Shlomo Lorinez. 

— Nu înţelegi? S-ar putea ca Lorinez să fi avut dreptate. Este 
posibil ca unele dintre oasele din „Peștera 2001” să fi fost 
scoase din Israel. 

Jake umplu ambele câni și îmi dădu una din ele. 

— Scheletul articulat? 

— Exact! 

— Dar este doar o speculație. 

— In memoriul lui, Haas raporta un total de 220 de oase, aşa- 
i? 

Jake încuviință. 

— Un schelet normal al unui adult are 206 oase. Deci 
numărătoarea lui Haas nu se poate să-l fi inclus pe Max. 

— Cine-i Max? 

— Masada Max. Scheletul articulat. 

— De ce Max? 

— Lui Ryan Îi plac aliteraţiile. 

Jake ridică o sprânceană stufoasă, dar nu făcu niciun 
comentariu. 

— Este evident că Haas n-a văzut niciodată scheletul, am 
spus eu. De ce nu? 

Jake încetă să scufunde pliculețul de ceai. 

— Pentru că a fost trimis la Musée de l'Homme, din Paris? 

— Bun venit în lumea celor vii, Jake! 

— O comparație drăguță! 

— Dar de ce să ţină secretă existenţa lui? am întrebat. 

N-am așteptat un răspuns. 

— Și de ce la Musée de l'Homme? Ei nu fac testări cu carbon 
radioactiv. Și de ce un schelet complet? Ai nevoie doar de o 

mică probă de os. Și de ce să separi acel schelet? Yadin n-a 
vorbit niciodată despre el. Haas nu l-a văzut. 

— Am spus din capul locului că e ceva în legătură cu acel 
schelet, ceva în plus față de cât se spune. 

— Mi-ai zis că o să-i întrebi pe cei din Hevrat Kadisha dacă l- 
au luat ei pe Max. l-ai sunat? 

— De două ori. 

— Și? 

— Aştept să mă recheme, zise el pe un ton sarcastic. 

Rasucind firul, am strivit pliculețul de ceai cu lingurita. 

— În acest fel, ceaiul o să fie mai amar, spuse Jake. 

— Îmi place să fie tare. 

— O să fie mai amar. 

Jake se trezise de-a binelea și își recăpătase capacitatea de a 
argumenta. 

— Cred că îmi placi mai mult când ești adormit. 

Amândoi am adăugat frişcă la ceai și l-am amestecat. 

— Ce se întâmplă cu ADN-ul? întrebă Jake. 

— Nu mi-am verificat e-mailurile de câteva zile. Să intri pe 
internet de la hotel este un coșmar. 

Era adevărat, dar, de fapt, nu mă așteptam să primesc 
rezultatele atât de curând. Și, ca să fiu cinstită, neavând niciun 
termen de comparație, bănuiam că informaţiile despre ADN-ul 
lui Max sau al dintelui nu-mi vor fi de mare folos. 

— Când am trimis eșantioanele de la mormântul din Kedron, 
după ce am vorbit cu tine la telefon în Montreal, am cerut 
ambelor laboratoare să-ţi trimită ţie rapoartele. M-am gândit că 
am nevoie de un interpret. 

Se manifesta din nou paranoia lui Jake? N-am făcut niciun 
comentariu. 

— De ce nu te uiţi? Folosește calculatorul meu. 

Bărbia lui Jake îmi indică încăperea în care păstra dosarele. 

— O să fac un duș rapid. 

De ce nu? Mi-am pus cana lângă laptopul lui și m-am logat. 

Veniseră e-mailuri de la ambele laboratoare. 

Am deschis întâi rapoartele despre oasele lui Jake din 
mormântul de la Kedron. Aduceau oarece informaţii, dar 
însemnau prea puţin pentru mine. Am presupus ca numărul 
fiecărei probe corespundea unui osuar sau unui os găsit pe 
podeaua mormântului. 

Apoi am deschis rapoartele privind ADN-urile străvechi și 
mitocondrial ale lui Max și dintelui sau. 

La început, am fost surprinsă. Apoi, contrariată. 

Am citit secţiunea finală iarăși și iarăși. Nu-mi puteam 
imagina ce înseamnă. Dar știam un lucru. 

Avusesem dreptate în privinţa lui Max. 

Și greșisem total în legătură cu relevanța ADN-ului. 


34. 


Probabil ca aveam o privire de căprioară paralizată de farurile 
unei maşini. 

— La ce te holbezi? 

Ridurile dispăruseră și fața lui Jake era umedă. În loc de 
trening, purta acum blugi și o cămașă hawaiiană roșie. 

— La rezultatele ADN. 

— A, da? 

Jake porni imprimanta și eu am tipărit rapoartele. 

Jake s-a uitat la fiecare dintre ele cu o expresie neutră. Apoi: 

— Foarte drăguţ. 

Işi trase un scaun lângă mine și se lăsă să cadă pe el. 

— Zi. Ce înseamnă? 

— ADN-ul mitocondrial... 

— la-o încet! 

Am tras o gură de aer. 

— Și de la capăt. 

— De la capăt? 

De o lecție de biologie chiar că n-aveam chef. 

— De la origini! 

O respirație adâncă. Calm. Dă-i drumul. 

— Ştii ce-i ăla ADN nuclear? 

— E spirala dublă care se găsește în nucleul unei celule. 

— Da. Cercetătorii lucrează de ani de zile la harta moleculei 
ADN. Cea mai mare parte a acestei hărţi este focusată pe zona 
care codează proteinele specifice speciei. 

— Suna a dieta Atkins. Fără carbohidrați, fără grăsimi. 

— Vrei să auzi asta? 

Jake își ridică ambele mâini. 

Am încercat să mă gândesc la un mod mai simplu de a 
prezenta lucrurile. 

— Unii cercetători lucrează la cartografierea zonei ADN care 
ne face pe toţi la fel, genele care fac să avem două urechi, să nu 
avem prea mult par pe corp, un pelvis proiectat pentru mers. 
Cercetătorii medicali lucrează la identificarea genelor care pot 


determina mutații sau cauza bolii, cum este fibroza cistică sau 
boala Huntington. 

— Deci cartografii studiază genele care ne fac pe toţi la fel. 
Cercetătorii medicali se ocupă de genele care creează anomalii. 

— Nu este un mod greșit de a vedea lucrurile. Criminaliștii, pe 
de altă parte, studiază părţile din molecula ADN care îi fac pe 
oameni diferiţi din punct de vedere genetic. Gunoiul sau 
umplutura, ADN-ul pe care îl studiază ei conţine polimorfisme, 
variaţii care fac diferenţa între o persoană și alta. Dar aceste 
diferențe nu sunt evidente din punct de vedere fizic. 

— Astea fiind spuse, înseamnă ca există criminaliști care au 
trecut de la ADN-ul de umplutură și variațiile sale la genele care 
controlează caracteristicile fizice, acele diferențe pe care le 
remarcăm când ne uităm la o persoană. Acești cercetători 
investighează aspectele unei gene care ar putea fi utilizate 
pentru a prezice trăsături individuale, cum ar fi culoarea pielii 
sau a ochilor. 

Jake părea derutat. Și pe bună dreptate. Eram atât de 
nerăbdătoare încât făcusem varză explicaţiile. 

— Să spunem că poliţia prelevează o proba lăsată de un 
infractor. Fără a avea un suspect, nu au cu ce să compare 
proba. Ea este păstrată în vid. Dar, dacă proba poate fi folosită 
pentru a limita numărul de potenţiali suspecți, atunci este foarte 
utilă în munca de investigaţie. 

Jake înţelese ce urmăream. 

— Îţi poţi da seama care este sexul și deja ai redus numărul 
suspectților la jumătate. 

— Exact! Există deja programe care pot determina 
apartenenţa  biogeografică. Când m-ai sunat la Montreal, 
discutam un caz în care a fost făcut acest lucru. 

— Deci avantajul este că nu ești limitat la compararea unei 
probe necunoscute cu una cunoscută, ci poţi să determini felul 
în care arăta un tip. 

— Sau otipă. 

— Da. Un tip ca Max sau oamenii din mormântul pe care l-am 
descoperit. 

— Exact! Până acum am vorbit despre ADN-ul mitocondrial. 
Știi ce înseamnă ADN mitocondrial? 

— Mai zi-mi o dată! 

— ADN-ul mitocondrial nu este localizat în nucleu, ci în celulă. 

— Care-i rolul lui? 

— Gândește-te la el ca la o sursă de energie. 

— Mi-ar prinde bine niște lămuriri. Care-i rostul lui în context 
criminalistic? 

— Zona codată a ADN-ului mitocondrial este mică, conţine 
poate doar 11 000 de perechi de bază și prezintă variații 
minime. Dar, ca și la ADN-ul nuclear, există o parte a genomului 
care nu pare să facă mare lucru, dar are o mulţime de zone cu 
polimorfism. 

— Acesta este avantajul lui față de ADN-ul nuclear? 

— Există doar două câpii ale ADN-ului nuclear, însă sute de 
mii de cópii ale ADN-ului mitocondrial în fiecare dintre celulele 
noastre. Deci probabilitatea de recuperare a ADN-ului 
mitocondrial dintr-o probă mică sau degradată este mult mai 
mare. 

— Mică sau degradată, așa cum a fost cea din osul de la 
Kedron. Ori cea de 2000 de ani a lui Max. 

— Da. Cu cât osul este mai vechi, cu atât este mai mică 
probabilitatea de extragere a unei mostre care să poată fi 
testată pentru ADN nuclear. Un alt avantaj al ADN-ului 
mitocondrial este că se moștenește doar pe linie feminină, deci 
genele nu sunt amestecate și recombinate de fiecare dată când 
are loc concepţia. Asta înseamnă că, dacă nu există o persoană 
disponibilă pentru o comparaţie directă, orice rudă pe linie 
maternă poate furniza o probă de referinţă. ADN-ul tău 
mitocondrial este identic cu acela al mamei tale, al surorilor, al 
bunicii. 

— Dar fiicele mele ar avea ADN-ul mitocondrial al mamei lor, 
nu al meu. 

— Exact! 

— Hai să privim lucrurile din perspectiva mormântului nostru, 
pentru ca asta-i ce mă interesează pe mine! In cazul unui os 
foarte vechi este mai probabil să obţii ADN mitocondrial decât 
nuclear. 

— Da. 

— Atât ADN-ul mitocondrial, cât și cel nuclear se pot folosi 
pentru a compara necunoscuți cu persoane cunoscute. Un 
suspect poate fi pus în relaţie cu o crimă sau poți dovedi cine 
este tatăl într-un proces de paternitate. Ambele tipuri pot fi 
folosite pentru a dovedi relațiile de familie, deși într-un mod 

diferit. Dar ADN-ul nuclear poate fi acum folosit pentru 
determinarea trăsăturilor individuale. 

— Într-o oarecare măsură, am spus eu. Sexul și unii indicatori 
ai apartenenţei rasiale. 

— Bine. Să revenim la mormânt! 

Am luat raportul de la laborator. 

— Nu toate mostrele trimise au furnizat rezultate. Dar ADN-ul 
nuclear indică patru femei și trei bărbaţi. Ține minte că asta nu-i 
literă de evanghelie! 

— Un joc de cuvinte nefericit! Explică-mi! 

— Setul standard din baza de date CODIS include markerii de 
sex, pentru cromozomii X și Y. Simplificând mult, dacă într-o 
probă găsești ambii markeri, este băiat. Dacă nu există 
markerul Y, atunci este fată. 

— Oricum, lucrurile sunt întotdeauna mai complicate cu 
oasele foarte vechi. Este posibil ca, în mostrele degradate, 
alelele, sau genele, care, de fapt, există, să nu indice o 
semnătură. Dar, dacă repeți testul iarăși și iarăși, și găsești doar 
cromozomul X, poţi trage concluzia, fără a te teme prea tare că 
greșești, că proba provine de la o femeie. 

— Și altceva? 

Jake se uită peste umăr la ușă. Privirea mea o urmări pe a lui, 
de parcă m-ar fi fascinat. 

— Cel puţin șase dintre indivizii din mormânt sunt înrudiţi, am 
spus. 

— Chiar? 

Jake se trase mai aproape, aruncând o umbră pe hârtie. 

— Dar asta-i perfect normal într-un mormânt de familie. 
Surprinzător este că... 

— Care șase? 

Superficialitatea lui Jake dispăruse. 

— Nu știu. Se face referire la persoane doar după numărul 
probei. 

Jake își acoperi gura cu mâna timp de o secundă sau două. 
Apoi înșfăcă foile, ţâșni în picioare și traversă camera din trei 
pași lungi. 

— Jake! Nu ăsta-i lucrul cel mai important! 

Vorbeam cu pereții. 

Lasă oasele din mormânt. Voiam să vorbim despre Max. Asta 
era important! Apoi mi-am amintit de raportul despre dinte. 

Nu, mi-am spus! Totul era important acum! 

L-am găsit pe Jake în dormitorul din spate aranjând poze pe o 
masă de lucru. Apropiindu-mă, am văzut că erau fotografiile 
osuarului pe care eu și Ryan le văzuserăm. 

În timp ce le priveam, Jake scrise câte un nume pe marginea 
de jos a fiecărei poze. Adăugă lângă nume numărul 
corespunzător probei ADN. 

Dându-mi fotografiile, Jake citi primul număr. Am verificat 
raportul ADN. 

— Femeie, am zis. 

— Marya, spuse el. Maria. 

Jake desenă un simbol feminin pe fotografia osuarului Mariei, 
apoi răsfoi niște pagini capsate. 

— Antropologul a estimat vârsta acestei persoane la peste 65 
de ani. 

Notă cifra, apoi citi următorul număr. 

— Femeie, am spus. 

— Mariameme. Cea numită Maria. 

Jake verifică raportul antropologului. 

— Adult în vârstă. 

Trecu însemnarea pe fotografie, apoi citi al treilea număr. 

— Bărbat! am zis eu. 

— Yehuda, fiul lui Jeshua. 

luda, fiul lui Isus, am tradus eu în minte. 

— Între 25 și 40 de ani. 

Jake citi următorul număr. 

— Femeie! am spus eu. 

— Salomeea. Adult în vârstă. 

Una câte una, am luat la mână toate rămășițele care se 
aflaseră în osuare inscripţionate. Maria. Maria. Iosif. Matei. luda. 
Salomeea. Isus. În fiecare caz, inscripţia se potrivea cu sexul 
indicat de ADN-ul nuclear. Sau invers. 

Două seturi de rămășițe din mormânt s-au dovedit a fi ale 
unui bărbat și ale unei femei. 

Nu s-a reușit amplificarea ADN-ului nuclear pentru Isus și 
Matei, precum și pentru alte mostre ale oaselor din mormânt. 
Niciun rezultat. Nicio informaţie despre acele persoane. 

Eu și Jake ne-am uitat unul la celălalt. De parcă fiecare 
așteptam ceva. Niciunul din noi nu formula în cuvinte ce 

gândea. Deși existau elemente lipsă, totul se potrivea. Familia 
lui Isus. 

— Deci cine se înrudește cu care? întrebă Jake. 

— Cu cine? 

L-am corectat dintr-un reflex nervos. Am trecut de la raportul 
despre ADN-ul nuclear la cel mitocondrial. 

— Amintește-ţi, aceste rezultate dovedesc legături sau lipsa 
lor pe linie feminină. Mamă-fiică, mamă-fiu, fraţi care au aceeași 
mamă, veri ale căror mame au avut aceeași mamă și așa mai 
departe. Bine. Uite ce zice. Mariameme și Salomeea sunt 
înrudite. 

În timp ce vorbeam, am pus alături de nume numărul probei. 

— Deci este Marya, Maria cea mai în vârstă. 

Jake făcu însemnări pe trei fotografii. 

— Yose face parte din neam. La fel și luda. 

Alte notițe. 

— Bărbatul din partea de jos a mormântului este și el înrudit. 

— Ceea ce înseamnă ca are aceeași secvenţă a ADN-ului 
mitocondrial ca și Mariameme, Salomeea, Marya, Yose și luda? 

— Da, am spus. Femeia de pe podea este unică. Asta nu-i 
mare lucru. Poate că s-a măritat cu cineva din familie. Fiind 
înrudită numai prin căsătorie, nu prin sânge, ea și copiii ei, dacă 
a avut, ar trebui să aibă ADN-ul mitocondrial al liniei sale 
materne. 

— Nimic din partea tatălui. 

— ADN-ul mitocondrial nu se recombină. Totul provine de la 
mamă. 

Am continuat cu fotografiile. 

— Matei este, de asemenea, unic. Dar, iarăși, dacă mama lui 
provenea dintr-o altă familie, el ar fi normal să aibă ADN-ul ei 
mitocondrial, nu al soţului ei. 

— Ar putea fi un văr. 

— Da. Copilul unui frate și al soţiei sale. 

Am ridicat privirea. 

— Proba de la Isus a fost prea degradată pentru analiză. 
Secvenţierea n-a fost posibilă. 

Jake începu să schițeze un arbore genealogic, mâna 
mișcându-i-se rapid, ca zborul unui colibri. 

— Totul se leagă. Maria cea în vârstă este mama. 


Jake desenă un cerc și scrise în el numele Maria. Din el trase 
în jos câteva săgeți. 

— Salomeea. Maria. losif. Isus. Conform Scripturii, aceștia 
sunt patru din cei șapte copii ai Mariei. 

Inscripţia. „Yehuda, fiul lui Yeshua.” luda, fiul lui Isus. 

Teoria dementă a lui Donovan Joyce. Isus a supravieţuit 
crucificării, S-a căsătorit și a fost tatăl unui copil. Ne 
întorseserăm la asta? 

Mintea mea refuza să accepte ideea. 

La dracu’ cu abţinerile! M-am apucat să comentez. 

— Cum se potrivește Isus în scenariul asta? 

Jake își ridică ambele sprâncene și-și cobori bărbia. 

Trebuie să spun ce-i evident? 

— Isus având fraţi, trăind în continuare și devenind tată? 
Vorbești despre trei dogme fundamentale ale Bisericii Catolice - 
nașterea virgină, învierea și celibatul. 

Jake ridică din umeri. Era atât de agitat, încât mișcarea ieși 
mai mult un spasm decât un gest controlat. 

— Nu, Jake! Ceea ce spui tu nu poate fi adevărat. Acest luda 
are un ADN care îl leagă de celelalte femei din mormânt, Maria 
cea în vârstă, Salomeea și Mariameme. Dacă Isus a avut un fiu, 
acel copil ar avea ADN-ul mitocondrial al familiei mamei sale, nu 
al familiei tatălui. 

— Bine. luda ar putea fi nepotul lui Isus. Un nepot al Mariei. 

Jake adăugă un cerc la capătul unei săgeți și desenă o alta în 
jos. 

— Una dintre surori s-ar fi putut căsători cu alt bărbat pe 
nume Isus și ar fi putut avea un fiu numit luda. 

— Donovan Joyce pretinde ca a văzut un pergament scris de 
cineva pe nume Isus, fiul lui lacov, am zis aproape fără voie. 

— Nu se poate ca acesta să fi fost acel lacov din osuar, fratele 
lui Isus. Soţia lui lacov ar fi trebuit să nu fie înrudită cu el, iar fiul 
lui lacov ar fi trebuit să aibă ADN-ul mitocondrial al mamei sale, 
nu al bunicii, așa-i? 

— Da. 

Gândurile mi se învălmășeau în cap. 

— Jake, este ce... 

Mă întrerupse din nou. 

— Femeia din josul mormântului nu este înrudită cu ceilalți. 
Ea ar putea fi... 

Jake se opri în timp ce îi veni ideea. 

— Dumnezeule Mare, Tempe! Donovan Joyce s-a gândit că 
Isus s-a căsătorit cu Maria Magdalena. Au sugerat acest lucru și 
alţii. 

Acea femeie ar putea fi Maria Magdalena. 

Jake abia își lua răgaz să respire. 

— Dar chiar nu este important cine este ea! Nici Matei nu e 
rudă de sânge, nu? Ar putea fi unul dintre discipolii care, din 
cine știe ce motiv, a sfârșit prin a fi îngropat în acel mormânt. 
Sau fiul unuia dintre fraţi, un alt nepot. 

— O mulţime de poate. 

Am rezistat euforiei care-l cuprinsese pe Jake. 

Jake îmi nesocoti comentariul. 

— lacov lipsește pentru că osuarul lui a fost furat. Și Simon a 
murit câteva decenii mai târziu. La dracu', Tempe, este practic 
toată familia! 

Același gând ne venise simultan amândurora. Jake îl exprimă 
în cuvinte. 

— Și atunci cine este bărbatul crucificat învelit în giulgiu? 

— Eventual crucificat, m-am arătat eu prudentă. 

— Bine! Isus din osuar ar putea fi alt nepot. La naiba! De ce n- 
a fost în stare laboratorul să-l testeze? 

Brusc, Jake se repezi la dulapul cu osuare. Desfăcu lacătul și îi 
examină conţinutul. Satisfăcut, închise ușa și puse lacătul la loc. 

Isus în viaţa și având urmași? Isus mort și învelit în giulgiu în 
mormânt? Fiecare scenariu părea mai prost decât celălalt. 

— Toate astea sunt speculaţii, am zis. 

Când Jake se întoarse către mine, ochii lui îi sfredeleau pe ai 
mei. 

— Nu și dacă pot dovedi că osuarul lui lacov provine din acel 
mormânt. 

Am luat raportul privind ADN-ul mitocondrial. Marya, 
Mariameme, Salomeea, Yose, Yehuda și bărbatul necunoscut 
aparţineau aceleiași linii materne. Matei provenise din alt neam 
și femeia necunoscută din josul mormântului - din altul. Oasele 
din osuarul inscripţionat Yeshua, fiul lui Yehosef erau prea 
degradate pentru a conţine ADN. 

Isus, fiul lui losif. Dar care Isus? Care losif? 

Chiar găsise Jake mormântul Sfintei Familii? Dacă da, cine era 
bărbatul învelit în giulgiu pe care îl găsisem în nișa ascunsă? 

— Mai e ceva, Jake! 

— Ce? 

Am început să vorbesc, dar telefonul lui Jake mă opri. 

— Miracolul miracolelor. Să fie Hevrat Kadisha care mă sună 
înapoi în legătură cu Max? spuse el intrând în birou. 

În absenţa lui Jake, am recitit rapoartele despre Max și dintele 
lui. 

ADN-ul nuclear mi-a spus că Max era bărbat. Nicio scofală. 
Știam asta de când am văzut oasele. Același lucru pentru 
molarul ciudat care fusese înfipt în maxilarul lui Max. Bărbat. 

ADN-ul mitocondrial mi-a spus că Max nu era rudă pe linie 
maternă cu persoanele din mormânt. Secvenţierea lui era unică. 
Dacă într-adevăr era familia lui Isus, Max era un străin. Sau, cel 
puţin, nu un descendent al vreuneia dintre acele femei. 

ADN-ul mitocondrial mi-a zis, de asemenea, că molarul ciudat 
din falca lui Max aparținuse altcuiva decât lui Max. Bine. Acest 
lucru mi-l spusese Bergeron. Era sigur că aparținuse unui individ 
mai tânăr. 

Următorul lucru nu avea sens. Eram la a treia recitire când 
reveni Jake. 

— Jigod... 

— Hevrat Kadisha? 

O încuviinţare hotărâtă. 

— Ce au spus? 

— Baruch Dayan ha-emet. 

Mi-am încovrigat degetele într-un gest ameninţător de „fii 
serios!” 

— Binecuvântat este unicul Judecător adevărat. 

— Și altceva? 

— Noi suntem progeniturile Satanei. Ei urmează sfintele legi 
evreiești. Acum, onaniștii ăia ipocriţi vor să blocheze săpăturile 
la situl meu de la Talpiot. 

— Ai dezgropat resturi de schelete dintr-o sinagogă din 
secolul I? 

— Sigur că nu! l-am spus acest lucru, dar nu m-a crezut. A 
spus că el și trupele sale naziste vor ateriza astăzi cu toate 
forțele. 

— Ai întrebat dacă ei l-au luat pe Max? 

— Bunul rabin a refuzat sa discute despre acest lucru. 

Jake ezită. 


— Dar a spus totuși ceva ciudat. 

Am așteptat. 

— Mi-a cerut să încetez telefoanele de hărţuire. 

— Și? 

— Eu n-am sunat la Hevrat Kadisha decât de două ori. 

— Și atunci cine dă telefoane? 

— Aparent, rabinul nu știe. 

Urmă o tăcere ciudată. Am întrerupt-o. 

— Ai dreptate, Jake! 

Am luat rapoartele ADN-ului mitocondrial privitoare la Max și 
dintele lui. 

— Chestia asta ar putea fi mai gravă decât și-a imaginat 
vreunul dintre noi. 

— Spune-mi! 

Am făcut-o. 

l-a venit apoi rândul lui Jake să arate ca o căprioară în lumina 
farurilor. 

Am repetat de două ori. Jake tot nu pricepea. 

— Dintele și scheletul prezintă secvenţe diferite ale ADN-ului 
mitocondrial. Asta înseamnă că dintele provine de la o altă 
persoană. Dar știam deja asta. Ne-o spusese dentistul care 
lucrează pentru laboratorul meu din Montreal. Dintele provine 
de la cineva mai tânăr decât Max. 

Și ADN-ul mitocondrial al lui Max este unic, diferit atât de cel 
al persoanei căreia i-a aparţinut dintele, cât și de al persoanelor 
din mormânt înrudite pe linie maternă. Dacă Max a fost membru 
al acelei familii, mama lui a fost o străină. 

— O femeie care s-a căsătorit cu cineva din familie. 

— Posibil. Dar ce-i cu adevărat șocant e că ADN-ul 
mitocondrial din molar este identic cu ADN-ul mitocondrial din 
mormântul familiei de la Kedron. 

— ADN-ul face legătura nu dintre schelet, ci dintre dinte și 
descendenţii Mariei? 

— ADN-ul face legătura dintre dintele ciudat din falca lui Max 
și indivizii din mormânt înrudiţi pe linie maternă. 

— Dintele înfipt în falca lui Max? 

— Da, Jake! Asta înseamnă că posesorul original al dintelui a 
fost înrudit cu oamenii din mormântul tău. A fost un membru al 
acelei familii, rudă de sânge. 

— Dar dintele nu avea ce căuta în acel maxilar. Cum a ajuns 
acolo? 

— Părerea mea este că acest transfer a fost o simplă 
greșeală. Probabil că dintele a căzut din maxilarul vreunui 
schelet ale cărui oase se amestecaseră cu altele și, în mod 
eronat, a fost asociat cu scheletul articulat. Poate în timpul 
săpăturilor. Poate în timpul transportului. Acum știm că Haas nu 
l-a văzut niciodată pe Max. 

— Deci cel puţin o persoană din „Peștera 2001” era 
indiscutabil înrudită cu oamenii din mormântul de la Kedron. Ce 
dracu' căuta la Masada un membru al acelei familii? 

Jake se îndreptă către fereastră, își îndesă mâinile în buzunare 
și privi în jos. Am așteptat până când și-a pus ordine în gânduri. 

— Reticenţa lui Yadin de a discuta despre oasele din peșteră. 
Faptul că Haas nu le-a menţionat în niciun raport. 

Vocea lui Jake era șoptită. 

— Desigur. Aceia nu erau zeloți. Un grup de nazarineni locuia 
în acea peșteră. 

Deși Jake nu mi se adresa mie cu adevărat, îmi captase cu 
totul atenția. 

— Peste ce dracu’ am dat? Cine a fost acest Max? Dece nu i-a 
fost dat acest schelet anume lui Haas? Cine a fost ascuns în nișa 
din mormântul de la Kedron? De ce n-au fost niciodată puse 
acele oase într-un osuar? 

Vorbele sunau de parcă exprimau doar o parte dintr-un gând. 

— Cei care l-au urmat pe Isus la Masada, unul dintre ei având 
legături biologice cu mormântul de la Kedron. Unul dintre ei a 
fost membru al Sfintei Familii. Și ca să dovedesc asta trebuie să 
dovedesc că osuarul lui lacov provine din acel mormânt. 

Jake se întoarse, în ochi arzându-i ceva care îmi îngheță 
răspunsul. 

— Am crezut că avem două descoperiri din primul secol fără 
nicio legătură între ele. Nu-i adevărat. Sunt legate. Scheletul 
lipsă de la Masada și mormântul de la Kedron sunt capitole ale 
aceleiași povești. Și este unul uriaș, poate cea mai mare 
descoperire a secolului. La dracu', a mileniului! 

Jake se repezi înapoi la masă, ridică raportul antropologic, îl 
lasă jos, atinse fotografia unui osuar, apoi pe a altuia, le stivui, 
puse raportul deasupra vrafului și-și trecu degetul peste 
marginea lui. 

— Asta-i mai mare decât mi-am imaginat, Tempe! Și mai 
primejdioasă. 

— Primejdioasă? Dar nu-l mai avem pe Max. Și nimeni nu știe 
despre oasele din giulgiu. 

— Nu încă. 

— E vremea să-i spunem lui Blotnik. 

Jake se răsti la mine. 

— Nu! 

Am tresărit de parcă aș fi fost electrocutată. 

Jake ridică o mână apologetică. 

— Îmi pare rău. larăși îmi vâjâie capul. Așa-i corect. Eu... Nu 
Blotnik! 

— Jake, lași sentimentele să-ţi întunece judecata? 


— Blotnik nu mai este apreciat. Nu! 

Jake pufni. 

— Asta-i amabil spus. N-a fost niciodată. Și este o jigodie 
perfectă. 

— Blotnik ar putea fi Caligula, dar este șeful AIA. Probabil că 
omul a făcut ceva pentru a merita această poziție. 

— A publicat câteva articole strălucite în anii 1960, a făcut 
lumea academică să se scape în chiloţi, a primit o grămadă de 
oferte interesante, apoi s-a relaxat și n-a mai scris nimic demn 
de atenţie. Acum, profită de munca altora. 

— În ciuda părerii tale despre Blotnik, AIA deţine controlul 
antichităţilor din această ţară. 

Afară, se trânti ușa unei mașini. Privirea lui Jake se repezi 
către fereastră, spre dulapul încuiat și înapoi la mine. Oftând, 
luă un pix cu bilă și începu să se joace cu el. 

— O s-o vizitez pe Ruth Anne Bloom în această după-amiază. 

— Bloom este antropologul de la AIA? 

Jake încuviință. 

— O să-i vorbești despre oasele din giulgiu? 

— Da. 

Cu mâna liberă, Jake își frecă puntea nazală. 

— Nu doar spui asta? 

— Chiar o s-o fac! 

Jake aruncă pixul. 

— Ai dreptate, e prea riscant să ţin oasele aici! 

Riscant din cauza cui? Mă întrebam în timp ce-l priveam 
revenind de la fereastră. Oasele? Jake? Viitoarea carieră a lui 
Jake? Îmi cunoșteam prietenul. Nutrea și el ambiţii academice. 

— Vrei să vin cu tine la Rockefeller? 

Jake clătină din cap. 

— Trebuie să trec pe la șantier și să-mi avertizez echipa în 
legătură cu Hevrat Kadisha. Ei știu ce au de făcut, dar vreau să 
fiu sigur că blestemata de poliţie a oaselor n-o să-i ia prin 
surprindere. 

M-am uitat la ceas. 

— Trebuie să mă întâlnesc cu Ryan la hotel la ora 4. Dar pot 
anula întâlnirea. 

— Nu-i nevoie. O să te sun peste vreo două ore. 

— lei cina cu noi diseară? 

Jake încuviinţă, dar se gândea deja la altceva, nu mai asculta. 

Ryan ajunse în camera mea la puţin timp după mine. Probabil 
că păream nefericită. 

— Te simţi bine? 

Am încuviințat, nevrând să intru în detaliile controversei cu 
Jake. 

— Cum se simte amicul tău? 

— Îl doare capul, dar altfel e în regulă. 

Am trântit ușița minibarului. 

— Are o grămadă de idei, dar e bine. 

Ryan trecu peste asta. 

— Ai aflat ceva util de la Post? 

Desfăcând o cutie de Cola, i-am vorbit lui Ryan despre 
articolele în care Yadin se contrazicea pe el însuși în privința 
folosirii datării cu carbon radioactiv. 

— Deci bătrânul a scos materiale din ţară. De ce n-ar fi făcut 
asta și cu osemintele de la Masada? 

— Chiar așa, de ce nu? 

— Dar fii atent! Am primit rezultatele ADN. Unele persoane 
din mormântul de la Kedron au secvența ADN identică. 

— Ceea ce înseamnă că sunt înrudiţi. 

— Da, dar asta nu-i mare lucru. Este un mormânt de familie. E 
de așteptat ca oamenii înmormântați acolo să fie înrudiţi. 
Important este că ADN-ul mitocondrial face legătura dintre 
dintele ciudat al lui Max și acea familie. 

— Ceea ce înseamnă că una dintre persoanele din „Peștera 
2001” era membru al familiei din mormântul de la Kedron. 

Îmi place la nebunie că Ryan pricepe repede. 

— Exact. Jake este convins că acel mormânt aparține 
membrilor Sfintei Familii; asta îi plasează pe primii creștini la 
Masada în timpul asediului. 

— Văleul! 

— Mda. Israelienii vor respinge o astfel de sugestie. 

— Oamenii lui Isus la Masada, poate chiar un membru al 
Sfintei Familii! 

— Exact! Dar totuși n-am nicio idee cine este Max. 

Am luat o sorbitură. 

— Cine a fost. ADN-ul lui este unic. Dacă a fost înrudit cu cei 
din mormântul de la Kedron, asta nu s-a întâmplat prin vreuna 
dintre doamnele pe care le-a găsit Jake. 

— Kaplan se învârtea în jurul subiectului în această dimineaţă. 

Asta mi-a atras atenţia. 

— Pretindea că Ferris știa foarte multe despre Max. 

— Avea dovada identităţii sale. 

— O grămadă, după cum susţine Kaplan. _ 

Mi-a trecut un fior de exaltare prin șira spinării. Imi 
petrecusem o lună încercând să pun o etichetă scheletului de la 
Masada. Parcă urmăream fumul într-un tunel întunecat ca 
smoala! Ca să fiu cinstită cu mine însămi, ajunsesem să 
bănuiesc că toate speranţele de identificare se evaporaseră în 
timp. 

— Pentru Dumnezeu, Ryan! Spune-mi ce a zis Kaplan. 

— Kaplan pretinde că n-a aflat niciodată. Dar se zvonea că 
oasele erau ale cuiva important. 

— Printre contrabandiștii de antichităţi? 

Ryan încuviinţă. 

— Vestea proastă este că Friedman a trebuit să-i dea drumul 
lui Kaplan? 

— Glumești. 

— Kaplan și-a luat un avocat. Tipul a sugerat, foarte politicos, 
că drepturile clientului său erau încălcate prin faptul că fusese 
reținut peste limita legală de timp. Cred că i s-a adresat lui 
Friedman folosind termenul „încălcare a constituţiei”. 

— Cum rămâne cu furtul din magazin? 

— Litvak și-a retras plângerea. Și n-am nimic care să-l lege pe 
Kaplan de asasinarea lui Ferris. 

— Kaplan a recunoscut că a fost angajat să-l împuște pe tip. 

— Spune că n-a făcut-o. 

— A plănuit vânzarea unui schelet furat. 

Vocea mea răsuna strident în camera liniștită. 

— Intenţia nu este o crimă. În afară de asta, acum susţine că 
niciodată n-a intenţionat cu adevărat să-l vândă. A dat doar 
niște telefoane, din curiozitate. 

— La naiba! 

— Uite un alt lucru interesant. Courtney Purviance s-a 
volatilizat. 

— Secretara lui Ferris a dispărut? 

— Când Kaplan ne-a pomenit pentru prima dată despre 
scheletul de la Masada, l-am întrebat de ce Ferris s-a hotărât să- 
| vândă după ce ţinuse ascunse oasele mai bine de 30 de ani. 

Și eu m-am întrebat același lucru. 

— Pretinde că afacerea lui Ferris se clătina. 

— Nu același lucru ţi l-a spus Purviance. 

— Deloc. Deci cineva minte. De aceea am vrut să-i punem lui 
Purviance câteva întrebări suplimentare. Am pornit o anchetă în 
acest sens. Tipul pe care-l cheamă Birch mă ajută în treaba 
asta. 

— Detectivul blond pe care l-am văzut cu ocazia autopsiei lui 
Ferris? 

Ryan încuviinţă. 

— Birch încearcă de câteva zile să ia legătura cu Purviance. 
Nu este la depozitul lui Ferris. Nu este acasă. Se pare că 
doamna a dispărut. 

— l-a spus cineva să nu părăsească orașul? 

— Nu este suspectă. Nu puteam să-i cer asta. l-am sugerat că 
ar fi util să fie la dispoziţia noastră, dar mă îndoiesc că 
Purviance joacă după alte reguli decât cele proprii. 

— Există dovada vreunei călătorii planificate? 

Ryan clătină din cap. 

— Nu-i a bună! am spus eu. 

— Nu. Nu este. Birch se ocupă de treaba asta. 

Ryan se apropie de mine și-și puse mâinile pe umerii mei. 

— Eu și Friedman o să-l supraveghem permanent pe Kaplan. 
Vom ști unde se duce individul, tot ce face, cu cine se 
întâlnește. 

— Lațul lui Friedman. 

— Suntem siguri că o să ne cadă în plasă. 

Ryan mă trase mai aproape. 

— O să te las singură o vreme. 

— Nicio problemă. 

— Ai numărul meu de mobil. 

M-am eliberat și i-am adresat lui Ryan un zâmbet fals 
strălucitor. 

— Nu-ţi ţine respiraţia, frumosule! În seara asta iau cina cu un 
bărbat înalt și vesel. 

— Și puţin chel. 

— Mai nou, chel înseamnă frumos. 

Ryan zâmbi. 

— Nu-mi place să vii plângând la mine! 

— Pleacă! 

L-am răsucit pe Ryan către ușă. 

— Te așteaptă o supraveghere palpitantă. 

După plecarea lui Ryan, l-am sunat pe Jake pentru a ne alege 
un restaurant. N-a răspuns. 

Ceasul meu arăta ora 5. Eram trează din zori și începeam să 
mă simt obosită. 

Un somn de revigorare? De ce nu? Jake o să sune într-o oră. 

Câteva secunde mai târziu, mă trezea un zgomot la ușă. O 
cheie? Clanţa care se mișca? 

Dezorientată, m-am uitat la ceas. 

7:32. 

Am traversat camera în grabă. 

— Jake? 

Niciun răspuns. 

Ryan? 

Ceva foșni pe lespedea de sub picioarele mele. Plivind în jos, 
am văzut o hârtie împăturită alunecând pe sub ușă. 

Am deschis ușa. 

O femeie tânără alega pe coridor. Purta hijab, o rochie neagră 
și balerini. 

— Domnișoara? 

Fără să se oprească, femeia îmi spuse: 

— Bărbatul acesta ţi-a jefuit camera. 

Cu asta, femeia dădu colţul și pașii ei se îndepărtară în jos pe 
scările din piatră. : 

Am închis și am încuiat ușa. Afară, traficul era în toi. Inăuntru, 
camera urla de tăcere. 

Aplecându-mă, am ridicat și am despăturit hârtia. Erau scrise 
cuvintele pe care mi le adresase femeia. Și un singur nume: 
Hossam al-Ahmed. 

Să fi fost femeia vreo slujnică? Fusese martoră a spargerii 
camerei mele? De ce a apărut acum? De ce în acest mod? 

Înșfăcând telefonul, am cerut cu doamna Hanani. Mi s-a spus 
că directoarea lipsea în ziua aceea. Am lăsat un mesaj, rugând-o 
să mă sune. 

Am băgat hârtia în geantă și i-am telefonat lui Jake. larăși, 
niciun răspuns. Era plecat încă? incercase să ia legătura cu 
mine? Dormeam în timp ce sunase? 

Am încercat din nou la 7:45, la 8 și 8:15. La 8:30 am renunţat 
și am coborât la bar. 

Deși cina a fost gustoasă, am fost prea agitată pentru a 
aprecia eforturile bucătarului. Mă întrebam întruna de ce nu mă 
sunase Jake. 

Să fie încă la Rockefeller? 

Dar nu plănuise Jake să treacă mai întâi pe la șantier și apoi s- 
o viziteze pe Bloom la Rockefeller? Se răzgândise în privinţa 
vizitei la Bloom? Poate se hotărâse că nu era o idee bună să 
conducă singur având la el oasele găsite în giulgiu? 

Dar nu putea fi încă pe șantier. Era întuneric. 

Poate că sunase la mine în cameră, nu răspunsesem și se 
hotărâse să ia cina cu echipa lui. 

Fusesem atât de obosită că nu auzisem telefonul sunând? Mă 
îndoiam. 

Cu cât rumegam mai mult situația, cu atât deveneam mai 
îngrijorată. 

In cealaltă parte a barului se aflau doi bărbaţi cu pielea 
întunecată, care stăteau la o masă într-un alt separeu. Unul era 
scund și vânjos, cu părul tuns perie și cu strungăreaţă. Celălalt 
arăta ca un morun, cu capul acoperit de șuvițe lungi și subțiri 
strânse într-o coadă la spate. 

M-am gândit la Hossam al-Ahmed. Cine era? Chiar îmi 
devastase camera? De ce? 

Bărbaţii din separeu beau suc fără să vorbească. O lumânare 
galbenă le lumina masa. Umbre alunecau în sus, transformându- 
le trăsăturile în măști de Halloween. 

Mă priveau cei doi bărbaţi? Imaginaţia mea o luase razna? 

Am furișat o privire. 

Morunul își scoase ochelarii de soare dintr-un buzunar și îi 
puse pe nas, adresându-mi un zâmbet soios. 

Privirea îmi cobori înapoi în farfurie. 

Am semnat nota de plată și m-am grăbit să mă întorc în 
cameră să-l sun iarăși pe Jake. 

Niciun răspuns. 

Poate că durerea de cap i se intensificase, așa că scosese 
telefonul din priză și se culcase. 

In lipsa unui plan mai bun, am făcut o baie. Remediul obișnuit 
pentru o stare de agitaţie. N-a funcţionat. 

Cine erau tipii din bar? 

Cine era Hossam al-Ahmed? 

Ce se întâmplase cu Courtney Purviance? 


Unde era Jake? 

Cum se simţea Jake? Recidivase? 

Sfântă Fecioară! Deveneam complet schizofrenică. 

În timp ce mă ștergeam cu prosopul, privirea îmi căzu pe 
listele telefonice obținute de Ryan, uscate acum, dar maronii și 
șifonate în urma întâlnirii cu Coca-Cola. 

De ce nu? O să mă împiedice să-mi fac griji pentru Jake. 

Așezându-mă pe pat sprijinită pe o pernă, am aprins lampa și 
am privit pe fereastră. Fuioare subţiri de ceață estompau vârful 
minaretului. 

Deși nu se vedea în întregime, maiestuoasa priveliște a 
lerusalimului era reconfortantă. Cer de noapte. Nesfârșit. Același 
cer care exista aici dintotdeauna. 

Privirea mi se mută în interior. 

Săgeți de lumină se jucau pe tavanul întunecat. Căldura zilei 
se risipise și în cameră era o răcoare plăcută. Aerul era plin de o 
umezeală parfumată. 

Am închis ochii și am ascultat în timp ce foile îmi zăceau pe 
genunchii ridicați. F 

Traficul. Clinchetul clopoțelului unui magazin. Întâlnirile 
pisicilor în curte. 

Alarma unei maşini tăia noaptea cu bipuri în staccato. 

Deschizând ochii, am luat listele lui Ryan. 

M-am mişcat mai repede decât în prima rundă. Acum puteam 
recunoaşte mai multe numere. 

Dar baia avusese un efect mult mai calmant decât bănuisem. 
Pleoapele îmi deveneau tot mai grele. Am ațipit de câteva ori. 

Eram pe cale să sting lumina când un număr îmi atrase 
atenţia. Din cauza moleșelii sau era ceva în neregulă acolo? 

Am privit numerele iarăși și iarăși. 

Am simţit sângele năvălindu-mi în creier. 

Apucând telefonul, l-am sunat pe Ryan. 

— Ryan la telefon. 

— Sunt Tempe. 

— Cum a fost cina? 

Insinuant. 

— Jake n-a apărut. 

O ușoară ezitare. Surprindere. 

— O să-l caftesc pe nesimţit. 

— A fost mai bine așa. S-ar putea să fi găsit ceva în listele 
telefonice. 

— Ascult. 

— Când a dus-o Ferris pe Miriam la Boca? am întrebat. 

— La mijlocul lunii ianuarie. 

Ryan răspundea telegrafic. Mi i-am imaginat pe el și pe 
Friedman ghemuiţi ca niște covrigi în mașina întunecată. 

— Bine. Uite niște înregistrări pe care am reușit să le pun cap 
la cap. În 28 și 29 decembrie s-au dat telefoane de la depozitul 
Mirabel la Renaissance Boca Raton Hotel. Asta a fost Ferris care 
făcea aranjamentele. 

— Bine. 

— În 4 ianuarie, s-a dat un telefon la abația Sainte Marie des 
Neiges. Asta era Ferris care-i dădea indicaţii lui Morissonneau în 
legătură cu planul său de a-l lua pe Max. 

— Continuă! 

— În 7 ianuarie, s-a dat un telefon acasă la Kaplan. Era Ferris, 
care lua legătura cu intermediarul său. Kaplan a fost iarăși sunat 
în 10 ianuarie. Apoi, din 15 până în 23, nu s-au prea dat 
telefoane de la Mirabel. 

— Ferris era în sud cu Miriam. 

— Corect. S-a sunat de două ori la Boca. Probabil că era 
Purviance care-l întreba ceva pe șeful ei. Dar, fii atent! In 19 
ianuarie, Kaplan a fost sunat iarăși de la depozit. 

Ryan se prinse imediat. 

— Ferris era în Florida. Nu se poate să fi fost el. Deci cine îl 
suna pe Kaplan. 

— Purviance? am sugerat eu. 

— Ea conducea afacerea în timp ce Ferris era plecat. Dar de 
ce să-l fi sunat Purviance pe Kaplan? Nu este client sau furnizor. 
Și afacerile lui Ferris cu Kaplan nu erau chiar legale. Purviance 
n-ar fi fost implicată în ele. 

Pauză. 

— E posibil ca Purviance să fi răspuns la vreun mesaj? 

— M-am gândit la asta. Înregistrările de la depozit nu indică 
telefoane primite de la casa sau magazinul lui Kaplan. 

— Așadar, cineva a sunat acasă la Kaplan de la depozitul lui 
Ferris în timp ce Ferris se afla în Florida. Dar Kaplan nu a sunat 
la depozit nici de acasă, nici de la magazin, ceea ce face puţin 
probabil ca Purviance să-l sune pentru a-i răspunde la vreun 
mesaj pe care acesta îl lăsase pentru Ferris. Deci cine dracu' a 
dat telefon? Și de ce? 

— Altcineva care avea acces? Un membru al familiei? 

— larăși, de ce? 

— O întrebare bună, detective! 

— Fir-ar să fie! 

— Fir-ar să fie! Vreo veste de la Birch? 

Am auzit foșnete și mi l-am imaginat pe Ryan căutând o 
poziţie mai confortabilă. 

— Purviance nu a fost găsită încă. 

— Asta-i rău, nu-i așa? 

— Dacă doamna a auzit sau a văzut ceva, asasinul poate că a 
omorât-o pentru a o împiedica să vorbească. 

— Isuse! 

— Cei de la balistică au descoperit ceva în legătură cu pistolul 
Jericho de 9 milimetri care l-a ucis pe Ferris. Un instalator în 
vârstă de 74 de ani, pe nume Ozols, a raportat furtul armei. li 
fusese spartă mașina în Saint Leonard. 

— Când? 

— În 22 ianuarie, cu mai puţin de trei săptămâni înainte ca 
Ferris să fie împușcat. Birch crede că e vorba de un mardeiaș. 
Face rost de o armă, dă o spargere la depozit, lucrurile o iau 
razna, Ferris este împușcat. 

În subconștient începu să-mi freamăte ceva. 

— După spusele lui Purviance, nimic de valoare nu a fost luat, 
am spus eu, distrasă de gândul care-mi dădea târcoale. 

— Nefericitul o fi intrat în panică și o fi luat-o la goană. 

— Furtul armei ar putea, de asemenea, sugera premeditarea. 
Cineva voia să dea o lovitură și avea nevoie de o armă. Totuși, 
Ferris a încasat două gloanţe în ceafă. Asta sugerează o treabă 
profesionistă, nu focuri trase într-un moment de panică. 

— Miriam a fost în Florida. 

— Da, am căzut eu de acord. A fost. 

Am auzit o voce în fundal. 

— Kaplan a luat-o din loc, zise Ryan, apoi întrerupse 
conversaţia. 

Fiindcă somnul îmi trecuse, m-am întors la listele telefonice. 
De data aceasta, am început cu mormanul înregistrărilor 
telefonice de la Kaplan de acasă. Listele din ianuarie și februarie 
erau scurte. 

Aproape imediat am făcut o altă descoperire șocantă. 

1 februarie. 972. Prefixul pentru Israel. 02. Codul pentru 
lerusalim și Hebron. Numărul îmi era cunoscut. 

Muzeul Rockefeller. Și, de data aceasta, nu era numărul 
centralei. 

Kaplan sunase la biroul lui Tovya Blotnik. Convorbirea durase 
23 de minute. 

Blotnik intrase în combinaţie cu cel puţin zece zile înainte de 
moartea lui Ferris. 

Văzusem numărul lui Ferris și altundeva? Acesta era gândul 
care-mi dădea târcoale? 

Am revenit și am verificat din nou înregistrările lunii februarie 
pentru depozitul lui Ferris. 

Bingo! Ferris sunase la centrala de la Rockefeller în 8 
ianuarie. O lună mai târziu, îl sunase pe Blotnik pe numărul 
direct. 

Să fi fost acesta semnalul pe care mi-l trimisese 
subconștientul? Nu eram prea sigură de asta. 

Atunci, ce? 

Gândește-te! 

Era ca un miraj. Cu cât mă gândeam mai mult, cu atât ceața 
devenea mai densă. 

La dracu' cu asta! 

Am dat să formez numărul lui Ryan, dar m-am oprit. El și 
Friedman erau ocupați să-l urmărească pe Kaplan. Soneria unui 
telefon ar fi putut sa-i deconspire. Sau poate că telefonul era 
închis. 

Am încercat la Jake. 

Niciun răspuns. 

Frustrată, am trântit receptorul. 

11:10. Unde naiba era? 

Am încercat să mă reîntorc la liste. Nu mă puteam deloc 
concentra. 

M-am ridicat și am făcut câţiva pași prin cameră. Privirea îmi 
rătăcea pe birou, pe fereastră, la imaginile din țesătura 
covorului. Ce poveste spuneau acele imagini? 

Ce poveste ar spune Max dacă ar putea vorbi? 

Blotnik și Kaplan au stat de vorbă. De ce? Sunase Kaplan la 
AIA pentru a căpăta informaţii despre schelet? Nu, asta ar fi 
valabil în cazul lui Ferris. Kaplan era doar intermediarul. Era 
Blotnik un potenţial cumpărător? 

Să i se fi făcut rău lui Jake? Poate că zăcea inconștient pe 
podeaua dormitorului? 

Era furios? Să-l fi iritat comentariile mele despre Blotnik mai 
mult decât lăsase să se vadă? 

Avea dreptate Jake în privinţa lui Blotnik? 

Era un gând teribil. 

Era Blotnik mai mult decât ambițios? Era primejdios? 

L-am sunat din nou pe Jake. A răspuns tot robotul. 

— Fir-ar a naibii! 

Mi-am pus blugii și o geacă, am înșfăcat cheile mașinii și m- 
am repezit în jos pe scări. 

e 

Niciuna dintre ferestrele apartamentului lui Jake nu era 
luminată. Ceaţa se îngroșase, acoperind cu totul casele din jur. 

Teribil! 

leșind din mașină, am traversat în grabă strada, întrebându- 
mă cum aveam să intru pe proprietatea lui Jake. Pe deasupra 
zidului vedeam vârfurile copacilor, crengile lor arătând ca niște 
gheare scămoșate pe cerul nopţii. 

Nu era cazul să-mi fac griji. Poarta era nezăvorâtă și ușor 
întredeschisă. 

Noroc? Un semn rău? 

Am împins-o. 

În curte, un singur bec arunca o lumină galben-bolnăvicioasă 
pe ţarcul ţapului. În timp ce treceam pe lângă el, am auzit o 

mișcare. Privind într-o parte, am zărit cioturile întunecate ale 
coarnelor tăiate. 

— Beee! am șoptit. 

Niciun răspuns. 

Mirosul animalului se amesteca cu miasma gunoaielor 
orașului. Fecale. Sudoare. Lăptuci și cotoare de măr putrede. 

Scările lui Jake formau un tunel subţire întunecat. Umbre se 
înlănţuiau cu umbre, alcătuind un rozariu de forme. Urcușul dură 
o eternitate. Mă tot uitam în spate. 

Ajunsă la ușă, am bătut încetișor. 

— Jake? 

De ce șopteam? 

— Jake, am strigat bătând cu pumnul în ușă. 

Trei încercări, niciun răspuns. 

Am răsucit clanţa. Ușa se deschise. 

Un fior de spaimă. 

Întâi poarta, acum ușa. Ar fi plecat Jake fără să încuie? 

Niciodată, dacă ar fi ieșit. Dar încuia când se afla acasă? Nu- 
mi aminteam. 

Ezitam. 

Dacă Jake era acasă, de ce nu răspunde? De ce nu m-a sunat? 

Imagini începeau să mi se închege în minte. Jake zăcând pe 
podea. Jake inconștient în pat. 

Ceva îmi atinse piciorul. 

Am sărit și mi-am acoperit gura cu o mână. Cu inima bătându- 
mi nebunește, m-am uitat în jos. 

Unul dintre motani se uita în sus, cu ochii ca două globuri 
strălucitoare în penumbră. 

Înainte să pot reacţiona, ușa se deschise spre interior. 
Balamalele scârțâiră ușor și pisica dispăru. 

M-am strecurat prin deschizătură. În cealaltă parte a camerei 
am văzut niște obiecte azvârlite lângă computer. Cu toate că 
era întuneric, știam ce erau. Ochelarii de soare ai lui Jake. 
Portmoneul lui Jake. 

Și semnificaţia lor. 

Am intrat pe ușă. 

— Jake? 

Am bâjbâit după întrerupător, dar n-am găsit niciunul. 

— Jake, ești aici? 

Bâjbâind prin întuneric, am dat colțul intrând în camera din 
faţă. Cercetam peretele, când ceva se sparse cu zgomot în 
stânga mea. 

În timp ce adrenalina îmi invada trupul, degetele au găsit 
întrerupătorul. O vază zăcea țăndări pe pardoseală, apa ruginie 
revărsându-se din ea ca sângele dintr-un cadavru. 

Pisica se apropie și mirosi băltoaca. 

— Jake! 

Capul pisicii se ridică brusc, apoi încremeni, cu o labă săltată 
și încovrigată. Privindu-mă, avu o tentativă de a mârăi. 

— Unde dracu' e Jake? am întrebat. 

Pisica rămase tăcută ca un escroc la un audit contabil. 

— Jake! 

Alarmată, pisica ţâșni pe lângă mine și ieși pe unde intrase. 

Jake nu se afla în dormitor. Nici în camera de lucru. 

Mintea mea înregistra detaliile în timp ce străbăteam 
apartamentul. 

O cană în chiuvetă. Aspirină pe masă. Fotografiile și 
rapoartele fuseseră îndepărtate de pe masă. Altfel, locul arăta la 
fel ca atunci când plecasem. 

Îi dusese Jake oasele lui Anne Bloom? 

Grăbindu-mă câtre veranda din spate, orbecăiam după un 
întrerupător. Când am găsit unul și l-am apăsat nu s-a întâmplat 
nimic. 

Frustrată, m-am întors în bucătărie și am scotocit prin sertare 
până am găsit o lanternă. Aprinzând-o, m-am întors pe verandă. 

Dulapul se afla la capătul cel mai îndepărtat. În locul unde 
ușile lui se întâlneau, se vedea o fâșie neagră de sus până jos. 
Inima mi se făcu cât un purice. 

Strângând mai tare lanterna, m-am apropiat cu grijă. Mirosea 
a soluţie de lipit, praf și noroi depus de milenii. Dincolo de raza 
lanternei, umbrele se suprapuneau și desenau forme ciudate. 

La doi metri de dulap, am înțepenit. 

Lacătul dispăruse, iar una dintre uși atârna într-o parte. Oase 
sau nu, Jake ar fi încuiat dulapul. 

Și poarta din față. 

M-am răsucit. 

Beznă. 

Puteam sa aud propria respiraţie. 


M-am apropiat din doi pași și am luminat interiorul dulapului. 
Am verificat raft după raft, în timp ce praful se ridica și se 
învârtejea într-o coloană dură și albă. 

Osuarele reconstruite erau acolo. 

Fragmentele erau acolo. 

Oasele din giulgiu dispăruseră. 

37. 


Îi dusese Jake oasele lui Bloom? 

Nicio șansă. Nu ar fi lăsat niciodată dulapul deschis și nu ar fi 
ieșit vreodată fără pașaport și portmoneu lăsându-și ușa 
deschisă. 

Fuseseră furate oasele? 

Peste cadavrul lui Jake! 

Oh, Dumnezeule! Fusese Jake răpit? Sau se întâmplase ceva 
și mai rău? 

Frica dă naștere unui val puternic de emoţii. Un șir de nume 
mi-a venit în minte. Hevrat Kadisha. Hershel Kaplan. Hossam al- 
Ahmed. 

Tovya Blotnik! 

Un scârţăit ușor îmi spori groaza. 

Pași pe pietriș? 

Stingând lumina, mi-am ţinut răsuflarea și am ascultat. 
Mâneca frecându-se de haină. O ramură frecându-se de zidul 
casei. Din curte, se auzi behăitul ţapului. 

Numai sunete pașnice, nimic ameninţător. 

Lăsându-mă în genunchi, am căutat lacătul. Nu era nicăieri la 
vedere. 

M-am întors în bucătărie și am pus lanterna la locul ei. 
Închizând sertarul, am remarcat robotul telefonului lui Jake aflat 
pe masa de deasupra. Becul pâlpâia indicând numărul zece. 

Am socotit propriile apeluri către Jake. Opt, primul în jurul orei 
5, ultimul înainte de a pleca de la hotel. 

Unul dintre celelalte mesaje ar putea indica locul unde se afla. 

Să încalc intimitatea lui Jake? 

Sigur că da! Situaţia părea să fie cât se poate de proastă. 

Am apăsat tasta „replay”. 

Primul apelant eram, într-adevăr, eu. 

Al doilea mesaj a fost lăsat de un bărbat care vorbea ebraica. 
Am înțeles cuvintele Hevrat Kadisha și isha, femeie. Nimic 
altceva. Din fericire, tipul fusese succint. Apăsând iarăși și iarăși 
tasta „replay”, am făcut o transcriere fonetică. 


Următorul apelant a fost Ruth Anne Bloom. Și-a lăsat numele, 
spunând că lucrează până târziu. 

Ultimele șapte mesaje au fost, din nou, ale mele. 

Robotul se opri. 

Ce aflasem? Nimic. 

Plecase Jake deja când am sunat prima dată? Nu-mi auzise 
mesajul sau îl ignorase? Monitoriza apelurile? Plecase după ce 
auzise mesajul bărbatului? Pe al lui Ruth Anne Bloom? Plecase 
de bunăvoie? 

M-am uitat la păsăreasca pe care o notasem. 

M-am uitat la ceas. Deja era trecut de miezul nopţii. Pe cine 
să sun? 

Ryan răspunse imediat. 

l-am spus unde eram și ce aflasem. 

Respirația lui Ryan îmi dezvăluia iritarea care l-a cuprins 
pentru că mă aventurasem singură afară. Știam ce va urma și 
nu aveam chef de o conversaţie în contradictoriu. 

— S-ar putea ca Jake să aibă probleme! am zis eu. 

— Stai puţin! 

Următoarea voce a fost a lui Friedman. 

l-am explicat ce voiam și i-am citit transcrierea fonetică. A 
fost nevoie de câteva încercări, dar ebraica lui Friedman reuși în 
cele din urmă să imite mesajul de pe bandă. 

Bărbatul era un membru al Hevrat Kadisha și sunase ca 
răspuns la apelul lui Jake. 

Bine. Bănuisem acest lucru. Următoarea parte a traducerii lui 
Friedman m-a surprins. 

Mai multe telefoane de hărţuire fuseseră date de o femeie. 

— Asta-i tot? 

— Cel care a sunat îi dorea prietenului tău să i se usuce și să-i 
cadă mâinile dacă mai profanează vreun mormânt. 

Se auziră foșnete în timp ce Friedman îi înapoia telefonul lui 
Ryan. 

— Ştii ce vreau să faci. 

Tonul lui era repezit. 

— Da! am spus. 

— Te vei întoarce la „Colonia americană”? 

— Da! 

Până la urmă. 

Ryan refuză să o înghită. 


— Și mai întâi? 

— O să caut pe aici să văd dacă reușesc să găsesc datele de 
contact ale echipei lui Jake. S-ar putea să găsesc o listă cu cei 
care lucrează la acest sit Talpiot. 

— Și apoi? 

— Îi sun. 

— Și apoi? 

Adrenalina îmi băgase mintea în priză. Paternalismul lui Ryan 
n-o putea încetini. 

— Mă duc la Arafat, îmi flutur picioarele, poate fac rost de o 
întâlnire pentru sâmbătă seara. 

Ryan îmi nesocoti spusele. 

— Dacă te duci în altă parte decât la hotel, sună-mă, te rog! 

— Bine! 

— Vorbesc serios! 

— O să te sun. 

Tăcere. Am întrerupt-o. 

— Ce face Kaplan? 

— Vrea să ajungă cercetaș-șef. 

— Adică? 

— S-a culcat devreme. 

— Staţi pe capul lui? 

— Da. Ascultă, Tempe! Este posibil să nu fie Kaplan ucigașul 
nostru. Dacă-i așa, atunci a făcut-o altcineva. 

— Bine. N-o să mă duc la Ramallah. 

Ryan răspunse în stilul obișnuit. 

— Poţi fi o adevărată belea, Brennan! 

Am tinut-o pe a mea. 

— Mă străduiesc. 

După ce am închis telefonul, m-am grăbit spre biroul lui Jake. 
Privirile îmi erau atrase de obiectele de lângă computer. 
Neliniștea mea ajunse la culme. 

Situl lui Jake se afla în deșert. Nu s-ar fi dus acolo fără ochelari 
de soare. Nu s-ar fi dus nicăieri fără actele de identitate. 

Cheile de la mașină? 

Am început să răsfoiesc hârtiile, scotocind prin tăvițe, 
deschizând și închizând sertarele. 

Nici urmă de chei! 

Am căutat în dormitor, în bucătărie, în camera de lucru. 

Nici urmă de chei! 


Și nicio informaţie despre echipă. Nicio listă de nume. Nicio 
programare pe ture de lucru. Niciun ștat de plăţi. Nimic. 

Întorcându-mă la calculator, am remarcat un post-it galben 
ițindu-se de sub tastatură. L-am înșfăcat. 

Măzgăleala lui Jake. Numele Esther Getz și un număr de 
telefon din patru cifre, al lui Blotnik, de la Muzeul Rockefeller. 

M-a străfulgerat un gând. Să fie Getzster femeia care sunase 
la Hevrat Kadisha? 

N-aveam nici cea mai mică dovadă care să sugereze acest 
lucru. Doar dacă nu puneam la socoteală sexul. Și, oricum, ce- 
aveau de-a face telefoanele la Hevrat Kadisha cu orice? 

Bine. Jake intenţionase să se întâlnească cu Getz sau Bloom 
sau cu amândouă. Chiar intenţionase? 

Am privit numărul de telefon. Să sun la ora asta ar fi inutil. 
Nepoliticos. 

— La dracu” cu politețea! Voiam ca Bloom să știe că îl caut pe 
Jake. 

Telefonul a sunat de patru ori. A intrat căsuţa vocală. Am 
lăsat un mesaj. 

Am așteptat un moment cu degetele încleștate pe receptor. 

Getz? 

De ce nu? 

Căsuţa vocală. Mesaj. 

Și acum ce să fac? Pe cine să mai sun? 

Știam că aceste apeluri nu aveau niciun rost, dar eram 
frustrată și n-aveam nicio idee mai bună. 

Și iarăși am simţit dându-mi târcoale acea idee care nu voia 
să se conștientizeze. Asta-i! S-a dus. Asta-i! S-a dus. 

Ce voia să însemne? Când nimic nu are sens, adesea îmi 
repet faptele iar și iar în speranţa că voi desluși un tipar. 

Gândește-te! 

Scheletul de la Masada. Furat. 

Oasele învelite în giulgiu. Au dispărut. 

Jake. A dispărut. 

Courtney Purviance. A dispărut. 

Avram Ferris. Mort. 

Sylvain Morissonneau. Mort. 

Hershel Kaplan. | s-a cerut să comită un asasinat. De către o 
femeie. Poate. Acum este în Israel. Încerca să vândă oasele? 

Camera mea de hotel a fost spartă. 

Mașina mi-a fost urmărită. 

Schimbul de telefoane Ferris - Kaplan - Blotnik. 

Ruth Anne Bloom. N-am încredere în ea. De ce? Avertizarea 
de mai devreme a lui Jake de a nu contacta AIA? 

Tovya Blotnik. Jake n-are încredere în el. 

Oasele din „Peștera 2001” au o legătură cu oasele din 
mormântul de la Kedron. 

Exista vreun tipar? 

Mda. Totul ducea la Max. 

Ce era cu acel gând neclar? Era ceva ce nu se potrivea? 

Nu-mi dădeam seama. 

Privirea mi se opri asupra unui instantaneu aflat deasupra 
monitorului. Jake zâmbea, ţinând într-o mâna un vas din piatră. 

Gândurile îmi reveniră la realitate. 

Jake. Lipsea. 

Am format alt număr. Am fost șocată când a răspuns o voce. 

— Sunt aici. 

Vocea era estompată de parcă și-ar fi acoperit gura cu mâna. 

Am spus cine sunt. 

— Americanca? 

Vocea era surprinsă. 

— Imi pare rău că sun la această oră, doctore Blotnik. 

— Eu... lucrez târziu. 

ÎI prinsesem pe picior greșit. Nu vocea mea se aștepta Blotnik 
s-o audă. 

— Este un obicei de-al meu. 

Mi-am amintit de primul meu apel la AIA. În mod sigur, Blotnik 
nu lucrase târziu în acea noapte. 

Am sărit peste amabilități. 

— L-aţi văzut astăzi pe Jake Drum? 

— Nu. 

— Pe Ruth Anne Bloom? 

— Ruth Anne? 

— Da. 

— Ruth Anne a plecat în nord, la Galileea. 

Bloom îi lăsase lui Jake un mesaj în care-i spunea că lucrează 
până târziu. Unde lucra până târziu? Acasă? La Rockefeller? La 
un laborator altundeva? Își schimbase planurile? A minţit? A 
minţit Blotnik? Înţelesese Blotnik greșit? 

Am luat rapid o decizie. 

— Trebuie să vorbesc cu dumneavoastră. 

— In seara asta? 

— Acum. 

— Este imposibil. Eu... 

În mod cert, Blotnik era năucit. 

— Voi fi acolo în 30 de minute. Așteptaţi-mă. 

N-am ascultat ce-a răspuns Blotnik. 

In mașină, m-am gândit la Ryan. Ar trebui să-l sun și să-i spun 
unde mă duc, dar nu mă gândisem s-o fac înainte de a pleca și 
n-aveam un telefon mobil. Poate voi putea să-l sun de la Blotnik. 

e 

Era noaptea porților deschise. 

Ar fi trebuit să interpretez asta ca pe un semn. În schimb, am 
presupus că Blotnik îmi anticipase sosirea. 

Intrând în așezământ, am ocolit curtea din faţă și am luat-o pe 
jos pe alee. Ceaţa făcea loc burniţei. Aerul mirosea a pământ 
răscolit, a flori și frunze moarte. 

Muzeul Rockefeller se contura ameninţător ca o gigantică 
fortăreață neagră, marginile sale contopindu-se cu noaptea 
catifelată. 

Dând colţul, m-am uitat la poarta pe care tocmai intrasem. 

Peste drum, Orașul Vechi era cufundat în somn; o aglomerare 
de pietre întunecate și tăcute. Dispăruţi erau tinerii curieri și 
soțiile casnice, și elevele, și proprietarii magazinelor lipite unul 
de celălalt pe străzile înguste. În timp ce priveam, o mașină coti 
de pe Sultan Suleiman pe Derech Jericho, conurile albe de 
lumină ale farurilor străpungând ceața. 

Am luat-o spre ușa laterală, o intrare folosită numai de 
personalul muzeului. La fel ca poarta, era descuiată. Proptind un 
umăr în lemn, am împins-o și am intrat. 

O străveche lampă montată la înălțime scălda micul vestibul 
în ocru. In față, un coridor scurt se termina cu niște uși care 
dădeau în sălile cu exponate. La dreapta, scări de fier în spirală 
se arcuiau în sus, către o ușă discretă care ducea spre birourile 
personalului, pe unde intrasem, eu și Jake, din interiorul 
muzeului. 

Am zărit un telefon pe un raft de lemn lângă ușile care 
dădeau în sala cu exponate. M-am îndreptat către el și am 
ridicat receptorul. Tonul se auzi ca un corn franțuzesc în clădirea 
goală în timpul nopţii. 

Am format numărul lui Ryan. Niciun răspuns. O luase Kaplan 
din loc? Am lăsat un mesaj. 

Am tras adânc aer în piept, apoi am urcat scările în vârful 
picioarelor, sprijinindu-mă cu mâna de balustradă. Ajunsă sus, 
am cotit pe un coridor lung, ecoul pașilor ricoșând din pereţi și 
dușumea. 

O singură aplică de perete făcea ca holul să nu fie complet 
cufundat în întuneric. La dreapta, balcoanele cu balustrade de la 
primul etaj dădeau către sala de jos. La stânga, nișe boltite, 
toate ascunse în întunericul de cerneală, cu excepţia uneia. În 
față, intrarea pe care o folosiserăm eu și Jake atunci când o 
vizitaserăm pe Getz. 

Al patrulea alcov părea puţin luminat. Intrând, am văzut de 
ce. O lumină de un galben palid se prelingea prin spaţiul dintre 
ușa lui Blotnik și zid. 

La fel și vocile, pe care abia le deslușeam, dar care păreau 
destul de calme. 

Era unu noaptea. Pentru Dumnezeu, cine putea fi aici cu 
Blotnik? Jake? Bloom? Getz? 

Am traversat alcovul și am bătut încetișor în ușă. 

Vocile nu s-au întrerupt. 

Nicio pauză în conversaţie. 

— Doctore Blotnik? 

Bărbaţii continuau să vorbească. Erau bărbați? 

Aplecându-mă, mi-am lipit urechea de ușă. 

— Doctore Blotnik? 

Mai tare. 

— Sunteţi acolo? 

Curios cum mintea înregistrează imagini. Încă mai pot vedea 
clanţa învechită și pe cale de a deveni verzuie. Încă mai simt 
răceala alamei în palmă. 

Beculeţul de avertizare al subconștientului clipește rapid, 
solicitând hărţi, în timp ce simţurile prelucrează prin GPS 
reperele din teren. 

Balamalele scârțâăiră când se deschise ușa. 

O parte a creierului meu cartografia zona. 

Fără să știu, știam. 

38. 


Realitatea. Informațiile mi se aglomerau în urechi, nas, ochi. 

O conversaţie înregistrată. Voci de la BBC. Un radio aflat pe 
un bufet lângă biroul lui Blotnik. 

Miros de cordită în aer. Și altceva. Mirosea a aramă. A ceva 
sărat. 

Mi se făcu părul măciucă. Privirea îmi căzu pe birou. 

O lampă arunca o sinistră strălucire verzuie. Maldăre de hârtii 
erau înghesuite pe sugativă. Cărţi împrăștiate. Stilouri. Un 
ghiveci răsturnat, spart în două, micul cactus prins încă în 
rădăcină în pământul vărsat. 

Scaunul lui Blotnik era răsucit într-un unghi ciudat. Deși lustra 
era stinsă, în spate și deasupra am zărit picături de sânge, de 
parcă peretele ar fi fost rănit mortal. 

Împroșcare la mare viteză! 

Doamne Dumnezeule! Cine fusese împușcat? Jake? Blotnik? 

Nu voiam să văd. 

Trebuia să văd. 

Apropiindu-mă încet de birou, am aruncat o privire îndărătul 
lui. 

Niciun cadavru. 

Ușurare? Derută? 

În dreapta spate, am observat un dulap. O strălucire discretă 
se revărsa printre ușă și canat. 

Strecurându-mă pe lângă birou, am traversat încăperea și am 
împins ușa cu vârful degetelor. 

Alte imagini mi s-au întipărit în minte. Lemn întunecat, lustruit 
după atâtea generații în care fusese lăcuit de prea multe ori. 

Rafturi metalice înțesate cu produse de birou, cutii și 
recipiente etichetate. O lumină slabă venea dintr-un intrând de 
sus, din stânga. 

Am făcut un pas în faţă, urmărind cu mâna marginea unui 
raft. 

Cinci pași mai departe, piciorul îmi alunecă pe ceva lipicios și 
umed. 

M-am uitat în jos. 


O șuviţă întunecată pe după colţul intrândului. 

Ca un țipăt înainte de prăbușire. Umbra de dinaintea atacului 
unui șoim. Alarma mentală suna. Întârziasem. 

Era prea târziu pentru cine? 

Îmi fortam picioarele să se miște. 

Blotnik zăcea pe burtă, cu chipa înfundată într-o gaură din 
craniu. În spate mai avea o rană; o alta-n umăr. Sângele i se 
coagula într-o baltă care-i înconjura trupul și în râuleţele care se 
formau din ea. 

Mâna îmi acoperi gura. Mă simţeam ameţită, aproape că mi- 
era rău. 

M-am sprijinit de perete, în timp ce o propoziţie mi se zbătea 
în creier. 

Nu Jake! Nu Jake! Spune-mi că nu tu ai făcut asta, Jake. 

Atunci cine? Radicalii ultraortodocși? Fanaticii creștini? 
Fundamentaliștii islamici? 

O secundă. Cinci. Zece. 

Mi-am revenit. 

Ocolind sângele, m-am lăsat pe vine și mi-am pus degetele pe 
gâtul lui Blotnik. N-avea puls. Pielea era rece, nu îngheţată. 

Blotnik nu murise demult. Sigur că nu. Știam asta. Vorbisem 
cu el cu mai puţin de o oră în urmă. 

Ucigașul mai era aici? 

Împleticindu-mă înapoi în birou, am înșfăcat telefonul. 

N-avea ton. 

Privirea mea urmări firul. La vreo 10 centimetri de priză, era 
tăiat. 

Simţeam o spaimă cumplită. 

Privirea mi se îndreptă spre birou și căzu pe niște hârtii. 

De ce tocmai pe ele? i 

Erau plasate în mijlocul sugativei, pătrate și netede. In ciuda 
haosului. Dincolo de haos. 

Înainte de haos? 

Le citea Blotnik? Ar putea să mă conducă la Jake? 

Scena crimei! Nu atinge nimic! striga creierul meu. 

Găsește-l pe Jake! 

Emisfera dreaptă a creierul îmi spunea să fac exact pe dos. 

Am frunzărit hârtiile. Era raportul lui Getz despre giulgiu. li era 
adresat lui Jake. 


Cum de avea Blotnik raportul lui Getz? Îl șterpelise din biroul 
lui Getz? Sau rutina cerea ca aceste rapoarte să ajungă în biroul 
lui? Getz lucra pentru Rockefeller, nu pentru AIA. Nu de aceea se 
dusese Jake la ea, deși refuzase să vorbească cu Blotnik? 

Dar /ucra Getz pentru muzeu? Se oferise să ia giulgiul în 
custodie pentru AIA. Făcea, de fapt, parte din personalul lui 
Blotnik? Lucra pentru Rockefeller și pentru AIA? Nu i-am cerut 
niciodată lui Jake să clarifice acest lucru. 

Era cumva Getz în combinaţie cu Blotnik? Asta implica și 
oasele din giulgiu? Dar Jake nu-i pomenise lui Getz despre 
oasele din giulgiu. Sau o făcuse? Numele și numărul de telefon 
ale lui Getz erau pe post-it-ul din biroul lui Jake. Vorbiseră de 
când îi lăsasem ei giulgiul? 

Jake îl ura pe Blotnik. Nu i-ar fi dat niciodată acel raport. 

Un gând teribil îmi trecu prin minte. 

Cineva furase oasele din giulgiu. Suspectându-l pe Blotnik, 
Jake a venit aici ca o furtună pentru a le cere înapoi. Jake avea o 
armă. Scăpaseră lucrurile de sub control? Îl ucisese pe Blotnik 
într-un moment de furie? 

Am parcurs în grabă raportul. Două cuvinte mi-au atras 
atenția: „Rămășițe scheletice.” 

Am citit paragraful. Getz găsise în giulgiu fragmente 
microscopice de os. Raportul ei sugera ca s-ar putea să existe 
rămășițe scheletice mai mari. 

Blotnik știa! 

Am aruncat o privire rapidă prin birou. Nici urmă de oasele 
aflate în giulgiu. Verificam dulapul când am auzit un scârțâit 
ușor. Mi se tăie respirația. 

Balamalele ușii! 

Cineva era în biroul lui Blotnik. 

Se auziră pași pe dușumea traversând biroul. Foșnet de hârtii. 
Alţi pași. Către bufet? 

Fără să mă gândesc, m-am retras rapid în nișa din dulap. 

Unul din pantofi atinse balta de sânge și alunecă într-o parte. 
Am căzut în faţă. 

Instinctul preluă controlul. Am întins mâinile căutând ceva de 
care să mă agăţ. Degetele mi s-au strâns pe o bară verticală din 
metal. 

Rafturile se clătinară. 

Timpul se opri în loc. 

Un maldăr de prosoape din hârtie se bălăngăni și apoi se 
rostogoli pe podea. 

Tronc! 

In birou se făcu brusc liniște. 

În dulap, o liniște totală. 

Prada și prădătorul adulmecau aerul. 

Apoi, se auziră pași grăbiţi. 

Indepărtându-se? 

Ușurare. 

Apoi spaimă, ca un pumn în piept. 

Pașii se îndreptau în direcția mea. 

M-am ghemuit, paralizată, atentă la fiecare zgomot. Mintea 
mea lansa un avertisment uitat. 

Niciodată să nu cedezi avantajul luminii! 

Vizitatorul lui Blotnik putea să mă vadă mai bine decât îl 
puteam vedea eu. 

Apucând o carte, m-am răsucit și am ţintit lampa din spatele 
meu. Becul s-a spart, împroșcând cu cioburi cadavrul lui Blotnik. 

O siluetă acoperi cadrul ușii. O geantă zgrunţuroasă îi atârna 
de umăr, iar mâna dreaptă îndoită ţinea un obiect întunecat la 
nivelul pieptului. O pălărie cu boruri îi umbrea faţa, așa că nu i- 
am putut desluși trăsăturile. 

Işi drese vocea, apoi zise: 

— Mi sham? Cine-i acolo? 

Vocea aparținea unei femei. 

Am înţepenit. 

Femeia își drese vocea din nou și vorbi în arabă. 

In birou, o voce slabă anunța știrile BBC. 

Femeia făcu un pas înapoi. In lumina de smarald din spatele 
ei, am văzut că purta cizme, ghete și o cămașă kaki. La subraț, 
cămașa era pătată. Un cârlionţ blond se ivea de sub pălărie. 

Femeia era plinuţă și mult prea scundă pentru a fi Getz. Și 
blondă. 

Ruth Anne Bloom? 

Simţeam cum mi se prelinge transpiraţia pe faţă. O 
fierbinţeală rece în piept. Îl ucisese această femeie pe Blotnik? 
Mă va omori? 

Un gând îmi veni în minte. 

Complicea! 

— Cine ești? 


— Eu pun întrebările. 

Femeia răspunse în engleză la engleza mea. 

Nu era Ruth Anne Bloom. Engleza lui Bloom avea un accent 
puternic. 

N-am răspuns. 

— Răspunde-mi! Sau o încasezi urât. 

Vocea era dură. Dar agitată. Nesigură. 

— Nu contează cine sunt. 

— Eu hotărăsc ce contează. 

Mai tare. O notă de violenţă. 

— Doctorul Blotnik e mort. 

— Și eu o să-ţi bag rapid câteva gloanţe-n fund. 

Expresie poliţienească? Femeia își făcea meseria? Sau era 
cineva din milioanele care se uita prea mult la televizor? Inainte 
sa-i răspund, vorbi din nou: 

— Stai puţin. Cunosc accentul. Te cunosc. 

Și eu f auzisem vocea. Dar când? Unde? Ne întâlniserăm în 
Israel? La hotel? La muzeu? La poliție? Nu întâlnisem multe 
femei aici. 

Brusc, îmi veni în minte un gând. Cel care l-a sunat pe Jake 
vorbea despre o femeie care-i hărțuia pe cei din Hevrat Kadisha. 
Câteva telefoane de hărțuire fuseseră date de o femeie. Aceasta 
să fie femeia? Avea propriile planuri în legătură cu Max? Furase 
ea oasele din giulgiu? 

Habar n-aveam care să fie motivul. Vorbea engleză, ebraică și 
arabă. Era creștină? Evreică? Musulmană? 

— Confiști oasele în numele Domnului? am aruncat eu. 

Niciun răspuns. 

— Întrebarea este: care Dumnezeu? 

— Oh, te rog! 

Femeia își șterse nasul. Îşi duse apoi mâna liberă la faţă. 

Nu știam cum să dovedesc. 

— Știu de scheletul de la Masada. 

— Ştii un rahat! 

Își șterse iar nasul. 

— Ridică-te! 

M-am ridicat. 

— Pune-ţi mâinile pe cap! 

Mi-am pus degetele pe creștetul capului. Cu toate simţurile în 
alertă, am schimbat direcţia interogatoriului. 

— De ce l-ai omorât pe Blotnik? 

— A fost o victimă colaterală. 

Ferris? De ce nu? 

— De ce l-ai împușcat pe Ferris? 

Femeia își șterse nasul. 

— N-am timp de asta! 

Simţind că am atins o coardă sensibilă, am insistat: 

— Două gloanţe în creier. O dovadă de sânge rece. 

— Taci! 

Femeia își șterse nasul, dregându-și vocea. 

— Ar fi trebuit să vezi ce i-au făcut pisicile. 

— Jigodii mici și împuţite. 

Când e ca lucrurile să se lămurească, se întâmplă rapid. Nu 
știu ce a făcut să-mi pice fisa. Cadenţa vorbelor ei. Faptul că-i 
curgea nasul. Părul blond. Cele trei limbi vorbite. Faptul că 
femeia mă cunoștea. Că știa de pisici. 

Brusc, faptele disparate prinseră conturul unui întreg. 
Limbajul polițienesc. 

O reluare a unui episod din Lege și ordine. Briscoe spunânau-i 
unui suspect că știe un rahat. 

O femeie îl angajase pe Hersh Kaplan să-l ucidă pe Avram 
Ferris. 

Kaplan spuse că avea o voce de consumator de cocaină. 
Ștergerea nasului. Dresul vocii. 

— Am probleme cu sinusurile. 

Kaplan fusese sunat de la depozitul Mirabel în săptămâna în 
care șeful se afla în vacanţă cu Miriam. 

Deci cineva a sunat acasă la Kaplan de la depozitul lui Ferris 
în timp ce Ferris era în Florida. Dar Kaplan n-a telefonat la 
depozit, nici de acasă, nici de la magazin, ceea ce face 
improbabil ca Purviance să-l fi sunat ca răspuns la un mesaj pe 
care el i l-ar fi lăsat lui Ferris. Deci cine dracu' a sunat? Și de ce? 

Ferris fusese împușcat cu un Jericho semiautomat, de 9 
milimetri. Arma a fost raportată de către un bărbat pe nume 
Ozols care spunea ca îi fusese furată. In Saint Leonard. 

— Asta însemnă „stejar în letonă. Avem o convenție 
internațională de dendrologie chiar aici, în Saint-Léonard. 

Ozols. Stejar. Numele leton pe care îl văzusem în holul unei 
clădiri din Saint-Leonard. 

Holul clădirii lui Courtney Purviance. 

— Și mai este ceva interesant. Courtney Purviance a dispărut. 

Subconștientul îmi scria scenariul complet. 

Courtney Purviance îl ucisese pe Avram Ferris. Nu fusese 
răpită. Stătea în ușă, cu o armă îndreptată către pieptul meu. 

Desigur. Purviance cunoștea depozitul și conţinutul său. 
Probabil că știa de Max. Călătoriile în Israel făceau parte din fișa 
postului. Zborul până aici era o rutină. 

Dar de ce să-l ucidă pe Ferris? Pe Blotnik? 

Convingere religioasă? Ferris? Lăcomie? O răzbunare 
personală bolnavă? 

M-ar ucide cu aceeași cruzime? 

Am simţit un fior de teamă, apoi furie, apoi un calm de parcă 
eram în transă. Trebuia să vorbesc ca să scap. N-aveam cum să 
trec de armă. 

— Ce s-a întâmplat, Courtney? Ferris nu ţi-a dat o felie destul 
de mare din plăcintă? 

Arma cobori, apoi ţeava se ridică. 

— Sau ai vrut mai mult? 

— Taci! 

— A trebuit să furi o altă armă? 

Purviance se încordă din nou. 

— Sau e mai ușor să faci rost de una în Israel? 

— Te avertizez! 

— Săracul bătrân, domnul Ozols. N-a fost un lucru prea drăguţ 
să-i faci una ca asta unui vecin. 

— Ce cauţi aici? De ce a trebuit sa te implici în asta? 

Vedeam cum degetul lui Purviance se apropie de trăgaci. Era 
nervoasă. M-am hotărât să blufez. 

— Lucrez la Surete du Québec, poliția provinciei. 

— Mișcă! A 

Arma se bălăbăni făcându-mi semn s-o iau din loc. In timp ce 
mă apropiam, Purviance se retrase. 

Ne-am măsurat una pe alta în lumina slabă și verde. 

— Mda. Ai venit la mine acasă cu polițistul ăla de la 
omucideri. 

— Poliţiştii cred că tu ești vinovată de asasinarea lui Ferris. 

Am adoptat stilul lui Purviance de vorbire, cea a poliţiei de la 
Hollywood. 

— Ești una dintre ei? 

Tonul era sarcastic. 


— Ești arestată. 

— Serios? 

Își șterse nasul. 

— O brigadă întreagă așteaptă telefonul tău, altfel vor năvăli 
în muzeu. 

Se prinse că blufam. Bine. Am folosit în continuare acel limbaj 
de secţie, dar am încercat o nouă tactică. 

— Dacă mă întrebi pe mine, acuzarea greșește. Ferris făcea 
comerț ilegal. Blestemat fie Dumnezeu! Blestemată fie istoria! 
Banii contează! 

Purviance își umezi buzele, dar nu deschise gura. 

— Te-ai deșteptat, nu-i așa? l-ai spus să nu vândă oasele. Cel 
puţin nu fără să-ţi facă parte. Te-a păcălit! 

Conflictul interior i se citea pe față. Purviance era supărată și 
rănită. Și nervoasă din cale-afară. O combinaţie proastă. 

— Cine suntem noi să ne contrazicem șeful? Suntem doar o 
secretară. Fata în casă. Puicuţa care calcă chiloţii. Ticălosul 
probabil că te trata ca pe o slujnică. 

— N-a fost așa! 

Am plusat. 

— Ferris ăla a fost un bastard insensibil. 

— Avram a fost un om bun. 

— Mda. Și lui Hitler îi plăceau câinii. 

— Avram mă iubea. 

A spus-o fără să se gândească. 

Altceva îmi veni în minte. 

Purviance locuia singură. Toate acele apeluri de la depozitul 
Mirabel la ea acasă. Ferris și Purviance nu erau doar colegi. Erau 
amanți. 

— Și-a făcut-o cu mâna lui. Ticălosul se juca cu tine. Probabil 
că te-a aiurit că-și va lăsa nevasta. 

— Avram mă iubea. Știa că sunt de zece ori mai deșteaptă 
decât vaca de nevastă-sa. 

— De aia a șters-o în sud cu grozava de Miriam? Nu ești 
proastă. Ti-ai dat seama că n-o s-o părăsească niciodată. 

— Ea nu-l iubea. 

Tonul era amar. 

— El era prea slab ca să rezolve problema. 

— Prima lovitură. Miriam se bronzează în timp ce tu stai în 
apartamentul tău friguros. Tu ești favorita lui, dar cine rămâne 

să răspundă la telefoane? Și jigodia aia meschină nici măcar nu 
te face părtașă la vânzarea scheletului. 

Purviance își șterse nasul cu dosul mâinii în care ţinea 
pistolul. 

— Apoi, a doua lovitură. Kaplan te-a înșelat și el. Mai întâi 
iubitul, apoi asasinul angajat de tine. Ai avut ghinion. 

Purviance smuci arma, încât ţeava ajunse în dreptul feţei 
mele. Ușor. N-o întărâta. 

— Ferris îţi datora ceva. Kaplan îţi datora ceva. Ştiai că 
scheletul îți va aduce bani. De ce să nu-l iei? 

— De ce nu? 

Sfidător. 

— Apoi, oasele au dispărut. Lovitura a treia. Ai luat plasă din 
nou. 

— Taci din gură! 

— Ai venit în Israel să le furi din nou. N-ai găsit oasele. 
Lovitura a patra. larăși ţeapă. 

— Ţeapă? Cred că-i suficient. 

Purviance își lovi geanta. Se auzi zgomotul făcut de un 
recipient din plastic. 

— Îndrăzneţ. Ti-ai omorât deja șeful. De ce nu și pe Blotnik? 

— Blotnik era un hoţ. 

— Te-a scutit de bătaia de cap de a da o spargere. 

Un zâmbet traversă chipul lui Purviance. 

— Habar n-aveam despre aceste oase, până când Blotnik nu a 
început să trăncănească. Prostul ăla bătrân abia dacă le avea de 
două ore. 

— Cum a aflat de ele? 

— O târfă bătrână a găsit fragmente în timp ce studia la 
microscop giulgiul în care au stat. La dracu'! 

Purviance își lovi din nou geanta. 

— S-ar putea să fie un rahat. S-ar putea să fie Sfântul Graal. 
De data asta nu-mi mai asum riscuri. 

— Ce i-ai oferit lui Blotnik? Credea că ai scheletul de la 
Masada? 

larăși un zâmbet rece. 

— Doar îl escrocam pe escroc. 

L-ar fi ucis pe Blotnik, ar fi furat oasele și ar fi plecat. Ce căuta 
aici? 

— Zbori sub bătaia radarului. De ce te-ai întors? 

— Știm amândouă că o relicvă nu valorează nimic fără actele 
de provenienţă. 

Am auzit zgomotul în același timp. Sunetul ușor al unei tălpi 
din cauciuc. 

Degetul lui Purviance se încordă pe trăgaci. Ezită. 

— Mișcă! șuieră ea. 

Am pășit înapoi în dulap, cu privirea aţintită pe arma lui 
Purviance. 

Ușile dulapului se închiseră. Lacătul se închise. 

Pași grăbiţi, apoi liniște, 

Mi-am lipit urechea de lemn. 

Am auzit ceva ca un val spart de țărm, acoperit de zumzetul 
vocii unui comentator la radio. 

Să păstrez tăcerea? Sa atrag atenţia? 

La naiba! 

Am lovit. 

Am strigat. 

Câteva secunde mai târziu, ușa biroului se izbi de perete. 

Cu inima bătându-mi năvalnic, m-am făcut și mai mică în nișa 
din dulap. 

Am văzut o fâșie de lumină pe sub ușa dulapului. 

Tălpi din cauciuc. 

Lacătul fu descuiat. 

Ușa se deschise. 

Niciodată în viața mea nu am fost atât de fericită să văd pe 
cineva. 

— Ce dracu’ cauţi aici? 

Vocea lui Jake era şocată. 

— Ai văzut-o? 

— Pe cine? 

— Pe Purviance! 

— Cine-i Purviance? 

— Las-o baltă! 

M-am strecurat pe lângă el și l-am apucat de braț. 

— Trebuie s-o oprim. 

L-am tras după mine. Am fugit amândoi. 

— N-are mai mult de trei minute avans. 

Am ieșit din birou. Am luat-o pe hol. 

— Cine-i Purviance? 

— Doamna care are oasele din giulgiu. 

Ținându-mă de balustradă, săream câte trei trepte odată. 

Jake mă urmă. 

— Conduci? 

Aruncasem întrebarea peste umăr. 

— Sunt cu camioneta echipei. Tempe... 

— Unde-i? 

Respiram cu greutate. 

— Pe alee. 

În timp ce zburam pe ușă, o mașină trecu prin fața noastră, 
capul șoferului abia depășind nivelul volanului. 

— Ea este! am spus abia răsuflând. 

Mașina ţâșni pe poartă. 

— Mișcă-te! 

Smucind ușile, eu și Jake ne-am aruncat în camionetă. 

Jake răsuci cheia și porni motorul. Scoase un răget neutru. 
Jake întoarse mașina din trei mișcări scurte. 

În timp ce demaram, mașina lui Purviance dispărea de pe 
șosea. 

— A luat-o la stânga, pe Sultan Suleiman. 


Jake apăsă acceleraţia. Cauciucurile împroșcară pietriș și am 
țâșnit înainte. 

— Ce mașina are? 

— Un Citroën C3, cred. Am văzut-o în treacăt. 

Am luat-o la vale în viteză. Dincolo de drum, Orașul Vechi era 
scufundat în ceaţă. 

Abia frânând, Jake trase brusc volanul spre stânga. Am fost 
aruncată în dreapta și umărul meu lovi geamul. 

In fața, stopurile Citro&nului o luau iarăși la stânga. 

Jake apăsă acceleraţia. 

M-am sprijinit de spătar și mi-am pus centura de siguranţă. 

Jake viră pe Derech Jericho. 

Citroenul își mărea avansul față de noi. Stopurile lui erau 
acum două mici pete roșii. 

— Unde se duce? 

— Suntem pe HaEgoz, dar în spatele nostru se întinde 
șoseaua Jericho. Poate că se îndreaptă spre Jericho. La naiba, s- 
ar putea duce spre lordania! 

Câteva mașini înaintau pe lângă trotuar. Ceaţa se învolbura în 
jurul felinarelor. 

Purviance acceleră la 80 de kilometri pe oră. 

Jake se ţinea după ea. 

Purviance acceleră la 100 de kilometri pe oră. 

— Țin-te bine! 

M-am sprijinit cu mâinile de bord. 

Jake apăsă acceleraţia până la podea. Distanţa dintre noi se 
micșora. 

Aerul din camionetă era umed și închis. Ceaţa forma o 
peliculă pe parbriz. 

Jake porni ștergătoarele. Am întredeschis un geam. 

Lumini se derulau rapid de o parte și de alta a drumului. 
Apartamente? Garaje? Cluburi de noapte? Sinagogi? Clădirile 
erau negre ca niște piese de Lego. Nu știam sigur unde ne 
aflăm. 

Un turn căpătă formă în dreapta, firma de neon licărind în 
ceaţă. Hyatt. Eram aproape de intersecţia cu șoseaua Nablus. 

Purviance viră. 

— Se îndreaptă către nord, am spus eu. 

Era o conversaţie nervoasă. Jake știa asta. 

Semaforul se făcu roșu. Ignorându-l, Jake roti volanul. 

Spatele mașinii derapă. Jake o stăpâni. 

Stopurile Citroenului ajunseseră niște punctuletțe. Purviance 
câștigase un avans de jumătate de kilometru. 

Inima îmi bătea cu putere. Palmele îmi erau umede pe bord. 

Din când în când, câte un panou îmi apărea estompat în 
câmpul vizual. Continuam să gonim. 

Brusc, niște indicatoare licăriră din ceață. MA'ALEH, ADUMIN, 
JERICHO, MAREA MOARTA. 

— Se îndreaptă spre autostrada 1. 

Vocea lui Jake era încordată ca un arc. 

Se întâmpla ceva. Stopurile Citro&nului se măreau. 

— Incetinește! am spus. 

— Punctul de control. 

— O s-o oprească? 

— De obicei, ţi se face semn să treci. 

Jake a avut dreptate. După o scurtă oprire, Citroenul trecu de 
ghereta paznicilor. 

— Sa le spunem s-o oprească? 

— Nicio șansă. 

— Ar putea s-o tragă pe dreapta. 

— Tipii ăștia sunt grăniceri, nu polițiști. 

Jake frână. Camioneta încetini. 

— Să-i întrebăm... 

— Nu. 

— Este o greșeală. 

— Să nu sufli o vorbă! 

Ne-am îndreptat către un stop. Grănicerul s-a uitat la noi 
plictisit, apoi ne-a făcut semn să trecem. Inainte de a apuca să 
deschid gura, Jake acceleră. 

Brusc, îmi trecu un gând prin minte. 

La muzeu, Jake nu întrebase de Blotnik. 

Nu i-am dat timp s-o facă? 

Știa deja că Blotnik e mort? 

M-am uitat într-o parte. Jake era o siluetă întunecată, cu gât 
lung, zbârcit. 

Sfinte Isuse! Avea Jake un plan propriu? 

Jake a accelerat puternic. Camioneta ţâșni înainte. 

Palmele mele loviră bordul. 

Terenul deveni pustiu. Lumea mea se restrângea la cele două 
luminiţe din spatele Citroenului. 

Purviance acceleră la 110 kilometri pe oră, apoi la 130. 

Goneam prin deșertul mai bătrân decât timpul. Știam ce se 
află de ambele părţi ale autostrăzii. Dealuri de teracotă, văi în 
care se aflau furnale, tabere ale beduinilor cu colibe amărâte și 
turme adormite. Sălbăticia iudaică. Un peisaj selenar cu oase 
albite și nisip, în noaptea asta toate pierdute în ceaţă. 

Kilometru după kilometru de tăcere. Pustietate. Din când în 
când, câte un felinar izolat învăluia Citro&nul într-o lumină 
artificială. Câteva secunde mai târziu, camioneta noastră trecea 
în viteză prin acel loc. Încordate pe bord, mâinile mele căpătară 
o culoare roz-portocalie supranaturală. 

Purviance aproape că atinsese 150 de kilometri pe oră. Jake o 
talona. 

Citro&nul lua viraj după viraj, stopurile apărând și dispărând 
din faţa ochilor noștri. Camioneta se opintea din răsputeri. 
Distanţa dintre mașini începu să crească. 

Tensiunea din habitaclu era palpabilă. Niciunul nu vorbea, 
amândoi fixam ochii roșii care pulsau. 

Trecurăm peste o denivelare. Jake schimbă într-o treaptă 
inferioară. Roţile din faţa zburau prin aer. Cele din spate le 
urmau. Capul mi se smuci în timp ce camioneta ateriză. 

Când mi-am ridicat privirea, stopurile Citro&nului dispăreau în 
ceaţă. 

Schimbând din nou într-a patra, Jake acceleră. Luminile din 
faţă se măriră. Am aruncat o privire în oglinda retrovizoare. Nu 
era nimeni în spatele nostru. 

Ceea ce a urmat mi-a rămas în memorie ca filmat cu 
încetinitorul, ca o reluare imediată. In realitate, totul a durat 
probabil un minut și jumătate. 

Citro&nul intra într-o curbă. Îl urmam. Îmi amintesc de 
strălucirea asfaltului. Acul vitezometrului atingea aproape 150 
de kilometri pe oră. Mâinile lui Jake încleștate pe volan. 

O mașină apăru din sensul celălalt, farurile sale ca niște 
panglici neclare despicând ceața. Panglicile se văluriră, apoi se 
stinseră, îndreptându-se către Citroën. 

Purviance smuci volanul. Citro&nul se înclină spre dreapta, cu 
două roţi pe acostament. Purviance trase din nou de volan. 
Citroenul reveni pe asfalt. 

Mașina care venea din față depăși linia de demarcaţie dintre 
benzi, luminând Citro&nul. Puteam vedea capul lui Purviance 

clătinându-se înainte și înapoi în timp ce se lupta cu volanul. 
Lumina roșie permanentă îmi spunea că avea frâna apăsată. 

Cealaltă mașina viră larg, îndepărtându-se de Citroen. Acţiune 
și reacțiune. Citroe&nul viră, la rândul lui, larg și mușcă din nou 
acostamentul. 

Purviance trase puternic spre stânga și ajunse din nou pe 
asfalt. În mod inexplicabil, mașina fu aruncată înapoi spre 
dreapta. Citroenul sări de pe drum și se frecă de parapetul 
șoselei. Săreau scântei. 

Panicată, Purviance se lupta s-o ia la stânga. Citroenul își 
pierdu aderenţa, derapă și se dădu peste cap. 

Mașina cealaltă gonea acum către noi, călare pe două benzi. 
Puteam distinge capul șoferului. Vedeam și un pasager. 

M-am încordat în așteptarea impactului. 

Jake smuci volanul. Am luat-o brusc la dreapta și cauciucul din 
faţă a ajuns pe acostament. 

Mașina trecu fulgerător pe lângă noi. 

Piciorul lui Jake apăsă pedala de accelerație, iar mâinile i se 
încleștară ferm pe volan. 

Mașina ţâșni ca din pușcă, se înclină, pietrișul lovind parapetul 
drumului. 

Mi-am proptit ambele mâini în bord și am încercat să-mi ţin 
coatele îndoite. Mi-am lăsat bărbia în piept. 

Am auzit un zgomot de metal lovind metalul. 

Mi-am ridicat privirea pentru a vedea farurile Citroenului 
hurducându-se în afara drumului. Atârnară în aer un moment, 
apoi căzură cu faţa în jos în întuneric. 

Am auzit o erupție de metal, nisip și praf. Încă una. Un claxon 
care suna. Încontinuu. Înfiorător! 

Viteza noastră scăzu. Balustrada se derula pe lângă noi din ce 
în ce mai încet. 

Camioneta mai mergea, când Jake își scoase telefonul. 

— Rahat! 

— Nu-i semnal? 

— Ce porcărie! 

Jake aruncă telefonul pe bord și arătă cu degetul către 
torpedou. 

— Lanterne! 

În timp ce eu căutam lanternele, Jake scoase rachetele de 
semnalizare din spatele camionetei. Impreună, am luat-o la 
goană pe asfalt. 

Parapetul era rupt și îndoit. Ne uitam peste el, în vale. Ceaţa 
era un ocean dens, care înghiţea razele lanternelor. 

Pe când Jake pregătea rachetele de semnalizare, am sărit 
bariera și am coborât dealul. 

Jos, la lumina lanternei, am descoperit o urmă de forme. Un 
capac de roată. O aripă. O oglindă retrovizoare. 

Citroenul era un morman de fiare, negru ca smoala în 
întuneric. L-am cercetat la lumina lanternei. 

Mașina se lovise, se răsturnase și aterizase pe capota de 
dedesubt. Toate geamurile erau sparte. Abur sau fum ţâșnea de 
sub capota boțită. 

Purviance era pe jumătate înăuntru, pe jumătate afară prin 
ușa șoferului, contorsionată ca o păpușă din cârpe aruncată pe 
podea. Pe față îi curgea sânge, așa că nu-i puteam vedea pielea. 
Haina îi era saturată de sânge. 

Am auzit un scârţâit, apoi l-am văzut pe Jake lângă mine. 

— Isuse Hristoase! 

— Trebuie s-o scoatem, am spus. 

Am încercat s-o tragem afară. Corpul îi era alunecos din cauza 
ceţii și a sângelui. Ne aluneca din mâini. 

Deasupra, un camion frână pentru a opri. Din el ieșiră doi 
bărbaţi care strigau, întrebându-ne ceva. l-am ignorat, 
concentrați asupra lui Purviance. 

Eu și Jake ne-am schimbat locurile. Nimic nu funcționa. Nu 
puteam găsi un unghi potrivit. 

Purviance gemu ușor. Am apucat lanterna și i-am luminat 
întreg corpul. Cioburi de sticlă străluceau pe hainele ei și în 
părul năclăit de sânge. 

— Unul din picioare este prins între pedale, am zis eu. O să 
intru prin cealaltă parte. 

— Nici vorbă! 

N-am stat să ne certăm. Ocolind Citroenul, am evaluat ce mai 
rămăsese din geamul pasagerului. Destul de mult. 

Am lăsat să-mi cadă lanterna, m-am aplecat și mi-am băgat 
întâi capul înăuntru. Târându-mă în coate, m-am apropiat de 
locul șoferului. 

Bâjbâind ca un orb, mi-am dat seama că am avut dreptate. 
Unul din picioarele lui Purviance era rupt și blocat în spatele 
pedalei de frână. Mi-am întins braţele și am încercat să-l 
răsucesc cu blândeţe. Piciorul rămase înțepenit. L-am împins 
mai tare. Nu ieșea. 

Un miros înțepător îmi irita nările. 

Cauciuc care ardea! 

Inima mi se izbi de cutia toracică. 

Aplecându-mă mai mult, mi-am trecut pieptul peste scaun, 
am tras fermoarul de la gheata lui Purviance, am apucat-o de 
toc și am tras. 

Am simţit că s-a mișcat. 

Am tras încă o dată, mai puternic, și tocul se eliberă. 
Folosindu-mi degetele, i-am scos gheata din picior. 

— Acum! am strigat când degetele îi ieșiră din gheată. 

În timp ce Jake trăgea, i-am eliberat piciorul dintre pedale. 

Apoi m-am tras afară din mașină. 

De la motor ieșea fum. 

Vocile ţipau dinspre autostradă. N-aveam nevoie de un 
translator. 

— Daţi-vă înapoi! 

— O să explodeze! 

Ocolind Citroenul, am apucat-o pe Purviance de subraț. Jake a 
apucat-o din cealaltă parte. Împreună, am tras-o din mașină și 
am întins-o pe pământ. 

Jake se îndreptă către mașină. 

— Trebuie să plecăm de aici! 

Jake era învăluit în fum. Îi vedeam silueta lungă și subţire 
repezindu-se înainte și înapoi. 

Jake alerga ca un nebun de la un geam spart la celălalt. 

— Nu pot să fac asta singură! 

Jake abandonă mașina și mă ajută s-o târăsc pe Purviance 
cinci metri mai încolo. Apoi se grăbi să se întoarcă la Citroën și 
începu să lovească în portbagaj. 

— O să explodeze! ţipam eu acum. 

Piciorul lui Jake lovea iarăși și iarăși. 

Ceva trosni. Șuieratul deveni tot mai puternic, fumul tot mai 
gros. 

Ne aflam încă în perimetrul exploziei? O explozie puternică ar 
transforma piesele mașinii în proiectile ucigătoare. 

Apucând-o pe Purviance de braţe, m-am întors și am început 
să o trag mai departe. Corpul ei era inert. Murise deja? li făceam 
mai mult rău decât bine? O târam centimetru cu centimetru. 

Trei metri. 

De la sângele ei, mâinile mele deveniseră alunecoase. 
Palmele și degetele îmi erau tăiate de milioane de cioburi. 

Cinci metri. 

Sirenele urlau undeva departe. 

Degetele îmi tremurau. Picioarele mi se înțepeneau. Dar eram 
stimulată de adrenalină. O teribilă energie interioară mă făcea 
să continui. 

În cele din urmă, am decis că mă aflam suficient de departe. 
Am lăsat-o pe Purviance pe pământ. Căzând în genunchi, i-am 
pipăit gâtul. 

Un puls slab? Nu puteam fi sigură. 

Rupând jacheta lui Purviance, am căutat rana care sângera. 
Pe burtă avea o tăietură ca o semilună neagră. Am apăsat 
palma pe ea. 

În acel moment, o explozie sfârtecă noaptea. Am auzit 
sunetul cumplit al metalului retezând metalul. 

În timp ce ridicam brusc capul, Citro&nul exploda într-o sferă 
de lumină. Focul izbucni de la motor, împroșcând gheizere albe 
în ceața neagră-albastră. 

Dumnezeule drag! Unde era Jake? 

Am alergat la Citroen. 

După șase metri, căldura mă opri ca un zid. Am ridicat un 
brat. 

— Jake! 

Mașina era un infern. Flăcările se prelingeau de dedesubt și 
curgeau pe geamuri. Nici urmă de Jake. 

Am simţit cenușă și transpiraţie pe față. Ceaţă. Lacrimi 
curgându-mi pe obraji. 

— Jake! 

O a doua explozie aruncă metal și flăcări către cer. 

Un hohot de plâns mi se ridică în gât. 

Niște mâini mă apucară de umeri. 

Am fost trasă cu brutalitate înapoi. 

N-o să vă mai ţin în suspans. Toată lumea a supraviețuit. 

Ba nu! A supravieţuit toată lumea cu excepția tipului învelit în 
giulgiu. Din el nu au mai rămas oasele, ci doar cenușa. 

Jake s-a ales cu mâinile arse și cu sprâncenele pârlite. Nimic 
important. 

Purviance a pierdut mult sânge și și-a fracturat câteva coaste 
și un picior. Splina i-a fost îndepărtată fiindcă era făcută bucăţi, 
iar la gleznă va avea nevoie de o tijă. Dar se va face bine. Și va 
face pușcărie. 

Citroenul nu se va face bine. Resturile sale abia dacă merită 
să fie duse la fiare vechi. 

Purviance a stat o zi inconștientă, apoi, povestea s-a conturat. 

Încet. Fiindcă Ryan sugera unele variaţii pe baza informaţiilor 
primite de la Kaplan și Birch. 

Ceea ce presupusesem era adevărat. Ferris și Purviance erau 
amanți. Birch a găsit în apartamentul ei din Saint Leonard 
lucrurile obișnuite în astfel de cazuri. Un halat bărbătesc în 
dulap. Aparate de bărbierit de unică folosință și o periuţă de 
dinți în dulăpiorul cu medicamente. 

Relaţia a debutat la puţin timp după ce Purviance începuse să 
lucreze pentru Les Imports Ashkenazim. Pe măsură ce anii 
treceau, ea făcea presiuni tot mai mari asupra lui Ferris pentru 
ca acesta să divorțeze de Miriam. El o tot ducea cu vorba. De 
asemenea, implicarea ei în afacere tot creștea. 

Purviance era la curent cu operaţiunile desfășurate la depozit. 
Adică: știa totul și era implicată în toate. A auzit când Ferris l-a 
sunat pe Kaplan și i-a cerut să intermedieze vânzarea 
scheletului de la Masada. A auzit convorbirile cu părintele 
Morissonneau și Tovya Blotnik și a aflat istoria scheletului. l-a 
displăcut că Ferris făcea o afacere pe cont propriu, iar pe ea o 
lăsa pe dinafară. 

Nu cu mult timp în urmă, a auzit conversaţia lui Ferris cu 
agentul de turism. Ferris plănuia o vacanţă în însorita Floridă 
împreună cu nevastă-sa. Asta a fost picătura care a umplut 
paharul. Ferris plănuia o lovitură în afaceri fără ea și încerca să- 

și salveze căsnicia. Purviance a avut o discuţie cu iubitul ei în 
privinţa priorităţilor. 

Sătul să se simtă vinovat sau sătul de stresul jocului pe două 
fronturi, Ferris a hotărât să se despartă de Purviance. Les 
Imports Ashkenazim avusese o problemă, dar, una peste alta, îi 
mergea bine. Relaţia cu Miriam se îmbunătățea. Nu avea nevoie 
de Purviance. Ferris i-a promis o plată compensatorie pe șase 
luni și i-a cerut să plece. 

Primul telefon la Boca, în timpul săptămânii de plajă, fusese 
dat de Purviance care îl implora pe Ferris să se răzgândească. 
Ferris i-a tăiat-o scurt. Fusese cu adevărat părăsită. Ramăsese și 
fără iubit, și fără slujbă. 

Al doilea telefon la Boca a fost dat de Purviance care îl 
ameninţa. Știa despre schelet și îi cunoștea valoarea. Voia o 
bucată din plăcintă sau îi va spune lui Miriam despre relaţia lor 
și va informa autorităţile despre schelet. Ferris i-a râs în nas. 

Cu cât Purviance se gândea mai mult la asta, cu atât devenea 
mai furioasă. Ea construise afacerea lui Ferris. Îl primise în patul 
ei. Și acum era aruncată ca un gunoi. Dacă îl turna nevestei și 
poliţiei, nu se alegea cu nimic. Și nu l-ar face să sufere destul de 
tare. Ferris ar fi trebuit să plătească un preț mult mai mare. 
Inspirată de CSI, Lege și Ordine și NYPD Blue, Purviance s-a 
hotărât să angajeze un asasin. Să scape de Ferris și să preia 
controlul afacerii. 

O fată evreică drăguță, care n-avea niciun fel de relații. Nu 
cunoștea niciun asasin. Pe cine era să sune? Kaplan era un fost 
pușcăriaș care făcea treburi ilegale. Purviance avea numărul lui 
din lista de telefoane de la depozit. 

Kaplan era un infractor; da, dar nu un ucigaș. A văzut o fraieră 
și s-a hotărât să profite de șansă. l-a luat banii lui Purviance, dar 
nu i-a făcut treaba. 

Înșelată ca iubită. Îndepărtată ca partener de afaceri, înșelată 
și în calitate de client. Purviance fierbea. Condusă de o furie 
obsesivă, a decis să acționeze. Știind că vecinul ei ţinea o armă 
în mașina, a furat-o și l-a ucis chiar ea pe Ferris. Oricum, furia i-a 
afectat gândirea strategică. După ce a băgat două gloanțe în 
Ferris, Purviance i-a apăsat degetele pe armă și a tras un foc în 
aer. Altă scenă remarcabilă din filmele cu polițiști. Observând o 
rană autoprovocată, doctorul găsește urme de praf de pușcă pe 
mână. Numai că Purviance a făcut o gafă enormă. A lăsat arma, 

dar a cules cartușele, eliminând orice șansă ca omorul să poată 
fi considerat sinucidere. 

Până la urmă, criminaliștii au găsit în debara un fragment de 
glonț, care penetrase craniul lui Ferris. Un alt glonț a fost scos 
dintr-un perete de pe hol. Impreună cu primul glonţ din tavanul 
peretelui și fragmentele recuperate din craniul lui Ferris, 
reprezenta o dovadă că fuseseră trei împușcături. Reconstrucţia 
balistica a arătat că Ferris a fost împușcat în timp ce se afla cu 
fața spre ușa. Probabil că habar nu avea de intenţiile ucigașe ale 
lui Purviance când ea a intrat în debara și a ajuns în spatele lui. 

Care era pasul următor pentru Courtney? Era chiar surprinsă 
de sângele rece de care dăduse dovadă la asasinarea lui Ferris. 
Mai avea două lucruri de făcut. Să nu fie prinsă și să-și 
recupereze pierderile financiare. Purviance a luat un bilet de 
avion către Israel pe numele Channah Purviance, versiunea 
tunisiană de dinaintea pașaportului canadian. Inadvertenţa i-a 
permis să scape de control. 

Știind că Ferris îl sunase pe Blotnik, Purviance s-a dus la AIA 
pretinzând că vine în numele șefului ei și vrea să stabilească 
metoda de plata. O altă nedreptate o aștepta. Blotnik nu primise 
scheletul de la Masada. Purviance a blufat, spunând că știe cine 
l-a luat. l-I putea aduce dacă Blotnik avea bani sau ceva de 
valoare la schimb. Blotnik i-a arătat oasele din giulgiu. Crezând 
că acestea ar putea valora ceva, Purviance l-a omorât și pe el și 
a furat noile oase. 

Povestea lui Kaplan a fost simplă. Miriam Ferris fusese 
întotdeauna amabilă, îi fusese prietenă chiar și atunci când el 
era la pușcărie. Miriam i-a trimis ciocolată. l-a trimis scrisori. 
Biletul pe care îl găsiserăm în apartamentul lui Kaplan era doar 
unul din multele bilete de încurajare pentru a-și păstra credința. 

Kaplan știa de la Purviance de relaţia ei cu Ferris. Fusese 
prima lui întrebare când ea l-a contactat pentru a-i ucide șeful. 
In timpul negocierilor, Kaplan a ajuns la concluzia că Purviance 
era perfidă și lipsită de conștiință. El credea că, încolțită, ea ar fi 
lansat o perdea de fum pentru a se salva. Cine este mai 
vulnerabil decât soția înșelată? Temându-se că Purviance ar 
putea-o indica pe Miriam drept asasină, Kaplan mi-a dat 
fotografia lui Max pentru a orienta ancheta în altă direcţie. 

Kaplan se temea, de asemenea, că Purviance l-ar fi putut 
implica pe el. Sau mai rău. Ea plănuise asasinarea iubitului. 


345 


Dacă a trecut ea însăși la acţiune, de ce să nu-l omoare și pe 
ticălosul care o escrocase cu trei mii de dolari? Și Litvak, 
prietenul lui Kaplan, era enervat că acesta îi promisese scheletul 
de la Masada și apoi nu și-a îndeplinit obligaţiile. Ca și 
Purviance, Kaplan a întrevăzut șansa de a împușca doi iepuri. Să 
dispară din Canada și să dreagă lucrurile în Israel. 

De ce furase Blotnik oasele din giulgiu? În privinţa asta, 
probabil că Jake avea dreptate. 

Blotnik fusese un copil-minune în timp ce făcea facultatea la 
New York. Articole în reviste prestigioase înainte de a-și lua 
diploma. Apoi capodopera - 300 de pagini despre „Ecleziastul 
Rabbah”, un comentariu rabinic din vremea Talmudului. Ofertele 
de serviciu au curs ca vinul în Cana Galileeii. Blotnik s-a mutat în 
Israel, s-a căsătorit, a obţinut permis după permis pentru a sapa 
la cele mai râvnite situri. Lumea era a lui. 

Un coleg mai tânăr a decis și el că vrea să fie al lui. A fost 
extraordinar atât timp cât a durat, dar relaţia s-a terminat prost. 
Pe Blotnik l-a părăsit nevasta. L-a părăsit iubitul. 

Poate că a fost rușinea. Poate singurătatea. Poate depresia. 
După divorț, Blotnik și-a pierdut interesul. A organizat câteva 
săpături, a publicat câteva articole. Ceva superficial despre băile 
de la Hammat-Gader. Apoi, timp de două decenii, nimic. 

Telefonul lui Ferris a venit probabil ca o mană cerească. 
Oasele de la Masada care dispăruseră de mai bine de patru 
decenii? In timpul anilor îndelungaţi în care s-a ocupat de 
arheologie în Israel, Blotnik auzise zvonuri despre un asemenea 
schelet. Se putea doar specula despre ce altceva îi vorbise 
Ferris sau Kaplan sau ce se șoptea printre colegii lui. Oasele 
erau ale unui personaj important din Palestina romană a 
secolului I. Un VIP din Biblie? Probabil că Blotnik și-a văzut 
viitorul scris în lumini ca pe un frontispiciu la Hollywood. 

Apoi, mana cerească a dispărut din cauza morţii lui Ferris. 
Luminile s-au stins. La puţin timp după aceea, l-am sunat eu. 
Aveam scheletul de la Masada. Un nou răsărit! Meritele îi vor fi 
recunoscute! 

Văzând un mod de a-și relansa cariera sau de a-și mări contul 
din bancă, așa cum credea Ryan, Blotnik a făcut cercetări în 
privinţa scheletului de la Masada și a „Peșterii 2001”. Apoi, Max 
i-a fost din nou luat. Eu și Jake am venit să-i spunem că 
scheletul fusese furat. Blotnik era deznădăjduit. Potenţiala lui 

revenire era un fiasco. Ca și Purviance, băiatul-minune nu a 
făcut faţă dezamăgirii și se afla într-o stare de spirit jalnică. 

Apoi, altă mană cerească. Un document uitat din neatenţie în 
copiator. 

Blotnik a citit raportul lui Getz și și-a făcut o copie. Un giulgiu 
funerar din secolul I? Cu posibilitatea de a exista rămăşiţe 
omenești? Descoperit de Jake Drum? Care era teoria acestui 
Drum despre mormântul familiei lui Isus? 

Implicaţiile explozive ale teoriei lui Jake și descoperirea de 
către mine a giulgiului nu l-au lăsat indiferent pe Blotnik. Dacă 
nu putea avea scheletul de la Masada, era bun și ăsta! 
Înarmându-se cu un cuţit, s-a îndreptat către Beit Hanina și a 
așteptat ca Jake să plece de acasă. A fost ușor. 

Cât despre Jake... 

Adevărul așa cum l-a declarat. Se dusese cu mașina la șantier 
pentru a-i găsi pe cei din Hevrat Kadisha pricinuind pagube 
majore. În cele din urmă, a trebuit chemată poliţia. Până să 
plece de acolo, se făcuse prea târziu ca să o viziteze pe Getz 
sau pe Bloom. Poliţiștii veniţi la sit i-au cerut să le arate 
autorizațiile de excavare, pe care Jake le păstra acasă. 

Întorcându-se în apartament, și-a scos lucrurile din buzunar și 
a luat copiile permiselor pentru situl de la Talpiot. Apoi a 
descoperit că dulapul era deschis și că oasele din giulgiu 
dispăruseră. Înfuriat, a ieșit pe ușă ca o furtună, fără să o înculie. 
Încercând să se ocupe de ambele lucruri în același timp, a trecut 
mai întâi pe la sediul poliţiei pentru a le da actele, apoi s-a dus 
direct la Blotnik. 

Eu ajunsesem prima la Rockefeller, iar el m-a găsit în dulap. 

Așadar: 

Oasele din giulgiu fuseseră transformate în cenușă. 

Kaplan era liber. 

Purviance va fi acuzată de asasinarea lui Blotnik în Israel. Va 
urma extrădarea? Poate. 

Și Max? 

Reprezentanţi ai Hevrat Kadisha au recunoscut, după ce 
Friedman a făcut presiuni asupra lor, ca ei au eliberat și au 
reînhumat scheletul de la Masada. Nici ameninţarea cu tortura, 
nici cu urmărirea în instanţă nu i-au putut convinge să dezvăluie 
locul. Mai auziseră toate astea. Pentru ei conta sacralitatea legii 

evreiești. Halakha.  Solicitările de acces temporar sub 
supravegherea lor n-au fost acceptate sub nicio formă. 

Așadar: Au mai rămas doar trei lucruri. Poza originală de la 
Kaplan. Eșantionul de os prelevat pentru stabilirea ADN-ului. 
Fotografiile făcute de mine în laboratorul din Montreal. 

Altfel, Max era pierdut. 


348 


41. 


Era deja joi, la patru zile de la accident. Eu și Ryan ar urma să 
ne reîntoarcem la Montreal cu zborul de noapte. Inainte de a 
părăsi Israelul, ne-am hotărât să mai facem o ultimă încercare. 

M-am pomenit mergând iar pe drumul către Jericho. Eu și 
Ryan am trecut pe lângă Qumran, faimos pentru esenienii săi, 
pentru peșteri, pergamente, și Ein Gedi, vestit prin plaje și 
centrele de spa. În stânga, Marea Moartă se întindea verde- 
cobalt spre lordania. În dreapta, un peisaj chinuit, cu dealuri 
abrupte și platouri. 

În cele din urmă, am zărit-o, de un roșu aprins pe suprafaţa 
perfect albastra a cerului. Citadela lui lrod de la marginea 
deșertului iudaic. 

Ryan coti. Doi kilometri mai încolo, am intrat într-o parcare și 
am oprit mașina. Panouri pentru turiști. Indicatoare spre 
restaurante, magazine, toalete. 

— Luăm telecabina sau mergem pe Poteca Șarpelui? am 
întrebat. 

— Cât de abrupt este urcușul? 

— O nimica toată. 

— De ce se numește așa? 

— Cărarea șerpuiește niţel. 

Fusesem avertizată că drumul era prost și prăfuit, era de 
mers o oră sau mai mult. Purtam niște pantofi ușori. 

— Ce-ar fi să luăm telecabina și mai vedem? 

— Pămpălăule! am zâmbit eu. 

— Legiunilor romane le-au trebuit șapte luni să ajungă în vârf. 

— Se băteau cu o armată de zeloţi. 

— Detalii, detalii! 

Masada este cel mai vizitat loc din Israel, dar nu în ziua 
aceea. 

Ryan cumpără bilete și intrarăm într-o telecabină goală. 
Ajunși sus, urcarăm o scară în spirală să vedem străvechea 
așezare desfășurată în faţa noastră. 

Eram cuprinsă de venerație. Romani. Zeloţi. Bizantini. 
Nazarineni? Stăteam chiar pe același pământ. Pământ pe care 

trăiau oameni mult înainte ca europenii să pună ochii pe Lumea 
Nouă. 

Mă uitam la ceea ce rămăsese din zidul împrejmuitor, un 
contrafort înalt acum, pietrele vechi erodate și albite de vreme. 
Privirea mi se abătu asupra terenului arid împrejmuit de zid. 
Uscăciune deșertică, iar pe ici, pe colo arbuști de viță-de-vie ce 
se luptau sa trăiască. Inflorescențe purpurii. Surprinzător. 
Frumuseţe în mijlocul ruinei! 

Mă gândeam la soldaţi și călugări. Devotament și sacrificiu. 
Mintea mea se întreba. Cum? De ce? 

Lângă mine, Ryan studia harta. Deasupra mea, un steag 
israelian se zbătea în vânt. 

— Turul de vizitare începe aici. 

Ryan mă luă de mână și mă conduse către nord. 

Am vizitat depozitele, încăperile ofițerilor, palatul nordic unde 
Yadin și-a descoperit „familia”. Biserica bizantină, sinagoga. 

Am întâlnit puţini oameni. Un cuplu care vorbea germana. Un 
grup de elevi vegheaţi de părinți înarmaţi. Adolescenti îmbrăcaţi 
în uniforme, cu pistoale-mitralieră Uzi pe umăr. 

Odată terminat circuitul standard, eu și Ryan ne-am întors și 
ne-am îndreptat spre capătul sudic. Niciun alt turist nu se 
aventura până acolo. Am verificat schița din broșură. Citadela 
sudică și zidul erau marcate. O cisternă de apă. Marele bazin. 
Niciun cuvânt despre peșteri. 

Am făcut un popas la zidul împrejmuitor, copleșită din nou de 
întinderea de nisip și piatră care se pierdea în negură. Copleșită 
de formațiunile uriașe și tăcute modelate de secole de vânt. 

Am arătat către un pătrat abia vizibil în peisajul selenar de 
dedesubt. 

— Vezi conturul acela? 

Ryan încuviinţă, cu cotul sprijinit de balustrada alături de 
mine. 

— Aceea era una dintre taberele romane. 

M-am aplecat și mi-am întins gâtul spre stânga. Acolo era. O 
rană întunecată care străpungea carnea dealului. 

— Uite peștera! am spus cu voce spartă. 

Priveam fascinată. Ryan știa ce simt. Trăgându-mă cu 
blândeţe înapoi, îmi cuprinse umerii cu braţul. 

— Ai vreo teorie privind identitatea sa? 

Mi-am ridicat mâinile într-un gest de „Cine știe?” 


— Presupuneri? 

— Max a fost un bărbat care a murit la o vârstă cuprinsă între 
40 și 60 de ani, cu aproape 2000 de ani în urmă. A fost îngropat 
împreună cu peste 20 de alţi oameni în peștera de dedesubt. 

Am arătat dincolo de zidul împrejmuitor. 

— Dintele unei persoane mai tinere a ajuns în maxilarul său. 
Din greșeală, probabil. O greșeală fericită. Altfel, este posibil să 
nu fi știut niciodată despre legătura dintre oamenii din peștera 
și familia din mormântul descoperit de Jake, cel în care am găsit 
giulgiul. 

— Cel despre care Jake crede ca este al familiei lui Isus. 

— Da. Deci Max s-ar putea foarte bine să fi fost nazarinean, 
nu zelot. 

— Jake este al dracului de sigur că acel mormânt a aparținut 
Sfintei Familii. 

— Numele se potrivesc. Stilurile decorative ale osuarelor. 
Vârsta giulgiului. 

Am lovit o piatră. 

— Jake este convins că osuarul lui lacov provine din acel 
mormânt. 

— Și tu? 

— Sunt intrigată. 

— Ce înseamnă? 

M-am gândit un moment. Ce credeam? 

— S-ar putea să aibă dreptate. Doar că este o idee prea 
copleșitoare pentru a o accepta. Toate cele trei religii care s-au 
născut de-a lungul istoriei Palestinei se bazează mai mult pe 
misterul divin și credință spirituală decât pe știință și motivul 
care stabilește legitimitatea lor. Faptelor istorice li s-au dat 
diferite interpretări pentru a le face să se potrivească cu 
ortodoxismul lor favorit. 

Faptele care nu se potriveau au fost tăgăduite. 

— Ceea ce pretinde Jake în legătură cu mormântul de la 
Kedron ar putea submina elemente ale credinței creștine. Poate 
că Maria n-a rămas virgină. Poate că Isus a avut fraţi, chiar copii. 
Poate că Isus a rămas învelit în giulgiu, în mormânt, după 
crucificare. 

Mi-am înclinat capul către peștera de sub noi. 

— Unii ţin cont de „Peștera 2001” și de unele elemente 
respectate ale istoriei evreiești. Poate că Masada n-a fost 

ocupată doar de zeloţi evrei în timpul revoltei din secolul |. 
Poate că primii creștini se aflau și ei aici. Cine știe? Ceea ce știu 
este că e tragic că nu s-a putut preleva ADN din oasele aflate în 
giulgiu. Mai ales fiindcă este clar că măcar una dintre 
persoanele din peștera de aici se înrudea cu oamenii din 
mormântul găsit de Jake. 

Ryan se gândi la spusele mele. Apoi: 

— Deci, cu toate ca ADN-ul face legătura dintre un dinte de la 
Masada și mormântul de la Kedron, crezi ca reapariţia lui Max și 
descoperirea oaselor din giulgiu în decurs de câteva săptămâni 
a fost o pură coincidenţă? 

— Da, cred! Dintele a aparținut indiscutabil cuiva din „Peștera 
2001” și a fost asociat din greșeala cu Max. Dar poate că Max a 
fost doar mesagerul, nu mesajul din toată această poveste. 
Amuzant. Sunt chiar mai curioasă să știu cui a aparţinut acest 
dinte decât să aflu cine a fost Max. 

— Nu înțeleg. 

— Totul a început cu Max, dar Max se poate să fi nimerit din 
întâmplare într-un mormânt care exista deja. 

— Tot nu înţeleg. 

— Pentru că mormântul lui Max se afla în fundul peșterii, 
trupul lui nu a fost sfâșiat de animale. Este posibil să fi rămas 
intact nu pentru că a fost îngropat altfel decât ceilalţi sau pentru 
că statutul său social era mai înalt decât al celorlalţi, ci pur și 
simplu pentru că a fost pus în pământ la o distanță mai mare de 
intrarea în peșteră. Dar, pentru că scheletul lui a fost singurul 
complet, articulat, oameni l-au luat pe Max că pe o persoană 
specială. Cineva l-a scos din Israel. Lerner l-a furat. Până la 
urmă, principala calitate a lui Max s-ar putea să fi fost faptul că 
s-a păstrat intact și ne-a condus la molarul ciudat. 

— Legând mormântul de la Kedron de Masada! Jake are vreo 
teorie legată de persoana căreia i-ar aparţine acest dinte? 

— Au fost o mulţime de cadavre în peșteră. Jake crede că ar fi 
vreun nepot al lui Isus, poate un copil al vreuneia dintre surori. 
ADN-ul mitocondrial indică o legătură de rudenie pe linie 
maternă. 

— Nu un frate? 

— Putin probabil. Inscripţiile îi indică pe luda, Iosif, lacov și, 
dacă osuarul este autentic, Maria și Salomeea. Simon a murit 
câţiva ani mai târziu. 

Am tăcut din nou, dar tot eu am vorbit prima: 

— Este nostim: Max a început totul. Lerner l-a furat de la 
Musée de l'Homme pentru că a crezut povestea lui Joyce despre 
pergament și teoria că Isus ar fi trăit la Masada. S-a dovedit că 
Joyce ar fi putut avea dreptate în legătură cu Isus, un Isus, dar 
greșea în privinţa lui Max. Max nu poate fi Isus din Nazaret, care 
a murit la treizeci și ceva de ani, conform Scripturii. Vârsta lui nu 
se potrivește și ADN-ul mitocondrial dovedește că nu este 
înrudit pe linie maternă cu cei din mormântul de la Kedron. Dar 
Max s-ar putea să fi fost unul dintre nepoţii lui Isus. 

— Se presupune că pergamentul lui Grosset a fost scris de 
cineva pe nume Isus, fiul lui lacov. 

— Exact. Dar și dintele ar fi putut fi al unuia dintre nepoţii lui 
Isus. După Bergeron, bărbatul căruia i-a aparţinut dintele a 
murit la o vârstă cuprinsă între 35 și 40 de ani. Dacă una dintre 
surorile lui Isus s-a măritat cu un bărbat numit lacov și au avut 
un fiu, acel copil ar fi avut ADN-ul ei mitocondrial. Dacă aceste 
evenimente au avut loc în preajma perioadei crucificării, vârsta 
s-ar potrivi. S-ar putea ca dintele să fi aparţinut unui Isus, fiu al 
lui lacov. La naiba, Ryan! Orice bărbat din balamucul ăla ar fi 
putut avea acel nume. Nu vom ști niciodată! 

— Cine era septuagenarul din „Peștera 2001” la care face 
referire Yadin în raportul și cartea lui? 

— Același răspuns. Nu era Max, nu era bărbatul căruia i-a 
aparţinut dintele, dar putea să fi fost oricare dintre bărbaţii din 
grămada aia. 

Următorul comentariu al lui Ryan atinse esența problemei. 

— Chestia cea mai tare este că, indiferent al cui a fost dintele, 
dacă Jake are dreptate în legătură cu osuarul lui lacov, și, 
implicit, cu mormântul de la Kedron și Sfânta Familie, prezenţa 
dintelui în peșteră îi plasează pe nazarineni la Masada în timpul 
asediului. Un fapt care nu se potrivește cu părerea Israelului 
despre Masada. 

— Foarte adevărat! În special teologii israelieni vor considera 
prezenţa nazarinenilor la Masada drept un sacrilegiu. Ține cont 
de reținerea lor de a discuta despre scheletele din peșteră sau 
de a face și alte teste. 

M-am întors și am arătat spre capătul nordic al 
așezământului. 


— Există un mic monument dincolo de marginea vestică, la 
extremitatea taberei romane, acolo unde au fost reînhumate 
rămășițele de la Masada, în 1969. Oasele din „Peștera 2001” ar 
putea fi exhumate, dar Israelul nu va permite asta. 

— Și oasele din giulgiu? 

— Nu vom ști niciodată. Dacă Jake ar fi reușit să obţină ADN 
sau să facă alte teste, poate o scanare electronică a rănii de la 
călcâi, s-ar fi putut să aflăm mai multe. Așa, tot ce avem sunt 
câteva fotografii amărâte pe care le-am făcut în mormânt. 

— Cum rămâne cu părul și mostrele de os prelevate de Getz? 

— Din păr s-ar putea să scoatem ceva astăzi. Particulele de os 
sunt doar puţin mai mult decât praf. Sunt surprinsă că Getz le-a 
descoperit. 

— Jake n-a pus deoparte câteva dintre oasele din giulgiu? 

— N-a avut șansa s-o facă. 

— Vrea să solicite testarea ADN a oaselor din osuarul lui 
lacov? 

— A depus o cerere. Israelienii l-au refuzat, iar oasele sunt în 
posesia lor. Din câte îl cunosc pe Jake, o să insiste. 

— Osuarul lui lacov s-ar putea să fie un fals. 

— S-ar putea, am căzut eu de acord. 

Ryan mă strânse puternic în braţe. Ştia că îmi ascund vina și 
dezamăgirea. Max era dus, înhumat pentru totdeauna într-un 
mormânt anonim. Oasele din „Peștera 2001” erau duse și ele, 
îngropate sub unul dintre cele mai sacre monumente ale 
Israelului. Oasele din giulgiu erau duse la rândul lor, distruse 
într-o catastrofă de benzină și foc. 

Preţ de o clipă, am stat să urmăresc acea linie melancolică a 
Universului. Pustiu. Mort. 

Ani de zile am citit și am auzit despre zonele de conflict de pe 
planeta noastră. Era imposibil să n-o fac. 

Psalmii numeau lerusalimul Orașul lui Dumnezeu. Zaharia l-a 
numit Orașul Adevărului. Al cui Dumnezeu? Al cui Adevăr? 

— LaManche a sunat astăzi. 

Reveneam într-o lume în care părea posibil un oarecare 
control asupra propriei vieți. 

— Ce mai face bătrâna pasăre? 

— E multumit că mă întorc luni. 

— Ai fost plecată doar o săptămână și jumătate. 

— Avea vești. S-a făcut o exhumare. Sylvain Morissonneau a 
suferit un infarct. 

— Preotul de la mănăstire? 

Am încuviințat. 

— A murit din cauza unui infarct masiv. 

— Nu fost oamenii cu ochi sabatici din Jihad? 

— Doar o slăbiciune a mușchiului inimii, probabil asociată cu 
un nivel ridicat de stres cauzat de schelet. 

— Asta mi-a adus aminte de ceva. Friedman are vești 
proaspete. l-a arătat doamnei Hanani biletul slujnicei și, în cele 
din urmă, a lămurit povestea spargerii camerei tale. N-a fost 
nicio spargere. Hossam al-Ahmed este unul dintre bucătarii 
hotelului; o sâcâia pe drăguţa sa, una dintre slujnice. Tipa în 
culpă a hotărât să i-o facă bădăranului. A răvășit o cameră și a 
zis că el e vinovatul. Ușa ta era descuiată. 

— Asta-i o ironie! Toate megateoriile noastre pentru a explica 
uciderea lui Ferris și furtul lui Max! Ca au făcut-o evreii 
ultraortodocși. Ba nu, creștinii zeloţi! Nu ei, ci fundamentaliștii 
islamici! 

— Până la urmă, a fost răzbunare și lăcomie. Două dintre 
vechile păcate. Niciun secret de stat. Niciun război sfânt. Nicio 
subminare a doctrinei sau credinţei. Am descâlcit metodologia 
unei crime și am identificat un ucigaș. Ar trebui să fiu 
binedispusă, dar, cumva, în contextul ultimelor două săptămâni, 
crima pare banală, aproape ca Charles Bellemare. 

— Cowboy-ul drogat care a rămas înțepenit în coș? 

— Da. Urmărindu-i pe micii noștri jucători pe marea scenă, am 
fost copleșită de amploarea contextului. Crima pare aproape 
insignifiantă. 

— Ne-am lăsat furati amândoi de evenimente. 

— Am citit ceva numit studiu internaţional privind credinţa. 
Cercetătorii au ales un eșantion din 60 de ţări, reprezentând 1,2 
milioane de suflete din lumea întreagă, încercând să afle ce cred 
despre Dumnezeu. 87 de procente din respondenţi consideră că 
aparţin unei religii. 31 de procente cred că religia lor este 
singura adevărată. 

Ryan dădu să vorbească. Dar eu nu terminasem. 

— Dar greșesc, Ryan! În ciuda ritualurilor, a retoricii și chiar a 
bombelor, fiecare religie spune, în general, același lucru. 

Budismul. Taoismul. Zoroastrismul. Sikhismul. Șamanismul. Nu 
contează! Alege-o pe oricare! 

— M-ai pierdut, scumpo! 

— Tora, Biblia, Coranul. Fiecare oferă o rețetă pentru 
mulțumirea spirituală, pentru speranță, pentru dragoste și 
pentru controlul pasiunilor omenești elementare și fiecare 
pretinde că a primit reţeta direct de la Dumnezeu, chiar dacă 
mesagerul e diferit. Toţi încearcă doar să furnizeze o formulă 
pentru ordine, viață spirituală, dar mesajul este cumva 
distorsionat, așa cum celulele dintr-un corp devin cancerigene. 
Purtători de cuvânt autodeclaraţi stabilesc granițele credinţei 
corecte, cei din afară sunt etichetați ca eretici, iar credincioșii 
sunt îndemnați să-i atace. Nu cred ca asta s-a intenţionat. 

— Scumpo, știu că ai dreptate, dar acest poliţist care 
muncește a abandonat demult orice speranţă de suprimare a 
răului. Frumoasa lume a crimei. Nu cred că sunt în măsură să 
reconciliez conflictele dintre credințele aceste lumi. Acasă, la 
morgă sunt cadavre care merită atenţia noastră. Facem ce 
putem. Și știi ceva? Ne pricepem destul de bine la asta. 

O ultimă privire aruncată câmpiei. Atâta frumusețe care îţi 
taie respiraţia, atâta vrajbă! Apoi, fără nicio tragere de inimă, l- 
am lăsat pe Ryan să mă îndepărteze de zid. 

Adio Israel, îţi doresc liniște! 


SPICUIRI DIN DOSARELE CRIMINALISTICE 
ALE DOCTORULUI KATHY REICHS 


Cele mai multe romane având-o ca eroină pe Temperance 
Brennan reprezintă o combinaţie de cazuri reale cu care am 
avut de-a face. Am început cu scheletul unui copil dezgropat de 
pe câmpul unui fermier, am adăugat niște oase găsite într-o 
pivniță cu mai multe niveluri și le-am amestecat. Povestea 
începe cu decupaje îngălbenite din ziare, o fotografie alb-negru, 
o mulțime de fotocopii de proastă calitate și o legendă foarte 
ciudată. 

Doctorul James Tabor, un coleg de la Universitatea Carolinei 
de Nord din Charlotte, poartă două pălării. Este atât arheolog cu 
specializare în studiul Bibliei, cât şi erudit și expert în mișcările 
religioase apocaliptice moderne. In cea de-a doua ipostază, a 
consiliat FBl-ul în legătură cu conflictul de la Waco, Texas, al 
Ramurii Davidienilor și m-a povăţuit în timp ce scriam cartea 
Moartea zilei. |n postura de specialist în Biblie, a studiat 
Manuscrisele de la Marea Moartă și a făcut săpături la Qumran, 
locul unde au fost descoperite, a participat la excavaţiile din 
peștera „loan Botezătorul”, la vest de lerusalim, și a făcut 
cercetări la Masada, cel mai faimos sit arheologic din Israel. 

Terminasem Jalea de luni în toamna anului 2003 și începusem 
să fac o selecție mentală care s-ar fi materializat până la urmă 
în cea de-a opta carte scrisă de mine. Tabor m-a sunat într-o 
dimineață și mi-a vorbit despre morminte jefuite și schelete 
furate. Scria o lucrare de nonficţiune, Dinastia lui Isus, în care 
intenţiona să prezinte fapte istorice despre familia lui Isus, 
bazate pe ultimele cercetări și descoperiri arheologice. N-aș 
vrea să aud povestea pentru a o folosi ca eventuală intrigă într- 
un roman cu Temperance Brennan? 

Firește că da! Mi-am început cariera ca arheolog. La fel și 
Tempe. De ce s-o n-o implic într-un complot arheologic? Am 
acceptat să ne întâlnim și, în timpul prânzului, Tabor mi-a arătat 
fotografii și tăieturi din ziare, spunându-mi următoarele: 

Din 1963 până în 1965, arheologul israelian Yigael Yadin și o 
echipă internaţională de voluntari au făcut săpături la situl 
israelian de la Masada. 25 de schelete și un fetus au fost găsite 
în peștera de sub zidul împrejmuitor, în marginea de sud a 
așezământului. Yadin nu dezvăluie presei existența acestor 

oase, deși vorbește despre cele trei schelete descoperite de 
echipa sa în complexul principal de ruine din partea de nord. De 
asemenea, oasele nu au fost raportate nici de Nicu Haas, 
antropologul implicat în acest proiect. Menţionate doar într-o 
anexă, nici oasele, nici conţinutul peșterii nu sunt descrise în 
cele șase volume ale publicaţiei apărute după încheierea 
săpăturilor de la Masada. 

Au trecut 30 de ani. A apărut fotografia unui singur schelet 
intact găsit în aceeași peșteră din care Yadin dezgropase cele 
25 de persoane ale căror oase erau amestecate. Yadin n-a 
descris niciodată scheletul intact în rapoarte sau interviuri. 

Intrigat, Tabor a făcut rost de transcrierile ședinţelor de 
șantier din timpul excavaţiilor de la Masada. Paginile care 
acoperă perioada descoperirii și îndepărtării schelelor din 
peșteră lipsesc. 

Tabor găsește notițele originale, scrise de mâna lui Nicu Haas. 
Din inventarul oaselor reiese clar că Haas n-a văzut niciodată 
scheletul articulat, întreg. 

Tabor studiază articolele din ziare din perioada săpăturilor de 
la Masada. El descoperă o declaraţie făcută de Yadin, la sfârșitul 
anilor 1960, unui jurnalist, în care susţine că nu era treaba lui să 
solicite testarea cu carbon radioactiv. Tabor face verificări în 
revista Radioacarbon şi descoperă că, în anii 1960, Yadin a 
trimis, de fapt, probe de la alte situri pentru testarea cu C14. 

M-am uitat la mica fotografie alb-negru a acelui unic schelet. 
Am privit fotocopiile notiţelor lui Haas și transcrierea ședințelor. 
Am fost captivată. Dar Tabor nu terminase. 

Derulare rapidă până în vara anului 2000. In timp ce făcea o 
excursie cu studenţii săi în Valea Hinnom, Tabor și arheologul 
israelian Shimon Gibson au dat peste un mormânt recent jefuit. 
Au făcut săpături și au descoperit niște osuare sparte și 
rămășițe de schelet înfășurate într-un giulgiu. Testarea cu 
carbon radioactiv plasează giulgiul în secolul |. ADN-ul relevă o 
legătură de rudenie între indivizii din mormânt. Fragmentele de 
osuare sunt inscripţionate cu numele Maria și Salomeea. 

Din nou, derulare rapidă înainte. Octombrie 2002. Un 
colecționar de antichităţi anunţă existenţa unui osuar din secolul 
| inscripţionat „Iacov, fiul lui losif, fratele lui Isus”. Colecţionarul 
declară că acesta a fost cumpărat în 1978, dar Tabor a 
descoperit dovezi circumstanţiale care sugerau că a fost luat în 

timpul jefuirii mormântului în care s-au găsit oase învelite într- 
un giulgiu, cu doi ani mai devreme. Construcţia se potrivea. 
Decoraţiunile se potriveau. În Ierusalim au început să circule 
zvonuri. 

Tabor considera că există o posibilitate serioasă ca el să fi dat 
din întâmplare peste mormântul familiei lui Isus. În 2003, a 
solicitat testarea ADN-ului mitocondrial a rămășițelor din 
„Osuarul lui lacov”. El vrea să compare secvenţa din acele oase 
cu a celor din mormânt. Directorul Autorităţii Israeliene pentru 
Antichităţi îi respinge cererea, explicându-i ca acest caz este 
investigat de poliţie. 

Schelete misterioase. Pagini lipsă. Morminte jefuite. Cripta 
familiei lui Isus. Şocant! Mă voi întoarce la originile mele ca 
arheolog și o voi trimite pe Tempe în Țara Sfântă! Mintea mea 
țesea deja comploturi în timp ce studiam fotografiile și hărţile lui 
Tabor. Dar cum să-l bag în combinaţie pe Ryan și pe ceilalți? 

Uneori, coronerii și medicii legiști trebuie sa ceara autopsierea 
în ciuda protestelor membrilor familiei. Obiecţiile ocazionale 
sunt pricinuite de convingerile religioase. 

Pe vremea când lucram la Laboratorul de Științe Judiciare și 
Medicină Legală, s-au efectuat autopsii ale unor evrei 
ultraortodocși uciși. Protocolul a fost modificat la maximum 
pentru a nu leza convingerile religioase. 

Asta este! Voi începe cu o crimă în Montreal, apoi o voi trimite 
pe Tempe la Ierusalim și West Bank. 

Timp de un an am studiat transcrieri, cataloage și articole din 
ziare. Am cercetat fotografii ale osuarelor și altele, făcute în 
timpul săpăturilor de la Masada. Am citit cărți despre Palestina 
în timpul romanilor și istoria lui Isus. Împreună cu Tabor, am 
zburat în Israel și am vizitat muzee, șantiere arheologice, 
morminte și situri istorice. Am vorbit cu negustori de antichităţi, 
arheologi, savanţi și membri ai Poliţiei Naţionale a Israelului. 

Și, așa cum se spune, restul e istorie. 

